JIM BUTCHER 


Dosarele Dresden #1 


NORI DE FURTUNĂ 


Traducere din limba engleză de 
ANA-VERONICA MIRCEA 


T 
FinalChapter 
SF&FANTASY 


Prezenta ediţie a fost publicată de FinalChapter.RO în 2015 

Titlul original: Storm Front 

Coperta: Nicu Gherasim 

Ilustraţia copertei: Chris McGrath 

Echipa editorială: Iulian Băbălău, Laura Chiş, Adrian Băbălău, Mariana Gherasim 


Descrierea CIP a Bibliotecii Naţionale a României 

BUTCHER, JIM 
Nori de furtună / Jim Butcher. - Craiova : Final Chapter, 2015 
ISBN 978-606-93443-0-9 


821.111(73)-31=135.1 


Tipar: Fedprint, Bucureşti 


Tiraj: 1000 exemplare 


Orice reproducere, totală sau parţială, a acestei lucrări, fără acordul scris al editorului, 


este strict interzisă şi se pedepsește conform Legii dreptului de autor. 


ISBN print 978-606-93443-0-9 
ISBN epub 978-606-93443-1-6 
ISBN mobi 978-606-93443-2-3 
ISBN pdf 978-606-93443-3-0 


Pentru Debbie Chester, care m-a învățat tot ce trebuia să ştiu de fapt 
despre scris. Şi pentru tata, care m-a învățat tot ce trebuia să ştiu de 
fapt despre viață. Îmi lipsești, tată. 


MULTUMIRI 


Mulţumirile mele speciale se îndreaptă către Caroline, Fred, 
Debra, Tara şi Corin: fanii iniţiali ai Dosarelor Dresden. Fără 
dorinţa perversă de a vă face să ţipaţi la mine ca să scriu următorul 
capitol, Harry n-ar fi intrat niciodată în atâtea belele. Multe alte 
mulțumiri li se cuvin lui Ricia Mainhardt şi lui A. J. Janschewitz, 
agenți excepționali şi oameni de treabă, şi lui Chris Ely, un tip pur 
şi simplu priceput la toate. 


Mulţumiri extra-speciale fiului meu, J. J., care, deşi n-a putut s-o 
citească, a fost convins că tatăl lui scris o carte bună. 


Şi îţi mulţumesc ţie, Shannon, pentru prea multe lucruri ca să le- 
nşir. Eşti îngerul meu. Într-o bună zi o să-nvăţ să-mi întorc şosetele 
pe faţă înainte de a le arunca pe podeaua dormitorului. 

L-am auzit pe poştaş apropiindu-se de uşa biroului meu cu o 
jumătate de oră mai devreme decât de obicei. Însoţit de zgomote 
neobişnuite. Paşii erau mai apăsaţi, mai nepăsători, şi fluiera. Un 
tip nou. A fluierat în drum spre sediul meu, apoi a tăcut o clipă. 
După care a râs. 

După care a bătut. 

Am tresărit. Corespondenţa îmi parvine de obicei prin 
fanta pentru scrisori, în afara cazului când e recomandată. lar 
recomandatele sunt realmente puţine şi nu-mi aduc niciodată veşti 
bune. M-am ridicat de pe scaun şi am deschis uşa. 

Noul poştaş, care părea un coş de baschet cu braţe şi picioare, 
plus un cap chel şi bronzat, chicotea cu ochii la firma de pe geamul 
uşii. S-a uitat la mine, arătându-mi-o cu un deget încovoiat. 

— Glumiţi, nu? 

Mi-am citit firma (din când în când mi-o schimbă câte cineva) 
şi am clătinat din cap. 

— Nu, sunt cât se poate de serios. Îmi pot primi corespondenţa, 
vă rog? 

— Atunci, ăă. De genul spectacolelor, al petrecerilor, treburi 
d'astea? 

S-a uitat pe lângă mine, de parcă s-ar fi aşteptat să zărească un 
tigru alb, sau poate nişte asistente îmbrăcate sumar dansând prin 
singura încăpere a sediului meu. 

Am oftat, nefiind într-o dispoziţie care să suporte iarăşi bătăi de 
joc, şi am întins braţul către plicul din mâna lui. 

— Nu, nimic de genul ăsta. Nu organizez petreceri. 

A continuat să ţină strâns plicul, înclinându-şi curios capul. 

— Atunci ce? Sunteţi un soi de ghicitor? Cărţi, globuri de 

cristal, alte chestii? 

— Nu, i-am răspuns. Nu sunt medium. 

Am tras de plic. 

EI nu i-a dat drumul. 

— Dar ce sunteţi? 

— Ce scrie pe firmă? 

— Harry Dresden. Vrăjitor. 

— Ăsta-s eu. 

— Un vrăjitor adevărat? a întrebat, zâmbind cu gura până la 
urechi, de parcă ar fi trebuit să-i spun care era poanta. Descântece şi 
poţiuni? Demoni şi incantaţii? Subtil şi iute la mânie? 

— Nu chiar atât de subtil. 

l-am smuls plicul din mână şi i-am țintuit clipboardul cu 
privirea. 

— Vă rog, pot semna pentru corespondenţă? 

Zâmbetul poştaşului a dispărut, înlocuit de o expresie încruntată. 
Mi-a întins clipboardul ca să semnez pentru primirea scrisorii 
(proprietarul mă avertiza din nou că întârziasem cu chiria) şi a spus: 

— Sunteţi ţicnit. Asta sunteţi. Apoi, după ce şi-a recuperat 
clipboardul: Vă doresc o zi bună, domnule. 

L-am privit îndepărtându-se. 

— Tipic, am bombănit, şi am închis uşa. 

Numele meu e Harry Blackstone Copperfield Dresden. ÎI puteți 
invoca pe propriul risc. Sunt vrăjitor. Îmi duc lucrările la bun sfârşit 
într-un birou din centru oraşului Chicago. Din câte ştiu, sunt 
singurul vrăjitor profesionist din ţară care-şi practică meseria pe 
față. Mă găsiţi în pagini galbene, la rubrica „Vrăjitori”. Credeţi sau 
nu, sunt singurul de acolo. Anunţul meu sună astfel: 


HARRY DRESDEN — VRĂJITOR 
Găsirea obiectelor pierdute. Investigaţii paranormale. 
Consultanţă. Sfaturi. Tarife Rezonabile. 
Fără Elixire ale Dragostei, Portofele Fără Fund, Petreceri sau 
Alte Distracţii. 


O să fiţi surprinşi aflând câţi oameni mă sună doar ca să mă- 

ntrebe dacă nu glumesc. Însă dacă aţi fi văzut ce-am văzut eu şi dacă 
aţi şti jumătate din ceea ce ştiu, v-aţi întreba cum îşi poate imagina 
cineva că mă ţin de glume. 

Sfârşitul secolului al douăzecilea şi zorii noului mileniu au fost 
martorii unui fenomen de genul unei renaşteri a conştientizării 
publice a paranormalului. Mediumuri, stafii, vampiri — şi tot ce vă 
mai trece prin cap. Oamenii încă nu-i iau în serios, dar nici tot ce ne-a 
promis ştiinţa nu s-a întâmplat încă. Bolile continuă să reprezinte o 
problemă. Foametea continuă să reprezinte o problemă. Violenţa, 
criminalitatea şi războiul continuă să reprezinte ale probleme. În 
ciuda progresului tehnologic, lucrurile nu s-au schimbat aşa cum a 
crezut şi a sperat toată lumea că aveau să se schimbe. 

Ştiinţa, cea mai răspândită religie a secolului al douăzecilea, a 
fost cumva întinată de exploziile navetelor spaţiale, de progeniturile 
cocainomanelor şi de generaţia de americani placizi, care i-au permis 
televiziunii să le educe copiii. Oamenii căutau ceva — dar cred că pur 
şi simplu nu ştiau ce. Şi, cu toate că reîncepeau să aibă ochi pentru 
lumea magiei şi pentru misterele oculte care se aflaseră alături de ei 
tot timpul, încă se mai gândeau că eu nu puteam fi decât un soi de 
glumă. 

Oricum, avusesem parte de o lună inactivă. Adică de două luni. 
Chiria mea pe februarie fusese plătită abia pe zece martie şi părea cu 
putinţă să dureze chiar mai mult până când aveam să achit restanța 
pentru luna în curs. 

Avusesem parte de un singur angajament, cu o săptămână în 
urmă, când mă dusesem până-n Branson, Missouri, să fac cercetări 
în casa unui cântăreţ de muzică country, posibil bântuită. Dar nu 
era. Clientul nu fusese încântat de răspuns şi păruse încă mai puţin 
încântat când îi sugerasem să renunţe la toate substanţele capabile 
să-l aducă în stare de beţie, să-ncerce să facă exerciţii fizice şi să 
doarmă, ceea ce avea să ajute la ameliorarea situaţiei mai mult decât 
o exorcizare. Mi se achitaseră cheltuielile de călătorie, plus tariful 
pentru o oră de muncă, şi plecasem însoţit de senzaţia că acţionasem 
corect, etic şi nerealist. Auzisem ceva mai târziu că fostul meu client 
angajase un medium escroc, care venise la faţa locului şi pusese în 

scenă o ceremonie cu o grămadă de tămâie şi de lumini negre!. 
Ăştia-s oamenii. 

Mi-am terminat cartea şi am aruncat-o în cutia PROBLEME 
REZOLVATE. Aveam, într-o cutie de carton de lângă birou, un 
morman de cărţi în ediţie broşată, citite şi aruncate, cu cotoarele 
îndoite şi cu paginile rupte. Mă port înfiorător de urât cu cărţile. 
Mă uitam la teancul celor necitite, întrebându-mă pe care s-o încep, 
ţinând cont că de fapt n-aveam nicio treabă, când a sunat telefonul. 

M-am holbar la el cu expresie relativ ursuză. Noi, vrăjitorii, 
suntem groaznic de meditativi. După ce a sunat a treia oară, când 
am apreciat că n-o să par prea nerăbdător, am ridicat receptorul şi 
am spus: 

— Dresden. 

— Oh. Sunteţi, ăă, Harry Dresden? Ăă, vrăjitorul? 

Tonul era apologetic, ca şi cum s-ar fi temut extrem de mult să 
nu mă insulte cumva. 

Nu, m-am gândit. Sunt Harry Desden, ăă, prăjitorul. Harry 
vrăjitorul e la următoarea uşă de pe coridor. 

Vrăjitorii au privilegiul de a fi cu capsa pusă. Dar nu-l au şi 
consultanţii independenţi cu restanţe la chirie, aşa că, în loc de o 
replică inteligentă, m-am mulţumit să-i răspund femeii de la telefon: 

— Da, doamnă. Cu ce vă pot ajuta? 

— Eu, ăă, a zis ea. Nu sunt sigură. Am pierdut ceva şi mă 
gândeam că poate sunt şanse să m-ajutaţi. 

— Găsirea obiectelor pierdute e un domeniu special, am spus. 
Ce-ar trebui să caut? 

A urmat o pauză încărcată de nervozitate. 

— Pe soţul meu, a răspuns ea. 

Avea vocea uşor răguşită, ca a unei majorete entuziaste după o 
competiţie îndelungată, dar suficient de îngreunată de ani ca s-o 
plaseze în rândul adulţilor. 

Mi s-au înălţat sprâncenele. 

— Doamnă, nu sunt tocmai ceea ce s-ar numi un specialist în 
persoane dispărute. Aţi luat legătura cu poliţia sau cu un detectiv 
particular? 


1 Radiaţii ultraviolete 

— Nu, s-a grăbit ea să-mi răspundă. Ei nu fac faţă. Adică nu, 
n-am luat legătura. Oh, Doamne, e atât de complicat. Nu e ceva 
despre care se poate vorbi la telefon. Îmi cer scuze fiindcă v-am răpit 
timpul, domnule Dresden. 

— Aşteptaţi, m-am precipitat eu. Scuzaţi-mă, nu mi-aţi spus 
cum vă numiţi. 

A urmat o altă pauză agitată, ca şi cum ar fi consultat notițele 
înşirate pe o foaie înainte de a-mi răspunde. 

— Spuneţi-mi Monica. 

Oamenilor care nu ştiu mare lucru despre vrăjitori nu le place să 
ne dezvăluie cum se numesc. Sunt convinși că, dacă le aude numele 
rostit de ei înşişi, un vrăjitor îl poate folosi împotriva lor. Şi, ca să 
fiu sincer, au dreptate. 

Trebuia să fiu cât mai politicos şi mai inofensiv. Ea era gata să 
închidă, fiind pur şi simplu nehotărâtă, iar eu aveam nevoie să fiu 
angajat. Probabil că eram capabil să-i găsesc bărbăţelul, dacă-mi 
dădeam silinţa. 

— OK, Monica, i-am spus, străduindu-mă să-mi fac vocea 
cât mai dulce şi mai prietenoasă. Dacă ai impresia că situaţia e de 
natură senzitivă, poate treci pe la biroul meu, să stăm de vorbă. 
Dacă se dovedeşte că eu te pot ajuta cel mai bine, atunci o s-o fac, 
iar în caz contrar o să te îndrum către cineva care-ţi poate fi de folos 
într-o mult mai mare măsură. Am scrâşnit din dinţi şi am pretins că 
zâmbeam. Nu te costă nimic. 

Probabil că acel „nimic” a rezolvat problema, fiindcă a fost de 
acord să vină imediat la biroul meu şi mi-a spus că putea ajunge 
într-o oră. Am estimat că avea să sosească pe la două şi jumătate. 
Timp suficient ca să iau prânzul în oraş şi să mă-ntorc la întâlnirea 
cu ea. 

Telefonul a sunat din nou aproape în aceeaşi secundă în care-l 
lăsasem din mână, făcându-mă să tresar. L-am privit încordat. 
N-am încredere în aparatura electronică. Tot ce s-a fabricat după 
anii patruzeci e suspect şi nu pare să aibă cine ştie ce afinitate pentru 
mine. Luaţi în considerare orice: maşini, aparate radio, telefoane, 
televizoare, videocasetofoane — niciunul dintre ele nu pare să 
funcţioneze aşa cum trebuie pentru mine. Am răspuns cu aceeaşi 

veselie prefăcută la care făcusem apel pentru Monica Soţ-Lipsă. Nu- 
mi place nici măcar să folosesc creioane automate. 

— Aici Dresden, vă pot ajuta? 

— Harry, am nevoie de tine în Maddison în următoarele zece 
minute. Poţi să vii aici? 

Vocea de la celălalt capăt al firului era tot a unei femei, calmă, 
aspră, eficientă. 

— Ia te uită, e locotenentul Murphy! am izbucnit, dând pe- 
afară de sarcasm. Şi mie-mi face plăcere să te-aud. A trecut atâta 
timp. Oh, toată lumea e bine, foarte bine. Şi ai tăi? 

— Las-o pe altă dată, Harry. Aici sunt două cadavre şi am nevoie 
de tine, s-arunci o privire. 

Mi-am regăsit imediat seriozitatea. Karrin Murphy era şefa 
Echipei de Investigaţii Speciale din Centrul oraşului Chicago, 
împuternicită de Comisarul de Poliţie să se ocupe de crimele 
etichetate drept neobişnuite. Atacurile vampirilor, jafurile săvârşite 
de troli şi răpirile copiilor de către spiriduşi nu se potriveau prea 
bine într-un raport de poliţie — dar, în acelaşi timp, oamenii erau 
atacați, copii erau furaţi, bunurile erau stricate sau distruse. Şi cineva 
trebuia să afle ce se petrecuse. 

În oraşul Chicago, sau mai degrabă în întreaga sa zonă 
metropolitană, acest cineva era Karrin Murphy. lar eu eram atât 
biblioteca ei cu picioare, specializată în domeniul supranaturalului, 
cât şi un consultant plătit al departamentului de poliţie. Însă două 
cadavre? Până atunci nu mă mai ocupasem, pentru ea, de nimic 
asemănător. 

— Unde eşti? am întrebat-o. 

— În Hotelul Madison de pe Tenth, la etajul şapte. 

— Asta-i la numai un sfert de oră de mers pe jos de biroul meu. 

— Deci poţi ajunge aici într-un sfert de oră. Bun. 

— Ăă, am spus. 

M-am uitat la ceas. Monica Fără-Nume-De-Familie trebuia să 
sosească în mai puţin de patruzeci şi cinci de minute. 

— S-ar putea zice că am o întâlnire. 

— Dresden, s-ar putea zice că eu am două cadavre fără niciun 
indiciu şi fără niciun suspect, plus un ucigaş care se plimbă 

nestânjenit. Întâlnirea ta poate s-aştepte. 

Mi-a sărit ţandăra. Mi se întâmplă uneori. 

— De fapt, nu poate, am spus. Dar uite cum facem. Trec pe- 
acolo, arunc o privire şi mă-ntorc aici la timp. 

— Ai luat prânzul? m-a întrebat ea. 

— Ce? 

A repetat întrebarea. 

— Nu, am răspuns. 

— Nu-l lua. 

A urmat o pauză şi, când a vorbit din nou, tonul pe care şi-a 
rostit cuvintele avea ceva verzui. 

— E urât. 

— Cât de urâtă e povestea asta despre care vorbim, Murph? 

Vocea ei s-a înmuiat, şi asta m-a speriat mai tare decât orice 
imagine plină de sânge închegat sau de violenţă pe care-o poate 
lua moartea. Murphy era tipul original al fetei dure şi se mândrea 
fiindcă nu dădea niciodată semne de slăbiciune. 

— Urâră, Harry. Te rog, nu-ntârzia prea mult. Băieţii de la 
Crime Speciale abia aşteaptă să treacă la lucru, îi mănâncă degetele, 
şi ştiu că ţie nu-ţi place să se-atingă cineva de locul faptei înainte 
de-a arunca o privire. 

— Am şi plecat, i-am spus, deja în picioare şi îmbrăcându-mi 
haina. 

— Etajul şapte, mi-a reamintit ea. Ne vedem acolo. 

— OK. 

Am stins luminile din birou, am ieşit şi am încuiat uşa în urma 
mea, încruntându-mă. N-aveam de unde să ştiu de cât timp era 
nevoie pentru cercetările de la locul crimei de care se ocupa Murphy 
şi nu voiam să pierd ocazia de a sta de vorbă cu Monica Nu-mi- 
Pune-Întrebări. Aşa că am redeschis uşa, am luat o bucată de hârtie 
şi o pioneză, apoi am scris: 

Plecat. Mă-ntorc pentru întâlnirea de la 2:30. Dresden. 

Odată ce-am terminat cu asta, am pornit-o în josul scărilor. 
Deşi sunt la etajul cinci, folosesc rareori liftul. După cum spuneam, 
n-am încredere în maşinării. Rămân întotdeauna în pană exact când 
am mai multă nevoie de ele. 

În plus. Dacă aş fi fost în locul cuiva din oraşul ăsta care se 
folosea de magie ca să ucidă oameni, câte doi deodată, şi n-aş fi vrut 
să fiu prins, aş fi avut grijă să-l înlătur pe singurul vrăjitor practicant 
din solda departamentului de poliţie. Îmi plăceau şansele de scăpare 
pe care mi le oferea scara mult mai mult decât cele pe care le-aş fi 
avut în spaţiul îngust şi închis al liftului. 

Paranoia? Probabil. Dar simplu fapt că eşti paranoic nu exclude 
existenţa unui demon invizibil, gata să-ţi devoreze faţa. 

Karrin Murphy mă aştepta lângă hotelul Madison. Noi doi 
suntem un studiu în contrast, eu înalt şi subţire, ea scundă şi 
masivă. Eu sunt brunet cu ochii negri, ea are buclele blonde ale 
lui Shirley Temple şi ochi albaştri, ca de bebeluş. Trăsăturile mele 
sunt uscăţive, colţuroase, cu nas acvilin şi bărbie ascuţită, iar ale ei 
rotunjite, netede, cu genul de năsuc drăgălaş pe care te-aştepţi să-l 
aibă o şefă a majoretelor. 

Era frig şi vânt, aşa cum se întâmplă în general în martie, şi ea 
purta un pardesiu lung, care-i acoperea costumul pantalon. Murphy 
nu se îmbrăca niciodată în rochie, deşi bănuiam c-avea picioare 
musculoase, frumos dăltuite, ca de gimnastă. Era construită pentru 
luptă, fapt dovedit de cele două trofee obţinute în competiţii 
aikido şi expuse în biroul ei. Părul tăiat la nivelul umerilor i se 
agita nebuneşte în bătaia vântului primăvăratic. Nu purta cercei, 
iar fardul era suficient de puţin şi de bun ca să fie greu de spus dacă 
era sau nu machiată. Semăna mai degrabă a mătuşă preferată sau a 
mamă veselă decât a detectiv versat de la omucideri. 

— N-aveai altă haină, Dresden? m-a întrebat, când am ajuns la 
o distanţă de la care-o puteam auzi zbierând. 

În faţa clădirii erau mai multe maşini de poliţie, parcate 
neregulamentar. Ea s-a uitat în ochii mei pentru o jumătate de 
secundă, apoi s-a grăbit să-şi ferească privirea. Trebuia să-i recunosc 
meritele. Era mai mult decât făceau majoritatea oamenilor. Nu era 
cu adevărat periculos decât dacă se prelungea pe durata mai multor 
clipe. Dar eram obişnuit ca oricine ştia că sunt vrăjitor să evite cu 
mare grijă să mă privească în faţă. 

M-am uitat în jos, la pardesiul meu negru, lung, cu mantie 
amplă, căptuşeală impermeabilă şi mâneci într-adevăr destul de 

lungi pentru braţele mele. 

— Asta ce cusur are? 

— Parcă e din filmul £/ Dorado’. 

== Și 

A pufnit, un sunet cât de poate de lipsit de delicateţe când îl 
scotea o femeie atât de scundă, şi s-a răsucit pe călcâie, îndreptându- 
se spre uşa din faţă a hotelului. 

Am ajuns-o din urmă, mergând apoi cu puţin înaintea ci. 

A mărit pasul. L-am mărit şi eu. Pe drumul nostru către uşă, ne- 
am luat la întrecere, cu viteză din ce în ce mai mare, prin băltoacele 
rămase în urma ploii din noaptea trecută. 

Picioarele mele erau mai lungi. Am ajuns primul. Am deschis 
uşa pentru ea şi am invitat-o cu un gest galant să intre. Poate că 
valorile mele sunt depăşite, dar provin dintr-o şcoală veche de 
gândire. Cred că un bărbat n-ar trebui să trateze femeile ca pe alţi 
bărbaţi, mai scunzi, mai firavi şi cu sâni. Încercaţi să mă convingeţi 
că acest mod de a privi lucrurile face din mine un om rău. Îmi place 
să tratez o femeie ca pe o mare doamnă, deschizându-i uşile, plătind 
când luăm masa împreună, oferindu-i flori — tot tacâmul. 

Asta o irită la culme pe Murphy, care a ajuns unde a ajuns după 
ce-a fost nevoită să se lupte cu ghearele şi cu dinţii şi să joace murdar 
împotriva celor mai neciopliţi bărbaţi din Chicago. 

S-a uitat cu asprime în sus, către mine, în vreme ce stăteam 
locului, ţinându-i uşa, dar în privirea ei era ceva liniştitor, o 
destindere. Găsea un soi de alinare în ritualul nostru, aşa sâcâitor 
cum i se părea de obicei. 

Oricum, cât de cumplit putea fi acolo, sus, la etajul şapte? 

Am urcat cu liftul, într-o linişte neașteptată. Ajunsesem să ne 
cunoaştem destul de bine, aşa că tăcerile nu erau stânjenitoare. 
Aveam un simţ al lui Murphy, un mod instinctiv de a-i înţelege 
stările sufleteşti şi tiparele de gândire — ceva care mi se formează ori 
de câte ori mă aflu în apropierea cuiva pe indiferent ce durată de 
timp. Nu ştiu dacă e un har natural sau unul supranatural. 

Instinctul îmi spunea că Murphy era încordată, tot atât de 
tensionată ca o strună de pian. Nu-şi lăsa faţa s-o trădeze, dar în 


1 Film din 1966, cu John Wayne şi Robert Mitchum 

poziţia umerilor şi a gâtului ei şi în rigiditatea spatelui exista ceva 
care mă făcea conştient de asta. 

Sau poate mă proiectam pur şi simplu asupra ei. Spaţiul închis 
al ascensorului îmi crea o stare de ușoară nervozitate. Mi-am lins 
buzele şi m-am uitat în jur. Umbra mea şi a lui Murphy se aşterneau 
pe podea şi arătau aproape ca şi cum am fi fost răşchiraţi acolo noi 
înşine. Şi în asta era ceva care mă deranja, un mic instinct sâcâitor 
pe care l-am alungat, punându-l pe seama nervilor. Ca/mează-te, 
Harry. 

Fa a expirat hârâit tocmai când a încetinit liftul şi a inspirat 
iarăşi înainte de a se deschide uşile, de parcă ar fi avut de gând să-şi 
ţină răsuflarea în tot timpul pe care urma să-l petrecem pe palier şi 
să reînceapă să respire abia când aveam să revenim în lift. 

Sângele are un anumit miros, oarecum cleios, aproape metalic, 
care umplea aerul în clipa deschiderii uşilor. Stomacul mi-a 
tremurat uşor, dar am înghiţit în sec bărbăteşte şi am ieşit din lift, 
urmând-o pe Muphy de-a lungul coridorului, pe lângă doi poliţişti 
în uniformă, care m-au recunoscut şi mi-au făcut semn să trec fără 
să-mi verifice micul card plastifiat dat de municipalitate. Garantat 
lucru, nici măcar departamentul de poliţie al unui oraş mare, cum 
e Chicago, nu solicită serviciile unei hoarde de consultanţi (cred 
că în acte figuram drept medium consultant), şi totuşi. Lipsă de 
profesionalism din partea băieților în albastru. 

Murphy a intrat înaintea mea într-o cameră. Mirosul de 
sânge a devenit mai dens, dar în spatele primei uşi nu era nimic 
macabru. Încăperea dinspre exterior a apartamentului părea un soi 
de cameră de zi, în tonuri bogate de roşu şi auriu, aidoma decorului 
unui film vechi, de prin anii treizeci — totul părând costisitor şi 
totuşi contrafăcut în acelaşi timp. Scaunele erau îmbrăcate în piele 
luxoasă, întunecată, şi picioarele mi se afundau într-un covor miţos, 
ruginiu. Draperiile de velur fuseseră trase şi, cu toate că luminile 
erau aprinse, locul continua să pară puţin cam prea întunecos, prea 
senzual ca textură şi culoare. Nu era genul de cameră în care stai să 
citeşti o carte. De dincolo de-o uşă din dreapta mea se auzeau voci. 

— Aşteaptă aici un minut, mi-a spus Murphy. 

Pe urmă a trecut pragul acelei uşii, pătrunzând în ceea ce 

presupuneam că era dormitorul apartamentului. 

Am cutreierat prin camera de zi, cu ochii cel mai adesea închişi, 
remarcând tot felul de lucruri. Canapea tapisată cu piele. Două 
scaune aşişderea. Combină stereo şi televizor pe un corp de mobilă 
negru şi lucios. Sticlă de şampanie încălzindu-se pe un suport care 
susţinea o cuvă plină cu ceea ce trebuia să fi fost gheaţă noaptea 
trecută, aflată alături de două pahare goale. Pe podea era o petală 
roşie de trandafir, în contrast cu covorul (dar exista în încăperea 
aceea ceva despre care să nu se poată spune asta?). 

Ceva mai în lateral, sub bordura unui fotoliu de piele rabatabil, 
se zărea un obiect de îmbrăcăminte satinat. M-am aplecat şi am 
săltat bordura cu o mână, având grijă să n-ating nimic. Acolo zăcea o 
pereche de chiloţi din satin negru, un triunghi minuscul de dantelă 
cu colţurile desprinse, cu un şnur plesnit, ca şi cum ar fi fost sfâşiat 
pur şi simplu. Pervers. 

Deşi nu un obiect scump, de marcă, combina stereo era de 
ultimă oră. Am scos un creion din buzunar şi am apăsat cu guma lui 
pe butonul PLAY. Camera s-a umplut de o muzică dulce, senzuală, 
un bas profund, bătăi impulsionante de tobă, vocale disparate, 
respiraţia grea a unei femei ca fundal. 

Muzica a mai continuat câteva clipe, apoi a început să sară 
înapoi, peste o secvenţă de două secunde, repetând-o la nesfârşit. 

M-am strâmbat. Cum spuneam, am efectul ăsta asupra 
maşinăriilor. E ceva legat de faptul că sunt vrăjitor, că lucrez cu forţe 
magice. Cu cât e mai delicat şi mai modern, cu atât e mai probabil 
ca un mecanism s-o ia razna când ajung prea aproape de el. Por 
distruge un copiator de la o distanţă de cincizeci de paşi. 

— Cuibuşorul iubirii, s-a auzit o voce de bărbat, prelungind al 
Bărbare? 

— Salut, detectiv Carmichael, am răspuns, fără să mă-ntorc. 

Vocea lui Carmichael, mai degrabă moale şi uşor nazală, avea 
ceva aparte. Era partenerul lui Murphy şi inerentul sceptic, convins 
că eu unul nu reprezentam nimic mai mult decât un şarlatan care 
jumulea municipalitatea de bani adunaţi cu trudă. 

— Recuperezi chiloţii ca să-i iei acasă, sau îi studiezi pur şi 

simplu? 

De data asta m-am întors şi l-am privit. Era scund, supraponderal 
şi chel, cu ochii ca mărgelele injectaţi şi cu bărbia lipsită de vlagă. 
Avea haina mototolită şi cravata pătată de mâncare, toate astea 
ajutându-l să-şi ascundă inteligenţa ascuţită ca briciul. Era un 
poliţist abil şi absolut fără milă când lua urma criminalilor. 

S-a apropiat de fotoliu şi s-a uitat în jos. 

— Nu-i rău, Sherlock, a spus. Dar aici nu-i decât preludiul. Stai 
să vezi atracţia principală. O să-ţi pregătesc o găleată. 

S-a răsucit şi a închis CD player-ul defect cu guma din capătul 
propriului său creion. 

L-am privit făcând ochii mari, ca să-şi dea seama cât de îngrozit 
eram, apoi am trecut pe lângă el când am intrat în dormitor. Şi am 
regretat. M-am uitat, am înregistrat mecanic detaliile şi am închis 
în tăcere uşa acelei părți a minţii mele care începuse să urle în clipa 
când pătrunsesem în încăpere. 

Probabil că muriseră într-un anumit moment al nopţii trecute, 
fiindcă rigor mortis se instalase deja. Erau în pat; ea călare peste el, 
cu trupul aplecat înapoi, cu spatele arcuit ca al unei dansatoare, 
cu rotunjimile sânilor trasând un contur încântător. El era culcat 
dedesubt, un bărbat suplu, cu o constituţie solidă, cu braţele întinse 
în lateral, încleştate de ceaşafurile de satin, strângându-le în pumni. 
Dacă ar fi fost o fotografie erotică, ar fi reprezentat o imagine 
remarcabilă. 

Numai că părţile din stânga sus ale coşurile piepturilor celor doi 
amanți se extinseseră, ieşindu-le prin piele, cu coastele împungând 
în afară, ca nişte cuțite rupte, zdrenţuite. Sângele arterial le ţâşnise 
din trupuri, ajungând tocmai pe oglindă şi pe tavan, alături de bucăţi 
terciuite de carne gelatinoasă, care reprezentau probabil ceea ce mai 
rămăsese din inimile lor. Privindu-i de sus, le vedeam cavitățile din 
partea superioară a corpurilor. Am remarcat membranele acum 
cenușii din jurul plămânilor stângi încremeniţi şi muchiile coastelor, 
care păreau să fi fost împinse în afară şi frânte de o forță din interior. 

Ceea ce le anulase fără drept de apel potenţialul erotic. 

Patul se găsea în mijlocul camerei, fiind astfel scos cu subtilitate 
în evidenţă. Dormitorul era decorat după modelul camerei de zi — 

foarte mult roşu, foarte multă catifea, oarecum în exces, cu excepţia 
cazului când priveai decorul în lumina lumânărilor. Şi în sfeşnicele 
de pe pereţi erau lumânări autentice, din care nu mai rămăseseră 
decât nişte mucuri stinse. 

M-am apropiat de pat şi l-am ocolit. Tălpile mi-au lipăit pe 
covor. Mica parte urlătoare a creierului meu, bine zăvorâtă în spatele 
uşilor autocontrolului şi ale unui antrenament strict, continua să 
bolborosească. Am încercat s-o ignor. Şi chiar am făcut-o. Dar, dacă 
nu ieşeam de-acolo în mare grabă, aveam să-ncep să plâng ca o fetiţă. 

Aşa că am memorat cu mare repeziciune detaliile. Femeia avea 
între douăzeci şi treizeci de ani şi era într-o stare fabuloasă. Sau cel 
puţin credeam că fusese. Părul de culoarea castanelor, tuns în stilul 
paj, părea vopsit. Ochii nu erau decât pe jumătate deschişi şi nu 
puteam decât să ghicesc că n-aveau o culoare întunecată. Un verde 
indecis? 

Bărbatul se situa, ca vârstă, probabil între patruzeci şi cincizeci 
de ani şi avea acea condiţie fizică pe care o capeţi după o viaţă de 
exerciţii. Pe bicepsul drept i se zărea un tatuaj, un pumnal înaripat, 
pe jumătate ascuns sub cearşaf. Avea cicatrici, toate adânci, pe 
încheieturile degetelor, şi o alta în partea de jos a abdomenului, 
urâtă, îngustă, strâmbă, probabil de pe urma unei răni de cuţit. 

În jur erau aruncate haine — smochingul lui, rochia ei minusculă, 
de ocazie, şi pantofii de lac. Erau şi două valize mici, cu lucruri 
pentru noapte, nedesfăcute, aşezate cu grijă lângă perete, probabil 
de un hamal. 

Mi-am ridicat privirea. Carmichael şi Murphy mă urmăreau în 
tăcere. 

Le-am adresat o ridicare din umeri. 

— Ei? m-a întrebat ea. Avem sau nu de-a face cu o vrajă? 

— Avem, dacă nu cumva partida de sex a fost într-adevăr 
incredibilă, i-am răspuns. 

Carmichael a izbucnit într-un râs zgomotos. 

Am râs şi eu puţin — şi numai atât i-a trebuit părţii urlătoare a 
creierului meu ca să deschidă violent uşile pe care i le-nchisesem în 
faţă. Stomacul mi s-a revoltat şi a tresăltat, şi am ieşit din încăpere 
clătinându-mă. Carmichael se ţinuse de cuvânt, pusese de partea 

cealaltă a uşii o găleată de inox, şi m-am lăsat în genunchi în timp 
ce vomam. 

N-am avut nevoie decât de câteva secunde ca să-mi regăsesc 
controlul — dar nu voiam să mă întorc în camera aia. Nu mai era 
nevoie să văd ceea ce se afla acolo. Nu voiam să-i mai văd pe cei doi 
morţi, cărora le explodaseră literalmente inimile în piept. 

Şi cineva făcuse asta apelând la o vrajă. Folosise magia ca să 
aducă răul asupra altora, încălcând Prima Lege. Toți membrii 
Consiliului Alb aveau să facă apoplexie. Nu fusese fapta unui spirit 
al răului sau a unei entităţi demonice, nici atacul vreuneia dintre 
numeroasele creaturi din Niciodatănicicând, cum sunt vampirii şi 
trolii. Fusese actul premeditat şi deliberat al unui vrăjitor, al unui 
magician, al unei fiinţe omeneşti capabile să pătrundă în miezul 
energiilor fundamentale ale creaţiei şi ale vieţii. 

Era mai cumplit decât crima. Era o deformare, o perversiune 
mizerabilă, ca şi cum ai fi ciomăgit pe cineva până la moarte cu un 
tablou de Botticelli, preschimbând ceva care ţine de frumuseţe într- 
un act de distrugere absolută. Să pui capăt unei vieţi folosindu-te de 
aceeaşi magie din care s-a născut era hidos, era, cumva, un incest. 

Când a ieşit Murphy din dormitor, însoţită de Carmichael, mă 
săltasem în capul oaselor şi respiram greu, tremurând şi simțind în 
gură gust de fiere. 

— Bun, Harry, zis ea. Hai să ne lămurim. Ce vezi întâmplându- 
se în locul ăsta? 

Am avut nevoie de un moment în care să-mi adun gândurile 
înainte de a răspunde. 

— Au intrat. Au băut ceva şampanie. Au dansat o vreme chiar 
aici, lângă combina stereo. S-au dus în dormitor. Erau acolo de mai 
puţin de o oră. Au primit lovitura când ajungeau la orgasm. 

— Mai puţin de-o oră, a zis Carmichael. Cum poţi să-ţi dai 
seama? 

— CD-ul nu ţine decât o oră şi zece minute. Luăm în calcul 
câteva minute pentru băutură şi pentru dans, după care s-au dus 
dincolo. CD player-ul mai cânta când i-aţi găsit? 

— Nu, a răspuns Murphy. 

— Atunci nu fusese pus să se repete. Presupun că au vrut muzică 

doar ca să fie totul perfect, ţinând cont de cameră şi de tot restul. 

— Nimic pe care să nu-l fi dedus deja singuri, a mormăit 
Carmichael, cu acreală, adresându-i-se lui Murphy. Ar face bine să 
vină cu ceva în plus. 

Ea i-a azvârlit o privire care spunea „ţine-ţi gura”, apoi a zis, cu 
blândeţe: 

— Am nevoie de mai mult, Harry. 

Mi-am trecut o mână peste păr. 

— Există numai două moduri prin care s-ar fi putut face 
asta. Prima metodă e invocarea. E cea mai directă, spectaculoasă 
şi zgomotoasă formă de manifestare a magiei, sau a vrăjitorii. 
Explozii, foc, chestii de genul ăsta. Dar mă-ndoiesc că e fapta unui 
invocator. 

— De ce? a vrut să ştie Murphy. 

Îi auzeam creionul zgâriind blocnotesul pe care-l avea 
întotdeauna la ea. 

— Pentru că trebuie să poţi vedea sau atinge locul unde vrei 
să se manifeste efectul, i-am explicat. Se petrece numai în câmpul 
tău vizual. Cel sau cea care a făcut-o ar fi trebuit să fie aici, în 
aceeaşi cameră cu ei. Într-un asemenea caz e greu s-ascunzi dovezile 
judiciare, şi oricine e destul de experimentat ca să ducă la bun sfârşit 
o astfel de vrajă ar fi avut destulă minte ca să folosească în schimb 
un pistol. E mai simplu. 

— Care e cealaltă posibilitate? a întrebat Murphy. 

— Taumaturgia, i-am răspuns. Precum în cer, aşa şi pre pământ. 
Fă ceva să se petreacă la scară redusă şi dă-i suficientă energie ca să 
aibă loc şi la o scară mai mare. 

Carmichael a râs din nou, la fel de zgomotos. 

— Ce minciună împuţită! 

Murphy mi s-a adresat cu voce sceptică. 

— Cum ar funcţiona asta, Harry? S-ar putea face dintr-un alt 
loc? 

Am dat din cap. 

— Ucigaşul ar fi trebuit să aibă ceva care să-l lege de victime. 
Păr, unghii, mostre de sânge. Ceva de genul ăsta. 

— Ca o păpuşă voodoo? 

— Da, e exact acelaşi lucru. 

— Femeia e proaspăt vopsită, a zis Murphy. 

Am încuviinţat cu un gest. 

— Poate reuşiţi să descoperiţi ceva dacă aflaţi unde s-a coafat. 
Nu ştiu. 

— Îmi mai poţi spune şi altceva care mi-ar putea fi de folos? 

— Da. Ucigaşul cunoştea victimele. Şi mă gândesc c-a fost o 
femeie. 

Carmichael a izbucnit în râs. 

— Nu-mi vine să cred că stăm aici şi ascultăm asta. Ucigaşul 
cunoaşte victima în nouă cazuri din zece. 

— Taci, Carmichael, l-a repezit Murphy. Ce te face să crezi asta, 
Harry? 

M-am ridicat în picioare şi mi-am frecat faţa cu palmele. 

— Felul în care lucrează magia. Când faci ceva cu ajutorul ei, 
vine din interiorul tău. Vrăjitorii trebuie să se concentreze asupra 
lucrului pe care au de gând să-l săvârşească, să-l vizualizeze, să 
creadă în el, numai aşa pot reuşi. Nu poţi face să meargă ceva care 
nu e parte din tine, nu e înlăuntrul tău. Ar fi putut să-i omoare pe 
amândoi lăsând impresia c-a fost un accident, dar ea a făcut-o aşa. 
Şi asta înseamnă că a avut motive extrem de personale, altminteri 
nu şi-ar fi dorit să pătrundă astfel în ei. Poate e vorba de răzbunare. 
Poate căutaţi o amantă, sau o soţie. 

Mai e şi modul în care au murit — în plin act sexual. N-a fost 
o coincidenţă. Emoţiile sunt un soi de cale de acces a magiei, care 
poate fi folosită ca să se-ajungă la cineva. A ales un moment când ştia 
că vor fi împreună, dorindu-se cu pasiune. A făcut rost de mostre 
cu ajutorul cărora să se concentreze şi a planificat totul dinainte. Nu 
faci asta când e vorba de nişte străini. 

— Rahaturi, a comentat Carmichael, de data asta mai degrabă 
cu gândul în altă parte decât adresându-mi-se direct. 

Murphy m-a privit cu asprime. 

— Ai spus „ea”, m-a provocat. De ce? 

Am arătat către dormitor. 

— Pentru că nu poţi face ceva atât de groaznic fără să fii plin 
de ură. Şi, în privinţa asta, femeile le dau clasă bărbaţilor. Îşi pot 

concentra ura mai bine, o pot face să le ajute mai mult. La naiba, 
vrăjitoarele sunt pur şi simplu evident mai rele decât vrăjitorii. Am 
senzaţia că asta e o răzbunare, de un fel sau altul, a unei femei. 

— Dar ar fi putut s-o facă şi un bărbat, a zis Murphy. 

— Mulţumitor, am ales eu un răspuns ambiguu. 

— Hristoase, Dresden, eşti un porc misogin. E ceva care ar fi 
putut fi săvârşit numai de o femeie? 

— Ei. Nu. Nu cred. 

— Nu crez? a zis Carmichael, tărăgănând cuvintele. Halal 
expert. 

M-am încruntat furios la amândoi. 

— Nu s-ar putea spune că am studiat în amănunt toate acţiunile 
specifice la care-ar trebui să recurg ca să fac să explodeze inima cuiva, 
Murph. Imediat ce-o să mi se ivească ocazia, o să am grijă să te pun 
la curent. 

— Când o să-mi poţi spune ceva? a întrebat ea. 

— Nu ştiu. Am ridicat mâna, anticipându-i următorul 
comentariu. Nu pot da un termen pentru ceva de genul ăsta, 
Murph. Pur şi simplu nu e cu putinţă. Nu ştiu nici măcar dac-o să 
reuşesc s-o fac, şi cu atât mai puţin cât o să dureze. 

— Cu cincizeci de dolari pe oră, ar fi bine să nu se lungească 
prea mult, a mârâit Carmichael. 

Murphy l-a privit cu asprime. Nu era întru totul de acord cu el, 
dar nici nu l-a pus la punct. 

Am profitat de ocazie ca să respir de câteva ori adânc, calmându- 
mă. În cele din urmă, m-am uitat iarăşi la ei. 

— OK. Cine sunt? am întrebat. Victimele. 

— Nu-i nevoie să ştii asta, s-a răstit Carmichael. 

— Ron, a zis Murphy. Chiar mi-ar prii nişte cafea. 

Carmichael s-a întors spre ea. Nu era înalt, dar o domina. 

— Pfui, haide, Murphy. Tipul te trage pe sfoară. Doar nu crezi 
cu adevărat c-o să-ţi spună ceva pe care merită să-l auzi, nu-i aşa? 

Murphy s-a uitat la faţa asudată, cu ochi ca mărgelele, a 
partenerului său cu un soi de aroganță glacială, destul de dură ca să 
pună pe fugă pe cineva cu cincisprezece centimetri mai înalt decât 
ca. 

— Fără frişcă, două linguriţe de zahăr. 

— Fir-ar să fie, a zis el. 

Mi-a aruncat o privire rece (dar nu s-a uitat în ochii mei), apoi 
şi-a îndesat mâinile în buzunarele pantalonilor şi a ieşit furios din 
încăpere. 

Păşind fără nici cel mai mic zgomot, Murphy l-a urmat până 
la uşă şi a închis-o după plecarea lui. Camera de zi a devenit 
imediat mai întunecoasă, mai tainică, cu spectrul zâmbitor al fostei 
sale intimităţi demodate dansând în mirosul de sânge şi purtând 
amintirea celor două cadavre din încăperea alăturată. 

— Femeia se numea Jennifer Stanton. Lucra pentru Camera de 
Catifea. 

Am fluierat. Camera de Catifea furniza dame de companie şi era 
condusă de o anume Bianca. Avea în serviciu ei o grămadă de femei 
frumoase, fascinante şi spirituale, oferite bărbaţilor bogaţi din zonă 
pentru sute de dolari pe oră. Vindea acel soi de companie feminină 
pe care majoritatea bărbaţilor n-o văd decât la televizor sau în filme. 
Mai ştiam despre ea şi că era vampir, cu o influenţă considerabilă în 
Niciodatănicicând. Avea Putere, cu P mare. 

Încercasem, ceva mai înainte, să-i explic lui Murphy cum stau 
lucrurile cu Niciodatănicicând. Nu înţelesese cu adevărat, dar 
pricepuse că Bianca era o femeie vampir arțăgoasă, care se lua uneori 
la harţă pentru teritoriu. Ştiam amândoi că, dacă era implicată una 
dintre fetele ei, era amestecată şi ea, într-un fel sau altul. 

Murphy s-a grăbit să pună punctul pe i. 

— E posibil să fi făcut parte dintr-o dispută teritorială de-a 
Biancăi? 

— Nu, am răspuns. În afara cazului când se ceartă cu un vrăjitor 
de natură umană. Un vampir, chiar şi unul care e şi vrăjitor, n-ar fi 
scos povestea asta în afara Niciodatănicicândului. 

— Şi ar putea fi la cuțite cu un om vrăjitor? 

— Posibil. Numai că nu-i stă în fire. 

Dar am omis să-i spun ceva lui Murphy: Consiliul Alb se 
asigura că vampirii care-şi băteau joc de practicienii muritori nu 
supravieţuiau ca să laude cu asta. N-am obiceiul să le vorbesc 
oamenilor obişnuiţi despre Consiliul Alb. 

— În plus, am adăugat, dacă un om ar încerca să-i facă rău 
Biancăi lovind în fetele ei, ar şti că e mai bine să omoare fata şi să 
lase bărbatul nevătămat, ca să răspândească povestea şi să-i pună pe 
fugă clientela. 

— Mmhm, a făcut Murphy. 

Nu era convinsă, dar nota tot ce spuneam. 

— Cine era bărbatul? am întrebat-o. 

Şi-a ridicat pentru o clipă ochii către mine, apoi a răspuns, cu 
voce egală: 

— Tommy Tomm. 

Am privit-o clipind nedumerit, ca să ştie că nu-mi dezvăluise 
misterul tuturor timpurilor. 

— Cine? 

— Tommy Tomm, a repetat ea. Bodyguardul lui Johnny 
Marcone. 

Acum avea sens. „Gentlemanul” Johnny Marcone era gangsterul 
ajuns în vârf după ce se împrăştiase familia Vargassi, măcinată de 
rivalități interne. Departamentul de poliţie vedea în el un amalgam 
de binecuvântări, după anii de lupte nemiloase şi schimburi 
sângeroase de focuri cu clanul Vargassi. Gentlemanul Johnny nu 
tolera excesele în propria organizaţie şi nu-i plăceau independenţii 
care operau în oraşul lui. Bandiţii, jefuitorii de bănci şi traficanţii de 
droguri care nu făceau parte din reţeaua sa erau, cumva, denunţaţi 
sau asimilați, sau dispăreau pur şi simplu şi nu se mai auzea nimic 
despre ei, niciodată. 

Marcone avea o influenţă civilizatoare asupra lumii interlope — 
iar acolo unde opera el era vorba, mai mult decât fusese vreodată 
până atunci, de o problemă care ţinea de proporţii. Om de afaceri 
extrem de subtil, avea în slujba sa un divizion de avocaţi care-l apărau 
de lege, menţinându-l în spatele unei baricade de depoziţii, de hârtii 
şi de înregistrări pe suport magnetic. Poliţiştii nu o spuneau, dar 
se părea că uneori pur şi simplu nu-i trăgea inima să-l urmărească. 
Marcone era mai bun decât alternativa — anarhie în lumea interlopă. 

— Am auzit c-avea un călău, am zis. Presupun că nu-l mai are. 

Murphy a ridicat din umeri. 

— Aşa s-ar părea. 

— Şi ce-o să faci acum? 

— Probabil c-o să urmăresc până la capăt pista coafezei. O să 
vorbesc cu Bianca şi cu Marcone, dar pot deja să-ţi povestesc ce-mi 
vor spune ei. 

Şi-a închis blocnotesul cu o mişcare bruscă şi-a clătinat din cap, 
iritată. 

— M-am săturat, a spus. M-am săturat să fiu considerată un 
soi de ţicnită. Până şi Carmichael, propriul meu partener, crede că 
m-am sonat în privinţa asta. 

— Şi restul secţiei e de aceeaşi părere? m-am interesat. 

— Cei mai mulţi încruntă din sprâncene, îşi rotesc arătătorul 
lângă tâmplă când au impresia că nu-i văd şi-mi arhivează rapoartele 
fără să le citească. Ceilalţi sunt ăia care au dat pe teren peste câte 
ceva bizar şi s-au speriat de moarte. Nu vor să creadă-n nimic pe 
care nu l-au văzut în copilărie la televizor, la Mister Science. 

— Dar tu? 

— Eu? 

Murphy a zâmbit, o arcuire a buzelor într-o expresie vibrant de 
feminină, ceea ce o făcea să pară pe de-a-ntregul mult prea drăguță 
pentru cineva gata oricând să impună legea cu stricteţe maximă. 

— Lumea e în descompunere, Harry. Eu una cred pur şi simplu 
că oamenii sunt suficient de aroganţi ca să-şi închipuie că-n ultimul 
secol am aflat tot ce era de ştiut. Ce naiba. Pot să cred că tocmai am 
reînceput să vedem ceea ce ne înconjoară în întuneric. E pe placul 
cinicei din mine. 

— Mi-ar plăcea să gândească toată lumea astfel, am spus. N-aş 
mai fi considerat excentric. 

A continuat să-mi surâdă, cu un aer jucăuş. 

— Dar ţi-ai putea imagina o lume unde ABBA ar cânta pe toate 
posturile de radio? 

Am râs împreună. Doamne, în camera aia era nevoie de un 
hohot de râs. 

— Hei, Harry, a zis ea, cu un zâmbet larg. Pot să-ţi văd rotiţele 
învârtindu-se în cap. 

— Da? 

— Ai vorbit despre puterea de a deduce cum a acţionat ucigaşul. 


28 / Jim BUTCHER 


Ai spus că nu eşti sigur că tu ai fi în stare s-o faci. 

— Da? 

— Ştiu că nu e adevărat. De ce m-ai minţit în privinţa asta? 

Am înţepenit. Hristoase, era bună. Sau poate că eu nu sunt un 
mincinos prea grozav. 

— Uite ce e, Murph, m-am justificat. Există anumite lucruri pe 
care pur şi simplu nu le faci. 

— Uneori nici mie nu-mi place să intru în capul gunoiului pe 
care-l urmăresc. Dar faci ceea ce trebuie făcut ca să-ţi duci treaba la 
bun sfârşit. Ştiu ce vrei să spui, Harry. 

— Nu, am contrazis-o, scurt. Nu ştii. 

Şi nu ştia. Nu ştia nimic nici despre trecutul meu, nici despre 
Consiliul Alb, nici despre Sabia lui Damocles atârnată deasupra 
capului meu. În majoritatea zilelor, puteam pretinde că nici eu nu 
ştiam nimic despre asta. 

Consiliul n-avea nevoie în momentul acela decât de o scuză, 
de o simplă scuză, ca să mă găsească vinovat de încălcarea uneia 
dintre Cele Şapte Legi ale Magiei, şi Sabia avea să cadă. Dacă m-aş 
fi apucat să pun cap la cap reţeta unei vrăji menite să ucidă şi ei ar fi 
aflat asta, ar fi avut scuza care le era necesară. 

— Murph, i-am spus. Nu pot încerca să aflu care a fost vraja. Şi 
nu pot aduce laolaltă tot ce mi-ar trebui pentru asta. Pur şi simplu 
nu înţelegi. 

Mi-a aruncat o privire aspră, fără să se uite în ochii mei. Nu mai 
întâlnisem pe nimeni altcineva capabil de una ca asta. 

— Oh, înţeleg. Înţeleg că am, în libertate, un ucigaș pe care nu-l 
pot prinde asupra faptului. Înţeleg că ai ceva care mi-ar putea fi de 
folos, sau că măcar ai putea să găseşti ceva. Şi înţeleg că, dacă nu- 
mi mai spui nimic acum, îţi smulg cartea de vizită din Rolodexul 
departamentului şi-o arunc în coşul de gunoi. 

Nemernica. Postul de consultant al poliţiei îmi plătea o grămadă 
de facturi. OK, majoritatea facturilor. Am presupus că eram în stare 
s-o înţeleg. Dacă aş fi acţionat pe bâjbâite, ca ea, aş fi fost al dracului 
de nervos. Murphy nu ştia nimic despre vrăji, ritualuri şi talismane, 
dar ura şi violenţa omenească îi erau mult prea bine cunoscute. 

Şi, mi-am spus eu, n-ar fi fost totuna cu a practica realmente 

magia neagră. Nu trebuia decât să-mi dau seama cum se proceda. 
Exista o diferenţă. Ajutam poliţia să ancheteze cazul, atât şi nimic 
mai mult. Poate Consiliul Alb avea să-nţeleagă adevărul. 

Da, cum să nu. Şi poate că-ntr-una din zilele acelea aveam să mă 
duc la muzeul de artă ca să-mi fac o educaţie multilaterală. 

Murphy m-a prins în laţ o secundă mai târziu. S-a uitat în ochii 
mei preţ de o clipă cu cutezanţă înainte de a-şi feri privirea, cu 
oboseala, sinceritatea şi mândria zugrăvite pe chip. 

— Trebuie să aflu tot ce-mi poţi spune, Harry. Te rog. 

Întruchiparea cazului clasic al femeii în suferință. Pentru o 
femeie emancipată, specialistă în meseria ei, ştia cu mare precizie 
cum să-mi smucească hăţurile de bărbat de modă-veche. 

Am scrâşnit din dinţi. 

— Bine, am spus. Bine. O să-ncep deseară. 

Ho, băiete. Consiliului Alb avea să-i placă asta. Nu-mi rămânea 
decât să m-asigur că nu puteau să afle. 

Murphy a dat din cap şi a expirat fără să mă privească. 

— Hai să plecăm de-aici, a spus apoi, şi s-a-ndreptat spre uşă. 

N-am încercat s-ajung acolo înaintea ei. 

Când am ieşit, poliţiştii în uniformă continuau să-şi piardă 
vremea pe coridor. Carmichael nu se zărea nicăieri. Tipii de la 
criminalistică erau acolo, nerăbdători, aşteptându-ne să ieşim. Şi- 
au luat sacii de plastic, pensetele, lămpile şi tot ce mai aveau, şi au 
trecut pe lângă noi, intrând în apartament în şir indian. 

Murphy şi-a plimbat mâna peste coafura în stil ciufulit în vreme 
ce aşteptam s-ajungă la etajul şapte liftul vechi, care urca pe îndelete. 
Purta un ceas de aur, ceea ce m-a făcut să-mi aduc aminte. 

— Oh, hei. Cât e ceasul? am întrebat-o. 

Ea s-a uitat. 

— Două douăzeci şi cinci. 

Am murmurat o înjurătură şi m-am întors spre scări. 

— Am întârziat la-ntâlnire. 

Aproape c-am zburat în josul treptelor. La urma urmelor, eram 
foarte bine antrenat în privinţa asta, şi am dat buzna în hol alergând. 
Am reuşit să ocolesc un hamal care tocmai intra pe uşa din faţă cu 
un braţ de bagaje şi m-am avântat pe trotuar cu paşi siguri. Am 

picioare lungi, fug mâncând pământul. Alergam contra vântului, cu 
pardesiul fluturându-mi în urmă. 

Mă aflam la mai multe cvartale de biroul meu şi, după ce 
am acoperit jumătate dintre ele, am încetinit până la ritmul unei 
plimbări. Nu voiam s-ajung la întâlnirea cu Monica Cu-Bărbatul- 
Lipsă suflând ca nişte foale, cu părul răvăşit de vânt şi cu faţa şiroind 
de sudoare. 

Vina o purta probabil faptul că-mi ieşisem din formă pe durata 
sezonului de iarnă inactiv, dar respiram greu. Asta mi-a monopolizat 
atenţia într-o măsură suficient de mare ca să nu observ Cadillac-ul 
de un albastru întunecat decât după ce s-a oprit alături de mine şi 
un tip mai degrabă masiv a coborât pe trotuar, chiar în calea mea. 
Avea părul de un roşu strălucitor şi gâtul gros. Faţa îi arăta de parcă 
i-ar fi turtit-o cineva în copilărie, izbindu-i-o în repetate rânduri 
cu o scândură — cu excepţia sprâncenelor proeminente. Avea ochi 
albaştri, mici şi înguşti, care i s-au îngustat mai tare când am dat 
peste el. 

M-am oprit, m-am retras cu un pas, m-am răsucit pe călcâie. Alţi 
doi bărbaţi, ambii tot atât de înalţi ca mine, dar cu mult mai solizi, 
îşi încetineau paşii, oprindu-se la rândul lor din alergare. După 
toate aparențele, mă urmăriseră, şi păreau nervoşi. Unul şchiopăta 
uşor, iar părul celuilalt, tuns scurt, fusese ridicat drept în sus, după 
chipul şi asemănarea unor ţepi, cu ajutorul unui soi de gel. Am avut 
senzaţia că mă reîntorsesem în liceu, fiind înconjurat de membrii 
intimidanţi ai echipei de fotbal. 

— Vă pot ajuta cu ceva, domnilor? am întrebat. 

Mi-am rotit privirea, în căutarea unui poliţist, dar erau cu toţii 
la Madison, sau cel puţin aşa am presupus. Oricui îi place să caşte 
gura. 

— Urcă-n maşină, a spus cel din faţa mea. 

Unul dintre ceilalți mi-a deschis portiera din spate. 

— Îmi place să merg pe jos. E bine pentru inimă. 

— Dacă nu urci în maşină, n-o să fie bine pentru picioarele tale, 
a mârâit amenințător individul. 

Din Cadillac s-a auzit o voce. 

— Domnule Hendricks, te rog. Fii mai politicos. Domnule 

Dresden, vrei să mi te alături pentru o clipă? Am sperat c-o să te 
pot duce cu maşina înapoi, la birou, însă ai ieşit atât de brusc încât 
punerea intenţiei mele în practică a devenit oarecum problematică. 
Poate-mi vei îngădui să te duc restul drumului. 

M-am aplecat ca s-arunc o privire spre bancheta din spate. Un 
bărbat cu trăsături frumoase, cu o expresie a feţei lipsită de aroganță, 
îmbrăcat cu o haină neprotocolară, sport, şi cu jeansi Levi's, mi-a 
adresat un zâmbet. 

— Iar dumneata eşti...? 

Zâmbetul i s-a lăţit, şi jur că i-au scăpărat ochii. 

— Mă numesc Johnny Marcone. Mi-ar plăcea să purtăm o 
discuţie de afaceri. 

M-am holbat o clipă la el. Pe urmă privirea mi-a alunecat într-o 
parte, la masivul şi foarte supradezvoltatul domn Hendricks. Tipul 
a mormăit pentru sine, ceea ce m-a dus cu gândul la Cujo?, înainte 
de a sări la femeia din maşină. Nu mă simţeam dispus să mă iau la 
bătaie, cu pumnii, cu acel Cujo şi cu cei doi amici ai lui. 

Aşa că m-am instalat pe bancheta din spate a Cadillac-ului, 
alături de Gentlemanul Johnny Marcone. 

Ziua se dovedea a fi foarte aglomerată. Iar eu continuam să fiu 
în întârziere la întâlnirea stabilită. 


2 Câinele Saint Bernard din romanul omonim, de St. King 

Gentlemanul Johnny Marcone nu părea genul de om care ar fi 
pus pe cineva să-mi rupă picioarele sau să-mi închidă gura cosându- 
mi fălcile cu sârmă. Avea părul cărunt tuns scurt, iar soarele şi 
zâmbetele îi gravaseră riduri în colţurile ochilor verzi ca dolarii uzaţi. 
Semăna mai degrabă a antrenor de fotbal din liceu; chipeş, bronzat, 
atletic şi entuziast. Bărbaţii din preajma lui întăreau impresia. Cujo 
Hendricks era tot atât de masiv ca unul dintre jucătorii favoriţi ai 
sezonului, eliminat din cauza brutalităţii excesive şi nejustificate. 

Cujo s-a urcat din nou pe locul şoferului, s-a uitat urât la mine 
prin oglinda retrovizoare, apoi a pornit maşina, conducând-o cu 
viteză redusă către biroul meu. Volanul părea minuscul şi fragil 
în mâinile lui uriaşe. Mi-am întipărit ceva în memorie: Nu-l lăsa 
niciodată pe Cujo să-şi pună mâinile în jurul gâtului tău. Sau mâna. 
Părea în stare să se descurce cu una singură. 

Radioul cânta, dar când m-am urcat în maşină a luat-o razna, 
trimițând în difuzoare un şuierat ascuţit. Hendricks s-a încruntat şi 
a căzut o clipă pe gânduri. Poate trebuia să se bazeze pe un mesaj 
primit de la al doilea dintre creierele sale, sau cam aşa ceva. Pe urmă 
a întins mâna şi a apăsat nervos butoanele aparatului înainte de a 
sfârşi prin a-l închide. Speram că, mergând cu viteza aia, maşina 
avea să ajungă la timp la biroul meu. 

— Domnule Dresden, mi-a zâmbit Marcone. Am înţeles că 
lucrezi din când în când pentru departamentul de poliţie. 

— Îmi aruncă din când în când câte-o delicatesă, am încuviinţat 
eu. Hei, Hendricks. Chiar ar fi bine să-ţi pui centura de siguranţă. 
Statisticile spun că riscurile se micşorează cu cincizeci sau şaizeci la 
sută. 

Cujo a mârâit la mine, fixându-mă prin oglinda retrovizoare, iar 

eu i-am răspuns cu o expresie radioasă. Zâmbetul părea să-i înfurie 
întotdeauna pe oameni mai mult decât o insultă veritabilă. Sau 
poate că surâsul meu e pur şi simplu enervant. 

Atitudinea mea a părut să-l deruteze cumva pe Marcone. Era de 
aşteptat să-mi ţin pălăria în mână, dar Francis Ford Coppola nu-mi 
plăcuse niciodată cu adevărat, şi n-aveam un Naş. (Am o Naşă, care 
e o zână, fapt după toate probabilitățile inevitabil. Dar asta e altă 
poveste.) 

— Domnule Dresden, a spus el. Cât m-ar costa o rezervare a 
serviciilor dumitale? 

Am devenit prudent imediat ce i-am auzit întrebarea. De ce-ar 
fi avut nevoie de mine un tip ca Marcone? 

— Onorariul meu standard e de cincizeci de dolari pe oră, plus 
cheltuielile de deplasare, i-am răspuns. Dar poate varia, în funcţie 
de ceea ce am de făcut. 

El a dat din cap, aprobându-mi fiecare frază, ca şi cum m-ar fi 
încurajat să vorbesc. I s-a încreţit faţa, de parcă ar fi luat cu mare 
grijă în considerare ceea ce urma să spună, ţinând cont de bunăstarea 
mea cu îngrijorarea unui bunic. 

— Cât m-ar costa dacă ţi-aş cere să nu investighezi ceva? 

— Vrei să mă plăteşti ca să nu fac un anumit lucru? 

— Să spunem că-ţi plătesc onorariul standard. Asta ar însemna 
o mie patru sute pe zi, corect? 

— De fapt, o mie două sute, l-am contrazis. 

Mi-a adresat o privire radioasă. 

— Un om cinstit e o comoară rară. O mie două sute pe zi. 
Să zicem că-ţi plătesc contravaloarea a două săptămâni de muncă, 
domnule Dresden, şi-ţi iei liber. Te duci să vezi câteva filme, dormi 
mai mult, genul ăsta de lucruri. 

M-am uitat la el. 

— Şi, pentru mai bine de o mie de dolari pe zi, vrei să...? 

— Să nu faci nimic, domnule Dresden, a zâmbit Marcone. 
Absolut nimic. Relaxează-te pur şi simplu, odihneşte-te. Şi fereşte- 
te din calea detectivului Murphy. 

Aha! Marcone nu voia să investighez uciderea lui Tommy Tomm. 
Interesant. M-am uitat afară, pe geam, îngustându-mi ochii, ca şi 

cum aş fi căzut pe gânduri. 

— Am banii la mine, a adăugat Marcone. Bani gheaţă, plătibili 
pe loc. O să am încredere că îndeplineşti acea partea a înţelegerii 
noastre care-ţi revine, domnule Dresden. Onestitatea dumitale te 
recomandă cu căldură. 

— Mmmm, nu ştiu, John. Sunt cam prea ocupat ca să-mi mai 
pot permite acum un alt angajament. 

Maşina aproape că ajunsese lângă clădirea în care-mi aveam 
biroul. Portiera continua să fie descuiată. Şi nu-mi pusesem nici 
centura de siguranţă — pentru cazul că ar fi trebuit să deschid brusc 
uşa şi să sar afară. Vedeţi că privesc lucrurile în perspectivă? E modul 
de a raţiona al unui vrăjitor — şi paranoia. 

Zâmbetul lui Marcone a pălit. A căpătat o expresie serioasă. 

— Domnule Dresden. Sunt cât se poate de dornic să stabilim 
aici o relaţie de lucru pozitivă. Dacă banii sunt cauza, îţi pot oferi 
mai mult. Să zicem, dublul onorariului obişnuit. 

Şi-a dus mâinile în faţă, unindu-le vârfurile degetelor în timp 
ce vorbea, pe jumătate întors către mine. Dumnezeule. Mă tot 
aşteptam să-mi spună că era cazul să obţin o victorie pentru Gipper!. 
El a zâmbit. 

— Cum îţi sună? 

— Nu e vorba de bani, John, i-am spus. Mi-am pironit alene 
ochii într-ai lui. Pur şi simplu nu cred c-o să meargă. 

Spre surprinderea mea, nu şi-a ferit privirea. 

Când ai de-a face cu magia înveţi să vezi lumea într-o lumină 
uşor diferită de cea în care o priveşte oricine altcineva. Capeţi o 
perspectivă la care nu te-ai gândit niciodată până atunci, un mod de 
a raţiona la care n-ai fi ajuns niciodată dacă n-ar fi existat expunerea 
la ceea ce vede şi aude un vrăjitor. 

Când te uiţi în ochii cuiva, îl vezi în acea altă lumină. Şi, pentru 


1 „Win one for the Gipper”, frază rostită de patul de moarte de 
George Gipp, un jucător celebru de fotbal, care i-a cerut lui Knute 
Rockne, antrenorul său de la Notre Dame, să-i impulsioneze astfel 
pe coechipierii săi în situaţii disperate. Replica a fost asociată cu 
Ronald Reagan, care a jucat rolul lui Gipp în filmul All American, 
şi care a folosit-o în campania sa electorală. 

o singură clipă, tot aşa te vede şi el. Eu şi Marcone ne-am uitat unul 
la altul. 

În spatele zâmbetului relaxat şi al atitudinii părinteşti, el era un 
soldat, un războinic. Întenţiona să obţină ceea ce voia, şi asta în cel 
mai eficient mod cu putinţă. Era un om devotat — devotat scopurilor 
sale şi oamenilor săi. Nu-şi lăsa niciodată spaima să-l afecteze. Îşi 
câştiga traiul din mizeria şi suferinţa omenească, făcând comerţ 
ambulant cu droguri, cu carne şi cu bunuri furate, dar lua măsuri 
pentru minimalizarea acestei suferinţe, pentru că era pur şi simplu 
cel mai eficient mod de a-și conduce afacerile. Era furios din cauza 
morţii lui Tommy Tomm - o furie de genul rece şi practic, care-l 
cuprinsese din cauza invadării domeniului său legitim şi a provocării. 
Avea de gând să găsească vinovaţii şi să-şi lichideze socotelile cu ei 
în stilul lui — şi nu-şi dorea amestecul poliţiei. Ucisese până atunci 
şi avea s-o mai facă, şi asta nu însemna pentru el nimic mai mult 
decât o tranzacţie comercială, decât plata alimentelor după ce ai stat 
la coada de la casă. În interiorul Gentlemanului Johnny Marcone se 
găsea un loc uscat şi răcoros. Cu excepţia unui singur colț întunecat. 
Acolo, ascuns gândurilor sale de zi cu zi, era dosit un secret ruşinos. 
Nu puteam să văd exact despre ce era vorba. Dar ştiam că undeva, 
în trecutul lui, exista ceva pe care ar fi fost dispus să-l distrugă cu 
orice preţ, să-l şteargă vărsând sânge. Din locul acela neguros îşi 
trăgea hotărârea, puterea. 

Aşa l-am văzut când m-am uitat în interior, dincolo de 
prefăcătoria şi de sistemul lui de apărare. Şi, la un anumit nivel 
instinctiv, eram sigur că el ştia ce aveam să desluşesc dacă mă uitam, 
ştia ce avea să dezvăluie. De asta îşi dorise să mă vadă între patru 
ochi. Voia să arunce o privire în sufletul meu. Voia să afle ce fel de 
om eram. 

Când mă uit în ochii cuiva, în sufletul lui, în cea mai tainică 
parte a fiinţei sale interioare, omul acela poate privi în schimb în 
mine — vede ce am făcut, ce am avut de gând, ce am fost în stare să 
înfăptuiesc. În marea lor majoritate, cei care o făcuseră se aleseseră 
cel puţin cu o paloare cumplită. O femeie leşinase de-a binelea. Nu 
ştiam ce văzuseră acolo, înăuntru — nu era un loc în care să fiu el 
însumi prea curios să-mi furişez privirea. 

John Marcone nu era ca toţi ceilalţi oameni care-mi zăriseră 
sufletul. Nici măcar n-a clipit. S-a mulţumit să se uite şi să evalueze 
şi, după scurgerea acelei secunde, a dat din cap către mine ca şi cum 
ar fi înţeles ceva. Am avut impresia stânjenitoare că mă înşelase. 
Că aflase despre mine mai multe decât aflasem eu despre el. M-am 
simţit mai întâi cuprins de furie, furie fiindcă fusesem manipulat, 
furie fiindcă îşi permisese să tragă cu ochiul în sufletul meu. 

O clipă mai târziu, mi-am dat seama că mă speria de moarte. 
Mă uitasem în sufletul lui şi descoperisem că era tot atât de solid 
şi de sterp ca un frigider din oţel inoxidabil. Era mai mult decât 
neliniştitor. Marcone era puternic, interiorizat, brutal şi necruţător, 
fără să fie crud. Avea sufletul unui tigru. 

— Bine, atunci, a spus, netulburat, ca şi cum nu s-ar fi întâmplat 
nimic. N-o să-ncerc să-ţi impun oferta mea, domnule Dresden. 

Maşina a încetinit pe măsură ce ne apropiam de biroul meu şi 
Hendricks a oprit în faţa clădirii. 

— Dar pot să-ţi ofer un sfat? 

Renunţase la stilul tată-către-fiu şi vorbea calm, cu voce 
răbdătoare. 

— Dacă nu ceri bani pentru el. 

Slavă Domnului pentru replicile spirituale. Eram prea buimăcit 
ca să pot spune ceva inteligent. 

Marcone aproape c-a zâmbit. 

— Cred c-o să fii mai fericit dac-o să te-mbolnăveşti de gripă 
pentru câteva zile. Afacerea pe care ţi-a cerut detectivul Murphy s-o 
investighezi nu trebuie scoasă la lumină. N-o să-ţi placă nicidecum 
ce-o să vezi. E de acea parte a gardului în care mă aflu eu. Nu trebuie 
decât să mă laşi să mă ocup de ea, şi n-o să-ţi aducă niciun fel de 
necazuri. 

— Mă ameninţi? l-am întrebat. 

Nu credeam c-o făcea, dar nu voiam să ştie asta. Mi-ar fi prins 
bine să nu-mi tremure vocea. 

— Nu, a spus el, cu sinceritate. Te respect prea mult ca să recurg 
la aşa ceva. Se spune că eşti într-adevăr ceea ce pretinzi, domnule 
Dresden. Un mag autentic. 

— Se spune şi că sunt ţicnit de-a binelea. 

— Din tot ce se spune aleg numai ceea ce merită ascultat cu 
atenţie, a subliniat el. O să te gândeşti la vorbele mele, domnule 
Dresden? Sunt de părere că acţiunile noastre nu trebuie să se 
suprapună prea des. Aş prefera să nu mi te fac duşman din cauza 
asta. 

Am strâns din fălci ca să-mi ascund frica şi i-am vorbit scuipând 
cuvintele repede şi cu asprime. 

— Nu vrei să-ţi faci din mine un duşman, Marcone. N-ar fi o 
mişcare inteligentă. Nu, nicidecum. 

M-a privit îngustându-şi ochii, lenevos şi relaxat. De-acum îmi 
putea întâlni privirea fără nicio teamă. Ne cântărisem deja unul pe 
altul. N-aveam s-o repetăm, în acelaşi mod, încă o dată. 

— Ar trebui într-adevăr să-ncerci să fii mai politicos, domnule 
Dresden, mi-a spus. E bine pentru afaceri. 

La asta nu i-am dat niciun răspuns. Nu eram în stare s-o fac fără 
să par un tip înspăimântat sau un macho stupid. În schimb i-am 
spus: 

— Dac-o să-ţi pierzi vreodată cheile maşinii, să-mi dai un 
telefon. Dar să nu mai încerci niciodată să-mi oferi bani sau să 
m-ameninţi. Mulţumesc pentru plimbare. 

M-a urmărit din ochi, fără să-şi schimbe expresia feţei nici măcar 
pentru o clipă, în vreme ce am coborât şi am închis portiera. 

Hendricks a demarat şi s-a îndepărtat, după ce mi-a aruncat o 
ultimă privire urâtă. Până atunci mă uitasem în sufletele mai multor 
oameni. Nu era ceva care se şterge uşor din memorie. Dar nu mai 
dădusem niciodată peste o asemenea persoană, peste cineva atât 
de rece şi de controlat — nici măcar ceilalţi practicieni cu care-mi 
încrucişasem privirea nu fuseseră aşa. Niciunul dintre ei nu mă mai 
evaluase pur şi simplu ca pe o coloană de cifre pe care le arhivezi 
pentru a le folosi în ecuaţii viitoare. 

Mi-am îndesat mâinile în buzunarele pardesiului meu lung şi 
m-am cutremurat când m-a izbit vântul. Mi-am reamintit că eram 
un vrăjitor capabil să reverse în jurul său o magie autentică. Nu-mi 
era teamă de bărbaţii masivi din maşinile imense. Nu-mi pierdeam 
capul la vederea trupurilor sfâşiate, smulse din viaţă printr-o vrajă 
mai puternică decât orice aş fi putut înfăptui eu însumi. Serios. Cu 

toată sinceritatea. 

Dar ochii aceia de culoarea dolarilor, susținuți de un suflet rece 
şi aproape lipsit de orice pasiune, mă făceau să tremur pe când 
urcam scările către biroul meu. Fusesem un idiot. Mă luase prin 
surprindere şi intimitatea neaşteptată a privirii în suflet mă uluise şi 
mă înspăimântase. Una peste alta, efectul fusese prăbuşirea mea, îl 
ameninţasem ca un puştan înspăimântat. Marcone era un animal de 
pradă. Îmi mirosise efectiv frica. Aveam senzaţia că, dacă ar fi ajuns 
să mă creadă lipsit de putere, zâmbetul politicos şi faţada părintească 
i-ar fi dispărut întru totul, la fel de repede cum apăruseră. 

Ce primă impresie lamentabilă. 

Oh, bine. Măcar ajungeam la timp la întâlnire. 

Când am sosit acolo, Monica Fără-Nume-de-Familie era în faţa 
biroului meu, scriind ceva pe dosul biletului pe care-l prinsesem de 
ușă. 

M-am îndreptat spre ea, dar părea prea concentrată asupra 
scrisului ca să-şi ridice privirea. Era o femeie frumoasă, de vreo 
treizeci şi cinci de ani. Păr blond, de culoarea cenușii, pe care am 
considerat-o naturală după ce în gând mi-a revenit involuntar 
amintirea morbidă a părului vopsit al moartei. Machiajul de 
bun gust fusese aplicat cu îndemânare, şi chipul ei era atrăgător, 
prietenos, cu rotunjimea obrajilor destul de pronunţată ca să pară 
tânără, cu tenul proaspăt, cu buzele destul de pline ca să-i dea o 
înfăţişare foarte feminină. Purta o fustă lungă, bogată, de cel mai 
palid galben posibil, cizme maro de călărie, o bluză albă cu pliseuri 
şi, pe deasupra ei, o vestă tricotată de culoare verde, după toate 
aparențele scumpă, ca să ţină la distanţă frigul începutului de 
primăvară. Trebuia să fii într-o formă foarte bună ca să afişezi o 
asemenea combinaţie de culori, şi ea o preferase. În ansamblu, avea 
o înfăţişare sâcâitor de familiară, poate ceva gen Annette Funicello 
sau Barbara Billingsley — înfloritoare şi pe de-a-ntregul americană. 

— Monica? am întrebat, şi mi-am afişat cel mai inocent şi mai 
prietenos zâmbet. 

M-a privit clipind nedumerită în timp ce mă apropiam. 

— Oh. Eşti, ăă, Harry...? 

Am surâs şi i-am întins mâna. 

— Harry Dresden, doamnă. Eu sunt. 

Mi-a luat mâna după o ezitare infimă, focalizându-şi hotărâtă 
privirea asupra pieptului meu. În momentul acela eram încântat 
să am de-a face cu cineva prea nervos ca să rişte să mă privească în 

ochi. I-am strâns mâna cu fermitate, dar şi cu delicateţe, apoi i-am 
dat drumul, şi m-am atins de ea în treacăt, îndreptându-mă spre uşa 
pe care-am descuiat-o. 

— Îmi cer scuze pentru întârziere. Am primit un telefon de la 
poliţie şi am fost nevoit să fac o scurtă vizită. 

— Da? a întrebat ea. Adică, poliţia, ăă... 

Şi-a fluturat degetele în loc să termine fraza şi a intrat pe uşa pe 
care-o ţineam deschisă pentru ea. 

— Uneori, am încuviinţat eu cu un gest la capului. Când dă 
peste anumite lucruri şi vrea să-mi afle părerea. 

— Ce gen de lucruri? 

Am ridicat din umeri şi am înghiţit în sec. M-am gândit la 
cadavrele de la Madison şi am simţit că mă-nverzeam. Când mi- 
am ridicat ochii spre Monica, ea îmi studia chipul, muşcându-şi 
nervoasă buza. S-a grăbit să-şi ferească privirea. 

— Pot să-ţi ofer o cafea? am întrebat-o. 

Am închis uşa în spatele nostru şi am aprins luminile. 

— Oh. Nu, mulţumesc. Mă simt bine. 

Stătea acolo, uitându-se la cutia mea cu cărţi citite şi ţinându- 
şi geanta peste burtă cu amândouă mâinile. M-am gândit că era 
posibil să ţipe dacă spuneam bau, aşa că mi-am pregătit o cană de 
ness având grijă să mă mişc încet, cu mare grijă. Am inspirat şi 
am expirat, făcând mişcările familiare. Până ce m-am liniştit după 
întâlnirea cu Marcone. Când am fost gata, era gata şi ness-ul. M-am 
instalat la biroul meu şi am invitat-o să se aşeze pe unul dintre cele 
două scaune din faţa mea. 

— OK, Monica, am spus. Cu ce te pot ajuta azi? 

— Păi, ăă. Ţi-am spus că soţul meu a... a... 

A dat din cap şi din mâini. 

— A dispărut? am completat eu. 

— Da, a răspuns ea, aproape răsuflând uşurată. Dar n-a fost 
o dispariţie misterioasă, sau altceva de genul ăsta. A plecat pur şi 
simplu. 

S-a înroşit şi a-nceput să se bâlbâie. 

— Adică şi-a împachetat câteva lucruri şi a plecat. Dar n-a spus 
nimic, nimănui. Şi n-a mai apărut. Îmi fac griji pentru el. 

— Îhî, am zis. De când lipseşte? 

— E a treia zi. 

Am dat din cap. 

— Probabil ai avut un motiv ca să vii mai degrabă la mine decât 
să iei legătura cu un detectiv particular sau s-anunţi poliţia. 

A roşit din nou. Avea o faţă potrivită pentru aşa ceva, ten de 
blondă, care se colora precum al unei fetişcane. Arăta într-adevăr 
încântător. 

— Da, ăă. Era interesat de... de... 

— Magic? 

— Da. Cumpăra cărţi din sectorul religios al librăriilor. Dar nu 
ca jocurile Dungeon and Dragons. De-adevăratelea. A cumpărat un 
pachet de cărţi de tarot. 

De fapt a spus carrot. Amatori. 

— Şi crezi că dispariţia lui poate avea o legătură cu acest interes? 

— Nu sunt sigură, a mărturisit. Dar e posibil. Era foarte supărat. 
Extrem de tensionat fiindcă îşi pierduse slujba. Sunt îngrijorată. Mă 
gândesc că ar putea fi necesar să-l audă pe cel care-i va da de urmă 
vorbindu-i despre toate chestiile astea. 

A respirat adânc, de parcă efortul de a rosti atât de multe fraze 
fără să intercaleze nici măcar un singur dă ar fi istovit-o. 

— Încă nu mi-e clar. De ce eu? De ce nu poliţia? 

I s-au albit încheieturile degetelor cu care-şi strângea poşeta. 

— A plecat cu o valiză, domnule Dresden. Poliţia, cred eu, o să 
presupună că şi-a părăsit pur şi simplu soţia şi copii. N-o să-l caute 
cu adevărat. Dar el n-a făcut-o. Fl nu e aşa. Nu vrea decât să ne 
asigure un trai bun, zău că asta-i tot ce vrea. 

M-am încruntat la ea. Eşti nervoasă fiindcă, la urma urmelor, te-a 
părăsit bărbățelul, drăguță? 

— Chiar şi aşa, am spus, de ce-ai venit la mine? De ce nu te-ai 
dus la un detectiv particular? Dacă ai nevoie de unul, ştiu pe cineva 
de încredere. 

— Pentru că te pricepi la... 

A gesticulat spasmodic. 

— La magie, am completat. 

Monica a dat din cap. 

— Cred că ar putea fi important. Adică, nu ştiu. Dar cred că e 
posibil. 

— Unde lucra? am întrebat. 

În timp ce vorbeam, am scos un blocnotes din buzunar şi mi-am 
notat câteva lucruri. 

— La SilverCo, a răspuns ea. E o societate comercială. Găseşte 
pieţe bune pentru produse şi sfătuieşte apoi companiile unde să-şi 
cheltuiască banii cu cel mai mare profit. 

— Îhî, am zis. Cum se numeşte, Monica? 

A înghiţit în sec şi am văzut-o crispându-se, străduindu-se să se 
gândească la ceva pe care mi l-ar fi putut spune în locul adevăratului 
nume. 

— George, a fost răspunsul oferit în cele din urmă. 

M-am uitat la ea. Se holba furioasă în jos, la propriile mâini. 

— Monica, i-am spus. Ştiu că trebuie să-ţi fie într-adevăr greu. 
Crede-mă, o grămadă de oameni sunt nervoși când intră în biroul 
meu. Dar, te rog, ascultă-mă, n-am de gând să-ţi fac vreun rău, nici 
ţie, nici altcuiva. Eu ajut oamenii, cu asta mă ocup. E adevărat că 
oricine deţine abilităţile necesare vă poate folosi numele împotriva 
voastră, dar mie nu-mi stă în fire. Nu e de folos pentru afaceri, am 
adăugat, împrumutând o replică de la Johnny Marcone. 

Ea a izbucnit într-un mic râs nervos. 

— Mă simt atât de proastă, a mărturisit. Dar am auzit atât de 
multe lucruri despre... 

— Vrăjitori. Înţeleg. 

Mi-am lăsat creionul jos şi mi-am apropiat palmele, închipuind 
o turlă, în stilul vrăjitoresc. Femeia era nervoasă şi avea anumite 
aşteptări. Dacă-i îndeplineam o parte dintre ele, îi puteam 
domoli puţin temerile. M-am străduit să nu mă uit peste umăr, la 
calendarul pe care-l atârnasem pe perete şi la cercul roşu din jurul 
datei de cincisprezece a lunii. Restanţă la chirie. Nevoie de bani. 
Chiar şi cu onorariul din acea zi şi cu ceea ce urma să câştig pe 
viitor, avea să dureze o veşnicie până-mi plăteam datoriile din banii 
municipalităţii. 

În plus, n-aş fi putut vreodată să nu vin în ajutorul unei femei 
aflate la ananghie. Chiar dacă ea nu era sigură, nu pe deplin, nu sută 

la sută, că voia să fie salvată de mine. 

— Monica, i-am spus. În univers există puteri despre care cei 
mai mulţi dintre oameni nici măcar n-au auzit. Puteri pe care încă 
nu le înţelegem pe deplin. Cei care le folosesc văd lucrurile într-o 
altă lumină decât oamenii obişnuiţi. Ajung să înţeleagă lucrurile 
într-un mod uşor diferit. Asta dă uneori naştere unor suspiciuni şi 
temeri nedorite. Ştiu că ai citit cărți şi ai văzut filme care spun cât 
de îngrozitori sunt cei asemenea mie şi că acea parte din Vechiul 
Testament care spune „pe vrăjitori să nu-i lăsaţi să trăiască”! n-a 
colorat lucrurile tocmai în roz. Însă adevărul e că nu suntem 
nicidecum diferiţi de oricine altcineva. I-am adresat cel mai frumos 
dintre zâmbetele mele. Vreau să te-ajut. Dar, dacă o s-o fac, va trebui 
să-mi acorzi puţină încredere. Îţi promit. Îţi dau cuvântul meu că 
n-o să te dezamăgesc. 

Am văzut-o absorbindu-mi cuvintele şi rumegându-le o vreme, 
cu ochii în jos, privindu-şi fix mâinile. 

— Victor, a spus într-un târziu. Victor Sells. 

— Bun, am zis eu, luându-mi creionul şi notând obosit numele. 
Îţi vine în minte, fără să stai prea mult pe gânduri, vreun loc unde 
s-ar fi putut duce? 

A dat din cap. 

— Casa de lângă lac. Avem o casă, jos, lângă... 

Şi-a fluturat mâna. 

— Un lac? 

M-a privit radioasă, iar eu mi-am reamintit că trebuia să am 
răbdare. 

— Lacul Providence, dincolo de graniţa statului, în preajma 
lacului Michigan. Toamna e foarte frumos acolo. 

— OK, atunci. Ai idee dacă are prieteni pe care să se fi hotărât 
să-i vadă de urgenţă, sau rude pe care le-ar fi putut vizita, sau dacă 
ar putea fi vorba de altceva similar? 

— Oh, Victor nu vorbeşte cu familia lui. N-am ştiu niciodată 
de ce. Şi chiar n-a pomenit niciodată despre ea. Suntem căsătoriţi de 


1 Ieşirea 22:18; traducere preluată din Biblia sau Sfânta 
Scriptură, editura Institutului Biblic şi de Misiune al Bisericii 
Ortodoxe Române, Bucureşti, 1997 

zece ani, şi n-a amintit-o nici măcar o singură dată. 

— OK, am spus, notând şi asta. Atunci poate ceva prieteni? 

Şi-a muşcat buza, un gest care părea să-i stea în obicei. 

— Nu tocmai. Era prieten cu şeful lui şi cu câţiva colegi de 
serviciu, dar, după ce-a fost concediat... 

— Îhi. Înţeleg. 

Am continuat să iau notițe, separând ideile cu linii groase. Nu 
mi-a ajuns o singură pagină ca să-mi notez faptele şi observaţiile 
personale despre Monica. Când e vorba de astfel de lucruri, îmi 
place să ştiu toate amănuntele. 

— Ei, domnule Dresden? m-a întrebat ea. Poţi să m-ajuţi? 

Mi-am plimbat ochii pe deasupra paginii şi am dat din cap. 

— Cred că da, Monica. Dacă e cu putinţă, aş vrea să văd tot ce-a 
adunat soţul tău. Cărţile şi tot restul. Şi o fotografie de-a lui mi-ar fi 
de folos. Şi cred că mi-ar plăcea s-arunc o privire prin împrejurimile 
casei de lângă lacul Providence. Se poate? 

— Sigur că da. 

Părea uşurată, dar, în acelaşi timp, chiar mai nervoasă decât 
înainte. Mi-am notat adresa casei de lângă lac şi câteva indicaţii 
sumare. 

— Ştii care e onorariul meu? am întrebat-o. Nu e modest. S-ar 
putea să te coste mai puţin dacă angajezi pe altcineva. 

— Am destule economii, domnule Dresden, m-a asigurat. Nu- 
mi fac griji din cauza banilor. 

La momentul respectiv, o asemenea afirmaţie mi s-a părut ciudată 
venind din partea ei — în discordanţă cu nervozitatea generală care 
o stăpânea. 

— Atunci e perfect, i-am spus. Tariful e de cincizeci de dolari 
pe oră, plus cheltuielile. O să-ţi trimit o listă detaliată a activităţilor 
mele, ca să ştii de ce mă ocup. De obicei primesc un avans. N-o să-ţi 
garantez că lucrez în exclusivitate la cazul tău. Mă străduiesc să-mi 
tratez toţi clienţii cu politeţe şi respect, aşa că nu le dau prioritate 
unora faţă de alţii. 

S-a declarat de acord dând din cap cu vehemenţă şi şi-a strecurat 
mâna în geantă. A scos un plic alb şi mi l-a întins. 

— Înăuntru sunt cinci sute de dolari, mi-a spus. E suficient 

pentru început? 

Clanc-tranc. Cinci sute de dolari îmi acopereau chiria pe luna 
trecută şi o bună parte din cea pe luna în curs. Puteam să fac astfel 
de afaceri cu clienţi nervoşi, dornici să-şi protejeze intimitatea 
contului bancar de presupusa mea putere vrăjitorească. Banii gheaţă 
prind întotdeauna bine. 

— Da, e perfect, i-am răspuns. 

M-am străduit să nu mângâi plicul. Nu eram chiar atât de zevzec 
încât să-mi răstorn banii pe birou şi să-i număr. 

Ea a scos un alt plic. 

— Şi-a luat cu el cea mai mare parte a lucrurilor, mi-a spus. Sau 
cel puţin nu le-am mai găsit acolo unde le ţine de obicei. Dar am 
găsit asta. 

În plic era ceva care-l umfla, o amuletă, un inel sau un idol de 
un anume soi, puteam să fac pariu. Din geanta ei a apărut un al 
treilea plic — femeia era, probabil, vicios de meticuloasă. 

— Aici e o fotografie de-a lui, alături de numărul meu de telefon. 
Îşi mulţumesc, domnule Dresden. Când o să mă suni? 

— Imediat ce-o să aflu ceva, i-am promis. Probabil mâine după- 
amiază sau sâmbătă dimineaţă. E bine? 

A fost cât pe ce să mă privească în ochi, s-a controlat şi i-a zâmbit 
în schimb nasului meu. 

— Da. Da, mulţumesc tare mult pentru ajutor. Şi-a ridicat 
privirea către perete. Oh, uite ce târziu s-a făcut. Trebuie să plec. 
Aproape că s-au terminat orele de şcoală. 

A strâns din dinţi peste cuvinte şi s-a înroşit iarăşi, parcă 
jenându-se că i-a scăpat ceva atât de important. 

— O să fac tot ce-mi stă în puteri, doamnă, am asigurat-o, 
ridicându-mă, şi am condus-o până la uşă. Îţi mulţumesc că ai 
apelat la mine. Te caut cât de curând. 

Ea şi-a luat rămas bun, evitând tot timpul să mă privească în 
faţă, şi a ieşit în fugă. Am închis uşa în urma ei şi m-am întors la 
plicuri. 

Mai întâi banii. Numai în bancnote de cincizeci, care par 
întotdeauna noi, chiar dac-au fost emise cu ani în urmă, fiindcă au 
o circulaţie atât de redusă. Erau zece. Mi le-am pus în portofel şi am 

aruncat plicul. 

A urmat cel cu fotografia. Am scos-o şi am privit imaginea 
Monicăi şi a unui bărbat uscăţiv, cu frunte lată, sprâncene stufoase, 
piezişe, care-i transformau frumuseţea trăsăturilor în excentricitate. 
Avea un zâmbet mai nevinovat decât nevinovăția şi bronzul 
întunecat şi uniform al cuiva care petrece foarte mult timp în soare, 
poate la canotaj. Contrasta puternic cu paloarea Monicăi. Victor 
Sells, am presupus. 

Numărul de telefon era scris pe o fişă albă de cartotecă, tăiată 
cu grijă ca să încapă în plic. Nu apărea niciun nume şi niciun cod 
zonal, doar un număr din şapte cifre. Mi-am luat cartea de telefon 
şi l-am căutat. 

Am luat notă şi de asta. M-am întrebat ce sperase femeia că putea 
realiza dându-mi numai numele de botez, când avea să-mi pună 
la dispoziţie o duzină de alte metode prin care aş fi identificat-o 
oricum. Asta nu dovedeşte decât că oamenii devin ciudaţi când sunt 
nervoşi dintr-un anumit motiv. Spun lucruri trăsnite şi fac alegeri 
bizare, uimitor de prosteşti când sunt privite retroactiv. Trebuia 
să am grijă să nu abordez cumva subiectul în timpul următoarei 
noastre conversații. 

Am aruncat al doilea plic şi l-am deschis pe al treilea, întorcându-l 
apoi cu gura în jos. 

Cuticula maronie a unui scorpion mort, uscat, având strălucirea 
unui soi de email care o proteja, mi-a căzut pe birou cu un pocnet. 
O cureluşă flexibilă, din piele împletită, pornea dintr-un inel prins 
de baza cozii, astfel încât, odată pus la gât, să atârne cu capul în jos şi 
cu coada orientată în sus şi apoi curbată peste corpul uscat, arătând 
către pământ. 

M-am cutremurat. Scorpionii erau înzestrați cu o putere 
simbolică în anumite cercuri ale credinţei. Şi, de obicei, nici nu 
simbolizau ceva bun sau moral. În jurul unui asemenea mic talisman 
se puteau concentra o serie de vrăji rele, de mică însemnătate. Dacă 
l-ai fi ținut lipit de piele, aşa cum trebuie purtate astfel de lucruri, 
picioarele sale ţepoase te-ar fi pocnit tot timpul, agitându-ţi-se pe 
piept şi reamintindu-ţi în permanenţă că se afla acolo. Acul uscat 
din vârful cozii ar fi putut străpunge realmente pe oricine ar fi 

încercat să-l îmbrăţişeze pe purtător. Cleştii lui de crustaceu s-ar fi 
încâlcit în părul de pe pieptul unui bărbat sau ar fi zgâriat sânii unei 
femei. Un obiect neplăcut, dezgustător. Nu demonic, în sine — dar, 
cu aşa ceva la gât, era al naibii de puţin probabil să foloseşti magia 
în scopuri încântătoare şi senine. 

Poate că Victor Sells ajunsese să fie implicat în ceva real, ceva 
care-i absorbise atenţia. Arta îi putea face asta unui om — mai ales 
aspectele ei întunecate. Dacă se întorsese către ea din disperare, după 
ce-şi pierduse slujba, poate că astfel s-ar fi putut explica plecarea lui 
subită de acasă. O mulţime de vrăjitori sau de aspiranţi la acest 
statut se izolează cu speranţa că astfel li se va îmbunătăţi abilitatea 
de a se concentra asupra magiei. Ceea ce nu se întâmpla, dar pentru 
o minte lipsită de putere sau de antrenament era mai uşor să evite 
orice ar fi putut s-o distragă. 

Poate că nici măcar nu era un talisman adevărat. Poate nu era 
decât o ciudăţenie, un suvenir dintr-o vizită în sud. N-aveam cum 
să spun dacă reprezenta într-adevăr un instrument întrebuințat 
pentru îmbunătăţirea concentrării şi a direcţionării energiilor 
magice, neavând cum să-l folosesc efectiv încercând să fac o vrajă 
— din varii motive întemeiate, chiar nu voiam să folosesc un articol 
atât de dubios. 

Trebuia să-mi păstrez în minte acea mică oroare în timpul 
strădaniilor de a da de urma bărbatului dispărut. Era foarte posibil 
să nu-nsemne nimic. Însă, pe de altă parte, poate că însemna. 
M-am uitat la ceas. Trei şi un sfert. Era timpul să fac o verificare la 
morgile din oraş, să văd dacă n-aveau cumva persoane necunoscute 
— cine putea şti, poate cercetările mele aveau să se încheie înainte de 
sfârşitul zilei — apoi să mă duc la bancă, să-mi depun banii şi să scriu 
imediat un cec pentru proprietar. 

Mi-am luat cartea de telefon şi m-am apucat să sun la o serie 
de spitale — nu făcea parte din rutina muncii mele, dar nici nu era 
dificil, cu excepţia problemelor standard pe care mi le face telefonul: 
paraziți, zgomot de fond, conversațiile purtate de alţii, mai sonore 
decât a mea. Dacă e posibil să meargă ceva prost, va merge. 

La un moment dat am avut impresia că am zărit ceva cu coada 
ochiului, o uşoară zvâcnire a scorpionului uscat de pe biroul meu. 

Am clipit nedumerit şi l-am fixat cu privirea. Mi-am întins cu 
precauţie simţurile către el, ca pe o mână invizibilă, pipăindu-l în 
căutarea oricărei urme de vrajă sau de energie magică. 

Nimic. Era pe atât de lipsit de vrăji pe cât era de lipsit de viaţă. 

Să nu se spună niciodată că lui Harry Dresden îi e frică de un 
gândac mort şi uscat. Fie el înfiorător sau nu, n-aveam de gând să-l 
las să-mi spulbere concentrarea. 

Aşa că l-am săltat pe colţul cărţii de telefon şi l-am trântit în 
sertarul din mijloc al biroului. Mi l-am scos din câmpul vizual şi 
din minte. 

Creaturile târâtoare, moarte şi otrăvitoare sunt aşadar o problemă 
pentru mine. N-aveţi decât să mă daţi în judecată. 

McAnallys e o cârciumă aflată la câteva cvartale distanţă de 
blocul meu. Mă duc acolo când mă simt stresat sau când am câţiva 
dolari în plus pentru o cină pe cinste. Aşa cum fac o mulţime de alţi 
tipi ieşiţi din comun, ca mine. Mac, patronul localului, e obişnuit cu 
noi, vrăjitorii, şi cu toate problemele care ne însoțesc. La McAnally's 
nu există jocuri video. Nu există televizoare sau console costisitoare 
cu jocuri computerizate banale. Nu există nici măcar un tonomat. 
Mac are în schimb un pianist. Aşa e mai puţin probabil să dăm totul 
peste cap în jurul nostru. 

O numesc cârciumă în cel mai bun sens al cuvântului. Când 
intri, cobori câteva trepte care duc într-o încăpere caracterizată 
printr-o combinaţie letală dintre tavanul scund şi ventilatoarele pe 
care le susţine. Dacă eşti înalt, ca mine, mergi cu mare grijă prin 
McAnally's. Sunt treisprezece taburete la bar şi treisprezece mese în 
sală. Treisprezece ferestre, plasate în partea de sus a pereţilor ca să 
răspundă deasupra nivelului solului, lasă să pătrundă o parte din 
lumina străzii. Cele treisprezece oglinzi de pe pereţi reflectă toate 
detaliile estompate ale clientelei şi dau iluzia unui spaţiu mai larg. 
Treisprezece stâlpi din lemn sculptat, redând imagini ale personajelor 
din folclorul şi din legendele lumii vechi, îţi împiedică înaintarea 
dacă nu alegi un circuit sinuos — şi întrerup intenţionat fluxul 
energiilor întâmplătoare, dispersând mai mult sau mai puţin aurele 
adunate în jurul vrăjitorilor meditativi şi ţâfnoşi, împiedicându-i 
să se manifeste în moduri neintenţionate şi pline de culoare. Toate 
nuanțele sunt estompate, tonuri de cafeniu şi de verde marin. Când 
am intrat prima oară la McAnallys, m-am simţit ca un lup care se- 
ntoarce în vechea sa vizuină preferată. Mac îşi face singur băutura, 
bere englezească veritabilă, cea mai bună din oraş. Mâncarea e gătită 

pe o sobă cu lemne. Şi, după cum spune Mac, poţi al naibii de bine 
să-ţi deplasezi propria persoană până la bar ca să-ţi iei comanda, 
odată ce e gata. E un local pe gustul meu. 

De vreme ce telefoanele pe la morgi nu mi-au dezvăluit nimic, 
am luat câteva bancnote din avansul primit de la Monica Sells şi 
m-am dus la McAnallys. După o asemenea zi, meritam nişte bere de 
la Mac şi o porţie de mâncare pregătită de altcineva. Mă aştepta şi o 
noapte lungă, odată ce mă întorceam acasă şi încercam să descopăr 
cum fusese făcută vraja împotriva lui Tommy Tomm, asasinul aflat 
în slujba lui Marcone, şi a prietenei lui, Jennifer Stanton. 

— Dresden, m-a întâmpinat Mac când m-am aşezat la bar. 

Încăperea întunecoasă şi confortabilă era pustie, cu excepţia a 
doi bărbaţi pe care-i cunoşteam din vedere şi care jucau şah la o masă 
din fund. Mac e un tip înalt, aproape greoi, de o vârstă incertă, deşi 
degajă ceva care sugerează destulă înţelepciune şi destulă putere ca 
să-ndrăznesc să spun că nu are mai puţin de cincizeci de ani. Ochii 
îi sunt bănuitori şi zâmbeşte rar, întotdeauna cu un aer poznaş. Nu 
vorbeşte mult, dar ori de câte ori spune ceva merită să-l asculți. 

— Salut, Mac, i-am răspuns. Am avut o zi infernală. Dă-mi un 
sandviş cu carne, cartofi prăjiţi şi bere. 

— Îhî, a zis el. 

A deschis o sticlă din berea lui şi s-a apucat s-o toarne cu un gest 
afectuos, uitându-se pe lângă mine, undeva, către mijlocul încăperii. 
Aşa procedează cu toată lumea. Gândindu-mă cine sunt clienţii lui, 
nu pot să-l condamn. Nici eu n-aş risca să-i privesc în faţă. 

— Ai auzit ce s-a-ntâmplat la Madison? 

— Îht, a confirmat el. 

— Urâtă treabă. 

După toate aparențele, un comentariu atât de stupid nu merita 
drept replică nici măcar un mormăit. Mac mi-a pus berea în faţă 
şi s-a întors spre soba din spatele barului, aruncând o privire către 
lemne şi mişcându-le cu vătraiul înainte şi înapoi, ca să uniformizeze 
căldura. 

Am luat de alături un ziar deja răsfoit de multe ori şi am trecut 
în revistă titlurile. 

— Hei, ia te uită. O altă dezlănţuire a dependenţilor de Ochiul- 

Trei. Iisuse, chestia asta e mai rea decât cocaina. 

Articolul descria cu lux de amănunte atacul asupra unei băcănii 
de cartier, demolate în adevăratul sens al cuvântului de doi indivizi 
drogaţi cu Ochiul-Irei, care fuseseră convinşi că urma să sară în aer 
şi se străduiseră să-nfrângă destinul cu lovituri de pumn. 

— Îhi. 

— Ai mai văzut vreodată aşa ceva? 

Mac a clătinat din cap. 

— Se spune că drogul îţi oferă percepţia supranaturalului, am 
spus, citind din articol. 

După ce leşinaseră la faţa locului, cei doi drogaţi fuseseră 
internaţi în spital şi se aflau în stare critică. 

— Dar ştii ce? 

Mac m-a privit peste umăr, văzându-şi în continuare de gătit. 

— Nu cred că e cu putinţă. Ce rahat. Să-ncerci să le vinzi 
sărmanilor puştani ideea că pot face vrăji. 

Mac a dat din cap către mine. 

— Dacă ar fi fost ceva serios, departamentul de poliţie m-ar fi 
chemat deja până acum. 

EI a ridicat din umeri şi s-a-ntors către sobă. Pe urmă şi-a înălțat 
privirea şi a studiat cu atenţie imaginea palidă reflectată în oglinda 
din spatele barului. 

— Harry, te-a urmărit cineva. 

Fusesem prea încordat într-o prea mare parte a zilei ca să pot 
stăpâni tresărirea care m-a făcut să strâng brusc din umeri. Mi-am 
înconjurat paharul cu amândouă mâinile şi mi-am adus în minte 
câteva formule pe jumătate în latină. Nu strica niciodată să fiu 
pregătit să mă apăr, în caz că i-ar fi trecut cuiva prin cap să-mi facă 
vreun rău. Am urmărit pe cineva apropiindu-se, o siluetă neclară 
reflectată de oglinda veche, uzată. Mac a continuat să gătească, 
netulburat. Nimic nu era de-ajuns ca să-l descumpănească. 

Am simţit parfumul înainte de a mă întoarce. 

— Zău dacă asta nu e domnişoara Rodriguez, am spus. Apariţia 
ta e întotdeauna o plăcere. 

S-a oprit brusc la doi paşi de mine, aparent uluită. Unul dintre 
avantajele vrăjitorilor e faptul că oamenii le pun acţiunile pe seama 

magiei ori de câte ori nu le trece prin cap o altă explicaţie. Probabil 
că nu se gândea că propriul parfum îi trădase identitatea, când putea 
presupune că o identificasem în mod misterios, fără s-o văd, datorită 
puterilor mele oculte. 

— Haide, i-am spus. Ia loc. Îţi ofer ceva de băut în timp ce te- 
anunţ că n-o să-ţi spun nimic. 

— Harry, m-a admonestat ea, nici măcar nu ştii dac-am venit 
aici în interes de serviciu. 

S-a aşezat pe taburetul de lângă al meu. Era o femeie de înălţime 
medie, ceea ce se putea spune şi despre măsura în care frapa înfăţişarea 
ei, o frumuseţe brunetă, purtând un sacou cu gofreuri, fustă, ciorapi 
fără cusătură şi pantofi de lac. Părul negru şi drept, frumos tuns, i se 
oprea în dreptul cefei şi pe pielea întunecată a frunţii, scoţându-i în 
evidenţă farmecul lenevos al ochilor la fel de negri. 

— Susan, am mustrat-o eu, altminteri n-ai fi aici. Te-ai distrat 
bine în Branson? 

Susan Rodriguez era reporter la Arcana, o revistă bulevardieră 
din Chicago care relata tot felul de întâmplări paranormale din 
Midwest. De obicei, evenimentele pe care le aborda erau de genul 
„Omul Maimuţă Văzut în Compania Copilului Nelegitim al lui 
Elvis” sau „Stafia Mutantă a lui JFK Răpeşte o Cercetaşă Alomorfă”. 
Dar din când în când, la intervale extraordinar de mari Arcana relata 
ceva real. Precum Incursiunea Demonică din 1994, când întregul 
oraş Milwaukee a dispărut pur şi simplu pentru două ore. A pierit. 
Valea râului a apărut în fotografiile luate din satelitul guvernamental 
plină de copaci şi lipsită de orice urmă a vieţii umane şi de orice 
habitat al speciei. Toate comunicațiile s-au întrerupt. Apoi, peste 
câteva ore, oraşul a reapărut, fără ca vreunul dintre locuitori săi să 
aibă habar ce se petrecuse. 

Susan se tot foise în jurul meu şi cu o săptămână în urmă, în 
timpul investigaţiei din Branson. Mă tot urmărea, de când mă 
intervievase pentru un articol de prezentare, imediat după ce-mi 
începusem activitatea. Trebuia să recunosc — avea instincte fine. Şi 
destul curaj ca să intre în tot felul de belele. Mă păcălise, făcându- 
mă să-i întâlnesc privirea în încheierea primului nostru interviu, 
o tânără reporteră nerăbdătoare să investigheze o anumită latură a 

subiectului intervievat. Ea era cea care leşinase după ce ne priviserăm 
sufletele. 

Mi-a adresat un zâmbet atotcunoscător. Un zâmbet care-mi 
plăcea. Avea un efect interesant asupra buzelor ei, deja atrăgătoare. 

— Ar fi trebuit să rămâi, să vezi reprezentaţia, mi-a spus. A fost 
destul de impresionantă. 

Şi-a pus geanta pe tejgheaua barului şi s-a strecurat pe taburetul 
de lângă mine. 

— Nu, mulţumesc, am ripostat. Sunt cât se poate de sigur că 
nu-mi era destinată. 

— Redactoarei şefe i-a plăcut reportajul. E convinsă c-o să 
câştige un premiu de un soi sau altul. 

— Acum pot să-mi dau seama, i-am spus. Star de Muzică 
Country Dependent de Droguri Bântuit de Viziuni Misterioase. 
Jurnalism plin de vigoare, pe teme paranormale. 

M-am uitat la ea, şi mi-a întâlnit ochii fără teamă. Nu m-a lăsat 
să văd dacă modul în care-mi exprimasem înţelegerea o agasase. 

— Am auzit că azi te-a chemat şefa de la Investigaţii Speciale, 
mi-a spus ea. 

S-a aplecat spre mine, destul de mult pentru ca o privire către 
bluza ei albă să-mi ofere o perspectivă interesantă a decolteului în V. 

— Mi-ar plăcea să-mi povesteşti despre asta, Harry. 

Mi-a adresat un zâmbet capricios, care promitea multe. 

Aproape că i l-am întors. 

— Îmi pare rău. Am un acord standard de confidenţialitate cu 
municipalitatea. 

— Atunci ceva neoficial? Se zvoneşte că omorurile sunt de-a 
dreptul senzaţionale. 

— Nu te pot ajuta, Susan, am refuzat-o eu. Nu scoţi nimic de la 
mine, nici dacă mă tai bucățele etcetera. 

— Măcar un indiciu? a insistat ea. Un comentariu. Ceva 
împărtăşit de doi oameni extrem de atraşi unul de altul. 

— Şi cine ar fi ăştia doi? 

Şi-a proptit un cot pe tejghea şi şi-a sprijinit bărbia în palmă, 
studiindu-mă cu ochi îngustaţi printre gene dese şi lungi. Mă 
simţeam atras de ea, printre altele, fiindcă, deşi îşi folosea fără 

încetare farmecul şi feminitatea în goana după reportaje, n-avea 
idee cât de atrăgătoare era de fapt — văzusem asta cu un an în urmă, 
când trăsesem cu ochiul în sufletul ei. 

— Harry Dresden, mi-a spus, eşti un tip cu desăvârşire 
înnebunitor. Ochii i s-au îngustat şi mai mult. Nu ţi-ai coborât 
privirea către bluza mea nici măcar odată, este? m-a acuzat. 

Am sorbit din bere şi i-am făcut semn lui Mac să-i toarne şi ei 
una. Barmanul mi-a dat ascultare. 

— Vinovat. 

— Majoritatea bărbaţilor şi-ar fi pierdut deja cumpătul, s-a 
plâns ea. Oricum, Dresden, ce se-ntâmplă cu tine? 

— E vorba de puritatea sufletului şi a minţii, i-am spus. Nu pot 
fi corupt. 

În primul moment s-a holbat la mine, frustrată. Apoi şi-a lăsat 
capul pe spate şi a râs. Avea şi un râs frumos, plin, gutural. Şi atunci 
chiar m-am uitat în jos, la pieptul ei, doar pentru o clipă. Puritatea 
sufletului şi a minţii se opresc aici — mai curând sau mai târziu îşi 
spun şi hormonii cuvântul. Adică nu mai sunt adolescent, dar nu-s 
nici expert în astfel de lucruri. Numiţi-l interes copleşitor faţă de 
carieră, dar, în general vorbind, n-am avut niciodată suficient timp 
pentru întâlnirile cu sexul frumos. Iar atunci când am avut, lucrurile 
n-au ieşit prea grozav. 

Susan nu reprezenta un mister — era atrăgătoare, inteligentă, 
sexi, motivele ei erau clare şi simple şi le recunoştea cu sinceritate. 
Flirta cu mine, în aceeaşi măsură, pentru că mă găsea atrăgător şi 
pentru că voia informaţii. Uneori le obținea. Alteori nu. De data 
asta, subiectul era prea fierbinte ca să poată fi atins de ea şi de 
Arcana, iar Murphy mi-ar fi pus capul între două felii de pâine şi mi 
l-ar fi mâncat la prânz dacă ar fi aflat că i-am vândut cuiva un pont 
despre cele petrecute. 

— Uite cum facem, Harry, a zis ea. Ce-ar fi să-ţi pun câteva 
întrebări şi să-mi răspunzi prin câte un simplu da sau nu? 

— Nu, am refuzat eu, cu promptitudine. 

Sunt un mincinos jalnic şi nici măcar nu e nevoie să fii un 
reporter atât de inteligent ca Susan ca să-ţi dai seama când ascund 
adevărul. 

I-am văzut ambiția licărind în ochii, veselă şi răutăcioasă. 

— Tommy Tomn a fost ucis de o creatură supranaturală, sau 
prin mijloace paranormale? 

— Nu, am repetat, cu încăpățânare. 

— N-a fost ucis? m-a întrebat. Sau n-a fost fapta unei fiinţe 
supranaturale? 

M-am uitat la Mac, ca şi cum i-aş fi cerut ajutor. El m-a ignorat. 
Nu ia partea nimănui. E înţelept. 

— Nu, nu-ţi răspund la întrebări, am specificat. 

— Poliţia are vreun indiciu? Există suspecți? 

— Nu. 

— Eşti cumva tu însuţi suspect, Harry? 

Un gând tulburător. 

— Nu, am repetat, cu exasperare. Susan. 

— Te-ar deranja dacă am cina împreună sâmbătă seara? 

— Nu! Nu... Am clipit nedumerit, cu ochii la ea. Ce? 

Mi-a zâmbit, s-a aplecat asupra mea şi m-a sărutat pe obraz. 
Atingerea buzelor ei, pe care le admiram atât de mult, era foarte, 
foarte plăcută. 

— Super, a spus. Trec să te iau. Pe la nouă e bine? 

— Îmi scapă ceva? am întrebat-o. 

A dat din cap, cu sclipiri amuzate în ochii ei negri. 

— O să te duc la o cină fantastică. Ai mâncat vreodată la Pump 
Room? Din hotelul Ambasador East? 

Am clătinat din cap. 

— N-o să-ţi vină să crezi ce fripturi au, m-a asigurat. Şi atmosfera 
nici n-ar putea fi mai romantică. Ţinuta obligatorie, costum şi 
cravată. Faci faţă? 

— Ăă. Da? am spus, cu prudenţă. Acum ai vrut să ştii dacă ies 
sau nu cu tine, corect? 

— Nu, a zâmbit ea. Acum te-am păcălit ca să-ţi smulg un 
răspuns, tocmai ai fost tras pe sfoară. Am vrut să mă asigur că mai 
ai şi alte haine în afară de blugi şi de cămăşile Western cu nasturi la 
colţurile gulerului. 

— Oh. Da, am spus. 

— Super, a repetat ea, şi m-a sărutat din nou pe obraz când s-a 

ridicat şi şi-a luat poşeta. Atunci pe sâmbătă. 

S-a retras şi mi-a adresat micul ei zâmbet atotcunoscător, cu 
aerul lui capricios. A fost o privire ucigătoare, fierbinte, plină de 
farmec. 

— O să vin. Gata de distracţie. 

Mi-a întors spatele şi a plecat. Şi s-ar putea spune că eu m-am 
răsucit ca să mă uit în urma ei. În clipa aceea mi-a căzut falca până 
la podea. 

Cum de fusesem de acord cu o întâlnire? Sau cu un interogatoriu? 

— Probabil şi cu una, şi cu alta, am bombănit. 

Mac mi-a trântit în faţă sanvişul cu carne şi cartofii prăjiţi. Eu 
am pus îmbufnat o bancnotă pe tejghea şi el mi-a dat restul. 

— N-o să facă nimic altceva decât să-ncerce să-mi stoarcă 
informaţii pe care n-ar trebui să i le dau, Mac, am spus. 

— Îhf, a încuviinţar el. 

— De ce-am spus da? 

A ridicat din umeri. 

— E frumoasă, am precizat. Inteligentă. Sexi. 

— Îhi. 

— Orice bărbat cu sânge roşu ar fi făcut acelaşi lucru. 

— Mhm, a pufnit el. 

— Bine. Poate nu şi tu. 

A zâmbit scurt, înmuindu-se. 

— Totuşi. Asta o să-mi aducă necazuri. Trebuie să fiu nebun ca 
să umblu după cineva în halul ăsta. 

Mi-am luat sanvişul şi am oftat. 

— Dovada prostiei, a zis el. 

— Tocmai spuneam că e inteligentă, Mac. 

Zâmbetul i-a licărit pe faţă, şi a părut cu mult mai tânăr, aproape 
un băietan. 

— Nu prostia ei, a precizat. A ta. 

Mi-am mâncat cina. Şi m-am văzut nevoit să recunosc că avea 
dreptate. 

Asta-mi dădea planurile peste cap. În viziunea mea, era cel mai 
bine să iscodesc împrejurimile casei lui Sells de lângă lac şi să caut 
informaţii în timpul nopţi. Şi îmi rezervasem deja noaptea următoare 

pentru o discuţie cu Bianca, fiindcă presimţeam că strădaniile lui 
Murphy şi Charmichel de a obţine colaborarea femeii vampir aveau 
să dea greş. Ceea ce însemna că trebuia să mă urc în maşină şi să plec 
în seara aceea către lacul Providence, de vreme ce seara de sâmbătă 
era acum ocupată de întâlnirea cu Susan — cu prelungire cel puţin 
până la miezul nopții. 

Mi s-a uscat gura când am luat în considerare posibilitatea de a fi 
ocupat până spre dimineaţă. Nu se ştie niciodată. Susan mă năucise 
şi mă făcuse să par idiot, şi avea probabil de gând să folosească toate 
trucurile pe care le ştia ca să mă stoarcă de cât mai multe informaţii 
pentru ediţia de luni dimineaţă a revistei Arcana. Pe de altă parte, 
era sexi, inteligentă şi mă găsea atrăgător, măcar într-o mică măsură. 
Ceea ce sugera că s-ar fi putut să nu ne rezumăm la o simplă discuţie 
şi la cină. Nu? 

Însă întrebarea era dacă-mi doream sau nu să se-ntâmple mai 
mult decât atât. 

Avusesem parte de un eşec mizerabil în toate relaţiile, încă de 
când se alesese praful de prima mea iubire. Dar vreau să spun că 
prima dragoste se termină prost pentru o grămadă de adolescenţi. 

Însă nu sunt mulţi cei care ucid fata implicată. 

M-am lepădat de o asemenea înşiruire a gândurilor, ca nu cumva 
să-mi trezească prea multe amintiri vechi. 

Am plecat de la McAnallys după ce am primit de la Mac o 
pungă cu resturi, însoţită, ca explicaţie, de un „Mister” mârâit. 
Partida de şah de la masa din colţ nu se încheiase încă și cei doi 
jucători pufăiau, înălțându-şi din pipe un nor de smog cu miros 
dulceag. În drum spre maşină, am încercat să stabilesc cum urma 
să mă descurc cu Susan. Era nevoie să fac curăţenie în apartament? 
Aveam toate ingredientele necesare pentru vraja pe care trebuia s-o 
arunc la lac în seara aceea? Urma să mă trezesc cu Murphy picând 
prin acoperiş în timpul discuţiei cu Bianca? 

Când m-am urcat la volan, încă mai simţeam pe obraz sărutarea 
lui Susan. 

Am clătinar uluit din cap. Se spune că noi, vrăjitorii, suntem 
subtili. Dar, credeţi-mă, în privinţa femeilor nu ne descurcăm câtuşi 


de puţin. 

Când am ajuns acasă, Mister nu se vedea nicăieri, dar i-am 
lăsat oricum mâncarea în farfurioară. În cele din urmă, avea să mă 
ierte fiindcă mă întorsesem târziu. Am luat din bucătărie tot ce- 
mi trebuia — pâine proaspătă, fără conservanţi, miere, un măr abia 
cules, un briceag ascuţit, de argint, şi un set minuscul de veselă 
pentru cină, alcătuit dintr-o farfurie, un castron şi o cană cioplite 
chiar de mine dintr-o bucată de lemn de tec. 

M-am întors în maşină. Broscuţa nu mai e cu adevărat albastră, 
de vreme ce ambele portiere au fost înlocuite cu câte o clonă, una 
verde şi alta albă, iar capota portbagajului din faţă a trebuit să fie 
schimbată cu un duplicat roşu, dar numele i se potriveşte oricum. 
Mike e un super-mecanic. N-a pus niciodată întrebări despre 
arsurile care au făcut o gaură conturată cu zgură în capotă şi despre 
urmele de gheare care au distrus ambele portiere. Serviciile lui sunt 
nepreţuite. 

Am accelerat Broscuţa, ocolind lacul Michigan pe I-94, am 
traversat Indiana pe drumul cel mai scurt şi am trecut apoi graniţa 
statului, intrând chiar în Michigan. Comunitatea din jurul lacului 
Providence e luxoasă, cu rezidenţi din înalta societate, cu case mari 
şi proprietăţi întinse. Terenurile din zonă nu sunt ieftine. Probabil că 
Victor Sells se descurcase foarte bine câtă vreme îşi deținuse postul 
de la SilverCo, altminteri nu şi-ar fi putut permite o asemenea 
reşedinţă la ţară. 

Şoseaua cobora către lac şerpuind printre copaci groşi şi înalți 
şi printre dealuri unduitoare. Proprietăţile erau răsfirate, despărțite 
de mai multe sute de metri. Cele mai multe erau împrejmuite 
cu garduri şi, aşa cum mergeam eu către nord, porţile se aflau pe 
partea dreaptă a drumului, vizavi de lac. Singura casă pe care am 
văzut-o de aceeaşi parte cu lacul era a familiei Sells. O alee netedă, 

acoperită cu pietriş şi mărginită de copaci, ducea din şosea către 
casă. O peninsulă pătrundea în lac, oferind loc suficient pentru casă 
şi pentru un mic doc, de care nu era legată nicio barcă. Ținând cont 
de standardele restului comunităţii, clădirea nu era mare. Construită 
pe două niveluri, avea un aspect foarte modern — o mulţime de sticlă 
şi de lemn tăiat, netezit şi lustruit astfel încât părea un material mai 
degrabă sintetic. Şoseaua se curba, ajungând în spatele casei, unde 
aleea, destul de lată pentru a găzdui un teren de baschet de cinci 
pe cinci metri în jurul panoului ce se înălța pe una dintre laturile 
sale, era dominată de un doc de lemn pornit din al doilea nivel al 
locuinţei. 

Mi-am condus broscuţa albastră până în spate şi am parcat-o 
acolo. Ingredientele mele erau într-un rucsac din nailon negru, pe 
care l-am înşfăcat în timp ce coboram din maşină şi-mi întindeam 
picioarele. Dinspre lac adia un vânt destul de răcoros ca să-mi 
stârnească un tremur uşor, şi mi-am strâns pardesiul cu mantie mai 
tare în jurul mijlocului. 

Primele impresii sunt importante, şi voiam să ascult ce-mi 
spuneau instinctele despre casă. M-am oprit şi m-am mulţumit s-o 
fixez cu privirea îndelung. 

Probabil că instinctele mele rămăseseră în aşteptarea unei alte 
sticle din berea lui Mac. Aveau foarte puţine de spus, în afara 
faptului că locul părea un mic sălaş costisitor, care găzduise familia 
în numeroase weekenduri. Fi bine, acolo unde dă greş instinctul, 
trebuie să se aventureze intelectul. Aproape totul era suficient de 
nou. Iarba din jurul casei nu crescuse în iarna aceea suficient de 
mult ca să fie tunsă. Plasa coşului de baschet era întinsă şi suficient 
de lejeră ca să spună că fusese folosită destul de des. Toate draperiile 
erau trase. 

În iarba de sub doc strălucea ceva roşu, un obiect pe care m-am 
dus să-l recuperez. Era o cutiuţă de plastic, roşie cu capac gri, de 
genul celor în care se pun filmele fotografice când le trimiţi la 
developare. Foloseam uneori aşa ceva pentru păstrarea diverselor 
ingrediente pe care le întrebuinţam. Mi-am îndesat-o în buzunarul 
pardesiului şi mi-am continuat inspecția. 

Locul nu semăna de fapt prea mult cu locuinţa unei familii. 

Părea mai degrabă cuibuşorul de dragoste al unui bărbat bogat, un 
mic refugiu izolat, adăpostit printre copacii din peninsulă, ferit de 
ochi iscoditori. Sau amplasamentul ideal pentru un vrăjitor novice, 
dornic să-şi pună nestânjenit la încercare puterile proaspăt ajunse la 
maturitate. Un loc foarte bun pentru instalarea atelierului lui Victor 
Sells şi pentru exersare. 

Am făcut în grabă ocolul casei, încercând uşa din faţă şi pe cele 
din spate, ba chiar şi pe cea de sus, de pe doc, care răspundea probabil 
în bucătărie. Toate erau încuiate. Încuietorile nu reprezentau 
nicidecum un obstacol, însă Monica Sells nu mă invitase de fapt să 
arunc o privire în casă, ci doar în jurul ei. Nu e prielnic pentru vrăji 
să tropăi neinvitat prin casele oamenilor. E unul dintre motivele 
pentru care vampirii nu o fac, propria lor lege le-o interzice — le e 
şi aşa destul de greu să rămână într-o singură bucată când ies din 
Niciodatănicicând. Unui vrăjitor de natură umană, ca mine, nu i 
se întâmplă niciun rău, dar de tot ce face folosindu-se de magie se 
poate alege praful. Şi nici nu e politicos. Aşa cum spuneam, sunt un 
tip de modă veche. 

Fireşte că şi panoul de control de la TekTronic Securities pe care 
l-am putut zări pe fereastra din faţă a avut o legătură cu decizia 
mea — nu mi-ar fi fost greu să-l reduc, cu o formulă magică, la un 
maldăr inutil de plastic şi sârme, dar o grămadă de sisteme de pază 
ar fi dat alarma la sediul companiei de legătură dacă ar fi ieşit brusc 
din funcţiune, fără niciun avertisment prealabil. Ar fi fost oricum 
un exerciţiu lipsit de foloase — adevăratele informaţii trebuiau să se 
afle altundeva. 

Însă mă îmboldea ceva, senzaţia că locuinţa nu era în totalitate 
pustie. Mânat de o suspiciune, am bătut de mai multe ori la uşa 
din faţă. Am apăsat şi pe butonul sonerici. N-a venit nimeni să- 
mi deschidă şi înăuntru nu se vedea nicio lumină. Am ridicat din 
umeri şi m-am întors în spatele casei, trecând pe lângă o serie de 
tomberoane goale. 

Ceea ce era într-adevăr cam ciudat. Adică mă aşteptam să existe 
ceva gunoi, chiar dacă pe-acolo nu mai fusese nimeni de o bună 
bucată de vreme. Camionul pentru gunoi intrase pe alee ca să ridice 
tomberoanele? Era puţin probabil. Dacă familia Sells venea să-şi 

petreacă weekendul lângă lac şi voia să scape de gunoi, era de la 
sine înţeles că trebuia să-l lase la plecare în capătul dinspre şosea al 
aleii. Ceea ce însemna că gunoierii lăsau în acelaşi loc tomberoanele 
goale. Cineva le adusese înapoi, lângă casă. 

Bineînţeles că nu trebuia să fi fost neapărat Victor Sells. Ar fi 
putut s-o facă un vecin. Sau poate le dăduse bacşiş gunoierilor ca să 
nu lase tomberoanele la marginea drumului. Dar era ceva de la care 
puteam porni, un mic indiciu că poate locuinţa nu fusese pustie 
toată săptămâna. 

M-am îndepărtat de casă, îndreptându-mă către lac. Noaptea 
era vântoasă, dar senină, şi cam răcoroasă. Copacii bătrâni, înalți, 
scârţâiau şi gemeau în bătaia vântului. Era încă prea devreme pentru 
țânțari să treacă la ofensivă. Luna era aproape plină, cu câte un nor 
trecându-i din când în când prin faţă, ca un văl transparent. 

O noapte ideală pentru prinderea zânelor. 

Am dat deoparte frunzele şi beţele de pe ţărâna dintr-o zonă din 
apropierea lacului, apoi mi-am scos din rucsac briceagul de argint. 
M-am folosit de mânerul lui ca să trasez pe pământ un cerc pe care 
l-am reacoperit apoi cu frunze şi bețe, întipărindu-mi în minte unde 
i se afla perimetrul. Am avut grijă să mă concentrez asupra cercului, 
nelăsând realmente nicio putere să se strecoare în el şi să-mi strice 
capcana. Pe urmă am lucrat cu multă luare aminte la pregătirea 
momelii, etalând căniţa şi castronelul. În prima am turnat un strop 
de lapte, iar pe al doilea l-am uns cu miere din ursuleţul de plastic 
din rucsacul meu. 

Pe urmă am rupt o bucată de pâine din franzela pe care-o 
adusesem cu mine şi mi-am înţepat degetul cu briceagul. În 
lumina argintie a lunii, pe fundalul pielii a ţâşnit un strop de sânge 
întunecat, şi l-am întins cu graţie pe partea de dedesubt a pâinii de 
calitate inferioară, lăsând-o să-l absoarbă. Pe urmă am pus bucata de 
pâine, cu partea plină de sânge în jos, pe farfuria minusculă. 

Capcana era instalată. Mi-am adunat instrumentele şi m-am 
retras la adăpostul copacilor. 

Ca să prinzi o zână, e nevoie să înţelegi două părţi ale magiei. 
Prima e conceptul numelor adevărate. Tot ce există în lumea 
noastră îşi are propriul nume. Numele sunt sunete unice şi cuvinte 

ritmate, atașate unui anumit individ — ceva asemănător cu o temă 
muzicală. Dacă ştii numele unui lucru, te poţi asocia cu el în sens 
magic, aproape în acelaşi mod în care un vrăjitor îşi poate întinde 
mâna, atingând pe cineva, dacă deţine o şuviţă din părul persoanei 
respective, sau aşchii dintr-o unghie, sau sânge. Dacă ştii ce nume 
are ceva, poţi crea o legătură magică între tine şi acel obiect, aşa cum 
poţi suna pe cineva şi cum îi poţi vorbi dacă-i ştii numărul de telefon. 
Însă cunoaşterea numelui nu e suficientă: trebuie să ştii exact cum 
anume să-l rosteşti. Roagă doi tipi pe nume John Franklin Smiths să 
şi-l spună şi o să remarci diferenţele subtile de ton şi de pronunție, 
unice pentru fiecare dintre ei. Vrăjitorii au tendinţa să colecţioneze 
numele creaturilor, ale spiritelor şi ale oamenilor, alcătuind ceva ca 
un Rolodex imens. Nu ştii niciodată când o să-ţi fie de folos. 

Cealaltă parte care trebuie să-ţi fie cunoscută e teoria cercului 
magic. Majoritatea vrăjilor implică existenţa unui cerc de un fel sau 
altul. Trasarea lui stabileşte limitele locale pentru ceea ce încearcă să 
facă un vrăjitor. Îl ajută să-şi redefinească magia, să şi-o concentreze 
şi să şi-o direcţioneze cu mai multă claritate. Şi asta se întâmplă prin 
crearea unui soi de ecran, reprezentat de perimetrul cercului, care 
nu lasă energia magică aleatoare să treacă dincolo de el, reţinând-o 
în interior, unde poate fi folosită. Ca să faci un cerc, îl desenezi pe 
pământ, sau te ţii de mâini cu un grup de oameni, sau îl parcurgi 
presărând tămâie, sau apelezi la o serie de alte metode, concentrându- 
te asupra scopului pentru care îl trasezi. Apoi îl înzestrezi cu o mică 
scânteie de energie pentru închiderea circuitului, şi totul e gata. 

Un alt rol al unuia asemenea cerc: nu lasă creaturile magice, cum 
ar fi zânele, sau chiar demonii, să treacă de el. Simplu şi elegant, nu? 
Se foloseşte de obicei ca să-i ţină la distanţă. Să-i reţii în interior e 
ceva mai dificil. Aici intră în scenă sângele. Sângele aduce cu sine 
puterea. Absorbirea sângelui altcuiva are o semnificaţie metafizică, 
implică un soi de energie. Minusculă, dacă nu încerci cu adevărat 
să obţii astfel mai multă forţă (aşa cum fac vampirii) dar suficientă 
pentru închiderea unui cerc. 

Acum ştiţi cum se procedează. Dar nu vă recomand să încercaţi 
acasă. Nu ştiţi ce e de făcut când ceva nu merge aşa cum ar trebui. 

M-am retras între copaci şi am strigat numele unui anume zân, 


NORI DE FURTUNĂ / 63 


pe care-l voiam. Era o înşiruire de silabe rostogolitoare, cu adevărat 
foarte frumoasă — mai ales pentru că zânul răspunsese la apelativul 
Taa-taa de fiecare dată când îl mai întâlnisem. Mi-am emis şi 
voinţa odată cu numele, exact atât cât era necesar ca să reprezinte o 
chemare, ceva destul de subtil ca să-l aducă la mine hoinărind din 
proprie iniţiativă. Sau cel puţin aşa suna teoria. 

Care era numele lui? Vă rog, doar nu vă imaginaţi că vrăjitorii 
oferă astfel de informaţii? Habar n-aveţi prin ce-am trecut ca să-l 
aflu. 

Peste vreo zece minute, Taa a apărut fluturând din aripi pe 
deasupra apelor lacului Michigan. La început l-am luat drept o 
reflexie a razelor de lună pe pantele valurilor domoale. Avea probabil 
cincisprezece centimetri. Din umeri îi răsăreau aripi argintii de 
libelulă, iar estompata şi superba lui siluetă umanoidă minusculă 
era un ecou al splendorii lorzilor din poporul zânelor. ÎI înconjura 
un nimb argintiu de lumină ambientală. Părul lui era o coamă 
zburlită, lucioasă, aidoma penelor unei păsări a paradisului, de un 
purpuriu palid. 

Taa se dădea în vânt după pâine, lapte şi miere — un viciu comun 
tuturor zânelor de rând. De obicei nu sunt dornice să ia în stăpânire 
un stup de albine ca să-şi facă rost de miere şi în Niciodatănicicând 
e mare lipsă de lapte de când fermele de lapte tehnologizate deţin 
supremaţia în branşă. Nu e nevoie să mai spun că nici nu cultivă 
grâu, nu-l recoltează, nu-l treieră şi nu-l macină ca să-şi facă pâine. 

Taa a coborât din zbor cu prudenţă, inspectând copacii din jur. 
Nu m-a zărit. L-am văzut ştergându-şi buzele şi dând târcoale alene 
veselei minuscule pentru cină în timp ce-şi freca lacom stomacul 
cu o mână. Odată ce lua pâinea, închizând astfel cercul, puteam 
începe să mă târguiesc, cerând informaţii în schimbul eliberării 
sale. Taa era un spirit neînsemnat din regiune, un soi de hamal din 
Niciodatănicicând. Dacă exista cineva care văzuse ceva legat de 
Victor Sells, atunci Taa ştia cine anume, dacă nu era cumva vorba 
de el însuşi. 

A şovăit o vreme, fluturând din aripi încoace şi încolo, dar 
apropiindu-se încetul cu încetul. Zânele şi mierea. Fluturii de 
noapte şi flacăra. Taa se mai lăsase păcălit aşa de câteva ori, dar nu 

stă în firea zânelor să-şi păstreze pentru prea multă vreme amintirile, 
sau să-şi schimbe năravurile esenţiale. Cu toate acestea, mi-am ţinut 
răsuflarea. 

El s-a ghemuit în sfârşit la pământ, a luat pâinea, a afundat-o în 
miere, apoi a înfulecat-o lacom. Cercul s-a închis cu un pocnet uşor, 
plasat undeva, la limita percepţiei mele auditive. 

Efectul asupra lui Taa a fost instantaneu. A scos un mic țipăt 
strident, ca un iepure prins în capcană şi şi-a luat zborul către lac în 
zumzetul fâlfâirii agitate a aripilor. Ajuns la marginea cercului, s-a 
izbit de ceva tot atât de dur ca un zid de cărămidă şi din el a izvorât 
o mică trâmbă de praf, explodând ca să-l învăluie într-un norişor. A 
gemut şi a căzut, pocnindu-se de pământ cu micul lui fund de zân. 

— Ar fi trebuit să-mi dau seama! a exclamat în timp ce mă 
apropiam, după ce ieşisem dintre copaci. 

Avea vocea ascuţită, dar semăna mai degrabă cu a unui copilaş 
decât cu glasurile melodramatice ale zânelor din desenele animate. 

— Acum îmi aduc aminte unde-am mai văzut farfuriile astea! 
Vierme muritor pocit şi netrebnic, cu degete blege, nas mare şi 
platfus! 

— Salutare, Taa, i-am răspuns. ii minte înţelegerea noastră de 
data trecută, sau trebuie s-o luăm iarăşi de la-nceput? 

Mi-a aruncat o privire sfidătoare şi a bătut cu piciorul în pământ. 
Impactul a stârnit un alt norişor de praf argintiu de zână. 

— Eliberează-mă! a pretins. Sau o să-i spun Reginei. 

— Dacă nu te eliberez, am subliniat eu, n-ai cum să-i spui. Şi 
ştii tot atât de bine ca mine ce-are ea de zis despre orice zână strop- 
de-rouă destul de proastă ca să cadă-n cursă, momită cu pâine, lapte 
şi miere. 

Şi-a încrucişat dispreţuitor braţele pe piept. 

— Te previn, muritorule. Eliberează-mă imediat, sau o să simţi 
pe pielea ta îngrozitoarea, cumplita şi copleşitoarea putere a magiei 
zânelor! Să-ţi iasă ochii din orbite! Să ţi se umple gura cu balegă şi 
urechile cu viermi! 

— Haide, dă-mi ce-a mai puternică dintre loviturile tale, i-am 
spus. Pe urmă putem sta de vorbă despre ceea ce ai de făcut ca să 
ieşi din cerc. 

Îi demascasem bluful. Se întâmpla întotdeauna, dar presupun 
că nu-şi amintea prea bine amănuntele. Când trăieşti câteva sute 
de ani, ai tendinţa să dai uitării mărunţişurile. Taa s-a bosumflat şi 
a azvârlit un jet de ţărână cu o lovitură a piciorului său minuscul. 

— Harry, ai fi putut măcar să te prefaci că ţi-e frică. 

— Îmi pare rău, Taa. N-am timp. 

— Timp şi iar timp, s-a plâns el. Voi, muritorii, nu sunteţi în 
stare să vă gândiţi la nimic altceva? Toată lumea se vaietă că n-are 
timp! Întreg oraşul se grăbeşte-n dreapta şi-n stânga, zbierând că 
e în întârziere şi claxonând. Voi, oamenii, obişnuiaţi cândva să vă 
purtaţi aşa cum se cuvine. 

I-am suportat prelegerea cu bună dispoziţie. Taa nu era oricum 
în stare să se gândească la acelaşi lucru destul de mult ca să devină 
sâcâitor. 

— Zău aşa, mi-aduc aminte de oamenii care trăiau aici înainte 
de a veni voi, ăştia palizi şi cu respiraţia scurtă. Aia nu se plângeau 
niciodată de ulcer sau... 

Ochii i-au alunecat din nou către pâine, lapte şi miere, şi în ei 
s-a aprins o scânteie. S-a apropiat de ele agale, apoi a înşfăcat pâinea 
rămasă, a şters cu ea restul de miere şi a înfulecat-o cu mişcări 
lacome, ca de pasăre. 

— Asta-i o bunătate, Harry. Nu-i una dintre chestiile alea 
ciudate pe care le primim uneori. 

— Conservanţi, am precizat eu. 

— Nu contează. 

Taa a dat peste cap şi laptele, sorbindu-l prelung, apoi s-a lăsat 
imediat să cadă pe spate, bătându-se peste burtica rotunjită. 

— Bine, a zis. Acum lasă-mă să ies. 

— Încă nu, Taa. Am nevoie de ceva mai întâi. 

S-a încruntat la mine. 

— Voi, vrăjitorii. Aveţi întotdeauna nevoie de câte ceva. Ştii, 
chiar aş putea să fac treaba aia, cu balega. 

S-a ridicat şi şi-a încrucişat braţele pe piept cu semeţie, privindu- 
mă de parcă n-aş fi fost de douăsprezece ori mai înalt decât el. 

— Fie, a spus, cu trufie în glas. Binevoiesc să-ţi îndeplinesc 
o singură dorinţă, de mică însemnătate, în schimbul darului 

mărinimos oferit de arta ta culinară. 
M-am străduit să-mi păstrez aerul serios. 

— Eşti foarte amabil. 

A pufnit şi a izbutit cumva să se uite la mine în josul nasului 
său cârn. 

— Stă în firea mea să fiu binevoitor şi înţelept deopotrivă. 

Am dat din cap, ca şi cum ar fi spus ceva de o foarte mare 
înţelepciune. 

— Îhî. Ascultă, Taa. Trebuie să aflu dacă ai fost prin împrejurimi 
în ultimele câteva nopţi, sau dacă ştii pe altcineva care a fost. Caut 
un anumit bărbat, şi poate a ajuns pe-aici. 

— Şi dacă-ţi spun, a întrebat el, pot să consider c-o să spargi acest 
cerc care s-a-nchis în jurul meu, fără îndoială printr-o coincidență 
bizară? 

— E o presupunere rezonabilă, am spus, cu toată seriozitatea. 

Taa a părut să-mi cântărească vorbele, de parcă s-ar fi putut 
simţi înclinat să nu coopereze, apoi a dat din cap. 

— Foarte bine. O să capeţi informaţiile pe care le doreşti. 
Eliberează-mă. 

Mi-am îngustat ochii. 

— Eşti sigur? Promiţi? 

A bătut iarăşi din picior, împrăştiind alte firişoare de praf auriu. 

— Harry! Spulberi tot farmecul dramatic! 

Mi-am încrucişat braţele. 

— Bine, bine, bine! Promit, promit, promit! O să scot la lumină 
ceea ce vrei să ştii! 

A-nceput să zumzăie agitat prin cerc, săltat cu uşurinţă în aer de 
fâlfâirea aripilor. 

— Lasă-mă să ies! Lasă-mă să ies! 

O promisiune făcută de trei ori se apropia de adevărul absolut 
mai mult decât orice altceva ai fi putut obţine de la o zână. M-am 
grăbit să mă apropii de cerc şi am râcâit cu piciorul linia pe care o 
trăsesem în praf, cu dorinţa de a deschide cercul. Şi s-a deschis, cu 
un şuier uşor al energiei eliberate. 

Taa a licărit din nou pe deasupra apelor lacului Michigan, o 
cometă argintie în miniatură, şi a dispărut cât ai clipi, exact ca 

Moş Nicolae. Deşi ar trebui să spun că Moşul e un reprezentant al 
poporului zânelor mult mai mare şi mai puternic decât Taa, şi că 
oricum nu-i ştiu numele adevărat. Şi, chiar dacă l-aş şti, nu m-aţi 
vedea niciodată încercând să-l capturez pe Sfântul Nicolae într-un 
cerc magic. Nu cred că are cineva un asemenea tupeu. 

Am aşteptat, plimbându-mă de colo-colo, ca nu cumva s-adorm. 
Dacă mi s-ar fi întâmplat una ca asta, în calitatea sa de zână, Taa s-ar 
fi simţit perfect îndreptăţit să-mi dea informaţiile cerute în timp ce 
dormeam. Şi, dat fiind faptul că tocmai îl capturasem şi îl umilisem, 
probabil că ar fi făcut ceva ca să echilibreze balanţa — peste două 
săptămâni de atunci înainte, n-avea să-şi mai reamintească absolut 
nimic, dar, dacă-l lăsam să-mi dea o lovitură liberă în noaptea aceea, 
m-aş fi putut trezi având cap de măgar, ceea ce nu cred că mi-ar fi 
prins bine pentru afaceri. 

Aşa că am măsurat locul cu pasul, așteptând. Taa avea de obicei 
nevoie de o jumătate de oră ca să pună cap la cap tot ce voiam să 
aflu. 

Şi, aşa cum mă aşteptam, peste treizeci de minute s-a întors 
scânteind şi mi-a zumzăit în jurul capului, cernându-mi în ochi 
praful de zână de pe aripile care-i fâlfâiau prea repede ca să le pot 
zări. 

— Ura, Harry! a exclamat. Am reuşit! 

— Ce-ai aflat, Taa? 

— Ghiceşte! 

— Nu, am pufnit eu. 

— Fi, haide! Doar o mică încercare? 

M-am încruntat, obosit şi nervos, dar am încercat să nu mă 
exteriorizez. Zânul nu se putea împiedica să fie ceea ce era. 

— Taa, e târziu. Ai promis c-o să-mi spui. 

— N-ai niciun haz, s-a plâns el. Nu-i de mirare că femeile 
n-acceptă o întâlnire cu tine decât atunci când vor să te tragă de 
limbă. 

L-am privit clipind cu nedumerire şi el a chicotit încântat. 

— Ha! Ce-mi place! Te urmărim, Harry Dresden! 

Ei, asta suna alarmant. În faţa ochilor mi-a apărut brusc imaginea 
unei duzini de zâne voyeuri care-şi pierdeau vremea în preajma 

ferestrelor apartamentului meu, trăgând cu ochiul înăuntru. Trebuia 
să-mi iau măsuri de precauţie, să mă asigur că n-o puteau face. Nu 
fiindcă mi-ar fi fost teamă de ele, sau dintr-un alt motiv similar. 
Doar pentru orice eventualitate. 

— Mulţumeşte-te să-mi spui ce mă interesează, Taa, am oftat 
eu. 

— Vine! a strigat el, cu glas strident, şi eu mi-am ridicat mâna, 
cu degetele întinse şi cu palma în sus. 

A coborât în centrul ei. Abia dacă i-am simţit greutatea, dar o 
altă senzaţie, dată de aura lui, mi-a străbătut pielea aidoma unui 
curent electric de foarte mică intensitate. Şi-a pironit fără teamă 
privirea în ochii mei — zânele n-au un suflet în care să mă pot uita şi 
n-ar fi în stare să cerceteze sufletul unui muritor nici dacă ar putea 
să-l vadă. 

— OK, a spus. Am vorbit cu Floare-Albastră, care a vorbit cu 
Nas-Roşu, care a vorbit cu Meg Plop-Tremurător, care a spus că 
Ochii-Aurii i-a povestit că se plimba cu maşina care livrează pizza 
când a venit aici în noaptea trecută! 

Taa şi-a umflat pieptul, plin de mândrie. 

— Maşina care livrează pizza? am întrebat, uluit. 

— Pizza! a zbierat Taa, jubilând. Pizza! Pizza! Pizza! 

Aripile i-au fluturat iarăşi, şi am clipit, încercând să scap de 
afurisitul de praf de zână care-mi intra în ochi înainte de a începe 
să strănut. 

— Zânelor le place pizza? am întrebat. 

— Oh, Harry, a răspuns el, cu răsuflarea tăiată. N-ai mâncat 
niciodată pizza până acum? 

— Ba da, cum să nu, am spus. 

A părut rănit. 

— Şi n-ai împărţit-o cu nimeni? 

Am oftat. 

— Uite ce e. Poate c-o să v-aduc nişte pizza, cât de curând, ca 
mulțumire pentru ajutor. 

Taa a ţopăit încântat, sărindu-mi de pe vârful unui deget pe al 
altuia. 

— Da! Da! Aşteaptă să le spun! Să vedem cine mai râde de Taa- 

Taa data viitoare! 

— Taa, am zis eu, încercând să-l potolesc, el n-a mai văzut şi 
altceva? 

A râs pe înfundate, cu o expresie şireată, sugestivă. 

— A spus că erau mai mulţi muritori care făceau sport, şi că 
aveau nevoie de pizza ca să-şi recapete puterile! 

— De unde era pizza, Taa? 

A clipit intrigat şi s-a holbat la mine de parcă aş fi fost un idiot 
iremediabil. 

— Harry. Maşina a adus pizza. 

Apoi s-a înălţat brusc în văzduh, dispărând printre copaci. 

Am oftat şi am dat din cap. Taa nu era în stare să facă diferenţa 
dintre Domino's şi Pizza Hut. N-avea niciun sistem de referință şi 
nu ştia să citească — în poporul zânelor, mai toată lumea se declara 
cu perseverenţă împotriva tipăriturilor. 

Aşa că aveam două informaţii. Unu, cineva ceruse să i se aducă 
acolo o pizza. Ceea ce îmi spunea două lucruri. În primul rând, 
acolo fusese cineva cu o noapte în urmă. În al doilea rând, persoana 
respectivă fusese văzută şi cineva îi vorbise. Poate reuşeam să dau 
de urma şoferului care livrase pizza, ca să-l întreb dacă îl văzuse pe 
Victor Sells. 

A doua informaţie era referirea lui Taa la „sport”. Zânele nu se 
gândeau prea mult la ceea ce înțelegeau oamenii prin asta, dacă nu 
implica nuditate din belşug şi senzualitate. Aveau predilecție pentru 
adolescenţii care se hârjoneau pe întuneric şi le jucau feste. Victor 
fusese aşadar acolo cu un soi de iubită, ca să se poată desfăşura o 
oarecare activitate „sportivă”. 

Începeam să mă gândesc că Monica Sells se înşela. Soţul ei nu 
cutreiera prin împrejurimi învățând vrăjitoria, în ciuda scorpionilor 
transformați în talismane bizare. Se ascundea într-un cuibuşor al 
dragostei, alături de o prietenă, aşa cum ar fi putut face orice alt 
bărbat stresat, sătul de o nevastă timidă, preocupată de gospodărie. 
Nu era un gest admirabil, dar mă credeam în stare să-i înţeleg 
motivele. 

Singura problemă era să-i spun Monicăi. Aveam senzaţia că nu 
era dornică să audă ceea ce descoperisem. 

Am luat farfuriuţa, castronelul şi căniţa şi le-am pus la loc, în 
rucsacul meu din nailon negru, alături de briceagul de argint. Mă 
dureau pulpele, de prea mult mers şi de prea mult stat în picioare. 
Abia aşteptam s-ajung acasă şi să trag un pui de somn. 

Bărbatul cu sabia scoasă din teacă în mâini s-a ivit din întuneric, 
fără niciun foşnet şi fără niciun iz de vrajă care să-i anunţe prezenţa. 
Era tot atât de înalt ca mine, dar cu pieptul mai lat, mai masiv, şi 
îşi purta greutatea cu un soi de demnitate mătăhăloasă. Probabil 
în vârstă de vreo cincizeci de ani, cu petece cărunte asimetrice în 
părul de un castaniu mat, purta un pardesiu lung, negru, foarte 
asemănător cu al meu, dar fără mantie, iar haina şi pantalonii lui 
erau tot de culori întunecate — negru ca tăciunele şi bleumarin. 
Cămaşa lui plisată era de un alb pur, o culoare pe care o vezi de 
obicei numai asociată cu un smoching. Ochii erau cenuşii, cu laba 
gâştei la colţuri, ameninţători. Lumina lunii scânteia în ei în aceeaşi 
nuanţă pe care o reflecta argintiul strălucitor al sabiei. S-a îndreptat 
spre mine fără grabă, vorbindu-mi cu voce scăzută: 

— Harry Blackstone Copperfield Dresden. Folosirea adevăratelor 
nume pentru convocarea altora şi pentru a-i sili să se supună voinţei 
tale încalcă A Patra Lege a Magiei, a psalmodiat el. Îți reamintesc 
că te afli sub Sabia lui Damocles. Nu ţi se mai tolerează nicio altă 
violare a Legii. Sentința pentru următoarea încălcare e moartea prin 
sabie, cu executare imediată. 

Aţi fost abordați vreodată, în toiul nopții, sub stelele de pe 
malul Lacului Michigan, de un tip fioros, cu o sabie lungă de vreo 
zece kilometri în mână? Dacă vi s-a întâmplat, cereți ajutorul unui 
profesionist. Dacă nu, credeţi-mă, aşa ceva te bagă-n răcori. 

Am inspirat scurt, în pripă, şi am expirat făcând eforturi să nu 
rostesc, în acelaşi timp, o expresie pe jumătate în latină, una care ar 
fi făcut trupul bărbatului să izbucnească în flăcări, reducându-se la 
o grămăjoară de cenuşă. Reacţionez urât când mi-e frică. De obicei 
n-am bunul simţ de a o lua la fugă sau de a mă ascunde — încerc pur 
şi simplu să distrug ceea ce mă sperie. E o chestie primitivă şi nu-mi 
pun prea multe întrebări în privinţa ei. 

Însă uciderea din reflex aduce oarecum a extremism, așa că, în 
loc să-i dau foc, am preferat să-l salut dând din cap. 

— "Nă seara, Morgan. Ştii la fel de bine ca mine că legile astea 
se aplică numai în cazul muritorilor. Nu şi în al zânelor. Mai ales 
când e vorba de ceva atât de banal ca acum. Şi n-am încălcat A Patra 
Lege. A putut să decidă dacă acceptă sau nu târgul propus. 

Expresia acră a feţei lui pieloase s-a acrit şi mai tare, cu ridurile 
din colţurile gurii întinzându-i-se şi adâncindu-i-se. 

— Ăsta nu e decât un amănunt, Dresden. Adică sunt două. 

Palmele lui mari şi puternice s-au strâns mai bine pe mânerul 
sabiei. Îşi purta părul neuniform încărunţit legat la spate, într-o 
coadă de cal, ca Sean Connery într-o serie de filme, însă faţa sa era 
prea ciupită şi prea îngustă ca să creeze aceeaşi impresie. 

— Şi care-i punctul tău de vedere? 

M-am străduit din răsputeri să nu par nervos sau impresionat. Ca 
să spun adevărul, eram şi una, şi alta. Morgan era Supraveghetorul 
meu, însărcinat de Consiliul Alb să se-asigure că nu ocoleam şi că 

nu-ncălcam nicio Lege a Magiei. În cea mai mare parte a timpului 
se foia în jurul meu, spionându-mă, şi obişnuia să apară, strâmbând 
din nas, ori de câte ori făceam vreo vrajă. Dar nici de-al naibii 
n-aveam de gând să-l las pe câinele de pază al Consiliului Alb să mă 
vadă manifestându-mi vreo spaimă. 

În plus, ar fi luat-o drept un semn de vinovăţie, în adevăratul 
spirit al fanaticilor paranoici de pretutindeni. Aşa că tot ce-aveam de 
făcut era să-mi păstrez seriozitatea feţei şi să plec înainte ca propria 
mea slăbiciune să mă-mpingă să fac vreo greşeală sau să spun ceva 
care s-ar fi putut folosi împotriva mea. 

Morgan se număra printre cei mai letali evocatori din lume. Nu 
era destul de inteligent ca să-şi pună întrebări asupra loialității pe 
care i-o datora Consiliului şi putea face vrăji rapide-şi-murdare cu o 
pricepere egalată de puţini alţii. 

De fapt, destul de rapide şi de murdare ca să smulgă inimile din 
piepturile lui Tommy Tomm şi Jennifer Stanton, dacă ar fi dorit-o. 

— Punctul meu de vedere, a răspuns, încruntându-se, e că am 
datoria să monitorizez întrebuinţarea puterii tale şi să văd dacă nu 
abuzezi cumva de ea. 

— Mă ocup de cazul unei persoane dispărute, i-am spus. Şi 
n-am făcut nimic altceva decât să invoc o zână strop-de-rouă ca să 
obţin nişte informaţii. Haide, Morgan. Toată lumea cheamă câte-o 
zână din când în când. Nu-i nimic rău în asta. Nu e ca şi cum mi-aş 
impune controlul minţii asupra lucrurilor. Pur şi simplu aflu câte 
ceva de la ele. 

— Amănunt, a mârâit. 

Mi-am îndreptat bărbia către el cu un aer belicos. Eram de 
aceeaşi înălțime, numai că mă depăşea cu aproape cincizeci de 
kilograme. Ar fi fost de dorit să provoc oameni mai pe măsura mea, 
dar el chiar mă scosese din fire. 

— Un amănunt pe care sunt pregătit să-l ascund cu frenezie, 
lăsându-l în urmă. Aşa că, dacă n-ai cumva de gând să convoci o 
întrunire a Consiliului şi să mă aduci în faţa lui, putem încheia 
discuţia acum. Sunt aproape sigur că nu vor avea nevoie de mai 
mult de două zile ca să-şi anuleze toate celelalte planuri, să-şi facă 
pregătirile de călătorie şi să ajungă aici. Până atunci pot să te pun 

în temă. Vreau să spun c-o să târăşti degeaba o grămadă de oameni 
cu adevărat bătrâni şi capricioşi departe de experimentele şi celelalte 
treburi ale lor, dar, dacă eşti de părere că e într-adevăr necesar... 

S-a încruntat la mine. 

— Nu. Nu merită. 

Şi-a descheiat trenciul negru şi şi-a strecurat sabia la loc, în 
teacă. M-am relaxat într-o oarecare măsură. Sabia nu reprezenta 
cea mai periculoasă ameninţare din partea lui, nu pe termen lung, 
dar simboliza autoritatea cu care-l înzestrase Consiliul Alb şi, dacă 
zvonurile nu minţeau, era fermecată, avea puterea de a distruge 
vrăjile oricui i se împotrivea. Nu voiam să las lucrurile s-ajungă 
atât de departe încât să aflu pe pielea mea dacă acesta era sau nu 
adevărul. 

— Mă bucur că ni s-a întâmplat să cădem o dată de acord, am 
spus. Mi-a părut bine să te revăd. 

Am dar să trec pe lângă el. 

Când eram gata să-l depăşesc, Morgan şi-a pus una dintre 
mâinile mari pe braţul meu, închizându-şi degetele în jurul lui. 

— N-am terminat cu tine, Dresden. 

Nu îndrăzneam să-l stârnesc când îşi intra în rolul de 
Supraveghetor reprezentant al Consiliului Alb. Însă atunci nu se afla 
în această postură. Odată ce-şi lăsase sabia deoparte, acţiona pe cont 
propriu, fără să fie înzestrat oficial cu mai multă autoritate decât 
oricine altcineva — sau cel puţin aşa stăteau lucrurile din punct de 
vedere teoretic. Morgan se pricepea să intre în amănunte teoretice. 
Mă speriase al dracului de tare şi mă enervase al dracului de mult, 
într-o succesiune rapidă. Acum încerca să mă intimideze. Detest 
intimidările. 

Aşa că mi-am asumat un risc calculat şi mi-am folosit mâna 
liberă ca să-i trag un pumn în gură cu toată puterea. 

Cred că lovitura l-a uluit — asta mai mult decât orice altceva. A 
făcut un pas înapoi, atât de surprins încât mi-a eliberat braţul, şi s-a 
mulțumit să clipească nedumerit, cu ochii la mine. Şi-a dus o mână 
la buze şi şi-a retras-o cu degetele pline de sânge. 

M-am proptit bine pe picioare şi l-am înfruntat, fără să-i 
întâlnesc privirea. 

— Nu mă atinge. 

A continuat să se holbeze la mine. Pe urmă am văzut furia 
instalându-i-se pe chip, încordându-i fălcile, reliefându-i venele de 
pe frunte. 

— Cum îndrăzneşti? a spus. Cum îţi permiţi să mă loveşti? 

— N-am dat chiar atât de tare, am răspuns eu. Dacă ai treabă 
cu mine ca reprezentant al Consiliului, sunt dispus să-ţi acord tot 
respectul care ţi se datorează. Dar nu sunt obligat să te suport când 
mă abordezi cu forţa în numele tău. 

Am văzut abur ieşindu-i din urechi în timp ce-mi rumega 
vorbele. Căuta un motiv ca să sară la mine şi şi-a dat seama că, în 
conformitate cu Legile, n-avea niciunul. Era un adept înflăcărat al 
respectării lor şi nu-l dădea inteligenţa afară din casă — am mai spus 
deja asta? 

— Eşti un idiot, Dresden, a scuipat într-un târziu. Un mic idiot 
arogant. 

— Probabil, i-am răspuns. 

M-am încordat, gata să mă pun în mişcare în mare viteză, dacă 
ar fi fost cazul. Poate că nu fug de ceea ce mă sperie, dar încerc 
totodată să nu mă angajez în lupte fără sorţi de izbândă, iar Morgan 
mă depășea cu mulţi ani de experienţă şi cu aproape cincizeci de 
kilograme. Nu exista nicio Lege a Magiei care să mă apere de el 
şi de pumnii lui, iar dacă asta i-ar fi trecut şi lui prin minte s-ar fi 
putut hotărî să treacă la fapte. Pumnul pe care reuşisem eu să i-l trag 
fusese un noroc, venise din senin. N-aş fi reuşit să-l repet scăpând 
nevătămat. 

— Cineva a ucis azi-noapte doi oameni prin vrăjitorie, Dresden. 
Iar când o să aflu cum ai făcut-o şi când o să am dovezi care să 
conducă la tine, nu cred c-o să mai trăieşti destul de mult ca s-arunci 
aceeaşi vrajă şi asupra mea. 

Morgan şi-a şters sângele cu unul dintre pumnii lui mari. 

Era rândul meu să clipesc nedumerit. Am încercat să-mi comut 
mecanismele gândirii, să pot ţine pasul cu schimbarea subiectului. 
Morgan credea că eu eram criminalul. Şi, de vreme ce el nu-şi folosea 
prea mult propria gândire, însemna că asta era părerea Consiliului 
Alb. Drăcia dracului! 

Din punctul de vedere îngust şi de neschimbat al lui Morgan, 
avea desigur sens. Un vrăjitor omorâse pe cineva. Eu eram un vrăjitor 
deja condamnat pentru uciderea altcuiva prin magie, deşi clauza 
legitimei apărări mă salvase de execuţie. Poliţia căuta oameni care 
comiseseră deja alte crime înainte de a se orienta către descoperirea 
altor vinovaţi. Şi, în viziunea mea, Morgan nu era decât un alt soi 
de poliţist. 

lar eu nu eram, în viziunea lui, decât un criminal mai periculos 
decât alții. 

— Glumeşti, i-am spus. Crezi că eu am făcut-o? 

Mi-a adresat un rânjet batjocoritor. Vocea lui era dispreţuitoare, 
plină de încredere în sine şi de o convingere absolută. 

— Nu încerca s-o ascunzi, Dresden. Sunt sigur că te crezi destul 
de deştept ca să vii cu vreo invenţie căreia noi, nişte bătrâni încuiaţi, 
să nu-i putem da de urmă. Dar te înşeli. Vom afla cum ai făcut 
şi asta ne va conduce înapoi, la tine. Iar în momentul acela o să 
m-asigur că n-o să mai faci rău nimănui, niciodată. 

— Plimbă ursu, i-am spus. Îmi era greu, extrem de greu, să 
vorbesc cu un glas atât de nepăsător cum voiam să pară. N-am 
făcut-o eu. Dar ajut poliţia să descopere făptaşul. 

— Poliţia? a întrebat Morgan. Şi-a îngustat ochii, ca şi cum ar fi 
vrut să-mi cântărească expresia feţei. Parcă poliţiştii ar fi reprezentat 
vreodată o autoritate în materie. N-or să-ţi fie de niciun folos. Chiar 
dac-o să-i înscenezi cuiva ceva, ca să ia vinovăția de pe umerii tăi în 
faţa legii muritorilor, Consiliul alb o să aibă în continuare grijă să 
se facă dreptate. 

I-au scânteiat ochii, o strălucire a fanatismului sub stele. 

— Nu contează. Ascultă, dacă afli ceva despre ucigaş, ceva care 
le-ar putea fi de folos poliţiştilor, o să-mi dai un telefon? 

S-a uitat la mine cu un dezgust profund. 

— Îmi ceri să te-avertizez când o să strângem laţul în jurul tău, 
Dresden? Eşti tânăr, dar nu m-am gândit niciodată că eşti prost. 

Am înghiţit comentariul evident care mi-a venit în minte. 
Morgan era deja în pragul unei izbucniri violente. Dacă mi-aş fi dat 
seama cu câtă înverşunare îşi dorea să mă prindă pe picior greşit, 
n-aş fi turnat gaz peste foc cu pumnul tras în gură. 

OK. Probabil că l-aş fi lovit pocnit oricum. Dar nu chiar atât 
de tare. 

— Noapte bună, Morgan, i-am spus. 

Am dat din nou să mă îndepărtez, înainte de a-mi lăsa limba să 
mă vâre în şi mai multe necazuri. 

Morgan s-a mişcat mai repede decât l-aş fi crezut în stare pe un 
bărbat de vârsta lui. Pumnul i s-a îndreptat spre falca mea cu circa 
un milion de kilometri pe oră, şi m-am răsucit, căzând în ţărână ca 
o marionetă cu sforile tăiate. Preţ de câteva clipe îndelungi, n-am 
fost în stare să fac absolut nimic, nici măcar să respir. El a apărut, 
ameninţător, deasupra mea. 

— O să te supraveghem, Dresden. 

Mi-a întors spatele şi a plecat, cu pardesiul lui negru înghiţit cu 
mare repeziciune de umbrele serii. Vântul i-a purtat vocea înapoi, 
către mine. 

— O s-aflăm ce s-a petrecut de fapt. 

N-am îndrăznit să articulez o replică arțăgoasă. Mi-am pipăit 
maxilarul cu degetele, asigurându-mă că nu era rupt, apoi m-am 
ridicat şi m-am întors la Broscuţă, cu picioarele dezarticulate şi fără 
vlagă. Mi-am dorit cu fervoare ca Morgan să afle ceea ce se petrecuse 
de fapt. Mai întâi de toate, asta ar fi împiedicat Consiliul Alb să mă 
execute pentru încălcarea Primei Legi. 

Am simţit privirile lui în spate pe toată durata drumului spre 
casă. La naiba cu Morgan. N-ar fi trebuit să se umple de încântare 
fiindcă fusese desemnat să mă spioneze. Aveam presentimentul 
descurajant că, în următoare câteva zile, avea să se înfăţişeze 
pretutindeni, stând cu ochii pe mine. Era ca motanul imens din 
desenele animate, aşteptând în faţa unei borte până când îşi scoate 
nasul şoricelul, ca să-l strivească dintr-o singură lovitură a labei lui 
uriaşe. Şi mă simţeam într-o foarte mare măsură exact ca şoarecele 
ăla mititel. 

Am lăsat analogia să mă înveselească puţin. În ultimă instanţă, 
pisicile din desene animate par să apuce întotdeauna de capătul 
nepotrivit al băţului. Poate că Morgan avea să păţească acelaşi lucru. 

O parte a problemei era faptul că apariţia lui îmi trezea 
întotdeauna prea multe amintiri din zilele pline de anxietate ale 

adolescenţei mele. Atunci începusem să-nvăţ vrăjitoria, atunci se 
străduise mentorul meu să mă momească în tabăra magiei negre şi 
tot atunci încercase să mă ucidă, după ce nu mă lăsasem ademenit. 
În schimb îl omorâsem eu, în mare parte mulțumită norocului — dar 
fusese tot atât de mort, iar eu o făcusem cu o vrajă. Încălcasem Prima 
Lege a Magiei: Să Nu Ucizi. Dacă eşti găsit vinovat, nu există decât 
o singură sentinţă şi o singură sabie cu care e dusă la îndeplinire. 

Consiliul Alb îmi comutase pedeapsa cu moartea, fiindcă 
tradiţia spune că un vrăjitor poate recurge la folosirea forţei letale 
dacă apără propria sa viaţă sau vieţile celor neajutoraţi, iar leşul 
profesorului meu nu-mi putuse contesta spusele când afirmasem că 
el mă atacase primul. Aşa că mă supuseseră în schimb unui soi de 
test rapid: era suficient să dau o singură lovitură ca să fiu lichidat. O 
serie de vrăjitori fuseseră de părere că aducerea mea în faţa judecății 
era o nedreptate ridicolă (eu mă numărasem din întâmplare printre 
ei, dar votul meu nu contase cu adevărat), iar alţii consideraseră 
că ar fi trebuit să fiu executat în pofida circumstanțelor atenuante. 
Morgan făcuse parte din acest al doilea grup. Ăsta era norocul meu. 

Întregul Consiliu Alb mă considera înfumurat, şi nu doar într-o 
mică măsură, dându-și deoparte intenţiile binevoitoare. Presupun 
că era logic să mă suspecteze şi Dumnezeu ştie că le eram ca un 
ghimpe în coastă fiindcă sfidam tradiţia, practicându-mi meseria 
în văzul lumii. În Consiliu se găseau o mulţime de oameni care-mi 
doreau moartea. Trebuia să-ncep să fiu mai atent. 

Pe drumul de întoarcere către Chicago, am lăsat geamurile 
Broscuţei în jos, ca să m-ajute să rămân treaz. Eram extenuat, 
dar mintea îmi alerga ca un hamster pe roata lui de antrenament, 
trudindu-se cu înverşunare şi neajungând nicăieri. 

Ironia era destul de crasă ca să mă lase fără grai. Consiliul 
Alb bănuia că eu săvârşisem omorurile şi, dacă nu apărea niciun 
alt suspect, aveam să fiu condamnat. Ancheta lui Murphy tocmai 
devenise foarte, foarte importantă pentru mine. Dar, pentru 
continuarea investigaţiilor, trebuia să descopăr cum făcuse criminalul 
vraja, iar în acest scop eram nevoit să-mi permit începerea unor 
cercetări extrem de dubioase, probabil suficiente ca să-mi aducă ele 

însele condamnarea la moarte. Clenciul 22!. Dacă aş fi avut cât de 
puţin respect pentru inteligenţa lui Morgan, aş fi bănuit că săvârşise 
chiar el omorurile, având grijă să cadă vina pe mine. 

Însă ipoteza pur şi simplu nu se potrivea. Poate că Morgan 
răstălmăcea şi ocolea legile ca să obţină ceea ce înţelegea el prin 
dreptate, dar nu le-ar fi încălcat niciodată ostentativ. Însă, dacă nu 
Morgan, cine altcineva ar fi fost în stare s-o facă? Nu existau prea 
mulţi oameni capabili să-i dea unei asemenea vrăji suficientă putere 
ca să aibă efect — dacă nu cumva cvasi-fizica guvernatoare a magiei 
avea un punct slab, care le permitea inimilor să explodeze cu mai 
multă uşurinţă decât orice altceva; şi n-aveam cum să aflu asta fără 
să-ncep cercetările interzise. 

Bianca ar fi putut deţine mai multe informaţii despre cel capabil 
s-o facă — trebuia să le aibă. Plănuisem deja să stau de vorbă cu 
femeia vampir, dar vizita lui Morgan îmi transformase intenţia 
mai degrabă în necesitate decât într-o simplă prioritate. Murphy 
n-avea să fie încântată fiindcă mă strecuram cu forţa în acea parte 
a anchetei care-i aparţinea. Şi, din ce în ce mai bine, îndeletnicirile 
Consiliului Alb fiind secrete pentru persoanele din afara tagmei 
vrăjitorilor, nu-i puteam explica ei ce motive mă sileau să acţionez 
astfel. O altă bucurie. 

Ştiţi, uneori cred că acolo, sus, Cineva mă urăşte cu adevărat. 


1 Roman de Joseph Heller, ed. Rao Internaţional, 1997 

Când am ajuns acasă, trecuse de două noaptea. Ceasul din 
bordul Broscuţei nu funcţiona (fireşte), dar puteam face presupuneri 
satisfăcătoare luând în calcul poziţiile stelelor şi pe a lunii. Eram 
extenuat, cu nervii încordaţi ca nişte corzi de chitară. 

Somnul nu mi se părea o opţiune convenabilă, aşa că am decis să 
apelez la un strop de alchimie care să-mi ajute să mă destind. 

Mi-am dorit adesea să fi avut un hobby plăcut şi acceptabil din 
punct de vedere social, la care să recurg în asemenea momente. 
Ştiţi, poate să cânt la vioară (sau era violă) ca Sherlock Holmes, sau 
poate să-mi plimb degetele pe clapele orgii, ca versiunea Disney 
a Căpitanului Nemo. Dar eu nu fac aşa ceva. Eu sunt un soi de 
echivalent ocult al unui împătimit al computerelor. Fac vrăji, într-o 
formă sau alta, şi cam atât. Într-o astfel de zi aş avea într-adevăr 
nevoie de o viaţă. 

Locuiesc în subsolul unei case vechi, mari şi spaţioase, care a fost 
împărţită în mai multe apartamente. Atât subsolul cât şi nivelul de 
sub el îmi aparţin, ceea ce e plăcut, într-un anume fel. Sunt singurul 
locatar care ocupă două etaje, iar chiria mea e mai mică decât a celor 
care au ferestre întregi. 

Casa e plină de scârţâieli, de suspine şi de scânduri care încearcă 
să se aşeze cât mai bine, iar timpul şi vieţile oamenilor şi-au lăsat 
urmele în lemn şi în cărămidă. Eu pot s-aud toate sunetele, tot ce 
caracterizează locul, deasupra şi în jurul meu, pe toată durata nopții. 
E o clădire veche, dar cântă în întuneric şi e vie, în propriul ei stil 
mărunt şi bizar. E locul unde mă simt acasă. 

La baza scărilor care coboară către uşa din faţă a apartamentului 
mă aştepta Mister. E un motan gri, imens. Imens în adevăratul sens al 
cuvântului. Există câini mai mici decât el. Cântăreşte cu puţin peste 
şapte kilograme şi pe trupul lui nu găseşti niciun strop de grăsime 

în plus. Mă gândesc că poate-o fi avut drept tată o pisică sălbatică, 
un râs, sau cam aşa ceva. ÎI găsisem cu vreo trei ani în urmă, într-un 
tomberon de gunoi, un pisoi care mieuna, cu coada smulsă de un 
câine sau de o maşină — n-am ştiut niciodată sigur despre ce-a fost 
vorba, dar Mister detestă şi câini şi maşinile deopotrivă şi fie sare la 
atac, fie o rupe la fugă la vederea lor. 

Mister îşi redobândise demnitatea în următoarele câteva luni şi 
ajunsese în scurt timp să creadă că el era locatarul apartamentului, 
iar eu o creatură cu care abia dacă suporta să-şi împartă teritoriul. În 
clipa aceea şi-a ridicat privirea spre mine şi a miorlăit supărat. 

— Am crezut c-aveai o întâlnire fierbinte, i-am spus. 

S-a apropiat agale şi m-a izbit jucăuş cu umărul în genunchi. 
M-am clătinat, mi-am regăsit echilibrul şi am descuiat uşa. Mister a 
intrat înaintea mea, pur şi simplu ca şi cum aşa s-ar fi cuvenit. 

Apartamentul meu e un studio, o încăpere nu prea mare, cu o 
chicinetă într-un colţ şi cu un şemineu pe una dintre laturi. Există 
o uşă care duce spre cealaltă cameră, dormitorul meu, baia, şi un 
chepeng cu balamale în podea, calea de acces către nivelul de la 
subsol, locul unde îmi am laboratorul. Mi-am făcut rost de lucruri 
de o expresivitate extrem de nuaţată — mai multe covoare pe podea, 
tapiserii pe pereți, o colecţie de antichităţi şi de ciudăţenii plasate 
în toate locurile disponibile, toiagul meu şi bastonul-sabie într-un 
colț şi mai multe rafturi curbate, pline cu cărţi, pe care o să fac cu 
adevărat ordine într-o bună zi. 

Mister s-a instalat pe locul lui din faţa şemineului şi a cerut să-i 
fie încălzit. L-am îndatorat cu un foc şi i-am aprins şi o lampă. Oh, 
am şi becuri, şi aşa mai departe, dar se strică atât de des încât aproape 
nu merită s-apăs pe comutator. Nici măcar nu-mi încerc şansele cu 
un radiator cu gaz. Le rămân credincios lucrurilor simple, cum sunt 
şemineul şi lumânările şi lămpile cu petrol. Am sobă pentru gătit 
specială, cu cărbune, şi o supapă care scoate aproape tot fumul afară, 
deşi, indiferent ce-aş face, locul are un uşor miros de fum de lemne 
şi de cărbuni. 

M-am dezbrăcat de pardesiu şi mi-am scos la iveală halatul gros, 
de flanel, înainte de a coborî în laborator. Vă jur că de-asta poartă 
vrăjitorii halate. În laboratoare e prea al naibii de frig ca să te duci 

acolo fără aşa ceva. Am coborât scara luându-mi cu mine lumânarea 
şi am aprins câteva lămpi, două arzătoare şi un radiator cu kerosen 
dintr-un colţ. 

Lumina a dezvăluit o masă lungă, plasată în centrul încăperii, 
alte mese lipite de trei dintre pereți şi o zonă goală dintr-un capăt, 
unde pe podea fusese aşezat un cerc din alamă, fixat de ciment cu 
bride în formă de U. Pe rafturile de deasupra meselor se înghesuiau 
cuşti goale, casete, cutii Tupperware, borcane, bidoane, containere 
de tot soiul, o pereche de coarne de cerb bizare, două bucăţi de 
blană, mai multe cărţi vechi, mucegăite, un şir lung de blocnotesuri 
umplute cu scrisul meu compact şi un craniu omenesc albit. 

— Bob, am spus. 

M-am apucat să eliberez masa din centru, aruncând cutii, pungi 
de alimente şi cuve de plastic dincolo de cercul de alamă de pe 
podea. Aveam nevoie de spaţiu de lucru. 

— Bob, trezeşte-te. 

A urmat un moment de tăcere, timp în care am început să dau 
câteva lucruri jos de pe rafturi. 

— Haide, putoare, pune osu la treabă. 

În orbitele goale ale craniului s-au aprins două lumini portocalii, 
pâlpâind ca flăcările lumânărilor. 

— Nu e de-ajuns că trebuie să mă trezesc, a spus ţeasta. Trebuie 
să mă trezesc auzind calambururi necuviincioase. Ce-ai păţit de te- 
ai apucat de calambururi lipsite de bun simț? 

— Nu te mai tângui, i-am spus eu, vesel. Avem treabă. 

Craniul Bob a bodogănit ceva în franceza veche, aşa cred, 
deşi n-am mai putut să-l urmăresc când a ajuns la imposibiliăţile 
anatomice ale broaştelor-bou. A căscat şi dinţii osificaţi i-au clănţănit 
când şi-a închis din nou gura cu un pocnet. Bob nu era, de fapt, un 
craniu omenesc. Era un spirit al aerului — oarecum în genul zânelor, 
dar cu totul diferit de ele. Locuia în craniul care-i fusese pregătit 
cu sute de ani în urmă şi sarcina lui era să memoreze tot felul de 
lucruri. Din motive evidente, nu pot folosi un computer pe care să 
stochez informaţii şi să ţin evidenţa modificărilor lente ale legilor 
cvasi-fizicii. De aceea îl am pe Bob. A lucrat cu zeci de vrăjitori de-a 
lungul timpului, dobândind un repertoriu vast de cunoştinţe — şi 

un comportament de-a dreptul infatuat. 

— Vrăjitori afurisiţi, a bombănit. 

— Nu pot să dorm, aşa c-o să facem două elixire, am spus. Sună 
bine? 

— De parc-aş avea de ales, zis el. Cu ce ocazie? 

L-am pus la curent cu tot ce se întâmplase în ziua aceea. A 
fluierat (o şmecherie dificilă când n-ai buze) şi a comentat: 

— Nu sună bine. 

— E destul de rău, am încuviinţat. 

— Uite cum facem, a propus. Tu mă laşi să ies la o plimbare, iar 
eu îţi spun cum ieşi din asta. 

Ideea m-a îngrijorat. 

— Bob, te-am mai lăsat o dată să ieşi. Ți-aduci aminte? 

A dat din cap cu un aer visător — os zgâriindu-se de lemn. 

— Casa frăţiei fetelor. Mi-aduc aminte. 

Am pufnit, apoi am pus apă la fiert deasupra unui arzător. 

— Ar trebui să fii un spirit al intelectului. Nu pricep de ce te 
interesează sexul. 

Vocea lui a căpătat un ton defensiv. 

— E un interes pur academic, Harry. 

— Oh, da? Ei, poate mie nu mi se pare că e corect să-ţi las 
academia să tragă cu ochiul în casele oamenilor. 

— Stai o clipă. Academia mea face mai mult decât să tragă cu 
ochiul... 

Am ridicat o mână. 

— Las-o pe altă dată. N-am chef s-ascult. 

A mârâit. 

— Harry, banalizezi semnificaţia dată de mine unei scurte ieşiri. 
Îmi insulţi masculinitatea. 

— Bob, am spus eu, tu eşti un craniu. N-ai nicio masculinitate 
de insultat. 

— Oh, da? m-a provocat el. Râde ciob de oală spartă, Harry! 
Tu ai obţinut vreo întâlnire? Eh? La miezul nopţii, cei mai mulţi 
bărbaţi au de făcut ceva mai bun decât să se joace cu setul de vase 
de laborator. 

— La drept vorbind, i-am răspuns, am o întâlnire sâmbătă seara. 

Ochii i-au fÂlfâit de la portocaliu la roşu. 

— Oooooo, a exclamat, cu o privire pofticioasă. E drăguță? 

— Ten întunecat, i-am descris-o eu. Păr negru, ochi negri. 
Picioare pentru care să mori. Inteligentă, al naibii de sexi. 

Bob a chicotit. 

— Crezi că i-ar plăcea să vadă laboratorul? 

— Scoate-ţi gândurile din mocirlă. 

— Nu, serios, a zis el. Dacă-i atât de grozavă, ce treabă are cu 
tine? Ştii, nu prea semeni cu Sir Gawain’. 

Era rândul meu să intru în defensivă. 

— Fi îi plac, am spus. E atât de şocant? 

— Harry, a zis Bob, tărăgănând cuvintele, cu câte ştii tu despre 
femei, eu te pot juca pe degete. 

M-am holbar la el pentru o clipă şi mi-am dat seama, cu o 
senzaţie cumva de leşin, că spiritul din craniu avea probabil dreptate. 
Nu intenţionam s-o recunosc în faţa lui, dar avea. 

— O să facem un elixir de evadare, i-am spus. Nu vreau să stau 
aici toată noaptea, aşa că, ne-am putea apuca de treabă? Eh? Nu-mi 
aduc aminte decât jumătate din reţetă. 

— E întotdeauna timp să faci două când faci unul, Harry. Ştii 
asta. 

Era adevărat. Procesul de obţinere a unui elixir alchimice 
presupune în general amestecare, fierbere şi agitare. Poţi întotdeauna 
să începi încă unul şi să te ocupi de ele alternativ. Uneori poţi pregăti 
chiar şi trei, deşi asta-nseamnă să forţezi lucrurile. 

— OK, atunci o să-i facem o dublură. 

— Ei, haide, m-a dojenit Bob. Ar fi plictisitor. Ar trebui să te 
extinzi. Încearcă Şi ceva nou. 

— Cum ar fi? 

Orbitele lui Bob au scăpărat cu veselie. 

— Un elixir al dragostei, Harry! Dacă nu mă laşi să ies, lasă-mă 
să fac măcar atât! Spiritele ştiu că ai putea să-l foloseşti şi... 

Am refuzat cu fermitate. 

— Nu. Nici gând. Niciun elixir al dragostei. 

— Bine, a zis el. Niciun elixir al dragostei şi niciun elixir de 
evadare. 

— Bob, l-am avertizat eu. 

Luminile din ochii lui au clipit şi s-au stins. 

Am mârâit. Eram obosit şi irascibil, şi nici măcar în cele mai 
favorabile circumstanţe nu sunt tocmai o personalitate de tip A. 
M-am apropiat ţanţoş, l-am apucat de maxilare şi l-am scuturat. 

— Hei! am zbierat. Bob! leşi de-acolo! Sau iau craniul ăsta şi-l 
arunc în cea mai adâncă fântână pe care-o s-o găsesc! Îţi jur c-o să te 
pun undeva de unde n-o să te mai scoată nimeni, niciodată! 

Ochii lui au clipit, reaprinzându-se pentru o clipă. 

— Aiurea! Sunt mult prea valoros. 

Şi ochii i s-au stins iarăşi. 

Am scrâşnit din dinţi şi am făcut eforturi ca să nu sparg craniul 
în mici fărâme, izbindu-l de podea. Am respirat adânc, invocând toţi 
ani de antrenament vrăjitoresc şi de autocontrol ca să evit o criză de 
furie şi să nu fac zob un spirit cumsecade. Am pus în schimb ţeasta 
la loc, pe raft, şi am numărat rar până la treizeci. 

Puteam să prepar elixirul de unul singur? Probabil că da. Dar 
aveam sentimentul descurajant că ar fi fost posibil să nu aibă exact 
efectul dorit. Elixirele erau o treabă grea şi se bazau mai ales pe 
detalii precise decât pe concentrare, ca vrăjile. lar dacă făceam 
un elixir al dragostei, nu însemna că eram obligat să-l şi folosesc. 
Corect? Oricum, n-ar mai fi avut efect decât încă vreo două zile — 
cu siguranţă nu şi în weekend. Câr de multe necazuri mi-ar fi putut 
aduce? 

M-am străduit să-mi trec acţiunile prin prisma raţiunii. 
Acordul meu l-ar fi calmat pe Bob, i-ar fi oferit un soi de substitut 
al senzaţiilor tari. lar cheltuielile pentru pregătirea elixirelor de 
dragoste erau aproape cele mai reduse din lume, aşa că nu m-ar fi 
costat prea mult. Şi, m-am gândit, dacă Susan avea să-mi ceară să-i 
fac o demonstraţie de magie (mi-o cerea întotdeauna), aş fi putut... 

Nu. Ar fi fost prea mult. Ar fi fost totuna cu a recunoaşte că nu 
eram în stare să cuceresc o femeie şi n-ar fi fost nici măcar corect, 
ar fi însemnat să profit de ea. Ceea ce îmi doream era elixirul de 
evadare. Aş fi putut avea nevoie de el acasă la Bianca şi l-aş fi putut 

folosi oricând, dacă lucrurile ar fi mers din rău în mai rău, ca să pot 
scăpa de Morgan şi de Consiliul Alb. M-aş fi simţit cu mult mai 
bine fiind în posesia lui. 

— OK, Bob. Perfect. Ai câştigat. O să le pregătim pe-amândouă. 
E-n ordine? 

Ochii lui s-au aprins cu prudenţă. 

— Eşti sigur? O să faci elixirul dragostei, aşa cum spun eu? 

— Nu fac întotdeauna elixirele exact aşa cum spui tu, Bob? 

— Şi cel pentru dietă, pe care l-ai încercat? 

— OK. Ăla a fost o greşeală. 

— Dar cel antigravitaţie, ţi-aduci aminte de el? 

— Am reparat podeaua! N-a fost mare lucru! 

— Dar cel... 

— Bine, bine, am mormăit. Nu e cazul să le readuci în discuţie. 
Acum scuipă reţetele. 

Bob s-a supus, cu un umor fin, şi în următoarele două ore 
am preparat elixire. Toate se fac aproape în acelaşi mod. Mai 
întâi ai nevoie de o substanţă de bază, ca să pregăteşti conţinutul 
fundamental al lichidului; apoi ai nevoie de ceva care atrage toate 
simţurile, şi pe urmă de ceva pentru minte şi de altceva pentru 
suflet. Una peste alta, sunt opt ingrediente, care diferă de la un elixir 
la altul şi în funcţie de persoana care le pregăteşte. Bob avea secole 
de experienţă şi putea să extrapoleze, pentru oricine, cele mai reuşite 
componente. Era îndreptăţit să se considere o resursă nepreţuită 
— nu mai auzisem niciodată de vreun alt spirit cu experienţa lui şi 
eram norocos fiindcă-mi aparţinea. 

Nu vreau să spun că uneori n-aveam totuşi chef să-i crap ţeasta 
aia. 

Elixirul de evadare era făcut pe baza a două sute douăzeci şi cinci 
de grame de Jolt Cola?. I-am adăugat, pentru miros, o picătură de 
ulei de motor, şi am tăiat o pană de pasăre, transformând-o în aşchii 
minuscule, pentru efectul tactil. Au urmat optzeci şi cinci de grame 
de boabe de cafea espresso trase în ciocolată, măcinate până ce s-au 
preschimbat în pulbere. Am adăugat un bilet de autobuz, unul 

zdrenţuit, pe care nu-l folosisem niciodată, şi un lănţişor pe care 
l-am rupt şi l-am aruncat înăuntru, pentru inimă. Am despăturit o 
bucată curată de pânză albă, în care depozitasem, pentru o asemenea 
ocazie, o umbră pâlpâitoare, şi am aruncat-o în fiertură, apoi am 
deschis borcanul de sticlă în care păstram alergări de şoareci şi am 
ciocănit uşor, trimițând sunetul în vasul de laborator în care fierbea 
elixirul... 

— Eşti sigur că asta o să dea rezultate, Bob? am întrebat. 

— Dă întotdeauna. E o super-reţetă. 

— Miroase cumplit. 

Luminile lui au scăpărat. 

— Toate miros aşa, de obicei. 

— Ce face? E cea pentru super-viteză, sau versiunea pentru 
teleportare? 

Bob a tuşit. 

— De fapt, e câte puţin din amândouă. Bea-o, şi pentru câteva 
minute o să fii vântul în persoană. 

— Vântul? M-am uitat la el. De asta n-am mai auzit până acum, 
Bob. 

— La urma urmelor, eu sunt un spirit al aerului, mi-a spus el. 
Chestia asta funcţionează de minune. Crede-mă. 

Am mormăit a nemulţumire, am lăsat primul elixir la foc mic şi 
m-am apucat de următorul. Am ezitat după ce mi-a spus Bob care 
era primul ingredient. 

— Tequila? l-am întrebat, sceptic. Eşti sigur? Credeam că baza 
unui elixir al dragostei trebuie să fie şampania. 

— Şampanie, tequila, care-i diferenţa, atâta vreme cât o să 
reducă inhibiţiile ei? a răspuns Bob. 

— Ăă. Mă gândeam c-o să ne conducă la un, ăă, rezultat mai 
imoral. 

— Hei! a protestat el. Cine-i aici spiritul memorator? Eu sau tu? 

— Păi... 

— Cine are experienţă cu femeile? Eu sau tu? 

— Bob... 

— Harry, m-a mustrat el, eu seduceam ciobăniţe pe când tu nu 
erai nici măcar o scânteiere în ochii străbunilor tăi. Ştiu ce fac. 

Am oftat, prea obosit ca să mă cert cu el. 

— OK, OK. Of. Tequila. 

Am luat sticla, am măsurat două sute douăzeci şi cinci de grame 
în paharul de laborator şi mi-am ridicat privirea spre craniu. 

— Bun. Acum optzeci şi cinci de grame de ciocolată neagră. 

— Ciocolată? m-am mirat. 

— Puicuţele sunt leşinate după ciocolată, Harry. 

Am bombănit, mai interesat de încheierea acelei activităţi decât 
de orice altceva, şi am măsurat ingredientul. Am făcut acelaşi lucru 
cu un strop de parfum (o imitație a unei mărci celebre, care-mi 
plăcea), cu treizeci de grame de dantelă zdrenţuită şi cu ultima 
privire de pe fundul borcanului de sticlă. Am adăugat nişte lumină 
de lumânare, şi amestecul a căpătat o strălucire trandafiriu-aurie. 

— Excelent, a spus Bob. E exact aşa cum trebuie. OK, acum 
adăugăm cenuşa unei scrisori de dragoste pasionate. 

Am clipit, aruncând o privire către craniu. 

— Ăă, Bob. Tocmai le-am terminat. 

A râs zgomotos. 

— Cum de-am ghicit. Uită-te pe raft, în spatele meu. 

Am făcut-o, şi am dat de două romane de dragoste, cu copertele 
pline de trupuri incredibil de încântătoare. 

— Hei! Cum ai făcut rost de astea? 

— În timpul ultimei mele ieşiri, m-a lămurit, cu voioşie. Pagina 
o sută şaptezeci şi patru, paragraful care-ncepe cu: „Sânii ei albi ca 
laptele”. Rupe pagina, arde-o şi adaugă cenuşa. 

Am avut o senzaţie de sufocare. 

— Aşa ceva o să meargă? 

— Hei, femeile devorează chestiile astea. Crede-mă. 

— Bine, am oftat. E ingredientul pentru suflet? 

— Îhi, a răspuns el. Se legăna excitat pe maxilare. Acum nu mai 
trebuie decât o linguriţă de pulbere de diamant, şi gata. 

M-am frecat la ochi. 

— Diamant. N-am diamante, Bob. 

— Mi-am imaginat. Eşti calic, de-asta nu te plac femeile. Uite, 
rupe o bancnotă de cincizeci în bucățele într-adevăr minuscule şi 
pune-o acolo. 

— O bancnotă de cincizeci de dolari? m-am mirat. 

— Bani, şi-a spus el părerea. Foarte sexi. 

Am bombănit şi mi-am scos ultima bancnotă de cincizeci din 
buzunar, am rupt-o şi am aruncat-o în vas, completând elixirul. 

Următorul pas era acela care-ţi cere un efort. Toate ingredientele 
odată amestecate, trebuie să-i impui unei cantităţi îndestulătoare 
de energie să le străbată, activându-le. De fapt importante nu sunt 
ingredientele materiale în sine — important e înţelesul lor, precum şi 
semnificaţia pe care-o au în ochii persoanei care pregăteşte elixirul 
şi ai celor care îl vor întrebuința. 

Energia utilizată de magie provine dintr-o mulţime de locuri. 
Poate veni dintr-un loc aparte (de obicei din situri naturale 
spectaculoase, precum Muntele Sfânta Elena, sau gheizerul Bătrânul 
Credincios), dinspre o construcţie focalizatoare într-un fel sau altul 
(cum e, pe scară largă, Stonehenge), sau din interiorul ființelor 
omeneşti. Cea mai bună magie izvorăşte din interior. Uneori nu 
e decât efort mental în stare pură, putere a voinţei în stare brută. 
Uneori sunt emoţii şi sentimente. Toate reprezintă o iască viabilă, 
întrebuințată pentru focul legendar. 

Aveam o mulţime de griji bune de folosit drept combustibil 
pentru magie, şi o grămadă de supărări, şi al naibii de multă 
încăpățânare. Am murmurat deasupra elixirelor litania necesară, 
într-o cvasi-latină, repetând-o iarăşi şi iarăşi, simțind un soi de 
construcţie care-mi opunea rezistentă chiar la limita percepţiei 
fizice, dar aflându-se fără nicio îndoială acolo. Mi-am adunat toată 
îngrijorarea, toată furia şi toată încăpăţânarea şi le-am aruncat către 
obstacol într-un singur glob imens, modelându-le cu forţa şi cu 
tonul cuvintelor. Vraja m-a părăsit într-un talaz neaşteptat, cum i se 
întâmplă unui ulcior golit dintr-odată. 

— Ador partea asta, a zis Bob în clipa când ambele elixire au 
explodat în norişori de fum verzui, înspumându-se apoi peste buzele 
vaselor de laborator. 

M-am lăsat să cad pe un taburet şi am aşteptat domolirea 
clocotului şuierător al elixirelor, cu toată puterea scursă din mine, 
cu slăbiciunea instalându-mi-se pe umeri ca o încărcătură de 
cărămizi. Odată ce s-a stabilizat spuma, m-am ridicat şi am turnat 

fiecare elixir în sticla lui, cu dop bine îndesat, şi le-am etichetat pe 
amândouă cu un Marker Magic permanent — foarte clar. Nu-mi 
mai asum riscul de a încurca elixirele de când cu incidentul elixirul 
invizibilităţii/tonicul pentru păr, de pe vremea când încercam să 
m-aleg cu o barbă decentă. 

— N-o să regreţi, Harry, m-a asigurat Bob. E cel mai bun elixir 
pe care l-am făcut vreodată. 

— Eu l-am făcut, nu tu, am mârâit. 

Acum eram într-adevăr extenuant — mult prea obosit ca să las 
nişte griji mărunte, de genul posibilei mele execuţii, să mă ţină 
departe de pat. 

— Fireşte, fireşte, a încuviinţat Bob. Cum spui tu, Harry. 

Am făcut turul încăperii, stingând toate focurile şi radiatorul cu 
kerosen, apoi am urcat pe scara către demisol fără să spun noapte 
bună. În momentul acela, Bob râdea pe înfundare, de unul singur. 

Am ajuns până la pat împleticindu-mă şi am căzut în el. Mister 
se urcă întotdeauna în pat şi doarme drapat peste picioarele mele. 
L-am aşteptat, şi a apărut peste câteva secunde, s-a instalat şi a 
început să toarcă precum un motor exterior în miniatură. 

Prin ceața extenuării, m-am străduit să pun cap la cap un itinerar 
pentru următoarele două zile. Discută cu femeia vampir. Localizează 
soţul dispărut. Nu stârni furia Consiliului Alb. Găseşte ucigașul. 

Înainte de a mă găsi el pe mine. 

Un gând neplăcut — dar am decis că nici pe ăsta n-aveam să-l las 
să mă sâcâie, m-am ghemuit şi am adormit. 

Vineri noaptea m-am dus s-o văd pe Bianca, femeia vampir. 

Bineînţeles că n-am sărit pur şi simplu din pat ca să plec la ea. În 
proverbialul bârlog al leului nu se intră cu nechibzuinţă. Se începe 
cu un mic dejun sănătos. 

L-am luat pe al meu pe la ora trei după-amiază, când m-am 
trezit în sunetul telefonului. Am fost nevoit să cobor din pat şi să 
intru în camera principală ca să răspund. 

— Mmmrrrmmf, am mormăit. 

— Dresden, a zis Murphy, ce poţi să-mi spui? 

Părea stresată. Vocea ei avea acel tăiş distinct pe care-l căpăta ori 
de câte ori era nervoasă şi care mă chinuia, de parcă nişte unghii mi- 
ar fi zgâriat oasele. Probabil că ancheta uciderii lui Tommy Tomm 
nu mergea bine. 

— Deocamdată nimic, i-am răspuns. Apoi am minţit-o, un 
pic. Am lucrat aproape toată noaptea, dar n-am făcut încă nicio 
descoperire. 

A ripostat cu o înjurătură. 

— Nu e de-ajuns, Harry. Am nevoie de răspunsuri, şi am nevoie 
de ele ieri. 

— O să obţin unul cât de repede pot. 

— Grăbeşte-te, a mârâit ea. 

Era furioasă. Ceea ce nu era neobişnuit pentru Murphy, dar ceva 
îmi spunea că se mai întâmpla ceva. Unii intră în panică dacă se 
înrăutăţesc lucrurile, dacă sunt hărţuiţi. Unii îşi pierd cumpătul. 
Murphy era iritată. 

— Iar ţi s-a urcat comisarul în spate? 

Comisarul Poliţiei Municipale Howard Fairweather făcea din 
Murphy şi din echipa sa ţapii ispăşitori pentru tot soiul de crime 

de nerezolvat, pe care i le arunca ei în braţe. Fairweather stătea la 
pândă, străduindu-se să găsească ocazii în care s-o pună pe Murphy 
într-o lumină nefavorabilă, de parcă astfel ar fi reuşit să-şi evite 
propria crucificare. 

— E ca o maimuţă înaripată din Vrăjitorul din Oz. Te face să 
te-ntrebi cine contează pe el ca să rezolve problemele. 

Avea vocea tot atât de acră ca lămâile coapte. Am auzit-o lăsând 
o tabletă efervescentă de Alka-Seltzer să cadă într-un pahar cu lichid. 

— Vorbesc serios, Harry. Dă-mi răspunsurile de care am nevoie, 
şi dă-mi-le repede. Trebuie să ştiu dac-a fost o vrajă şi, în caz că da, 
cum a fost făcută şi cine-ar fi putut s-o facă. Nume, locuri — trebuie 
să aflu totul. 

— Nu e chiar atât de simplu, Mur... 

— Atunci fă să fie simplu. Peste cât timp poţi să-mi spui? Îmi 
trebuie o estimare pentru comisia de investigare a lui Fairweather 
peste cincisprezece minute, sau pot să-mi predau insigna azi. 

M-am strâmbat. Dacă reuşeam să scot ceva de la Bianca, aş 
fi putut s-o ajut pe Murphy să-şi continue ancheta — dar, dacă 
încercarea mea avea să se dovedească inutilă, eram pe punctul de 
a-mi irosi după-amiaza fără să fac nimic productiv, iar Murphy avea 
nevoie de răspunsuri chiar atunci. Poate-ar fi trebuit să-mi pregătesc 
un elixir care să-mi ţină loc de somn. 

— Comisia lucrează în weekenduri? 

— Îşi arde de glumă? a pufnit Murphy. 

— Atunci o s-avem ceva până luni. 

— O să poţi descoperi între timp despre ce e vorba? m-a întrebat. 

— Nu ştiu în ce măsură o să-ţi fie de folos, chiar dac-o să dezleg 
ghicitoarea. Dar sper c-o să ai mai multe piste pentru continuarea 
cercetărilor. 

Am auzit-o oftând în telefon şi bându-şi licoarea spumoasă. 

— Să nu mă dezamăgeşti, Harry. 

Era timpul să schimb subiectul, înainte de a apuca să mă miroase 
şi să mă prindă cu minciuna. N-aveam intenţia să fac cercetări care 
nu-mi erau permise dacă puteam găsi o cale de a le evita. 

— N-aţi avut noroc cu Bianca? 

O altă înjurătură. 

— Căţeaua aia nu vrea să stea de vorbă cu noi. Zâmbeşte, dă din 
cap, suflă fum pe nas, discută despre nimicuri şi-şi tot încrucişează 
picioarele. Trebuia să-l vezi pe Carmichael salivând. 

— Ei. E greu să-l învinuieşti, totuşi. Am auzit că e atrăgătoare. 
Ascultă, Murph. Ce-ar fi dacă aş... 

— Nu, Harry. Categoric nu. N-o să te duci la Camera de Catifea, 
n-o să vorbeşti cu femeia aia şi n-o să te implici în povestea asta. 

— Locotenent Murphy, am spus eu, lungind cuvintele. Nu 
cumva eşti un pic geloasă? 

— Nu te flata singur. Eşti un civil, Dresden, deşi ai autorizaţie 
de anchetator. Dacă-ţi ajunge fundul la spital sau la morgă, eu o să 
am de suferit pentru asta. 

— Murph, sunt mişcat. 

— O să-ţi mişc eu capul pân-o să ţi se izbească de mai multe ori 
de-un zid dacă mi te pui aşa în cale, Harry. 

Avea vocea ascuțită, vehementă. 

— Hei, Murph, relaxează-te. Dacă nu vrei să mă duc acolo, 
nicio problemă. 

Hopa. O minciună. Avea să sară pe mine din cauza asta ca un 
trol la un ied. 

— Eşti un mincinos jalnic, Harry. La naiba, ar trebui să te duc 
în arestul poliţiei ca să te-mpiedic să... 

— Ce? am spus în receptor cu voce sonoră. Murph, s-a întrerupt. 
Nu te mai aud. Afurisitul de telefon, iar îmi face figura. Sună-mă 
din nou. 

Pe urmă am închis. 

Mister a venit lângă mine şi s-a izbit de piciorul meu. M-a privit 
cu ochi verzi serioşi când m-am aplecat să scot din priză telefonul 
care reîncepuse să sune. 

— OK, Mister. Ţi-e foame? 

Am pregătit micul dejun pentru amândoi. Resturile sanvişului 
cu carne pentru el, SpaghettiOs încălzite pe soba cu lemne pentru 
mine. Am împărţit în raţii ultima cutie de Coca, după care Mister 
e la fel de leşinat ca mine, şi, când am terminat de mâncat, de băut 
şi de alintat motanul, eram treaz de-a binelea şi căzusem din nou pe 
gânduri — şi mă pregăteam pentru apusul soarelui. 

Încă nu se trecuse la ora de vară, aşa că se întuneca pe la ora şase. 
Aveam la dispoziţie două ore pentru pregătirile de plecare. 

Aveţi probabil impresia că ştiţi câte ceva despre vampiri. Poate 
câteva dintre lucrurile pe care le-aţi auzit sunt adevărate. Sau 
poate nu sunt. Oricum ar fi, eu n-aşteptam cu nerăbdare să intru 
în bârlogul Biancăi ca să-i cer informaţii. Trebuia să presupun că 
lucrurile aveau să ia o întorsătură urâtă înainte de a fi spus şi făcut 
totul, pur şi simplu ca să nu fiu prins cu toiagul jos. 

Vrăjitoria implică tot ce ţine de gândirea cu o mutare înainte, 
de pregătire. Vrăjitorii nu sunt de fapt supraoameni. Avem pur şi 
simplu avantajul de a vedea lucrurile mai limpede decât alţii, de a 
fi capabili să folosim în propriul folos informaţiile suplimentare de 
care dispunem. La naiba, vrăjitor şi cunoscător nu rimează dintr-o 
pură întâmplare. Noi ştim o serie de lucruri. Nu suntem nici mai 
puternici, nici mai rapizi decât oricine altcineva. Nu suntem nici 
măcar cu mult mai avansați în domeniul intelectual. Dar suntem 
neplăcut de vicleni şi, dacă avem ocazia să ne pregătim pentru ceva 
anume, putem realiza lucruri impresionante. 

În calitate de vrăjitor, dacă eşti gata să te ocupi de o problemă, 
atunci e extrem de probabil să descoperi ceva care te va ajuta să-i 
faci faţă. Aşa că am adunat laolaltă toate lucrurile care mi-ar fi putut 
fi de folos: m-am asigurat că bastonul meu era lustruit şi gata de 
întrebuințare. Mi-am plasat cuțitul de argint într-o teacă pe care mi- 
am atârnat-o sub braţul stâng. Mi-am strecurat sticla de plastic cu 
elixirul de evadare în buzunarul pardesiului. Mi-am luat talismanul 
preferat, o pentagramă de argint pe un lănţişor din acelaşi metal — 
fusese al mamei. Tata mi-l lăsase mie moştenire. Şi mi-am pus în 
buzunar o bucăţică împăturită de pânză albă. 

Eram înconjurat de mai multe obiecte vrăjite — sau, oricum, 
pe jumătate vrăjite. Finalizarea unei vrăji depline e costisitoare şi 
consumă foarte mult timp, iar eu pur şi simplu nu-mi puteam 
permite să fac prea multe. Noi, vrăjitorii cu colan-albastru, nu 
trebuie decât să aruncăm câte o vrajă acolo unde e cu putinţă şi să 
sperăm că n-o să expire într-un moment nepotrivit. M-aş fi simţit 
mult mai în largul meu dacă mi-aş fi putut lua bagheta distrugătoare 
sau toiagul, dar ar fi fost totuna cu a apărea la uşa Biancăi într-un 

tanc şi cu a-i trece pragul cu o mitralieră şi cu un aruncător de 
flăcări, în timp ce mi-aş fi anunţat intenţia de a o înfrunta în luptă. 

Trebuia să menţin echilibrul delicat dintre a fi gata să fac faţă 
buclucurilor şi a le căuta cu lumânarea. 

Nu fiindcă mi-ar fi fost frică, reţineţi asta. Nu credeam că Bianca 
era dornică să aibă probleme din cauza unui vrăjitor muritor. Nu-şi 
dorea să calce pe nervi Consiliul Alb făcându-mi mie necazuri. 

Pe de altă parte, nici eu nu eram ceea ce se înţelege printr-un 
favorit al consiliului în cauză. Ar fi fost chiar posibil ca membrii 
săi să-şi întoarcă privirile în altă parte dacă Bianca se hotăra să mă 
elimine din peisaj fără zarvă. 

Ai grijă, Harry, m-am avertizat singur. Nu deveni pe de-a- 
ntregul paranoic. În cazul ăsta, o să-ţi preschimbi micul apartament 
într-un Subsol al Solitudinii. 

— Ce părere ai? l-am întrebat pe Mister, odată ce m-am văzut 
împodobit cu toate accesoriile pe care eram dispus să le car asupra 
mea. 

Motanul s-a dus la ușă şi a bătut în ea cu insistență. 

— În oricine se ascunde un critic. Bine, bine, am oftat. 

L-am lăsat să iasă, apoi am ieşit la rândul meu, m-am urcat în 
maşină şi am condus-o către Camera de Catifea, situată într-un 
cartier luxos de pe malul lacului. 

Bianca îşi conduce afacerile dintr-o vilă imensă, veche, construită 
la începuturile Prohibiţiei. Zvonurile spun că infamul Al Capone ar 
fi înălţat-o pentru una dintre amantele sale. 

Vila avea un gard de fier şi un paznic la poartă. Am parcat 
Broscuţa pe mica alee care pornea din stradă şi ajungea până la gard. 
Când am oprit maşina, din partea din spate a motorului s-a auzit un 
sughiţ zăngănitor. Am lăsat geamul în jos şi mi-am scos capul afară, 
uitându-mă în urmă. Ceva a făcut pleooosc, apoi din partea de jos 
a automobilului s-a revărsat un fum negru, care s-a repezit în josul 
aleii înclinate, ajungând în stradă. 

Am tresărit. Următorul zăngănit al motorului a sunat aproape 
a scuză, după care s-a cutremurat, dându-și sfârşitul. Grozav. Nu 
mai aveam cu ce mă-ntoarce acasă. Am coborât din Broscuţă şi am 
rămas în picioare, jelind-o preţ de o clipă. 

Paznicul din partea cealaltă a porţii era un tip masiv, nu excesiv 
de înalt, dar cu musculatura ieşită din comun ascunsă sub un 
costum scump. M-a studiat cu ochii unui câine de atac, apoi m-a 
întrebat, prin poartă: 

— Sunteţi aşteptat? 

— Nu, i-am spus. Dar cred că Bianca o să vrea să mă vadă. 

N-a părut impresionat. 

— Îmi pare rău, a ripostat el. Bianca a ieşit în seara asta. 

Lucrurile nu mai sunt niciodată simple. L-am privit ridicând 
din umeri, mi-am încrucişat braţele şi m-am sprijinit de capota 
Broscuţei. 

— Faci ce vrei. Eu o să stau aici o până când trece o maşină de 
remorcare, ca să-ţi pot scoate chestia asta de pe alee. 

S-a holbar la mine, cu un efort de gândire care i-a îngustat ochii, 
transformându-i în două crăpături minuscule. Ideile i-au pătruns în 
cele din urmă în creier, i-au fost procesate şi returnate cu mesajul 
„mută răspunderea pe umerii altcuiva”. 

— O să vă transmit numele înăuntru, a spus. 

— Eşti un om bun, am aprobat eu. N-o să-ţi pară rău. 

— Numele, a mârâit el. 

— Harry Dresden. 

Dacă alăturarea celor două cuvinte i-a sunat familiar, asta nu i s-a 
citit pe față. S-a uitat urât la mine şi la Broscuţă, apoi s-a îndepărtat 
câţiva paşi, scoțând din buzunar un telefon mobil şi punându-şi-l 
la ureche. 

Am ascultat. Nu e dificil. În zilele noastre n-o mai face nimeni, 
dar te poţi antrena, dacă exersezi destul de mult te obişnuieşti să dai 
atenţie simţurilor. 

— Am aici un tip care susţine că Bianca o să vrea să-i vorbească, 
a raportat paznicul. Zice că-l cheamă Harry Dresden. 

A tăcut o clipă. Nu puteam desluşi prea bine zumzetul celeilalte 
voci, nu-mi dădeam seama decât că era a unei femei. 

— Îhî, a zis el. 

S-a uitat din nou la mine. 

— Îhî, a repetat. Desigur. Aşa o să fac, fireşte. Bineînţeles, 
doamnă. 

Mi-am întins mâna prin fereastra Broscuţei şi mi-am luat 
bastonul. Mi l-am sprijinit de beton, alături de ghete, şi am bătut 
de câteva ori cu el, ca şi cum mi-aş fi pierdut răbdarea. 

Paznicul s-a reîntors spre mine, s-a înclinat într-o parte şi a 
apăsat undeva un buton. Poarta a huruit şi s-a deschis cu un pocnet. 

— Intraţi, domnule Dresden, mi-a spus el. Dacă doriţi, pot 
chema pe cineva să vă remorcheze maşina. 

— Super, am acceptat eu. 

l-am dat numele depanatorului cu care colabora Mike şi l-am 
rugat să-i spună tipului că era din nou vorba de maşina lui Harry. 
Paznicul Fido! şi-a notat totul, îndatoritor, pe un mic blocnotes scos 
dintr-un buzunar. În acest timp, am trecut pe lângă el în drumul 
meu spre vilă, lovind cu bastonul în beton la fiecare pas. 

— Stop, mi-a spus, cu voce calmă, încrezătoare. 

Nimeni nu vorbeşte cu o asemenea autoritate absolută fără să 
aibă o armă în mână. M-am oprit. 

— Lăsaţi bastonul jos, mi-a cerut. Şi ridicaţi braţele. Trebuie să 
fiţi percheziţionat înainte de a vi se permite să intraţi. 

Am oftat, am făcut ceea ce îmi spusese şi l-am lăsat să mă pipăie, 
cu lovituri uşoare, de sus până jos. Nu m-am întors cu faţa către el, 
dar îi simţeam mirosul metalului armei. Mi-a găsit cuțitul şi mi l-a 
luat. Degetele lui mi-au pipăit ceafa şi mi-au simţit lănţişorul. 

— Ce-i asta? m-a întrebat. 

— O pentagramă. 

— Arătaţi-mi-o. Cu o singură mână. 

Mi-am folosit mâna stângă ca s-o trag de sub cămaşă şi i-am 
arătat-o, o stea cu cinci colţuri în interiorul unui cerc, geometric 
perfectă. 

— Bine, a mârâit el. 

A continuat percheziţia şi mi-a găsit sticla de plastic cu pipetă. 
Mi-a scos-o din buzunar, a deschis-o şi i-a mirosit conţinutul. 

— Asta ce e? 

— Cola dietetică. 

— Miroase-a rahat, a comentat el, i-a pus dopul şi mi-a 


1 Numele unui şobolănos din romanul Snow Crash de Neal 
Stephenson, de fapt un cyborg, un câine îmbunătăţit. 

strecurat-o la loc în buzunar. 

— Cum rămâne cu bastonul meu? 

— ÎI recuperaţi la plecare. 

La naiba. Cuţitul şi bastonul fuseseră singurele mele mijloace de 
apărare fizică. Toate celelalte pe care mi le pregătisem se bazau pe 
magie şi, în zilele lor cele mai bune, dădeau rezultate nesigure. Era 
suficient ca să devin nervos. 

Bineînţeles că Paznicului Fido avusese două scăpări. În primul 
rând, trecuse cu vederea batista albă, curată, din buzunarul meu. În 
al doilea rând, mă lăsase să trec cu pentagrama încă la gât. Probabil 
îşi imaginase că, de vreme ce nu era nici crucifix, nici cruce, n-o 
puteam folosi ca s-o ţin pe Bianca la distanţă. 

Ceea ce nu era adevărat. Vampirii (şi alte creaturi de soiul lor) 
nu reacţionează la simboluri ca atare. Reacţia e faţă de puterea care 
însoţeşte un act de credinţă. Nu eram în stare s-alung un ţânţar- 
vampir cu credința mea în Atotputernicul — se pare că n-am reuşit 
niciodată să intrăm în legătură. Dar pentagrama era simbolul magiei 
însăşi, şi în magie credeam din belşug. 

Şi bineînţeles că Fido trecuse cu vederea şi elixirul meu de 
evadare. Bianca ar fi trebuit într-adevăr să le-acorde paznicilor 
ei mai multă încredere, oferindu-le mai multe cunoştinţe despre 
supranatural şi despre genul de lucruri pe care-ar fi trebuit să le 
caute. 

Casa în sine era elegantă, foarte spațioasă, cu tavane înalte şi 
cu podele din scânduri late, aşa cum pur şi simplu nu se mai fac 
acum. O femeie tânără, dichisită, cu părul tuns drept şi scurt, m-a 
întâmpinat în holul imens de la intrare. Am tratat-o cu politeţe 
şi ea m-a condus într-o bibliotecă, o încăpere cu pereţii plini de 
cărţi vechi, legate în piele similară cu aceea care acoperea scaunele 
tapisate din jurul mesei enorme, cu picioare sculptate, din centrul 
încăperii. 

M-am aşezat şi am aşteptat. Şi am aşteptat. Şi am aşteptat. Până 
când a apărut în sfârşit Bianca s-a scurs mai bine de o jumătate de 
oră. 

A păşit în încăpere ca o lumânare arzând cu flacără rece, clară. 
Părul ei avea o nuanţă lucioasă de castaniu, prea întunecată ca să 

reflecte sclipiri arămii şi totuşi reflectându-le. Avea ochii negri, 
limpezi, iar tenul fără cusur era neted şi cosmeticele îi adăugau cu 
eleganţă un plus de farmec. Fără să fie înaltă, era frumos proporţionată 
în rochia ei neagră cu decolteu adânc, despicată într-o parte pentru 
a dezvălui o porţiune generoasă din pielea palidă a coapsei. Mănuşi 
negre îi acopereau mâinile până mai sus de coate, iar pantofii de trei 
sute de dolari erau un studiu al instrumentelor de tortură cu tocuri 
înalte. Arăta prea frumos ca să fie reală. 

— Domnule Dresden, m-a întâmpinat ea. E o plăcere 
neaşteptată. 

M-am ridicat la apariţia ei. 

— Madame Bianca, i-am răspuns, cu o înclinare a capului. Ne 
întâlnim în sfârşit. Am auzit multe, dar nimeni nu mi-a spus cât de 
fermecătoare sunteți. 

A râs, cu buzele modelând sunetele, cu capul lăsat pe spate doar 
atât cât trebuia ca să ofere o întrezărire a gâtului palid. 

— Se spune că sunteţi un gentleman. Văd că e adevărat. Să fii 
gentleman e încântător de demodat în ţara asta. 

— Noi doi suntem dintr-o altă lume, am spus. 

S-a apropiat şi mi-a întins mâna, un gest mustind de graţie 
feminină. M-am aplecat scurt şi mi-am atins buzele de dosul palmei 
ei, acoperit de mănuşă. 

— Credeţi într-adevăr că sunt frumoasă, domnule Dresden? 
m-a întrebat. 

— Tot atât de minunată ca o stea, Madame. 

— Politicos şi totodată simpatic, a murmurat. 

Ochii i-au scânteiat, măsurându-mă din cap până-n picioare, 
dar până şi ea a evitat să-mi întâlnească privirea, n-aş fi putut 
spune dacă din dorinţa de a evita să-şi îndrepte accidental puterea 
asupra mea sau fiindcă se temea să nu devină ţinta puterii mele. 
Şi-a continuat drumul către centrul încăperii şi s-a oprit lângă 
unul dintre scaunele confortabile. Ca şi cum ar fi fost de la sine 
înţeles, am ocolit masa şi am tras scaunul pentru ea, ajutând-o să se 
aşeze. Şi-a încrucişat picioarele, în rochia aia şi în pantofii ăia, dând 
frumuseţe mişcării. Am privit-o clipind uluit o singură clipă, apoi 
m-am întors la scaunul meu. 

— Aşadar, domnule Dresden. Ce v-aduce în umila mea casă? 
Vă interesează o noapte de distracţie? Vă asigur că n-o să mai aveţi 
niciodată o experienţă similară. 

Şi-a pus mâinile în poală, adresându-mi un zâmbet. 

l-am zâmbit şi eu, şi mi-am strecurat o mână în buzunar, pe 
batista albă. 

— Nu, mulţumesc. Am venit să stăm de vorbă. 

Buzele i s-au deschis într-un 44 mut. 

— Înţeleg. Despre ce anume, dacă pot întreba? 

— Despre Jennifer Stanton. Şi despre uciderea ei. 

Am avut parte de o avertizare de o secundă. Ochii Biancăi s-au 
îngustat, apoi s-au dilatat, ca ai unei pisici gata de salt. Pe urmă se 
năpustea la mine peste masă, mai iute decât o răsuflare, cu braţele 
întinse către gâtul meu. 

M-am răsturnat spre spate, cu tot cu scaun. Mă pusesem primul 
în mişcare, dar aproape că n-a fost de-ajuns ca să scap de unghiile 
ei întinse către mine. Una mi-a zgâriat gâtul, dându-mi o senzaţie 
fierbinte de durere, şi ea a continuat să vină asupra mea, urmându- 
mă în căderea către podea, cu buzele groase retrase de pe colții 
ascuțiți. 

Mi-am scos mâna din buzunar cu o zvâcnire şi mi-am despăturit 
cu un fâlfâit batista albă în faţa ei, eliberând imaginea luminii solare 
pe care-o păstram pentru elixire. A luminat pentru o clipă încăperea, 
umplând-o de strălucire. 

Lumina a izbit-o pe Bianca, a repezit-o înapoi, dincolo de masa 
veche şi peste unul dintre rafturi, şi i-a smuls bucăţi de carne de pe 
trup, aşa cum se desprinde carnea putredă, sablată de pe oasele unui 
leş. A ţipat, şi carnea din jurul gurii i-a căzut, jupuindu-se ca solzii 
unui şarpe. 

Până atunci nu mai văzusem niciodată un vampir adevărat. 
Pentru spaimă avea să fie timp mai târziu. Am memorat detaliile în 
vreme ce-mi scoteam talismanul de la gât. Creatura avea o faţă ca de 
liliac, urâtă, dezgustătoare, cu capul prea mare pentru trup. Aripile 
membranoase i se întindeau între încheieturile braţelor aproape 
scheletice. În faţă îi atârnau sânii moi şi negri, revărsându-se din 
rochia la fel de neagră, care nu mai părea feminină. Ochii erau 

mari, negri, holbaţi, şi carnea avea un soi de înveliş pielos, vâscos, 
ca suprafaţa interioară a unui tub uns cu vaselină, în care se zăreau 
găuri mărunte, săpate de lumina pe care-o adusesem. 

Şi-a revenit repede, ghemuindu-se şi întinzându-şi în ambele 
părți braţele lungi, terminate cu gheare. 

Mi-am luat pentagrama în pumn, am ridicat-o aşa cum face 
orice căsăpitor de vampiri pe care l-aţi văzut vreodată şi am spus: 

— Iisuse Hristoase, cucoană. Eu am venit aici pur şi simplu să 
stăm de vorbă. 

Ea a sâsâit şi a pornit-o spre mine cu paşi greoi, bizar de graţioşi. 
Încă mai purta, în picioarele cu gheare, pantofii negri de lac, de trei 
sute de dolari perechea. 

— Înapoi, am spus, făcând eu însumi un pas către ea. 

Pentagrama a început să ardă cu lumina rece şi clară a voinţei 
manifestate şi a convingerii — a credinţei mele, dacă vreţi, că putea 
îndepărta un asemenea monstru. 

Ea a sâsâit iarăşi şi şi-a întors faţa într-o parte, ridicându-şi 
braţele membranoase ca să-şi apere ochii de lumină. A făcut un pas 
înapoi, pe urmă încă unul, până când a ajuns să-şi lipească spatele 
cocoşat de un zid de cărţi. 

Şi acum ce trebuia să fac? N-aveam de gând să-ncerc să-i străpung 
inima cu o ţeapă. Dar, dacă-mi înmuiam voinţa, ar fi putut să sară 
din nou la mine — şi cred că dintre buze n-ar fi avut timp să-mi iasă 
nimic, nici măcar cea mai rapidă invocare, înainte de a-mi smulge 
ea gura din cap. În plus, chiar dacă aş fi reuşit să trec de Bianca, 
probabil c-avea lachei letali, ca paznicul de la poartă, care ar fi fost 
încântați să mă ucidă dacă m-ar fi văzut descotorosindu-mă de 
stăpâna lor. 

— Tu ai ucis-o, a mârâit femeia vampir, iar vocea, deşi 
distorsionată de furie şi izvorând din gura aia oribilă, îi era exact la 
fel, excitantă şi feminină. Tu ai ucis-o pe Jennifer. Era a mea, mag 
nemernic. 

— Ascultă, i-am spus. N-am venit la tine pentru aşa ceva. 
Şi poliţia ştie că sunt aici. Scuteşte-te de o grămadă de necazuri. 
Aşează-te să stăm de vorbă, apoi o să plecăm amândoi bine mersi. 
Hristoase, Bianca, crezi că, dacă i-aş fi ucis eu pe Jennifer şi Tommy 

Tomm, aş fi venit pur şi simplu încoace valsând? 

— Te-aştepți să cred că n-ai făcut-o? N-o să ieşi niciodată viu 
de aici. 

Mă simţeam eu însumi furios şi înspăimântat. Hristoase, până şi 
creatura aia vedea în mine un ticălos. 

— Cum aş putea să te conving, că n-am făcut-o eu? 

Ochii ei negri, fără fund, m-au fixat de dincolo de focul arzător 
al credinţei mele. Simţeam de celaltă parte un soi de putere care 
încerca să răzbată până la mine, dar pe care o ţineam la distanţă cu 
forţa voinţei, aşa cum ţineam şi creatura însăşi. 

— Lasă amuleta în jos, vrăjitorule, a mârâit femeia vampir. 

— Dacă o fac, n-o să sari din nou la gâtul meu? 

— E aproape sigur c-o să sar dacă n-o faci. 

Şubredă logică. Am încercat să evaluez situaţia din punctul 
ei de vedere. Se speriase când îmi făcusem apariţia. Ceruse să fiu 
percheziţionat şi dezgolit de arme cât mai bine cu putinţă. Dacă 
mă credea ucigaşul lui Jennifer Stanton, era oare posibil ca simpla 
menționare a numelui victimei să-i declanşeze o criză subită de 
violență? Am început să am aceea senzaţie de neliniște care te 
cuprinde când îţi dai seama că nu e totul aşa cum pare. 

— Dacă las ăsta jos, i-am spus, vreau să-ţi dai cuvântul c-o să te 
aşezi şi-o să stăm de vorbă. Eu îţi jur, pe foc şi pe vânt, că n-am avut 
nimic de-a face cu moartea ei. 

Ea a sâsâit spre mine, ferindu-şi ochii de lumină cu o mână cu 
gheare. 

— De ce te-aş crede? 

— Dar eu de ce ze-aş crede? am ripostat. 

Şi-a arătat colții galbeni. 

— Dacă n-ai încredere în cuvântul meu, vrăjitorule, atunci de 
ce m-aş încrede eu într-al tău? 

— Deci îţi dai cuvântul? 

Femeia vampir s-a crispat şi, cu toate că vocea ei era încă asprită 
de furie şi de durere şi încă tot atât de sexi ca o cămaşă de mătase 
fără niciun nasture, am avut impresia că-i aud în vorbe răsunetul 
adevărului. 

— Ai promisiunea mea. Lasă-ţi talismanul jos şi-o să stăm de 

vorbă. 

Era timpul pentru un alt risc calculat. Am aruncat pentagrama pe 
masă. Strălucirea rece s-a retras, lăsând încăperea din nou luminată 
doar de simpla electricitate. 

Bianca şi-a coborât încet braţele, clipind, cu ochii ei prea mari 
când la mine când la talisman. O limbă lungă, roz, i-a ieşit afară, 
trecându-i cu o fluturare nervoasă peste maxilare şi peste partea de 
jos a feţei, după care s-a strecurat înapoi, în gură. Mi-am dat seama 
că era surprinsă. Surprinsă fiindcă o făcusem. 

Inima îmi bătea nebunește, dar mi-am silit spaima să mi se 
întoarcă în creierul anterior şi să rămână în fundal. Vampirii sunt ca 
demonii, ca lupii, ca rechinii. Trebuie să nu-i laşi să creadă că eşti un 
aliment potenţial şi să le câştigi în acelaşi timp respectul. Adevărata 
înfăţişare a femeii vampir era grotească — dar nu atât de cumplită 
ca o serie de alte lucruri pe care le văzusem în viaţa mea. Existau 
demoni cu mult mai urâţi şi o parte dintre Creaturile Bătrâne îţi 
puteau sfâşia mintea numai lăsând-te să te uiţi la ele. I-am adresat o 
privire echilibrată. 

— Ei, ce zici de asta? am întrebat-o. Să stăm de vorbă. Cu cât 
pierdem mai multă vreme uitându-ne unul la altul, cu atât mai mult 
rămâne ucigaşul lui Jennifer în libertate. 

Ea s-a mai holbar la mine pentru încă o clipă. Pe urmă s-a 
cutremurat, trăgându-şi aripile membranoase în jur. Mucozitatea 
neagră s-a preschimbat în bucăţi de carne acoperite cu o piele 
palidă perfectă, care i s-au răspândit pe tegumentul întunecat aşa 
cum se extinde o ciupercă. Sânii negri, fleşcăiţi, s-au bombat iarăşi, 
redobândindu-şi perfecțiunea cu rotunjimi catifelate şi sfârcuri 
trandafirii de mai înainte. 

O clipă mai târziu, Bianca stătea în faţa mea, cu rochia rearanjată 
recăpătându-şi înfăţişarea decentă, cu braţele încrucişate în jurul 
trupului, de parcă i-ar fi fost frig, cu spatele ţeapăn şi cu furie în 
ochi. Nu era mai puţin frumoasă decât fusese cu câteva minute 
înainte, toate liniile şi toate curbele erau identice. Dar, pentru mine, 
tot farmecul fusese distrus. Încă mai avea aceeaşi ochi, negri, fără 
fund, ca din altă lume. Aveam să-mi amintesc întotdeauna cum 
arăta cu adevărat, sub masca de carne. 

M-am aplecat şi mi-am luat scaunul, readucându-l în poziţie 
verticală. Pe urmă am ocolit masa, m-am întors cu spatele la ea şi 
am ridicat şi scaunul ei. I l-am ţinut ca să se-aşeze, exact aşa cum 
făcusem la intrarea în cameră. 

Ea m-a fixat cu privirea preţ de încă un minut îndelungat. Pe 
chip i-a fluturat o altă expresie. Era derutată de aparenta mea lipsă 
de interes faţă de înfăţişarea ei, şi i-am citit asta pe chip. Pe urmă 
şi-a înălţat bărbia cu mândrie şi s-a reaşezat pe scaun cu graţie, 
maiestoasă ca o regină, cu fiecare linie a trupului încordată de furie. 
Regulile de curtoazie şi de ospitalitate ale Lumii Vechi continuau să 
se impună — dar pentru cât timp? 

M-am întors la locul meu şi m-am aplecat să-mi ridic batista 
albă, jucându-mă cu ea. Ochii mânioşi ai Biancăi au licărit privind-o 
şi a repetat gestul nervos al lingerii dinţilor şi buzelor, deşi de data 
asta limba ei părea omenească. 

— Bun. Vorbeşte-mi despre Jennifer şi Tommy Tomm, am spus. 

A clătinat din cap, cu un zâmbet aproape dispreţuitor. 

— Îți pot spune ceea ce i-am spus şi poliţiei. Nu ştiu cine ar fi 
putut să-i ucidă. 

— Haide, Bianca. Nu e cazul să ne ascundem unul altuia nişte 
lucruri. Nu facem parte din lumea muritorilor. 

Sprâncenele i s-au înclinat, trădând şi mai multă furie. 

— Nu. Eşti singura persoană din oraş în stare de o astfel de 
vrajă. Dacă n-ai făcut-o tu, atunci n-am idee cine altcineva ar fi 
putut s-o facă. 

— N-ai duşmani? Nu există nimeni care şi-ar fi putut dori să te 
impresioneze? 

În colţul buzelor i-a apărut o cută care sugera amărăciunea, ceva 
care nu era tocmai un zâmbet. 

— Ba da, fireşte. Dar niciunul dintre ei n-ar fi putut înfăptui 
ceea ce li s-a întâmplat lui Tommy şi Jenny. A bătut darabana cu 
vârfurile unghiilor pe tăblia mesei, întipărind urme minuscule în 
lemn. Nu las niciun duşman atât de periculos în viaţă, să se foiască 
în jurul meu. Sau cel puţin nu-l las s-o facă prea mult. 

M-am rezemat de spătarul scaunului, încruntându-mă, şi am 
făcut pe dracu-n patru ca să nu-şi dea seama cât de speriat eram. 

— Cum l-ai cunoscut pe Tommy Tomm? 

A ridicat din umerii care îi străluceau ca porţelanul, părând tot 
atât de fragili. 

— Poate-ţi închipui că nu era decât o gorilă în slujba lui Johnny 
Marcone, domnule Dresden. Însă, sub aparenţa asta, Tommy a fost 
un bărbat foarte tandru şi foarte politicos. Se purta întotdeauna 
frumos cu femeile lui. Le trata ca pe nişte oameni adevăraţi. Privirea 
i s-a plimbat dintr-o parte într-alta, fără să se ridice. Ca pe nişte 
fiinţe umane. Nu accept un nou client dacă am impresia că n-o 
să se poarte ca un gentleman, iar Tommy era mai bun decât mulţi 
alţii. L-am cunoscut cu ani în urmă, în altă parte. M-am asigurat 
întotdeauna că are cine să se ocupe de el când şi-a dorit companie 
pentru o seară. 

— Tu ai trimis-o pe Jennifer la el în noaptea aia? 

A dat din cap, cu o expresie sumbră. Unghiile ei au bătut din 
nou în tăblia mesei, scobind iarăşi în lemn. 

— Se mai întâlnea şi cu altcineva în mod regulat? Poate cu 
cineva care stătea de vorbă cu el, care ştie ce se petrecea în viaţa lui? 

Bianca a clătinat din cap. 

— Nu, a spus. 

Însă apoi s-a încruntat, 

M-am mulţumit s-o privesc şi mi-am aruncat absent batista albă 
pe masă. Ochii ei au scânteiat îndreptându-se într-acolo, după care 
s-au ridicat spre mine. 

Nu mi-a scăpat nici măcar o tresărire. l-am întâlnit privirea ca 
un hău nesfârşit şi mi-am strâmbat buzele într-un mic zâmbet, ca şi 
cum aş mai fi putut scoate din pălărie şi altceva, mai rău, dacă voia să 
sară din nou la mine. l-am zărit nemulţumirea, mânia, şi, pentru o 
clipă, am reuşit să trag cu ochiul înăuntru, să văd de unde provenea. 
Era furioasă fiindcă îi văzusem adevărata înfăţişare, era îngrozită şi 
stânjenită fiindcă îi îndepărtasem deghizarea şi desluşisem creatura 
de dedesubt. Şi se temea că aveam puterea de a-i scoate masca 
pentru totdeauna. 

Mai presus de orice altceva, Bianca îşi dorea să fie frumoasă. Şi 
în seara aceea îi distrusesem iluzia. Zguduisem mica ei lume poleită. 
Era al naibii de sigur că n-avea de gând să mă lase să uit asta. 

Furioasă şi îngrozită în acelaşi timp, s-a cutremurat şi şi-a ferit 
ochii cu o zvâcnire a capului, înainte de a apuca să privesc mai adânc 
în ea — şi ea în mine. 

— Dacă nu ţi-aş fi dat cuvântul meu, Dresden, a şoptit, te-aş fi 
ucis în clipa asta. 

— Ar fi fost regretabil, am ripostat. Şi mi-am păstrat duritatea 
vocii. Ar trebui să ştii care sunt riscurile din cursa către moartea 
unui vrăjitor. Ai fi avut ceva de pierdut, Bianca. Şi, chiar dacă ai fi 
reuşit să mă lichidezi, pariez că aş fi târât fundul tău frumos după 
mine, în iad. 

S-a crispat, şi-a întors capul într-o parte şi degetele ei şi-au 
pierdut vlaga. Era o capitulare tăcută, amară. Nu s-a mişcat destul 
de repede ca să nu-i văd lacrima prelinsă pe un obraz. 

Făcusem o femeie vampir să plângă. Grozav. M-am simţit ca un 
adevărat supererou. Harry Dresden, vrăjitorul care frânge inimile 
monştrilor. 

— Cred că există o persoană care ar putea şti ceva, a spus, cu 
vocea ei încântătoare firavă, plată, fără viaţă. O femeie care-a lucrat 
pentru mine. Linda Randall. Ea şi Jennifer se duceau împreună la 
întâlnirile solicitate, când aveam clienţi care-şi doreau aşa ceva. Erau 
apropiate. 

— Unde e acum? am întrebat. 

— Lucrează ca şofer pentru cineva. Pentru un cuplu bogat, 
care şi-a dorit o servitoare capabilă să facă mai mult decât să spele 
geamurile. Oricum, nu era genul pe care prefer să-l am în preajmă. 
Cred că Jennifer avea numărul ei de telefon. Pot pune pe cineva să 
ţi-l aducă, domnule Dresden. 

Mi-a rostit numele de parcă ar fi fost ceva amar, otrăvitor, pe 
care voia să-l scuipe. 

— Mulţumesc. Ar fi un gest amabil. 

Mi-am păstrat cu grijă tonul ceremonios, neutru. Atitudinea 
protocolară şi un bluf de mare clasă erau tot ce o ţinea departe de 
beregata mea. 

Ea a păstrat tăcerea, controlându-şi emoţiile evidente, înainte 
de se uita într-un târziu din nou în sus. Privirea i-a încremenit şi a 
făcut ochii mari când i-au căzut pe gâtul meu. A căpătat o expresie 

inumană, cu desăvârşire neclintită. 

M-am crispat. Mai mult decât atât, am devenit dur ca oţelul, 
încordat ca un arc. Îmi epuizasem trucurile, rămăsesem fără arme. 
Dacă se năpustea la mine, nu mai aveam nicio şansă să mă apăr. 
N-aveam cum să beau elixirul înainte de a mă sfâşia în bucăţi. Am 
strâns cu putere braţele scaunului, ca să n-o iau cumva la goană. Nu- 
ţi arăta frica. Nu fugi. N-aş fi reuşit decât s-o fac să mă urmărească, 
i-aş fi stârnit instinctele şi ar fi reacţionat urmărind prada. 

— Sângerezi, domnule Dresden, a şoptit ea. 

Mi-am ridicat mâna, ducându-mi-o încet la gât, acolo unde mă 
zgâriaseră unghiile ci mai înainte. Mi-am îndepărtat-o cu vârfurile 
degetelor lucind de sânge. 

Bianca mă fixa în continuare cu privirea. Limba i-a zvâcnit din 
nou în jurul gurii. 

— Acoperă-l, mi-a şoptit. Dintre buze i s-a desprind un sunet 
straniu, miorlăit. Acoperă-l, Dresden. 

Mi-am ridicat batista şi mi-am apăsat-o pe gât. Bianca a clipit şi 
şi-a închis încet ochii, apoi şi-a întors capul, pe jumătate îndoită de 
deasupra stomacului. 

— Pleacă, mi-a spus. Pleacă imediat. Vine Paula. O s-o trimit în 
scurt timp la poartă, cu numărul de telefon. 

M-am îndreptat spre uşă, dar m-am oprit, uitându-mă în urmă, 
către Bianca. Ştiind ce se afla sub exteriorul ispititor, sub masca de 
carne, şi văzând-o contorsionându-se şi suferind cumplit de dorinţă, 
o priveam stăpânit de o fascinaţie oribilă. 

— Pleacă, a scâncit. 

Furia, pofta şi o altă emoție, pe care nu puteam nici măcar să- 
ncep s-o înţeleg, îi încordau vocea, subţiindu-i-o. 

— Pleacă. Şi să nu crezi că n-o să-mi aduc aminte de noaptea 
asta. Să nu crezi că n-o să te fac s-o regreţi. 

Uşa bibliotecii s-a deschis a intrat tânăra cu părul tuns drept, 
cea care mă întâmpinase mai devreme, aducându-mă acolo. 
Mi-a aruncat o privire pasageră, apoi a trecut pe lângă mine şi a 
îngenuncheat alături de Bianca. Paula, am presupus. 

A murmurat ceva, prea încet ca s-o înţeleg, îndepărtându-i cu 
delicateţe Biancăi părul de pe faţă, cu o singură mână. Pe urmă şi-a 

desfăcut mâneca bluzei, şi-a suflecat-o până deasupra cotului şi şi-a 
lipit încheietura de gura femeii vampir. 

Vedeam foarte bine ce se întâmpla. Limba Biancăi a zvâcnit 
din nou, ieşindu-i dintre buze, lungă, roz şi lipicioasă, şi a mânjit 
încheietura Paulei cu salivă lucioasă. Fata s-a cutremurat la atingere, 
a-nceput să răsufle mai repede. Sfârcurile i s-au întărit sub materialul 
subţire al bluzei şi şi-a lăsat capul uşor pe spate. Ochii îi străluceau 
cu apatia narcozei, ca ai unui toxicoman care tocmai şi-a injectat 
drogul. 

Colţii Biancăi s-au lungit şi au crestat pielea palidă, frumoasă, 
a Paulei. A ţâşnit sângele. Limba Biancăi a prins să zvâcnească, 
intrându-i în gură şi ieşindu-i, prea repede ca s-o mai pot desluşi, 
lipăind sângele tot atât de iute cum izvora. Ochii ei negri se 
îngustaseră, deveniseră distanţi. Paula gâfâia şi suspina de plăcere, 
tremurând din tot trupul. 

M-am simţit uşor îngreţoşat şi m-am îndepărtat pas cu pas, 
fără să-mi iau ochii de la scenă. Paula s-a rostogolit încet pe podea, 
contorsionându-se pe drumul către inconştienţă cu o încântare 
evidentă. Bianca a urmat-o în cădere, acum nemaiavând nimic din 
rafinamentul unei doamne, o creatură stăpânită de o foame bestială. 
S-a ghemuit deasupra femeii întinse pe spate, şi, în încovoierea 
umerilor ei palizi, am văzut sub masca de carne creatura care aducea 
a liliac, lipăind sângele Paulei. 

Am ieşit repede, trântind uşa în urmă. Inima îmi bătea cu putere 
şi prea repede. Scena cu Paula m-ar fi excitat dacă n-aş fi văzut ce se 
afla sub masca Biancăi. În schimb, nu mi-a făcut decât greață, m-a 
înspăimântat. Femeia i se dăruise creaturii, tot atât de repede şi cu 
tot atâta uşurinţă cum i s-ar fi dăruit unui amant. 

Saliva, a raţionat o parte din mine, dorindu-și cu disperare să se- 
agaţe de ceva familiar, logic şi imparţial. Saliva era probabil narcotică, 
poate crea chiar o dependenţă. Asta ar fi explicat comportamentul 
Pauli, nevoia ei de a primi mai mult drog. Însă m-am întrebat dacă, 
ştiind cum arăta de fapt Bianca, Paula şi l-ar mai fi dorit cu aceeaşi 
înfocare. 

Atunci am înţeles de ce era Consiliul Alb atât de intransigent 
în privinţa vampirilor. De vreme ce puteau obţine un asemenea 

control asupra unui muritor, ce s-ar fi întâmplat dacă ar fi prins un 
vrăjitor în gheare? Dacă l-ar fi putut face să depindă de ei întru totul, 
aşa cum ajunsese fata aia să depindă de Bianca? Era cu siguranţă 
imposibil. 

Însă atunci de ce se agita Consiliul atât de mult din cauza lor? 

Să nu crezi că n-o să te fac s-o regreţi, spusese femeia vampir. 

M-a luat cu frig în timp ce mă îndreptam spre ieşire pe aleea 
întunecoasă. 

Paznicul Fido mă aştepta la poarta principală şi mi-a înapoiat 
cuțitul şi bastonul fără nicio vorbă. Afară, un camion de remorcare 
se ataşa de Broscuţă. Mi-am pus o mână pe metalul rece al porţii 
şi am continuat să-mi apăs gâtul cu batista pe care-o ţineam în 
cealaltă. L-am privit pe George depanatorul la lucru. El m-a văzut şi 
şi-a fluturat mâna, adresându-mi un zâmbet larg, care i-a dezvăluit 
dinţii albi, pe fundalul feţei întunecate. L-am salutat cu o înclinare 
a capului. Nu mă simţeam în stare să răspund cu un zâmbet. 

Câteva minute mai târziu, celularul paznicului a început să 
sune. El s-a retras câţiva paşi, a repetat câteva răspunsuri afirmative, 
apoi a scos un blocnotes din buzunar şi a scris ceva. A luat telefonul 
de la ureche şi s-a întors la mine, oferindu-mi bucata de hârtie. 

— Ce-i asta? am întrebat. 

— Numărul de telefon pe care-l căutaţi. Şi un mesaj. 

Mi-am aruncat privirea pe hârtie, dar am evitat s-o citesc în 
clipa aceea. 

— Credeam că Bianca o s-o trimită pe Paula cu numărul. 

El n-a spus nimic. Dar i s-au încordat fălcile şi l-am văzut 
uitându-se scurt către vilă, unde se afla patroana lui. A înghiţit în 
sec. Paula nu se zărea ieşind, iar Fido se temea. 

Am luat hârtia. Nu mi-am lăsat mâna să tremure în timp ce o 
priveam. 

Era scris numărul de telefon. Şi doar trei cuvinte: O să regreţi. 

Am îndoit hârtia şi mi-am pus-o în buzunarul pardesiului. Alt 
duşman. Super. Măcar îmi ţineam mâinile în buzunare şi Fido 
n-avea cum să le vadă tremurând. Poate-ar fi trebuit s-o ascult pe 
Murphy. Poate-ar fi trebuit să rămân acasă şi să mă joc cu puţină 
magie neagră interzisă, plăcută şi sigură. 

Am părăsit vila Biancăi în maşina înlocuitoare lăsată de George, 
un Studebaker cu bena de lemn, care protesta, mormăia şi ţipa 
strident, indiferent pe unde-ar fi mers. M-am oprit la un telefon 
public, nu departe de casă, şi am format numărul Lindei Randall. 

Telefonul a sunat de mai multe ori înainte de a răspunde o voce 
de altistă, înceată şi melancolică: 

— Familia Beckitt, sunt Linda. 

— Linda Randall? am întrebat. 

— Mmmm, a răspuns ea. Avea glasul îmblănit, catifelat, cumva 
palpabil. Cine sunteţi? 

— Mă numesc Harry Dresden. Mă întrebam dacă aş putea sta 
de vorbă cu dumneavoastră. 

— Harry şi mai cum? 

— Dresden. Sunt detectiv particular. 

Ea a râs, un sunet destul de bogat ca să te tăvăleşti prin el în 
pielea goală. 

— Îmi investigaţi particularităţile, domnule Dresden? Sunteţi 
deja pe placul meu. 

Am tuşit. 

— Ah, da. Doamnă Randall... 

— Domnişoară, m-a întrerupt ea. Domnişoara Randall. Nu 
sunt ocupată. Pe moment. 

— Domnişoară Randall, m-am corectat eu. Aş vrea să vă pun, 
dacă se poate, câteva întrebări despre Jennifer Stanton. 

Tăcere la celălalt capăt al firului. Auzeam câteva sunete în 
fundal, probabil un aparat de radio, şi o voce înregistrată vorbind 


despre porțiunile vopsite în alb şi în roşu ale bordurilor! şi despre 


1  Marcaje ce reglementează zonele de oprire pe termen scurt, 
parcare, staționare 

încărcarea şi descărcarea vehiculelor. 

— Domnişoară Randall? 

— Nu, a zis ea. 

— N-o să dureze mult. Şi vă asigur că nu reprezentaţi obiectul 
niciuneia dintre acţiunile mele. Vă rog doar să-mi acordaţi, dacă se 
poate, câteva minute din timpul dumneavoastră. 

— Nu, a răspuns. Sunt de serviciu, şi o să fiu tot restul nopţii. 
N-am timp pentru aşa ceva. 

— Jennifer Stanton v-a fost prietenă. Şi a fost ucisă. Dacă mi-aţi 
putea spune ceva care ar putea fi de folos... 

M-a întrerupt din nou. 

— N-am ce să vă spun. La revedere, domnule Dresden. 

Legătura s-a întrerupt. 

M-am încruntat la telefon, frustrat. Atunci asta era tot. Făcusem 
toate pregătirile, o înfruntasem pe Bianca, îmi atrăsesem probabil 
necazuri în viitor, totul pentru nimic. 

Nici gând, mi-am spus. Nici în ruptul capului. 

Bianca spusese că Linda lucra ca şofer pentru cineva, şi am 
presupus căera vorba de soţii Beckitt, oricine or fi fost. Am recunoscut 
vocea din fundal, mi-am dat seama că auzisem un mesaj înregistrat 
care se difuza de obicei în afara sălilor de aşteptare din aeroportul 
O'Hare. Era la aeroport, într-o maşină, probabil aşteptând familia 
Backitt şi cu siguranţă n-avea să mai rămână acolo prea mult. 

Neavând timp de pierdut, am băgat vechiul Studebaker hârâitor 
în viteză şi am pornit-o către O'Hare. Era cu mult mai uşor să 
scapi de cineva la telefon decât atunci când îl întâlneai în persoană. 
Existau mai multe săli de aşteptare, aşa că trebuia să mă bazez pe 
noroc — noroc ca să nimeresc la cea care mă interesa, noroc ca să 
ajung acolo înainte de apuca domnisoara Nu-sunt-ocupată Randall 
să-şi ia patronii şi să plece. Şi-mi trebuia ceva mai mult noroc ca să 
menţin Studebaker-ul în stare de funcţionare pe tot drumul până 
la aeroport. 

Camionul a reuşit să m-aducă la destinaţie şi lângă cea de-a 
doua sală de aşteptare am dat, într-o parcare, de o limuzină 
argintie, cu motorul în ralanti. În interior nu era lumină, aşa că 
nu puteam să văd prea bine dincolo de geamuri. Era vineri seara 


NORI DE FURTUNĂ / 111 


şi locul era aglomerat, plin de oameni de afaceri în costume sobre, 
care se întorceau acasă din călătoriile lor lungi prin ţară. Maşinile se 
scurgeau într-una, intrând pe aleea semicirculară sau părăsind-o. Un 
poliţist în uniformă dirija traficul, împiedicând acţiunile necugetate, 
de tipul opririi în mijlocul unei benzi de circulaţie pentru încărcarea 
bagajelor. 

Am virat brusc, strecurând vechiul Studebaker într-un loc 
de parcare pentru ocuparea căruia am concurat cu un Volvo şi 
am câştigat fiindcă aveam un vehicul mai vechi şi mai masiv şi o 
atitudine mai sinucigaşă. Am stat cu un ochi pe limuzina argintie 
în timp ce am coborât şi m-am îndreptat cu paşi mari către un grup 
de telefoane publice. Am aruncat în fantă o monedă de un sfert de 
dolar şi am format din nou numărul dat de Bianca. 

Telefonul a sunat. În limuzina argintie s-a agitat cineva. 

— Familia Beckitt, sunt Linda, a tors ea. 

— Bună, Linda, am spus. Aici Harry Dresden, din nou. 

Aproape că i-am auzit zâmbetul afectat. În interiorul maşinii 
a licărit o lumină, conturând un chip de femeie, apoi s-a zărit 
scânteierea portocalie a unei ţigări care se aprindea. 

— Credeam că v-am spus că nu vreau să discut cu dumneavoastră, 
domnule Dresden. 

— Îmi plac femeile greu accesibile. 

A izbucnit în râs, un nou hohot încântător. Timp în care i-am 
zărit mişcarea capului în interiorul întunecat al maşinii. 

— Şi devin tot mai greu accesibilă cu fiecare secundă. La 
revedere din nou. 

Mi-a închis telefonul. 

Am zâmbit, am pus telefonul în furcă, m-am apropiat de maşină 
şi am bătut în geam. 

S-a lăsat în jos zumzăind şi o femeie de vreo douăzeci şi cinci de 
ani s-a uitat la mine arcuindu-şi o sprânceană. Avea ochi frumoşi, de 
culoarea norilor de ploaie, conturaţi de puţin cam prea mult machiaj, 
şi ruj strălucitor, de un roşu aprins, pe buzele de forma arcului lui 
Cupidon. Părul castaniu, dat peste cap cu excepţia buclelor de pe 
frunte, care-i cădeau până foarte aproape de ochi, într-o dezordine 
insolentă, era împletit strâns, ceea ce le dădea obrajilor un aer sever, 

făcându-i să pară aproape ascuţiţi. Avea privirea unui prădător, 
aspră, tăioasă. Purta o bluză albă plisată şi pantaloni lejeri, cenușii, 
şi ţinea într-o mână o ţigară aprinsă. Fumul mi s-a încolăcit în jurul 
nasului şi am expirat, încercând să-l îndepărtez. 

M-a privit de sus până jos, cântărindu-mă fățiș. 

— Nu-mi spuneţi. Harry Dresden. 

— E într-adevăr necesar să discut cu dumneavoastră, domnişoară 
Randall. N-o să dureze mult. 

S-a uitat la ceasul ei, apoi către uşile terminalului. Şi pe urmă 
din nou la mine. 

— Fie. M-aţi încolţit, nu-i aşa? Sunt la mila dumneavoastră. 

I s-au arcuit buzele. A tras din ţigară. 

— Şi îmi plac bărbaţii care nu se lasă opriţi. 

Mi-am dres din nou glasul. Femeia era atrăgătoare, dar fără 
nimic excesiv, Avea ceva care îmi tura motoarele, ceva din felul în 
care îşi ţinea capul sau îşi modela cuvintele, scurtcircuitându-mi 
creierul şi ajungând direct la hormoni. Era mai bine să trec direct la 
subiect, minimalizându-mi şansele de a părea idiot. 

— Cum aţi cunoscut-o pe Jennifer Stanton? 

M-a privit printre gene lungi. 

— Intim. 

Hm. 

— Dumneavoastră, ăă. Aţi lucrat împreună cu ea pentru Bianca. 

A suflat un alt vălătuc de fum. 

— Pentru căţeaua aia pedantă. Da, am lucrat cu Jen. O vreme 
am fost chiar colege de cameră. Am împărțit acelaşi pat. 

Şi-a înfăşurat buzele în jurul ultimului cuvânt, extrăgându-l 
dintre ele cu un uşor tremolo care l-a făcut să picure ca un râset 
tainic, pervers. 

— L-aţi cunoscut pe Tommy Tomm? am întrebat-o. 

— Oh, fireşte. Fantastic în pat. 

Şi-a coborât privirea, s-a foit pe scaunul maşinii şi şi-a lăsat o 
mână în jos, scoţând-o din raza vederii mele şi făcându-mă să mă 
întreb unde îi ajunsese. 

— Era un client fidel. Eu şi Jen mergeam la el cam de două 
ori pe lună, pentru câte o mică petrecere. Linda s-a aplecat spre 

mine. Putea să-i facă unei femei lucruri care-o transformau într-un 
adevărat animal, Harry Dresden. Ştiţi ce vreau să spun? Mormăieli 
şi mârâieli. În călduri. 

Ea mă înnebunea pe mine. Vocea ei îmi inspira acel soi de vise pe 
care ţi-ai dori să ţi le aminteşti cât mai limpede dimineaţa. Expresia 
ei promitea să-mi arate lucruri despre care nu le vorbeşti altora, 
dacă îi dădeam o cât de mică şansă. Meseria ta, Harry. Gândeşte la 
meseria ta. 

În unele zile o detest. 

— Când aţi vorbit cu ea ultima oară? 

A tras un alt fum şi de data asta i-am remarcat un uşor tremur al 
degetelor, pe care s-a grăbit să şi-l ascundă. Dar n-a făcut-o destul de 
repede. Era nervoasă. Destul de nervoasă ca să tremure, şi mi-am dat 
seama ce urmărea. Purta o mască de pisică înfierbântată, adresându- 
se glandelor mele în loc să se adreseze creierului, într-o încercare de 
a-mi distrage atenţia, de a mă împiedica să descopăr ceva. 

N-am nimic inuman. Pot fi distras de un chip frumos, sau de un 
trup atrăgător, ca orice alt bărbat tânăr. Linda Randall era al naibii 
de bună în rolul ăsta. Dar nu-mi place să fiu pus în postura unui 
prost. 

Așadar, domnişoară Zeiţă a Sexului. Ce ascunzi? 

Mi-am dres glasul şi am întrebat, cu blândeţe: 

— Când aţi vorbit ultima oară cu Jennifer Stanton, domnişoară 
Randall? 

S-a uitat la mine cu ochi îngustaţi. Era oricum, numai proastă 
nu. Mă văzuse citind-o, trecând dincolo de prefăcătoria ei. Orice 
urmă de flirt a dispărut. 

— Sunteţi poliţist? a întrebat. 

— Pe cuvânt de cercetaş. Încerc doar să aflu ce s-a-ntâmplat cu 
ea. 

— La naiba, a spus, cu voce moale. A aruncat chiştocul afară, 
pe beton, şi a suflat o gură de fum. Uite ce e. Dacă vă spun ceva şi 
mă trezesc cu vreun poliţai, nu v-am văzut în viaţa mea. S-a-nţeles? 

Am dat din cap. 

— Am vorbit cu Jen miercuri seara. Fa m-a sunat. Era ziua lui 
Tommy. Ea ar fi vrut să ne-ntâlnim din nou cu toţii. Lindei i s-a 

strâmbat gura. Un soi de reuniune. 

M-am uitat în jur şi m-am aplecat, apropiindu-mă mai mult de 
ca. 

— Şi v-aţi întâlnit? 

Ochii îi rătăceau acum nervoşi în toate părţile, ca ai unei pisici 
care s-a pomenit închisă într-o cameră prea mică. 

— Nu, a răspuns. Eram la lucru. Aş fi vrut, dar... 

— A spus ceva neobişnuit? Ceva care să vă sugereze că se afla în 
pericol? 

A clătinat din nou din cap. 

— Nu, nimic. În ultima vreme nu mai stătusem prea mult de 
vorbă. N-am mai văzut-o prea des după ce am rupt-o cu Camera 
de Catifea. 

M-am încruntat la ea. 

— Ştiţi cu ce se mai ocupa? Era implicată în ceva care ar fi putut 
s-o expună unui risc fizic? 

A negat cu o altă clătinare a capului. 

— Nu, nu. Nimic de genul ăsta. Nu era stilul ei. Era atât de 
dulce. O grămadă de fete devin... Sunt aproape terminate, domnule 
Dresden. Dar pe ea n-a atins-o niciodată cu adevărat. Făcea oamenii 
să se simtă mai împăcaţi cu ei înşişi. Şi-a ferit privirea. Eu n-am 
reuşit niciodată asta. Eu nu făceam altceva decât să-i dezbrac. 

— Nu există nimic pe care mi l-aţi putea spune? Nu vă vine 
nimic în minte? 

A strâns din buze şi a clătinat din cap. Mă minţea ori de câte ori 
făcea gestul ăsta. Eram pur şi simplu sigur. Se închidea în ea, nu lăsa 
să-i scape nimic şi n-ar fi avut ce ascunde dacă n-ar fi fost nimic de 
spus. Trebuia să ştie ceva — dacă nu cumva se ferea de mine fiindcă-i 
călcasem în picioare sentimentele, aşa cum mi se întâmplase cu 
Bianca. Oricum ar fi fost, n-avea de gând să-mi mai dezvăluie nimic 
altceva. 

Mi-am strâns pumnii, frustrat. Dacă Linda Randall n-avea nicio 
informaţie pentru mine, ajunsesem într-o fundătură. Şi călcasem cu 
violenţă peste sentimentele încă unei femei — două într-o singură 
seară. Eşti pe un tăvălug, Dresden. Chiar dacă una dintre ele nu era 
făptură omenească. 

— De ce? am întrebat-o, scăpând cuvintele fără să mă gândesc 
la ele. De ce tocmai prostituţia? 

S-a uitat din nou la mine şi a zâmbit cu superioritate. Am 
desluşit o schimbare subtilă, am văzut atracţia animalică pe care 
o emana amplificându-se iarăşi, aşa cum se întâmplase când mă 
apropiasem prima oară de ea — dar asta nu-i ascundea disprețul de 
sine din adâncul ochilor. Mi-am ferit privirea, în grabă, înainte de a 
zări mai mult. Aveam senzaţia că nu-mi doream să mă uit în sufletul 
Lindei Randall. 

— Pentru că asta fac eu, domnule Dresden. La unii e vorba de 
droguri. La alţii de alcool. La mine sunt orgasmele. Sexul. Pasiunea. 
Nu sunt decât o altă dependentă. Oraşul e plin. S-a uitat într-o 
parte. E cel mai bun lucru, după dragoste. Şi îmi oferă o slujbă. 
Acum scuză-mă. 

A deschis brusc portiera. M-am retras imediat cu un pas, 
ferindu-mă din calea ei când s-a îndreptat spre partea din spate a 
limuzinei, picioare lungi făcând paşi lungi, şi a deschis portbagajul. 

Un bărbat şi o femeie, amândoi înalți, amândoi purtând ochelari 
şi costume gri elegante, de oameni de afaceri, au ieşit din terminal 
şi s-au apropiat de maşină. Aveau înfăţişarea unor profesionişti ai 
stilului de viaţă, genul cu carieră şi fără copii, cu destui bani şi cu 
suficient timp de cheltuit pentru aspectul propriei persoane — un 
cuplu NordicTrack’. El ducea pe umăr o geantă destinată de obicei 
obiectelor necesare pentru o singură noapte, iar în mână o valiză 
mică, în timp ce ea n-avea decât o servietă. Nu purtau bijuterii, nici 
măcar ceasuri sau verighete. Ciudat. 

Bărbatul a aruncat genţile în portbagaj şi s-a uitat de la Linda la 
mine. Ea i-a evitat privirea. El a încercat să vorbească destul de încet 
ca să nu fie auzit, dar am urechi bune. 

— Cine-i ăsta? a întrebat. 

Avea în glas ceva nefiresc. 

— Un simplu prieten, domnule Beckitt. Un tip cu care mă- 
ntâlneam pe vremuri, i-a răspuns ea. 

Alte minciuni. Din ce în ce mai interesant. 


2 Companie producătoare de echipamente pentru exerciţii 
fizice 

M-am uitat dincolo de limuzină, unde era femeia, probabil 
doamna Beckitt. Ea m-a privit cu o faţă calmă, cu desăvârşire golită 
de emoţii. Avea ceva fantomatic. Mai văzusem o asemenea privire 
în filme, pe chipurile prizonierilor eliberaţi din lagărele naziste la 
sfârşitul celui de Al Doilea Război Mondial. Era pustiită. Amorţită. 
Moartă, deşi încă n-o ştia. 

Linda a deschis portiera din spate şi a aşteptat până s-au urcat 
cei doi. Doamna Beckitt şi-a pus în treacăt mâna pe talia ei, un 
gest prea intim şi prea posesiv ca să-i fie destinat unei angajate. Am 
văzut-o pe Linda cutremurându-se, după care a închis portiera. A 
ocolit maşina, venind către mine. 

— Plecaţi, mi-a spus, cu voce scăzută. Nu vreau să am necazuri 
cu şeful. 

Mi-am întins mâna către a ei, i-am luat-o şi i-am ţinut-o între 
palmele mele, aşa cum am presupus că ar fi făcut un fost iubit. 

— Cartea mea de vizită. Dacă vă vine în minte orice altceva, 
daţi-mi un telefon. OK? 

Mi-a întors spatele fără să-mi răspundă, dar cartea de vizită a 
dispărut în buzunarul ei înainte de a se urca din nou la volan. 

Ochii lipsiţi de viaţă ai doamnei Beckitt m-au urmărit prin 
geamul lateral în timp ce limuzina rula pe lângă mine. A fost rândul 
meu să mă cutremur. Cum spuneam, aveau ceva fantomatic. 

Am intrat în aeroport. Afişajele cu sosiri şi plecări au pâlpâit, 
devenind neclare, când am trecut prin dreptul lor. M-am oprit într-o 
cafenea din interior, m-am aşezat şi mi-am comandat o cafea. Am 
plătit-o cu mărunţiş. Cea mai mare parte a banilor mei se duseseră pe 
chiria lunii trecute sau ajunseseră în elixirul de dragoste pe care mă 
convinsese Bob să-l prepar. Trebuia să lucrez la cazul Monicăi Sells, 
să-i găsesc soţul. Nu voiam să scap de belele în privinţa Consiliului 
Alb numai ca să-mi pierd biroul şi apartamentul fiindcă nu eram în 
stare să-mi plătesc facturile. 

Am sorbit din cafea şi am încercat să-mi sistematizez gândurile. 
Aveam două motive de îngrijorare. Cea mai importantă problemă 
era descoperirea ucigaşului lui Tommy Tomm şi al lui Jennifer 
Stanton. Nu doar ca să fie prins criminalul înainte de a se ivi alte 
cadavre, ci şi fiindcă, dacă nu-l găseam, Consiliul Alb avea să profite 

de ocazie ca să mă condamne la moarte. 

Şi, în timp ce luam urma ucigaşilor şi evitam plutoanele de 
execuţie, trebuia să lucrez pentru cineva care avea să mă plătească. 
Excursia din seara aceea nu era ceva pe care să i-l pun la socoteală 
lui Murphy — ea mi-ar fi făcut fundul praştie dacă ar fi ştiut că 
umblam de colo-colo punând întrebări şi vârându-mi nasul unde 
nu-mi fierbea oala. Aşa că, dacă voiam bani de la Departamentul de 
Poliţie din Chicago, trebuia să-mi petrec timpul făcând cercetările 
dorite de Murphy — studiul de magie neagră, el însuşi suficient ca 
să-mi aducă sfârşitul. 

Sau aş fi putut lucra la cazul soţului dispărut al Monicăi Sells. 
Eram de părere că îl lămurisem într-o foarte mare măsură, dar 
n-avea să mă doară dacă aflam toate detaliile. Îmi puteam petrece 
timpul ocupându-mă de asta, acoperind orele deja plătite şi poate 
adăugând câteva în plus. Mă atrăgea mai mult decât încercarea de a 
rezolva o problemă de magie neagră. 

Aşa că puteam urmări pista pe care mi-o oferise Taa-Taa. În 
noaptea aceea, cineva adusese în casa de lângă lacul Providence 
pizza comandată. Venise timpul să stau de vorbă, dacă era posibil, 
cu persoana care făcuse livrarea. 

Am ieşit din cafenea, m-am dus la telefoanele publice şi am sunat 
la Informaţii. În apropiere de Lacul Providence nu exista decât o 
singură firmă care livra pizza. Am aflat numărul şi l-am format. 

— Pizza 'Spress, mi-a răspuns cineva, cu gura plină. Ce să fie în 
seara asta? 

— Salut, am zis. Mă întreb dacă mă puteţi ajuta. ÎI caut pe 
şoferul care a dus o anumită comandă miercuri seara. 

I-am spus adresa şi am întrebat dacă puteam vorbi cu cel care 
fusese acolo. 

— Încă unul, a râs omul de la celălalt capăt al firului. Sigur că 
da, aşteptaţi. Jack tocmai s-a-ntors dintr-o cursă. 

A strigat pe cineva şi, o clipă mai târziu, vocea înaltă, baritonală, 
a unui tânăr mi-a răsunat cu prudenţă în ureche: 

— A... alo? 

— Salut, am răspuns eu. Dumneata eşti cel care-a adus pizza... 

— Uitaţi ce e, a zis el, exasperat şi nervos. Mi-am cerut deja 

scuze. N-o să se mai întâmple. 

Am clipit, descumpănit pe moment. 

— Pentru ce ţi-ai cerut scuze? 

— lisuse, a exclamat el. 

L-am auzit traversând o încăpere, cu multă muzică şi numeroase 
voci zgomotoase în fundal, după care s-a făcut brusc linişte, ca şi 
cum ar fi intrat într-o altă cameră şi ar fi închis ușa în urma lui. 

— Uitaţi ce e, a continuat, pe jumătate tânguindu-se. V-am 
spus deja că n-o să povestesc nimic, nimănui. N-am făcut decât să 
mă uit. Nu mă puteţi condamna pentru asta, este? N-a venit nimeni 
să-mi deschidă, şi ce altceva era să fac? Vocea i s-a frânt în mijlocul 
frazei. O petrecere dată naibii, dar, ei. Asta vă priveşte. Corect? 

M-am străduit să nu pierd şirul spuselor puştanului. 

— De fapt, ce-ai văzut, Jack? l-am întrebat. 

— Nicio faţă, m-a asigurat el, cu glas din ce în ce mai nervos. 
A izbucnit într-un râs mărunt, isteric, şi a încercat să glumească: 
Aveam de privit lucruri mai interesante decât feţele, nu? Adică, 
puţin îmi pasă mie cum vă distraţi în casa dumneavoastră. Cu 
prietenii, sau cu cine-o fi. Nu vă faceţi griji din pricina mea. N-o să 
spun niciodată nimic. Data viitoare o să mă mulțumesc să las pizza 
şi să v-o trec în cont, e bine? 

Prieteni, mai multe persoane. Interesant. Puştiul era îngrozitor 
de nervos. Probabil că se uitase cu gura căscată. Dar instinctul 
îmi spunea că ascundea ceva, că exista un lucru de care se ferea să 
amintească. 

— Şi ce altceva? l-am întrebat. Mi-am păstrat vocea calmă, 
neutră. Ai mai văzut ceva. Ce anume? 

— Nimic care să mă privească, a ripostat, instantaneu. Nimic 
cu care să am vreo treabă. Ştiţi, trebuie să eliberez linia asta. Pentru 
comenzi. E vineri seara, suntem al naibii de ocupați. 

— Ce, am repetat, separând cuvintele, pronunţându-le de parcă 
le-aş fi retezat, altceva? 

— Oh, rahat, a murmurat el, cu voce tremurătoare. Ştiţi, nu 
eram împreună cu tipul ăla. Nu ştiu nimic despre el. Nu i-am 
spus că făceaţi o orgie. Pe cuvânt. Iisuse, domnule, nu vreau să am 
necazuri. 

Victor Sells părea să ştie foarte bine cum să petreacă — şi cum să 
sperie adolescenţii. 

— Încă o întrebare, am zis, apoi o las baltă. Cine era tipul pe 
care l-ai văzut? Vorbeşte-mi despre el. 

— Nu ştiu. Nu-l cunosc, nu l-am recunoscut. Un tip oarecare, 
cu un aparat de fotografiat, atâta tot. M-am dus să-ncerc uşa din 
spate, m-am urcat pe docul dumneavoastră şi am zărit pur şi simplu 
ce se petrecea înăuntru. N-am continuat să mă uit. Dar el era acolo, 
în negru din cap până-n tălpi, şi făcea fotografii. 

S-a întrerupt, ca şi cum ar fi bătut cineva în uşa pe care-o 
închisese mai devreme. 

— Oh, Doamne, trebuie să plec. Nu vă cunosc, domnule. Nu 
ştiu nimic. 

S-a auzit târşâitul unor picioare, apoi puştiul a închis. 

Am închis şi eu şi m-am întors agale la camionul lui George. Pe 
drumul de întoarcere către apartamentul meu am luat în considerare 
toate amănuntele pe care abia le aflasem. 

La Pizza 'Spress mai sunase cineva, evident cu puţin înainte de 
telefonul meu. Mai întrebase cineva de băiatul care livra pizza. Dar 
cine? 

Ei, Victor Sells, bineînţeles. Urmărea pe orice ar fi putut avea 
informaţii despre el, despre posibila lui prezenţă în casa de lângă 
lac. Victor Sells, care, în noaptea aceea, organizase acolo un soi 
de petrecere. Poate că se îmbătase cineva, el sau vreun oaspete, şi 
comandase pizza — iar el încerca acum să-şi şteargă urmele. 

Ceea ce înseamna că Victor se ştia urmărit. La naiba, din câte 
puteam spune eu, se aflase în casă cu o seară înainte, când mă 
dusesem acolo. Ceea ce făcea totul mult mai interesant. Un bărbat 
dispărut care nu voia să fie găsit putea deveni primejdios dacă se 
apuca vreun băgăcios să-i dea târcoale. 

Şi un fotograf? Cineva stând la pândă în afara ferestrelor şi 
făcând poze? M-am scotocit în buzunarul pardesiului şi am simţit 
în mână cutiuţa rotundă, din plastic, pentru filme. Asta explica, 
oricum, de unde apăruse. Dar de ce se afla cineva în afara casei, 
fotografiindu-i pe Victor şi pe prietenii lui? Poate fiindcă Monica 
angajase şi un detectiv particular, fără să-mi spună. Sau poate nu 

era decât un vecin îmboldit de dorinţa perversă şi fierbinte de a face 
fotografii murdare. Mi-era realmente imposibil să ghicesc care era 
adevărul. Tot mai multe mistere. 

Am tras Studebaker-ul pe aleea din faţa casei mele şi am oprit 
motorul. Am notat punctajul serii. Enigmele: o droaie. Harry: zero. 

Investigația cerută de Monica Sells îmi prinsese în plasă un 
soţ care dădea petreceri demenţiale în casa lui de pe plajă după ce 
rămăsese fără serviciu şi se străduia din greu să nu fie descoperit. 
Probabil un caz grav de andropauză. Monica nu părea genul de 
femeie care ar fi primit o asemenea veste cu eleganţă — era mai 
degrabă din soiul care ar fi închis ochii şi m-ar fi considerat mincinos 
dacă i-aş fi spus adevărul. Dar cel puţin merita să mai arunc o mică 
privire — aş fi putut să-i mai dedic cazului alte câteva ore şi poate să 
mai câştig, nişte bani de pe urma lui înainte de a prezenta nota de 
plată. Dar încă nu ştiam cu adevărat nimic. 

Pista pornită de la Bianca se oprise la Linda, într-o fundătură. 
Pentru domnişoara Randall mai aveam şi alte întrebări, iar ea era 
tot atât de închisă ca o bancă duminica. Şi pentru Murphy n-aveam 
nicio dovadă destul de solidă ca să poată continua urmărirea cazului. 
La naiba, până la urmă tot eram nevoit să fac cercetările alea. Poate 
reuşeam să descopăr ceva util, un soi de indiciu care să ne conducă, 
pe mine şi pe poliţişti, la criminal. 

Şi poate din fundul meu aveau să plece-n zbor libelule. Dar 
trebuia să-ncerc. 

Aşa că am coborât din maşină, cu gândul să intru în casă şi să 
mă apuc de lucru. 

Tipul mă aştepta în spatele tomberoanelor de lângă scara care 
cobora spre uşa mea din faţă. Bâta lui de baseball m-a pocnit în 
spatele urechii şi m-a trântit la baza treptelor, într-un morman 
aproape inconştient. Îi auzeam paşii pe trepte, apropiindu-se, dar 
nu puteam mişca. 

Se încadra în tipar. În genul de zi de care-aveam parte. 

I-am simţit piciorul pe ceafă. L-am simţit ridicând bâta. Care 
a coborât spre ţeasta mea şuierând, cu un trosnet răsunător în 
momentul impactului. 

Numai că mi-a ratat capul neclintit şi a lovit în schimb betonul, 

alături de faţa mea, chiar înaintea ochilor mei. 

— Ascultă, Dresden, a spus agresorul. Vorbea cu voce grosolană, 
joasă, intenţionat răguşită. Ai un nas lung. Nu ţi-l mai vâri în 
treburile altora. Ai şi gura mare. Nu mai vorbi cu oameni cu care 
n-ai de ce să vorbeşti. Sau o să ţi-o-nchidem. 

A aşteptat un moment, aşa cum era indicat pentru efectul 
melodramatic, apoi a adăugat: 

— Pentru totdeauna. 

Paşii i s-au retras în susul scării şi a dispărut. 

Am zăcut pur şi simplu o vreme acolo, privind stelele din faţa 
ochilor. Mister a apărut de undeva, probabil atras de gemetele mele, 
şi a-nceput să-mi lingă nasul. 

Într-un târziu mi-am recăpătat mobilitatea şi m-am săltat în 
fund. Mi se-nvârtea capul şi mi-era greață. Mister s-a frecat de 
mine, de parcă ar fi simţit că păţisem ceva, torcând gros, ca un 
huruit. Am reuşit să stau în picioare destul de mult ca să descui 
uşa apartamentului, să las motanul să intre şi să intru şi eu. M-am 
îndreptat spre fotoliul meu pe întuneric, clătinându-mă, şi m-am 
aşezat expirând cu un uuuf. 

Am stat nemișcat până când s-a domolit vârtejul care-mi 
cuprinsese capul — destul de mult ca să pot deschide din nou ochii — 
şi până când mi s-au liniştit zvâcnirile din ţeastă. Îmi zvâcnea capul. 
O bâtă de baseball ar fi putut zvâcni spre el chiar în clipa aceea, 
izbindu-mi-l, umplându-l de alte zvâcniri care mi l-ar fi modelat 
în forme noi, interesante, incapabile să se ocupe de afacerile mele. 
Zyvâcnirea unei bâte l-ar fi putut trimite pe Harry Dresden direct în 
viaţa de apoi. 

Mi-am întrerupt acel fir al gândurilor. 

— Dresden, nu eşti un amărât de iepure! mi-am amintit, cu 
asprime. Eşti un mag din vechea şcoală, un creator de vrăji de 
calibru mare. N-o să te tăvăleşti pe jos din cauza unui nemernic c-o 
bâtă de baseball numai fiindcă-ţi spune el s-o faci. 

Energizat de sunetul propriei voci, sau poate numai de senzaţia 
cumva neliniştitoare pe care mi-o dădea faptul că începusem să 
vorbesc singur,m-am ridicat şi am aprins focul în şemineu, apoi 
m-am plimbat încoace şi încolo prin faţa lui, pe picioare nesigure, 

încercând să gândesc, să pun cap la cap amănuntele. 

Avertismentul fusese urmarea vizitelor din seara aceea? Cine 
avea motive să mă amenințe? Ce încerca să mă împiedice să aflu? 
Şi, cel mai important, ce aveam eu de gând să fac în privinţa asta? 

Poate că mă văzuse cineva stând de vorbă cu Linda Randall. 
Sau, mai degrabă, fusesem văzut făcându-mi apariţia la vila Biancăi, 
punând întrebări. Broscuţa mea albastră n-o fi fost extravagantă, dar 
e destul de dificil s-o confunzi cu maşina altcuiva. Cine-ar fi putut 
avea motive să mă supravegheze? 

Păi nu mă urmărise Gentlemanul Johnny Marcone ca să putem 
sta de vorbă? Ca să-mi ceară să nu mă amestec în rezolvarea cazului 
Tommy Tomm? Da, o făcuse. Poate că şeful mafiei dorise pur şi 
simplu să mi-o reamintească. Avertismentul fusese în stil mafiot. 

M-am dus în chicinetă clătinându-mă şi mi-am făcut un ceai 
pentru durerea de cap, în care-am adăugat apoi nişte aspirină. 
Plantele medicinale sunt leacuri bune, dar nu-mi place să-mi asum 
riscuri. 

Respectând acest principiu, mi-am scos revolverul Smith 
& Wesson Chief's Special de calibrul .38 din sertarul său, am 
îndepărtat bucata de pânză care îl înconjura şi m-am asigurat că era 
încărcat. Pe urmă mi l-am îndesat în buzunarul hainei. 

Lăsând deoparte vrăjitoria, e trist când trebuie să scoţi o armă 
de foc ca să-i descurajezi pe indivizii cu bâte de baseball. Şi eram 
al naibii de sigur că n-aveam de gând să mă dau deoparte pentru 
Johnny Marcone cel cu suflet de tigru, n-aveam de gând să-l las să 
mă împingă, să-l las să creadă că mă putea călca în picioare ori de 
câte ori avea chef. Nici în ruptul capului, nici în iad, nici pe pământ. 

Îmi zvâcneau tâmplele şi-mi tremurau mâinile, dar am coborât 
scara, intrând în atelierul meu de lucru — şi am început să descopăr 
cum poţi smulge inima cuiva din piept, de la optzeci de kilometri 
distanţă. 

Cine spune că eu unul nu fac niciodată nimic amuzant în 
nopţile de vineri? 


NORI DE FURTUNĂ / 123 


1] 


Am avut nevoie de tot restul nopţii şi de o parte a dimineții, 
dar am descoperit cum puteai ucide pe cineva în modul în care 
fuseseră omorâţi Tommy Tomm şi Jennifer Stanton. După ce am 
verificat cifrele a cincea sau a şasea oară, am rămas cu ochii holbaţi 
la calculele mele. 

Era lipsit de sens. Era imposibil. 

Sau poate că-l subestimam cu toţii pe criminal, nu ne dădeam 
seama cât de periculos era. 

Mi-am înşfăcat pardesiul şi am ieşit fără să mă mai ostenesc să 
văd cum arătam. Nu ţin în casă nicio oglindă. Prea multe creaturi 
pot folosi oglinzile drept ferestre — sau drept uşi — dar eram aproape 
sigur că păream o epavă. Oglinda retrovizoare a Studebaker-lui mi-a 
confirmat-o. Aveam faţa suptă, barba ca o umbră, cearcăne adânci 
sub ochii injectaţi, părul arătând ca şi cum aş fi trecut printr-un 
nor de fum unsuros cu o motocicletă în mare viteză. Obiceiul de 
a vă netezi părul cu palme asudate în timp ce studiaţi ceva o să vă 
conducă la acelaşi rezultat. Mai ales dac-o s-o faceţi douăsprezece 
sau paisprezece ore la rând. 

N-avea importanţă. Murphy voia informaţia aia şi trebuia s-o 
aibă. Lucrurile stăteau rău. Foarte, foarte rău. 

Am ajuns repede în centru, ştiind că Murphy prefera să afle 
noutăţile direct de la mine, prin viu grai. Secţia la care lucra ea 
se găsea într-un complex de clădiri vechi, gazda departamentului 
poliţiei metropolitane. Era în declin, încovoindu-se pe alocuri, ca 
un soldat bătrân care stă totuşi în poziţie de drepţi, străduindu-se 
să-şi ţină-n frâu criza de gută. Un perete era plin de graffiti şi femeia 
de serviciu avea să-l curețe abia luni dimineaţă. 

Mi-am lăsat maşina în parcarea vizitatorilor — era uşor s-o faci 

într-o dimineaţă de sâmbătă — am urcat treptele şi am intrat în 
clădire. Sergentul de la recepţie nu era obişnuitul veteran bătrân şi 
mustăcios de care dădusem până atunci, ci o matroană căruntă, cu 
ochi de oţel, care-a dezaprobat, cu aceeaşi privire, stilul meu de viaţă 
şi pe mine însumi, apoi m-a lăsat s-aştept cât a sunat-o pe Murphy. 

Între timp au intrat doi poliţişti, târând între ei un bărbat cu 
cătuşe. Arestatul nu li se împotrivea — de fapt făcea exact contrariul. 
Îşi ţinea capul în jos şi gemea într-un stil aproape muzical. Era slab, 
şi mi s-a părut tânăr. Jeanşii şi haina lui de dril erau ponosiţi şi 
neîngrijiţi, cum îi era şi părul. Poliţiştii l-au târât pe lângă recepţie 
şi unul dintre ei a spus: 

— E tipul reţinut pentru conducere sub influenţa drogurilor. Îl 
ducem sus, în arest, cât mai vede pe unde umblă. 

Sergentul de la recepţie le-a întins un clipboard şi unul dintre 
ei şi l-a pus sub braţ înainte de a-l târî pe tânăr pe trepte. Eu am 
continuat s-aştept, frecându-mi ochii obosiţi, până când a reuşit 
sergentul să dea de cineva de la etaj. A scos un „hmf” mai degrabă 
surprins, apoi a spus: 

— Bine, locotenente. ÎI trimit sus. 

Şi-a fluturat mâna către mine, făcându-mi semn să trec. l-am 
simţit ochii asupra mea când am ajuns în dreptul biroului ei şi mi- 
am netezit cu palma creștetul şi falca, un gest semiconştient. 

Investigaţiile Speciale aveau o sală de aşteptare minusculă chiar 
dincolo de uşa din vârful scării. Adăpostea patru scaune de lemn şi o 
canapea veche, desfundată, care v-ar fi distrus probabil spatele dac- 
aţi fi încercat s-o folosiţi pentru un pui de som. Biroul lui Murphy 
era în capătul unui şir dublu de cubicule. 

Ea se zărea înăuntru, în picioare, cu telefonul la ureche şi c-o 
expresie de martir. Arăta ca o adolescentă în plină ceartă c-un 
prieten din afara oraşului, deşi mi-ar fi smuls capul de pe umeri 
dacă m-ar fi auzit spunând aşa ceva. l-am făcut semn cu mâna, şi 
mi-a răspuns dând din cap. A arătat către sala de aşteptare, apoi şi-a 
închis uşa biroului. 

M-am aşezat pe un scaun şi mi-am sprijinit ceafa de perete. 
Tocmai închisesem ochii când am auzit un țipăt în spatele meu, pe 
coridor. A urmat zgomotul unei lupte, însoţit de câteva exclamaţii 

de uimire, înainte de se repeta ţipătul, de data asta mai aproape. 

Am acţionat fără să gândesc — eram prea obosit pentru asta. 
M-am ridicat şi am ieşit pe coridor, privind către sursa sunetului. În 
stânga mea era casa scării, iar în dreapta se întindea culoarul. 

A apărut cineva, silueta unui bărbat în fugă, venind spre mine 
cu paşi mari. Era cel care atârnase fără vlagă între doi poliţişti, 
fredonând, cu câteva minute înainte. El ţipa. Am auzit un soi de 
râcâit şi poliţiştii pe care-i văzusem mai devreme la parter au ieşit de 
după colţ. Niciunul dintre ei nu mai era tânăr şi alergau amândoi cu 
burţile înainte, trăgându-şi din greu răsuflarea şi ţinându-şi cu câte 
o mână arma de la centură lipită de şold. 

— Opreşte-l! a strigat unul dintre ei, gâfâind. Opreşte-l pe tipul 
ăla! 

Mi s-a zbârlit părul de pe ceafă. Bărbatul care fugea către mine 
continua să scoată un țipăt piţigăiat, îngrozit, în voce răsunându-i, 
prelung şi neîntrerupt... ceva. Spaimă, panică, poftă trupească, furie, 
totul rulându-se într-un bulgăre scuipat în aer de coadele lui vocale. 

În timp ce alerga în lungul coridorului, i-am zărit brusc imaginea 
ochilor dilataţi, cu privirea holbată, a feţei murdare, a hainei de dril 
şi a pantalonilor ponosiţi. Avea mâinile la spate, probabil ţinute 
acolo de cătuşe. Nu vedea culoarul prin care alerga. Nu ştiu la ce se 
uita, dar am avut impresia că nu voiam să ştiu. S-a repezit spre mine 
şi spre scări, orb şi periculos pentru sine însuşi. 

Nu era treaba mea, dar n-am putut să-l las să se facă zob căzând 
pe trepte. M-am aruncat către el cu toată puterea, încercând să-mi 
proptesc umărul în stomacul lui şi să-l răstorn pe spate, în stilul 
unui jucător de fotbal. 

În timpul liceului, n-am fost eliminat an de an din echipă de 
pomană. M-am izbit de el, dar, ca unică urmare, i s-au golit plămânii 
cu un 4/ff şi s-a răsucit într-o parte, lovindu-se de zid. Era ca şi cum 
nu m-ar fi văzut repezindu-mă, ca şi cum n-ar fi fost conştient de 
prezenţa mea. Continua să se holbeze fără să vadă nimic, să ţipe şi 
să înainteze către scară, înclinat în partea opusă peretelui. Eu am 
căzut pe podea, cu capul reîncepând brusc să-mi zvâcnească în locul 
în care mă pocnise bâta de baseball a agresorului necunoscut din 
noaptea precedentă.. 

Când eşti atât de înalt ca mine, te bucuri şi de avantaje — am 
braţe lungi. M-am rostogolit pe spate către el şi-o mână de-a mea l-a 
pocnit ca un bici, cu degetele încleştându-se. L-am prins de manşeta 
jeanşilor şi i-am smucit cu putere piciorul într-o parte. 

Asta a avut efect. S-a răsucit dezechilibrat şi s-a prăbuşit pe 
dalele podelei. Țipătul a încetat, ca şi cum căderea l-ar fi lăsat fără 
aer. A alunecat către capul scărilor şi s-a oprit, zbătându-se abia 
perceptibil. Poliţiştii greoi au trecut de mine, îndreptându-se spre 
el, câte unul din fiecare parte. 

Şi atunci s-a petrecut ceva bizar. 

Tânărul şi-a ridicat privirea, m-a văzut, şi pupilele i s-au rotunjit 
şi i s-au dilatat până când am crezut că se preschimbaseră în monede 
negre imense, reliefate pe globii injectaţi ai ochilor care i s-au dat 
peste cap, oprindu-se abia când probabil că n-a mai putut să vadă, 
şi a început să zbiere, cu vocea ca o goarnă. 

— Vrăjitorule! a trâmbiţat. Vrăjitorule! Te văd! Te văd, 
vrăjitorule! Văd lucrurile care urmează, pe cele înainte mergătoare şi 
pe Cel Care Umblă în Urmă! Vin, vin după tine! 

— Iisuse Hristoase în cârjă, a spus polițistul mai scurt şi mai 
rotofei, în timp ce-l prindeau pe bărbat de braţe, începând să-l 
târască înapoi, pe coridor. 

— Drogaţi. Mulţumesc pentru ajutor, prietene. 

M-am uitat uluit la bărbatul încătuşat. L-am tras de mânecă pe 
polițistul mai înalt. 

— Ce se petrece, domnule? l-am întrebat. 

Polițistul s-a oprit, cu prizonierul atârnând între el şi partenerul 
lui. Captivul îşi lăsase fruntea în jos şi ochii îi erau tot daţi peste cap, 
însă avea faţa întoarsă către mine şi zâmbea oribil, cu toţi dinţii la 
vedere. Ridurile de pe fruntea lui erau stranii, aproape că-mi dădeau 
senzaţia că se uita, cumva, la mine dintre arcadele sprâncenelor şi 
lobii frontali ai creierului. 

— E drogat, mi-a răspuns polițistul înalt. Unul dintre punkiştii 
care-ncep să fie dependenţi de Ochiul- Trei. L-am prins lângă lac, în 
maşina lui, cu aproape patru grame din chestia aia. Probabil a băgat 
în el mai multă. A clătinat din cap. Eşti OK? 

— Da, perfect, l-am asigurat. Ochiul-Trei? Drogul ăla nou? 

— Cel despre care se spune că-i face să vadă lumea spiritelor, a 
pufnit polițistul scund, rahaturi de genul ăsta. 

Cel înalt a dat din cap. 

— Dă dependenţă mai tare decât cocaina. Mulţumesc pentru 
ajutor. Dar n-am ştiut că eşti civil. La ora asta, nu mă aşteptam să 
mai fie aici şi altcineva în afară de poliţişti. 

— Nicio problemă, l-am asigurat eu din nou. N-am păţit nimic. 

— Hei, a zis cel îndesat. M-a privit cu ochi îngustaţi şi şi-a 
legănat un deget. Nu eşti dumneata tipul ăla? Mediumul consultant 
despre care mi-a vorbit Carmichael? 

— Refuz să răspund, i-am spus, cu un zâmbet larg, pe care nu 
l-am simţit. 

Cei doi au chicotit şi s-au întors la ale lor, împingându-mă scurt 
cu umărul într-o parte în vreme ce-şi târau prizonierul. 

Bărbatul a continuat să şoptească, cu voce de nebun, pe toată 
durata parcurgerii coridorului: 

— Te văd, te văd, vrăjitorule. Îl văd pe Cel Care Umblă în Urmă. 

M-am întors pe scaunul meu din sala de aşteptare din capătul 
şirului de cubicule şi m-am aşezat, cu capul zvâcnind şi cu stomacul 
răsucindu-mi-se supărător. Cel Care Umblă în Urmă. Nu-l mai 
văzusem pe drogat până atunci. Nu mă mai aflasem niciodată atât 
de aproape de el. Nu simţisem în aerul din jurul lui tensiunea subtilă 
a puterii care anunţă prezenţa unui practicant al magiei. 

Prin urmare, cum naiba văzuse umbra Celui Care Umblă în 
Urmă plutind în spatele meu? 

Din motive pe care n-am timp să le detaliez acum, sunt marcat 
în permanenţă de reziduurile prezenţei unui spirit-vânător, un soi 
de ucigaş plătit spectral, cunoscut drept Cel Care Umblă în Urmă. 
Învinsesem fără drept de apel, supravieţuindu-i dușmanului care 
îl invocase şi mi-l trimisese pe urme — dar, deşi spiritul-vânător 
nu ajunse niciodată până la mine, cei care ştiau cum s-o facă, 
încordându-și A Treia Vedere, mai puteau încă zări semnul asupra 
mea, ca o umbră prelungă, de o formă oribilă. Un soi de cicatrice 
spirituală, care-mi amintea de întâlnirea aceea. 

Însă numai vrăjitorii aveau o asemenea vedere, o abilitate de a 
simţi aurele şi manifestările fenomenelor magice. lar drogatul ăla 

nu era vrăjitor. 

Era oare posibil ca prima evaluare pe care i-o făcusem Ochiului- 
Trei să fi fost greşită? Oare drogul le putea oferi într-adevăr 
consumatorilor săi vizuini zărite cu A Treia Vedere? 

Gândul m-a înfiorat. Lucrurile pe care le vezi când înveţi cum 
să-ţi deschizi Al Treilea Ochi pot fi orbitor de frumoase, aducându- 
ţi lacrimi pe gene — sau pot fi oribile, pot face până şi cele mai 
cumplite coşmaruri să pară banale, reconfortante. Viziuni ale 
trecutului, ale viitorului, ale adevăratei naturi a lucrurilor. Mizerii 
ale sufletului, umbre chinuitoare, poporul duhurilor de tot soiul, 
puterea cutremurătoare a tărâmului Niciodatănicând, cu toate 
nuanțele sale strălucitoare şi subtile — totul îţi pătrundea direct în 
creier: de neuitat şi de neînlăturat. Vrăjitorii învaţă repede cum 
să-şi controleze Al Treilea Ochi, cum să-l ţină închis, cu excepţia 
momentelor când îi poate scoate din vreun foarte mare necaz, 
fiindcă altminteri ar înnebuni în câteva săptămâni. 

M-am cutremurat. Dacă reprezenta o realitate, dacă, în loc să 
creeze halucinaţii banale, putea într-adevăr deschide cel de Al Treilea 
Ochi al muritorilor, drogul era cu mult mai periculos decât părea, 
chiar şi având numai efectele vătămătoare observate la individul 
pe care-l doborâsem. Chiar dacă nu-şi pierdea minţile văzând prea 
multe lucruri oribile sau nefireşti, consumatorul putea să privească 
dincolo de iluziile şi de deghizările unor creaturi care, deşi se 
strecurau printre oameni în mod curent, nu ieşeau în evidenţă — 
ceea ce le-ar fi putut obliga să se apere, de teamă să nu fie demascate. 
Riscurile se dublau. 

— Dresden, s-a răstit Murphy, trezeşte-te. 

Am clipit. 

— Nu dormeam, am îngânat. Îmi odihneam ochii. 

A râs zgomotos. 

— Las-o baltă, Harry. 

Mi-a pus în mână o ceaşcă din polistiren. Îmi făcuse o cafea 
îndulcită cu o tonă de zahăr, exact aşa cum îmi place mie, şi, cu 
toate că era ușor răsuflată, mirosea dumnezeieşte. 

— Eşti un înger, am murmurat. Am luat o sorbitură, apoi am 
arătat cu capul către şirul de cubicule. Vrei s-asculți asta în biroul 

tău. 

L-am simţit ochii urmărindu-mă în timp ce beam. 

— Foarte bine, a spus. Haide. Şi cafeaua face cincizeci de cenți, 
Harry. 

Am urmat-o în biroul ei, o chestie asamblată în grabă din pereţi 
ieftini, de placaj, şi cu o uşă nu tocmai dreaptă. Pe care era lipită 
o bucată de hârtie, suportul cuvintelor LI. KARRIN MURPHY, 
scrise îngrijit cu un Magic Marker negru. Se vedea şi un dreptunghi 
de lemn mai deschis la culoare, unde existase o plăcuţă destinată 
cândva numelui unui alt poliţist ghinionist. Faptul că nimeni nu se 
obosise să monteze una nouă era un memento nu-tocmai-subtil al 
poziţiei precare ocupate de şeful Investigaţiilor Speciale. 

Mobilierul, ca de altfel întregul aspect al interiorului, contrasta 
cu exteriorul. Biroul lui Murphy şi scaunul erau lucioase, de 
culoare întunecată, noi. PC-ul era tot timpul în funcţiune, pe un 
birou plasat alături, în stânga ei. Cea mai mare parte a peretelui 
de dimensiuni reduse era ocupată de un panou de afişaj, unde 
erau trecute, sistematic, cazurile în lucru. Diploma ei de facultate, 
trofeele de la aikido şi premiile de la concursurile de tir erau vizibile, 
când intrai pe uşă, pe peretele din dreapta, şi le aveai chiar în faţă 
dacă stăteai, în picioare sau pe scaun, în faţa biroului ei. Aşa era 
Murphy — ordonată, directă, hotărâtă şi doar puţin cam agresivă. 

— Aşteaptă, mi-a spus. 

M-am oprit în faţa uşii, aşa cum făceam întotdeauna, în timp 
ce ea a intrat şi şi-a închis computerul şi micul aparat de radio de 
pe birou, scoţându-le apoi şi din priză. Era obişnuită cu balamucul 
care se dezlănţuie când ajung eu în preajma maşinăriilor. Am trecut 
pragul după ce-a terminat. 

M-am aşezat şi am mai sorbit zgomotos din cafea. Murphy s-a 
săltat pe marginea biroului, uitându-se în jos, către mine, cu ochii 
ei albaştri îngustaţi. Sâmbăta nu era îmbrăcată mai puţin lejer decât 
în zilele de lucru — pantaloni largi, închişi la culoare, cum îi era 
şi bluza, contrastând cu părul ei auriu, colier şi cercei strălucitori, 
de argint. Foarte elegant. Eu, în pantalonii de trening şifonaţi, în 
tricou, cu pardesiu negru şi cu părul ciufulit, mă simţeam pleoştit 
de-a binelea. 

— Bun, Harry, a spus ea. Ce-ai pentru mine? 

Am luat o ultimă înghiţitură de cafea, mi-am înăbuşit un 
căscat şi am pus pe biroul ei cana. Murphy i-a strecurat dedesubt o 
farfurioară în timp ce începeam să vorbesc. 

— Am stat treaz toată noaptea, lucrând, am spus, păstrându-mi 
vocea scăzută. A fost infernal până când am reuşit să descopăr vraja. 
Şi, din câte îmi pot da seama, e aproape imposibil să-i fie făcută unei 
singure persoane, ca să nu mai vorbesc de două în acelaşi timp. 

Mi-a aruncat o privire aspră. 

— Nu-mi spune mie că e aproape imposibil. Am două cadavre 
care susțin contrariul. 

— Nu-ţi pierde capul, am mârâit eu. Abia am început. Dacă 
vrei să pricepi ceva, trebuie să pricepi totul. 

Privirea ei s-a asprit mai tare. Şi-a pus mâinile pe marginea 
biroului şi mi s-a adresat pe un ton letal de rezonabil: 

— Perfect. Ce-ar fi să-mi explici? 

M-am frecat din nou la ochi. 

— Uite cum stau lucrurile. Indiferent cine-o fi făcut-o, a apelat 
la taumaturgie. De atâta lucru sunt sigur. Ucigaşul s-a folosit de 
şuviţe din părul lui Tommy Tomm şi din al lui Jennifer Stanton, 
sau de unghiile lor, sau de altceva, ca să-şi creeze o legătură cu ei. Pe 
urmă a smuls inima simbolică a vreunui soi de păpuşă rituală sau 
a unui animal de sacrificiu şi a întrebuințat o cantitate enormă de 
energie pentru ca victimelor să li se întâmple acelaşi lucru. 

— Asta nu-mi dezvăluie nimic nou, Harry. 

— Ajung şi acolo, ajung imediat, i-am spus. Energia necesară 
pentru aşa ceva e incredibil de mare. Ar fi mult mai uşor să declanşezi 
un mic cutremur decât să intervii astfel asupra unei ființe omeneşti. 
În cazul cel mai favorabil, eu unul poate că aş reuşi să-i fac cuiva 
asta fără să mor odată cu el. Cuiva care m-a scos din fire într-adevăr 
foarte, foarte tare. 

— Te treci pe tine însuţi pe lista suspecţilor? 

Murphy a strâmbat din colţul gurii. 

— Am spus că aş fi destul de puternic ca să-i fac asta unei singure 
persoane, am pufnit eu. Cred că dac-aş încerca să ucid două mi-aş 
găsi moartea. 

— Vrei să spui că e fapta unei versiuni vrăjitoreşti a lui Arnold 
Schwarzenegger? 

Am ridicat din umeri. 

— Presupun că e posibil. Aş zice că a făcut-o mai degrabă cineva 
care ştie foarte bine cum să-şi urmărească scopul. În magie, forța 
brută nu e hotărâtoare în toate privinţele. Concentrarea e la fel de 
importantă. Cu cât te concentrezi mai bine, cu cât îţi e mai uşor 
să-ţi deplasezi simultan întreaga putere în acelaşi loc, cu atât poţi 
înfăptui mai multe. Într-un fel, e ca atunci când vezi un maestru 
chinez în artele marţiale, bătrân şi mărunţel, sfărâmând un trunchi 
de copac cu mâinile goale. N-ar putea să salte un căţeluş deasupra 
capului său, dar reuşeşte să-şi concentreze toată puterea pentru 
realizarea unor lucruri incredibile. 

Murphy s-a uitat la trofeele ei aikido şi a dat din cap. 

— OK, a spus, cred că pot înţelege asta. Atunci căutăm o 
versiune vrăjitorească a lui Mister Miyagi’. 

— Sau, am spus eu, ridicând un deget, de asta s-au ocupat, în 
acelaşi timp, mai mulţi vrăjitori. Şi-au unit puterile şi le-au folosit 
în acelaşi timp. 

Eram uşor ameţit din cauza capului care-mi zvâcnea, a 
stomacului îngreţoşat şi a cofeinei. 

— Munca în echipă, da, munca în echipă, asta contează. 

— Mai mulţi ucigași, a lungit Murphy cuvintele. Eu n-am găsit 
nici măcar unul, şi tu-mi spui că ar putea fi cincizeci. 

— Treisprezece, am corectat-o eu. Niciodată nu poţi folosi mai 
mult de treisprezece. Dar nu cred că e foarte posibil. Fiindcă e foarte 
greu de făcut. Toată lumea din cerc trebuie să se dedice vrăjii, să 
nu aibă niciun dubiu, nicio rezervă. Şi toţi trebuie să se încreadă, 
implicit, unul într-altul. Nu găseşti aşa ceva nici la o bandă obişnuită 
de ucigaşi. Pur şi simplu nu se-ntâmplă, decât în cazul unui soi de 
fanatism. Al unui cult, sau al unei organizaţii politice. 

— Un cult, a repetat Murphy. S-a frecat la ochi. Dacă o să se 
dovedească a fi adevărat, Arcana o să aibă o zi bogată în evenimente. 
La urma urmelor, Bianca e implicată. Şi are cu siguranţă o mulţime 
de duşmani care-ar fi putut s-o facă. Le-ar putea insufla ideea unui 

asemenea efort celor care vor să scape de ea. 

Am clătinat din cap. Durerea se înrăutăţea, era tot mai 
împovărătoare, dar piesele începeau să-şi găsească locurile. 

— Nu. Priveşti sub un unghi greşit. Ucigaşul nu i-a lichidat pe 
Tommy lomm şi pe târfă ca s-ajungă la Bianca. 

— De unde ştii? 

— Am fost la ea. 

— Fir-ar să fie, Harry! 

N-am reacţionat la furia ei. 

— Ştii că n-o să stea de vorbă cu tine, Murph. E o domnişoară 
monstru de modă veche. Nu cooperează cu autorităţile. 

— Dar a vorbit cu tine? m-a întrebat ea, poruncitoare. 

— Am ştiut cum s-o rog. 

— Te-aş snopi în bătaie dacă n-ai arăta ca şi cum ai fi încasat-o 
deja, a zis Murphy. Ce-ai aflat? 

— Bianca n-a fost amestecată. N-are niciun indiciu în privinţa 
identităţii ucigașului. Era nervoasă, speriată. 

N-am spus că era destul de speriată ca să-ncerce să mă sfâşie în 
bucăţi. 

— Aşadar cineva a transmis un mesaj — dar nu pentru Bianca? 

— Pentru Johnny Marcone, am confirmat eu. 

— Războiul gangsterilor de pe străzi, a zis ea. Armamentul 
include acum şi vrăjitoria. Vrăji mafiote. Iisuse Hristoase. 

A bătut cu călcâiele în marginea biroului. 

— Războiul gangsterilor. Furnizorii de Ochiul-Trei împotriva 
drogurilor tradiţionale. Corect? 

S-a holbar la mine pentru un minut. 

— Da, a răspuns. Da, aşa e. De unde ştii? Nu le-am dezvăluit 
ziariştilor amănuntele. 

— Tocmai am dat peste un tip drogat cu Ochiul- Trei până şi-a 
ieşit din minţi. A spus ceva care mă face să cred că această chestie 
nu e o aiureală. Are într-adevăr efect. Şi trebuie să fii un vrăjitor 
al naibii de bun ca să fabrici o cantitate atât de mare dintr-un 
asemenea drog. 

Ochii ei albaștri au scânteiat. 

— În concluzie, indiferent cine furnizează Ochiul-Trei care se 

vinde pe străzi... 

— ... e ucigaşul lui Jennifer Stanton şi al lui Tommy Tomm. 
Sunt aproape sigur de asta. Simt că e adevărat. 

— Înclin să fiu de acord, a dat ea din cap. Foarte bine, atunci. 
Câţi oameni care-ar reuşi să facă o asemenea vrajă cunoşti? 

— Hristoase, Murphy, am exclamat, nu-mi poţi cere să-ţi dau 
pur şi simplu o listă cu numele unor oameni pe care să-i târăşti în 
centrul oraşului pentru interogatoriu. 

S-a aplecat, apropiindu-se de mine, cu ochii ei albaştri 
înverşunaţi. 

— Greșeşti, Harry. Pot să ţi-o cer. Îţi pot pretinde să-i dai pe 
mâna mea. lar dacă-o să refuzi pot să te târăsc la tribunal pentru 
obstrucţionarea justiţiei şi pentru complicitate atât de repede încât 
o să ţi se-nvârtească zdravăn căpăţâna. 

— Mi se-nvârteşte deja, i-am spus. 

Şi mi-a scăpat un chicotit uşor. Cap zvâcnind, bum, bum, bum. 

— N-ai face asta, Murph. Te cunosc. Te cunosc atât de al naibii 
de bine încât dacă aş şti ceva care ţi-ar putea fi de folos ţi-aş oferi 
informaţia. Dacă m-ai lăsa să iau parte la cercetări, dacă mi-ai da 
ocazia să... 

— Nu, Harry, m-a refuzat ea, cu voce plată. Nicio ocazie. Dau 
dintr-o belea într-alta şi fără să mă mai pui tu în dificultate. Eşti 
deja rănit, şi nu-mi cere mie să-ţi fac rost de-o cădere pe scări. Nu 
vreau să fiu nevoită să te răzuiesc de pe beton. Indiferent cine l-o fi 
lichidat pe Tommy Tomm o să facă urât dacă-şi vâră cineva nasul, 
ceea ce nu-i treaba ta. E a mea. 

— Cum vrei, i-am spus. Tu eşti cea care-a primit un termen. 

A pălit şi i s-au aprins ochii. 

— Harry, uneori eşti incredibil de nemernic. 

Am început să-i răspund, chiar am făcut-o — dar capul mi s-a 
desprins de gât, rămânând într-un echilibru precar, şi totul mi s-a 
învârtit în jur, şi scaunul meu a prins cumva să se legene pe picioarele 
din spate şi să se rotească într-un stil periculos. M-am gândit că 
era probabil cel mai sigur să mă las s-alunec pe podea, elastic ca 
un şarpe. Dalele erau plăcute şi răcoroase sub obrazul meu şi-mi 
ofereau un soi de alinare. Capul mi-a făcut tot timpul bum, bum, 

bum cât am rămas acolo, jos, stricând ceea ce ar fi fost altminteri un 
pui de somn foarte plăcut. 

M-am trezit pe podeaua biroului lui Murphy. Ceasul de pe 
perete îmi spunea că trecuseră douăzeci de minute. Sub capul meu 
se afla ceva moale, iar picioarele îmi erau sprijinite pe mai multe 
cărţi de telefon. Murphy îmi apăsa o bucată rece de pânză pe frunte 
şi pe gât. 

Mă simţeam groaznic. Epuizat, chinuit de dureri şi de greață, 
cu capul zvâcnind. Îmi doream, mai mult decât orice altceva, să mă 
strâng covrig şi să adorm scâncind. Dar, fiindcă n-aş fi apucat să 
trăiesc destul ca să repar o asemenea greşeală, am făcut în schimb o 
remarcă ironică. 

— Ai o rochiţă albă, Murphy? Mi s-a întipărit în minte o fantezie 
în care eşti infirmieră. 

— Un pervers ca tine ar putea s-o aibă. Cine te-a pocnit în cap? 
a vrut ea să ştie. 

— Nimeni, am mormăit. Am căzut pe scările din faţa 
apartamentului meu. 

— Minciuni, Harry, mi-a spus, cu voce dură. Însă mâinile 
ei nu erau mai puţin blânde decât atingerea bucății de pânză. Ai 
umblat de colo-colo, făcând cercetări despre caz. Aşa te-ai ales cu 
un asemenea cucui. Nu? 

Am dat să protestez. 

— Oh, cruţă-ţi eforturile, m-a întrerup ea, cu o răsuflare 
zgomotoasă. Dacă n-ai avea deja o comoţie, ţi-aş lega picioarele de 
maşina mea şi te-aş plimba prin trafic. A ridicat două degete. Câte 
degete ţin în sus? 

— Cincizeci, am răspuns, ridicând şi eu două. Nu e o comoţie. 
E doar un cucui mic. O să-mi treacă. 

Am început să mă ridic. Trebuia să plec acasă, să dorm. 

Murphy mi-a pus mâna pe gât şi m-a apăsat din nou în jos, pe 
perna de sub cap, care era, după toate aparențele, haina ei, fiindcă 
şi-o scosese. 

— Rămâi întins, a mârâit. Cum ai ajuns aici? Sper că nu cu rabla 
aia? 

— Broscuţa mea îşi face numărul de pasăre fenix, am spus. Am 
primit o înlocuitoare. Uite ce e, o să-mi treacă. Lasă-mă să plec, să 
mă duc acasă şi să trag un pui de somn. 

— Nu eşti într-o stare care să-ţi permită să conduci, a zis ea. 
Reprezinţi un pericol. Ar trebui să m-arestez singură dacă te-aş lăsa 
să te urci la volan în halul ăsta. 

— Murph, am ripostat eu, iritat, dacă nu-mi poţi plăti chiar în 
clipa asta ceea ce-mi datorezi până acum, nu-mi prea pot permite 
să iau taxiul. 

— Încă mai visezi, Harry, a zis ea. Şi cruţă-ţi răsuflarea: te duc 
eu acasă. 

— Nu e nevoie să..., am început, dar ea s-a ridicat din genunchi 
şi a ieşit maiestoasă din încăpere. 

O prostie, m-am gândit. De-a dreptul stupid. Eram perfect 
capabil să mă deplasez de unul singur. Aşa că m-am săltat în capul 
oaselor, apoi m-am ridicat în picioare. 

Sau cel puţin am încercat. Şi chiar am reuşit să ajung până la 
jumătatea drumului către poziţia şezând. Pe urmă am vomat. 

Murphy s-a întors ca să mă găsească încovrigat pe o parte, în 
biroul ei plin de duhoarea răspândită din locul unde vărsasem. Ca 
schimbare, n-a mai zis nimic. S-a mulţumit să îngenuncheze din 
nou lângă mine, să mă şteargă la gură şi să-mi pună o altă bucată de 
pânză răcoroasă pe ceafă. 

Îmi amintesc că m-a ajutat s-ajung până la maşina ei. Îmi 
amintesc frânturi din drumul până în apartamentul meu. Îmi 
amintesc că i-am dat cheile primite de la depanator şi că am îngăimat 
ceva despre Mike şi despre şoferul camionului de remorcare. 

Dar cel mai bine îmi aduc aminte de mâna ei într-a mea — rece, 
cu un stop de nervozitate în degetele pufoase, dar puternice, deşi 
mici sub ale mele, mari şi neîndemânatice. Cred că m-a ocărât şi 
m-a ameninţat pe tot drumul de întoarcere către apartament. Dar 

îmi amintesc cum s-a asigurat că mă ţinea de mână, ca şi cum ar fi 
vrut să se convingă că încă mai eram acolo. Sau să m-asigure că ea 
era acolo, că nu pleca nicăieri. 

Din cauza asta sunt gata să risc ca s-o ajut pe Murphy. Se numără 
printre oamenii buni. Printre cei mai buni. 

Am ajuns în apartamentul meu cândva, înainte de amiază. Ea 
m-a ajutat să cobor scările şi a deschis uşa în locul meu. Mister a 
venit în fugă şi a salutat-o repezindu-se la picioarele ei. Poate faptul 
că e scundă îi oferă un soi de avantaj, fiindcă nu s-a împleticit când 
s-a izbit motanul de ea, aşa cum mi se-ntâmplă mie. Sau poate-o 
ajută aikido. 

— Hristoase, Harry, a bombănit ea. Locul ăsta e întunecos. 

A apăsat pe comutator, dar becurile se arseseră cu o săptămână în 
urmă şi n-avusesem bani pentru altele. Aşa că m-a aşezat pe canapea 
şi a aprins câteva lumânări de la tăciunii incandescenţi din şemineu. 

— Perfect, a spus. Te instalez în pat. 

— Bine. Dacă insişti. 

A sunat telefonul. Era la mai puţin de o lungime de braţ distanţă, 
aşa că am ridicat receptorul. 

— Dresden, am mormăit. 

— Domnule Dresden, sunt Linda. Linda Randall. Vă aduceţi 
aminte de mine? 

Ha. Îşi aduc bărbaţii aminte scena de film în care Marilyn 
stă deasupra grătarului tunelului de metrou? M-am pomenit 
amintindu-mi ochii Lindei Randall şi toate lucrurile minunate pe 
care n-ar trebui să le reţină un gentleman. 

— Eşti dezbrăcată? am spus. 

Şi am avut nevoie de un minut ca să-mi dau seama ce spusesem. 
Hait! 

Murphy m-a privit arcuind din sprâncene. S-a ridicat şi s-a 
dus în dormitorul meu, unde şi-a făcut de lucru aranjându-mi 
cuvertura, ceea ce mi-a oferit un minimum de intimitate. M-am 
înveselit. Scăparea mea o alungase pe Murphy mai bine decât orice 
minciună aş fi reuşit să născocesc. Poate că un Harry ameţit nu era 
neapărat un Harry rău. 

Râsul Lindei a tors în telefon. 

— În clipa asta sunt în mașină, scumpule. Ascultă, mi-am 
amintit câteva lucruri care te-ar putea ajuta. Ne putem întâlni 
deseară? 

M-am frecat la ochi. Era sâmbătă. Era vorba de seara de sâmbătă. 
Oare n-aveam ceva de făcut în seara aia? 

La naiba, mi-am spus. Nu putea fi prea important, de vreme ce 
nici măcar nu-mi aduceam aminte ce era. 

— Sigur că da, i-am răspuns. Perfect. 

Ea a mmm-uit în telefon. 

— Eşti atât de gentleman. Din când în când îmi place asta. 
Termin serviciul la şapte. E bine? Vrei să ne-ntâlnim? Să zicem la 
opt? 

— Mi-a explodat maşina, am spus. Şi mi-am simţit limba 
împleticindu-se. Ne putem întâlni la magazinul 7-Eleven din josul 
străzii mele. 

Râsul ei bogat, cremos, mi-a tors din nou în ureche. 

— Îţi spun eu cum facem. Dă-mi o oră în plus ca s-ajung acasă, 
să am timp de-o baie bună şi să mă fac frumoasă, apoi o să fiu acolo, 
în braţele tale. Îţi sună bine? 

— Da. OK. 

A râs din nou şi nu mi-a spus la revedere înainte de a închide. 

Murphy a reapărut imediat ce-am pus telefonul în furcă. 

— Dresden, spune-mi că adineauri nu ţi-ai dat o întâlnire. 

— Eşti pur şi simplu geloasă. 

— "Ie rog, a pufnit ea. Am nevoie de ceva mai mult decât un 
bărbat ca tine ca să mă facă fericită. A-nceput să-şi strecoare un braţ 
sub mine, vrând să m-ajute să mă ridic. O să te frângi ca un băț 
uscat, Dresden. Ar fi cazul să intri în pat înainte de a-ţi mai face şi 
alte iluzii. 

Mi-am proptit o mână în umărul ei şi am împins-o. N-aveam 
chiar atâta putere, dar ea s-a retras, încruntându-se. 

— Ce e? 

— Ceva, am răspuns. 

M-am frecat la ochi. Mă deranja ceva. Uitasem ceva, nu mă- 
ndoiam de asta. Ceva pe care spusesem c-o să-l fac sâmbătă. M-am 
străduit să-mi alung gândurile despre războaiele drogurilor şi despre 

oamenii înnebuniţi de viziunile oferite de A Treia Vedere, la care- 
aveau acces datorită Ochiului-Trei, şi am încercat să mă concentrez. 

N-a durat mult până când mi-a venit în minte. Monica. Îi 
spusesem c-o să iau legătura cu ea. M-am bătut cu palma peste 
buzunarele pardesiului până când mi-am găsit blocnotesul, apoi 
l-am scos. L-am deschis pe bâjbâite şi mi-am fluturat mâna spre 
Murphy. 

— Lumânarea. Trebuie să citesc ceva. 

— Hristoase, Dresden, eşti cel puţin la fel de rău ca primul meu 
soţ. Şi el era destul de încăpățânat ca să se sinucidă. 

A oftat şi mi-a adus lumânarea. Lumina mi-a îndurerat o clipă 
ochii. Am desluşit numărul Monicăi şi l-am format. 

— Alo? s-a auzit, pe un ton întrebător, vocea unui băieţel. 

— Salut, am zis eu. Trebuie să vorbesc cu Monica, te rog. 

— Cine e? 

Mi-am amintit că lucram pentru ea pe ascuns: 

— Vărul ei de-al patrulea, Harry, din Vermont. 

—"K, a spus. Aşteptaţi. Pe urmă a strigat, fără să-şi îndepărteze 
receptorul de buze: MAMĂ! VĂRUL TĂU HARRY DIN 
VERMONT, INTERURBAN! 

Copiii. Nu poţi să nu-i iubeşti. Eu îi ador. Puţină sare, un strop 
de lămâie — perfect. 

Am aşteptat să mi se dezintegreze capul care zvâcnea, lăsându- 
mă pur şi simplu în agonie, în vreme ce puştiul a lăsat receptorul jos 
şi a rupt-o la fugă, tropăind pe o duşumea dură. 

O clipă mai târziu s-a auzit zăngănitul receptorului săltat în 
mână, urmat de vocea înceată, oarecum nervoasă, a Monicăi: 

— Ăă. Alo? 

— Sunt Harry Dresden, i-am spus. Am sunat fiindcă am vrut să 
ştii ce-am reuşit să aflu... 

— Îmi pare rău, m-a întrerupt ea. Nu mai, ăă... nu mai am 
nevoie de nimic din toate astea. 

Am clipit cu nedumerire. 

— Uh, Monica Sells? 

Am citit numărul ei de telefon. 

— Da, da, mi-a confirmat ea, cu voce grăbită, impacientată. Nu 

mai avem nevoie de ajutor, mulţumesc. 

— Momentul e nepotrivit? 

— Nu. Nu. nu e vorba de asta. Vreau doar să-mi anulez comanda. 
Să întrerup serviciile. Nu-ţi face griji pentru mine. 

Vocea ei avea ceva straniu, ca şi cum s-ar fi silit să-i imprime voia 
bună a unei gospodine. 

— O anulezi? Nu mai vrei să-ţi caut soţul? Dar, doamnă, banii... 

Telefonul a început să ţiuie şi sonorul a devenit neclar din cauza 
paraziţilor. Mi s-a părut că aud o voce, undeva, în fundal, apoi a 
dispărut orice sunet, cu excepţia paraziţilor. O clipă am crezut că 
legătura s-a întrerupt cu desăvârşire. Telefoanele naibii, nu te poţi 
baza pe ele. De obicei se defecta ceva în partea mea, nu la celălalt 
capăt al firului. Nici măcar în modul în care se strică nu poţi avea 
încredere. 

— Alo? Alo? am spus, cu glas chinuit, morocănos. 

Vocea Monicăi a revenit. 

— Nu-ţi face probleme din cauza asta. Îţi mulţumesc foarte 
mult pentru ajutor. O zi bună, la revedere, mulţumesc. 

Şi a închis. 

Mi-am îndepărtat telefonul de ureche şi m-am holbat la el. 

— Bizar, am concluzionat. 

— Haide, Harry, a zis Murphy. 

Mi-a luat receptorul din mână şi l-a pus hotărâtă în furcă. 

— Aoleu, mami. Nici măcar nu s-a-ntunecat încă. 

Am făcut gluma asta jalnică încercând să mă gândesc şi la altceva 
în afară de durerea cumplită de cap pe care urma s-o simt când 
avea să m-ajute Murphy să mă ridic. Şi m-a ajutat. Şi durerea n-a 
lipsit. Am intrat în dormitor şontâcăind şi când m-am întins pe 
cearşafurile răcoroase am fost rezonabil de sigur că urma să prind 
rădăcini. 

Murphy mi-a luat temperatura şi mi-a pipăit scalpul cu degetele, 
ocolindu-mi cu grijă oul de gâscă din spatele capului. Mi-a pus în 
ochi lumina unei lanterne mici, ceea ce nu mi-a plăcut. Mi-a dat şi 
să beau apă, ceea ce mi-a plăcut, şi m-a pus să înghit două tablete de 
aspirină, sau de Tylenol, sau de altceva. 

Despre dimineaţa aia nu-mi amintesc decât două lucruri. Unul 

e Murphy, scoţându-mi cămaşa, ghetele şi ciorapii, aplecându-se să 
mă sărute pe frunte şi ciufulindu-mi părul. Pe urmă m-a învelit cu 
păturile şi a stins luminile. Mister s-a urcat încetişor în pat şi mi s-a 
întins de-a latul picioarelor, torcând liniştitor, ca un motoraş diesel. 

Al doilea lucru de care-mi aduc aminte e că a sunat din nou 
telefonul. Murphy era gata de plecare, cu cheile maşinii zângănindu-i 
în mână. S-a întors cu spatele ca să ridice receptorul. 

— Reşedinţa Harry Dresden, a spus. 

A urmat o tăcere. 

— Alo? a zis ea. 

După o altă pauză, a apărut în uşa dormitorului, o umbră mică, 
uitându-se în jos, către mine. 

— A fost o greşeală. Odihneşte-te, Harry. 

— Mulţumesc, Karrin. 

I-am zâmbit, sau am încercat. Probabil că arătam înfiorător. Ea 
mi-a întors zâmbetul şi sunt sigur că a fost unul mai frumos decât 
al meu. 

Pe urmă a plecat. În apartament s-a făcut întuneric şi linişte. 
Mister huruia liniştitor în lumina săracă. 

Ceva a continuat să mă sâcâie, chiar şi când eram gata să adorm. 
Ce uitasem? Şi încă o întrebare, mai puţin raţională — cine fusese 
la telefon şi nu voise să discute cu Murphy? Încercase Monica Sells 
să mă sune? De ce-mi retrăsese cazul şi-mi spusese să păstrez banii? 

Am meditat la asta, la bârele de baseball şi la alte probleme până 
când a reuşit torsul lui Mister să m-adoarmă. 

M-am trezit când s-a zguduit casa deasupra mea, pătrunsă de 
bubuitura unui tunet. 

Se lăsase adevăratul întuneric. Habar n-aveam cât era ceasul. 
Am rămas o clipă întins în pat, derutat şi uşor ameţit. Aveam o pată 
caldă pe picioare, acolo unde stătuse pesemne Mister până cu doar 
câteva secunde înainte, dar uriașul motan gri nu se vedea nicăieri. Îi 
era grozav de frică de tunete. 

Ploaia cădea în valuri. O auzeam, atât pe betonul de afară cât şi 
pe casa veche de deasupra mea. Clădirea scârţăia şi se legăna în vânt 
şi sub tunetele furtunii de primăvară, cu grinzile îndoindu-i-se uşor, 
destul de bătrâne ca să fi câştigat înţelepciunea de a ceda puţin în loc 
să opună o rezistenţă încăpăţânată până când s-ar fi rupt. Probabil 
că aş fi putut să-nvăţ ceva din asta. 

Stomacul îmi chiorăia. M-am ridicat din pat clătinându-mă 
puţin şi mi-am căutat halatul pe dibuite. N-am reuşit să-l găsesc 
în beznă, dar am dat de pardesiul meu, pe scaunul unde îl lăsase 
Murphy, împăturit cu grijă. Peste el erau împrăştiate câteva bancnote, 
alături de un şerveţel pe care scria: „O să mi-i dai înapoi — Murphy”. 
M-am încruntat la bani şi am încercat să-mi ignor străfulgerarea de 
recunoştinţă. Mi-am luat pardesiul şi mi l-am tras peste pieptul gol. 
Pe urmă am intrat în camera de zi desculţ. 

Afară a bubuit din nou tunetul. Eu simţeam furtuna, aşa cum 
n-o pot face o mulţime de oameni, iar cei care pot pun senzaţia 
pe socoteala nervilor. Acolo, sus, era energie brută, goală, pulsând 
printre nori. Simţeam apa din ploaie şi din nori, aerul în mişcare 
suflând picăturile în rafale către pereţii casei de deasupra. Simţeam, 
în aşteptare, focul fulgerului letal, sărind dintr-un nor într-altul 
deasupra mea şi căutând calea cea mai lipsită de împotrivire către 

răbdătorul, eternul pământ care suporta greul atacului furtunii. 
Toate cele patru elemente, interacţionând, deplasându-se, energia 
scânteind dintr-un loc într-altul, în fiecare dintre formele sale. În 
furtuni exista o grămadă de potenţial pe care un vrăjitor putea să-l 
exploateze, dacă era destul de disperat sau destul de prost. Acolo, 
sus, unde se luptau şi se învălmăşeau forţele naturii străvechi, se 
găsea o grămadă de energie care putea fi folosită. 

M-am încruntat, cu gândul la asta. Nu-mi trecuse prin cap 
până atunci. Miercuri noaptea fusese furtună? Da, fusese. Mi- 
am amintit de tunetul care mă trezise pentru câteva clipe în orele 
dinaintea răsăritului. Oare era posibil ca ucigașul să-l fi folosit ca să- 
şi alimenteze vrăjile? Poate. Suporta o cercetare. Forţa magică astfel 
extrasă era adesea prea instabilă sau prea volatilă pentru a fi folosită 
într-o vrajă direcţionată cu atâta grijă. 

Fulgerul a scânteia iarăşi şi am numărat trei sau patru secunde 
înainte de a ajunge tunetul la mine. Dacă ucigașul folosea furtunile 
şi dacă voia să lovească iarăşi, ar fi avut sens s-o facă în noaptea 
aceea. M-am cutremurat. 

Mi-a chiorăit stomacul şi atenţia mi-a fost atrasă de probleme 
mult mai prozaice. Capul mă supăra cumva mai puţin, nu mai 
eram ameţit. Stomacul îmi era furios — ca o mulţime de alţi bărbaţi 
înalţi şi costelivi, mănânc într-una, dar foamea nu mi se potoleşte 
niciodată. N-am idee de ce. Mi-am târşâit picioarele către bucătărie 
şi m-am apucat să pregătesc grătarul. 

— Mister? am strigat. Ţi-e foame, amice? O să frig nişte burgeri, 
niam, niam, niam. 

A scânteiat încă un fulger, de data asta la mai mică distanţă, 
urmat aproape imediat de tunet. Lumina a fost destul de intensă ca 
să pătrundă prin ferestrele mele pe jumătate îngropate, făcându-mă 
să clipesc. Şi în străfulgerarea aceea l-am întrezărit pe Mister. 

Era cocoţat pe un raft cu cărţi, în cel mai îndepărtat colț al 
apartamentului — atât cât se putea de departe de uşa din faţă, la care 
se uita, cu ochii lui luminoşi în semiîntuneric şi, cu toate că avea 
înfăţişarea lenevoasă a tuturor felinelor trândave, îşi ţinea urechile 
aplecate în faţă şi o fixa cu o privire neclintită. Dacă ar fi avut coadă, 
i-ar fi zvâcnit cu nervozitate. 

Atunci am auzit o bătaie în uşă. 

Poate că furtuna mă făcea nervos, dar mi-am întrebat toate 
simţurile, căutând orice ameninţare care-ar fi putut exista. Însă 
aceeaşi furtună amestecase lucrurile, şi tot acel zgomot, fizic şi 
spiritual deopotrivă, nu mă lăsa să-mi dau seama decât că era cineva 
la uşă. 

Mi-am pipăit buzunarul pardesiului în căutarea armei — dar 
mi-am amintit că mi-o pusesem alături, în laborator, în noaptea 
precedentă, că n-o luasem cu mine în centru, la secţia de poliţie. 
Nu mă întrebaţi de ce, dar poliţia nu e mulţumită dacă, în afară de 
poliţişti, în sediul ei mai intră şi alte persoane înarmate. Oricum, în 
clipa aceea nu-mi aveam pistolul la-ndemână. 

Pe urmă mi-am amintit că ar fi trebuit s-apară Linda Randall. 
M-am mustrat fiindcă mă speriam atât de uşor, şi apoi pentru că 
dormisem prea mult, pentru că arătam şi miroseam de parcă de 
două zile n-aş mai fi ajuns sub duş, nu m-aş mai fi pieptănat, nu 
m-aş mai fi bărbierit şi n-aş mai fi făcut nimic altceva care să mă 
m-ajute să par o idee mai atrăgător. Ah, bine. Aveam impresia că, 
pentru Linda, astfel de lucruri n-aveau prea mare însemnătate. 
Poate că pe ea o interesa eau des hommes. 

M-am apropiat de uşă şi am deschis-o, netezindu-mi părul la 
ceafă cu o mână şi încercând să-mi păstrez pe faţă un zâmbet timid. 

Susan Rodriguez aştepta afară, în ploaie, cu umbrela ei neagră 
deschisă deasupra capului. Purta un trenci kaki şi o rochie neagră 
scumpă pe sub el, cu pantofi cu tocuri înalte. La gât şi la urechi îi 
străluceau perle. A clipit nedumerită când am apărut în cadrul uşii. 

— Harry? 

M-am holbat la ea. Oh, Doamne! Uitasem de întâlnirea mea 
cu Susan. Cum de putusem să uit aşa ceva? Adică nepunând la 
socoteală Consiliul Alb, poliţia, vampirii, comoţia, drogaţii, şefii 
mafioţi şi huliganii cu bâte de baseball... 

Ei bine, nu. Probabil că nu exista nicio femeie atât de incredibilă 
ca să-mi rămână în minte în vreme ce treceam prin toate astea. 
Totuşi, era puţin cam nepoliticos din partea mea. 

— Salut, Susan, am spus, fără convingere. 

M-am uitat pe lângă ea. La ce oră spusese c-o să vină? La nouă? 

Şi când spusese Linda că va veni? La opt — nu, o clipă. Spusese opt la 
început, apoi hotărâse că urma s-apară cu o oră mai târziu. La nouă. 
Bravo, băiete. N-avea să fie frumos. 

Susan mă citea ca pe o carte, aşa că s-a uitat în spatele meu, în 
ploaie, înainte de a se uita din nou la mine. 

— Aştepţi pe cineva, Harry? 

— Nu chiar, i-am spus. Uh, da. Poate. Haide, intră. Te uzi până 
la piele. 

Ceea ce nu era tocmai adevărat. Eu mă udam până la piele, 
aveam picioarele goale leoarcă de apă, aşa cum stăteam acolo, în 
pragul uşii, cu vântul suflând ploaia în josul scărilor, către mine. 

Buzele ei s-au arcuit brusc într-un zâmbet răutăcios, de animal 
de pradă, şi a intrat strângându-şi umbrela şi atingându-mă în 
treacăt. 

— Ăsta e apartamentul tău? 

— Da de unde, i-am răspuns. E reşedinţa mea de vară din 
Zurich. 

M-a urmărit cu privirea cât am închis uşa, i-am luat haina şi 
i-am agăţat-o de un suport înalt pentru pălării de alături. 

În timp ce-i atârnam trenciul, s-a întors cu faţa în partea opusă. 
Rochia îi lăsa la vedere spatele, curba prelungă a coloanei vertebrale, 
până la talie. Tivul cădea molarec, mânecile lungi erau strâmte. Îmi 
plăcea. Foarte mult. M-a lăsat să-i privesc spatele în vreme ce se 
îndepărta de mine, apropiindu-se de foc, apoi s-a răsucit încet, cu 
un zâmbet afectat, rezemându-şi de canapea curba lină a unui şold. 
Părul ei negru ca noaptea era strâns în creştet, scoțându-i în evidenţă 
gâtul lung şi zvelt, cu pielea ca o reclamă pentru ceva neted, superb. 
I s-au înălţat colţurile buzelor şi m-a privit cu o scânteiere în ochii 
ei negri, îngustându-şi-i. 

— Te-a pus poliţia să faci ore suplimentare, Harry? m-a întrebat, 
tărăgănând cuvintele. Crimele trebuie să fie senzaţionale. Personaj 
important din lumea interlopă, ucis prin magie. Vrei să dai o 
declaraţie? 

M-am crispat. Continua să vâneze o opinie pentru Arcana. 

— Sigur că da, i-am răspuns. 

A făcut ochii mari, surprinsă. 

— Trebuie să fac un duş, am spus. Mă-ntorc imediat. Mister, fii 
cu ochii pe doamna, eh? 

Susan m-a privit cu o uşoară rostogolire a ochilor, apoi s-a uitat 
în sus, studiindu-l pe Mister, cocoţat pe raft. Cât despre motan, el a 
zvâcnit dintr-o ureche şi a continuat să se holbeze la uşă. 

Deasupra noastră a bubuit alt tunet. 

Am aprins câteva lumânări pentru Susan, apoi am luat una cu 
mine în baie. Gândeşte, Harry. Irezeşte-te, limpezeşte-ţi mintea. Ce 
e de făcut? 

Spală-te, mi-am spus. Miroşi ca un cal. Lasă apa rece să-ţi curgă 
în cap şi caută o rezolvare. Linda Randall o să fie aici într-un minut, 
şi trebuie să găseşti o cale de a o împiedica pe Susan să-şi bage nasul 
în povestea cu crimele. 

Odată ce mi-am dat acest sfat, am căzut de acord cu mine însumi 
şi m-am grăbit să mă dezbrac şi să intru sub duş. Nu folosesc niciun 
încălzitor de apă, aşa că sunt mai mult decât obişnuit cu duşurile 
reci. De fapt, având în vedere cât de des mă întâlnesc eu, ca de 
altfel toţi vrăjitorii, în general, cu o femeie din lumea reală, poate că 
duşurile astea îmi prind tot atât de bine. 

Îmi frecam părul cu şampon când fulgerul a lovit cu mai multă 
putere, tunetul a bubuit mai tare, ploaia a răpăit cu mai multă 
înverşunare. Forţa furtunii a izbit casa veche, şi a izbit-o cu tărie. 
În lumina descărcării electrice se vedea aproape ca ziua. Era aproape 
imposibil să mai auzi şi altceva în afară de tunet. Am surprins 
cu coada ochiului o zvâcnire, o umbră trecând prin faţa ferestrei 
îngropate (acoperită de perdele modeste) a băii. Cineva se îndrepta 
spre scările care coborau către apartamentul meu. 

V-am povestit cum se face că n-am o tonă de succes la femei? 
Nopțile ca aceasta sunt motivul. Am sărit de sub duş, cu capul 
numai spumă, mi-am înfăşurat un prosop în jurul mijlocului şi am 
luat-o spre camera din faţă. 

Nu puteam s-o las pe Linda s-ajungă la ușă şi să-i deschidă Susan. 
Ar fi fost o înfruntare pisicească precum n-aţi mai văzut vreodată, şi 
toate muşcăturile şi zgârieturile mi-ar fi fost adresate. 

Am apărut de după colţ, ieşind din baie şi intrând în camera 
principală, şi am văzut-o pe Susan întinzând mâna către mânerul 


NORI DE FURTUNĂ / 147 


uşii. Fulgerul a strălucit iarăși şi tunetul m-a împiedicat s-aud chic- 
clac-ul mânerului. Însă am auzit altceva, un mârâit şi un stupit, 
şi l-am văzut pe Mister, acum în picioare, cu spatele arcuit şi cu 
toată blană zbârlită, cu dinţii dezgoliţi, cu ochii din care-i pierise 
somnolenţa lipiţi de ușă. 

Tunetul s-a stins în vreme ce deschidea Susan. Vedeam faţa ei 
din profil. Îşi ţinea o mână în şold şi avea un mic zâmbet amuzat, 
dar periculos, pe buzele frumoase. 

Când s-a deschis uşa, l-am simţit, am simţit norul de energii 
care însoţeşte un spirit intrat în lumea muritorilor, ascuns până 
atunci de fundalul zgomotos al furtunii. În prag stătea o siluetă, 
mai degrabă pătrăţoasă, de nici măcar un metru cincizeci înălțime, 
îmbrăcată într-un trenci simplu, maroniu, şi reliefată în lumina 
albastră a fulgerului. O siluetă care avea ceva nepotrivit, ceva care 
nu făcea parte din lumea bătrânului şi bunului Pământ. „Capul” 
creaturii s-a întors să mă privească şi două puncte neaşteptate de 
foc s-au aprins, tot atât de albastre ca fulgerul care dansa pe boltă, 
luminând curbele pieloase, neomeneşti, ale unei feţe ce aducea mai 
degrabă cu a unei broaşte mari, pline de negi. 

Susan a aruncat o privire către faţa demonului de la o jumătate 
de metru distanţă şi a țipat. 

— Susan! am strigat, apropiindu-mă deja de canapea. Dă-te la 
o parte din drum! 

M-am aruncat la podea în spatele canapelei, aterizând cu un 
bumf al podelei tari, izbite de coastele mele. 

Fălcile demonului s-au deschis într-un sâsâit mut şi gârlejul i s-a 
contractat într-un mod bizar în clipa dispariţiei mele. S-a auzit un 
şuierat, şi o porţiune din canapea, de mărimea unei inimi, s-a topit 
pur şi simplu într-un nor de pâclă şi de duhoare cumplită. Din el au 
sărit stropi de lichid, căzând pe podea, alături de mine, şi atacând-o 
în punctele de contact, unde au săpat găuri mici în numai două 
secunde. M-am rostogolit, îndepărtându-mă de canapea şi de acidul 
demonului. 

— Susan! am zbierat. Du-te către bucătărie! Nu sta între el şi 
mine! 

— Ce creatură e asta? mi-a strigat ea, drept răspuns. 

— Una rea. 

Mi-am săltat capul şi m-am uitat prin gaura fumegândă din 
canapea, gata să mă las din nou în jos la primul semn de pericol. 
Demonul, mai bondoc şi mai masiv decât un om, stătea în cadrul 
uşii, cu ambele labe cu degete lungi, cu perniţe în vârfuri, întinse 
către interiorul casei. S-a oprit ca şi cum s-ar fi sprijinit de un ecran 
luminos. 

— De ce nu intră? m-a întrebat Susan, din colţul opus, de lângă 
uşă. 

Stătea cu spatele rezemat de perete, cu ochii mari, îngroziţi. 
Dumnezeule, m-am gândit, numai să nu leşini aici, Susan. 

— Există legi care ocrotesc casa, i-am răspuns. Nu e o creatură 
muritoare. Trebuie să-şi adune toată energia ca să treacă prin bariera 
din jurul unei locuinţe. 

— Nu poate să intre? a zis ea. 

Avea vocea piţigăiată, stridentă. Punea întrebări, aduna 
informaţii, date, cădea către instinctele carierei ei ingrate — fiindcă, 
am bănuit eu, partea raţională a creierului îi fusese scurtcircuitată. 
Asta li se întâmplă oamenilor care văd pentru prima oară un demon 
şi îl privesc cu prea multă intensitate. 

M-am repezit la ea şi am apucat-o de braţ, trăgând-o către trapa 
care răspundea în laboratorul meu de jos. 

— Coboară acolo! i-am strigat, săltând chepengul dintr-o 
smucitură şi dând la iveală scara mobilă, pliată. 

— E întuneric! a protestat Susan. Oh, Doamne. S-a uitat 
nedumerită către mijlocul meu. Harry? De ce eşti dezbrăcat? 

Mi-am coborât privirea. Şi am roşit. Probabil că-mi căzuse 
prosopul în timp ce ţopăiam prin jur. Când mi-am aplecat fruntea, 
clăbucul rămas în păr mi-a alunecat în ochii care-au început să mă 
usture şi să mă ardă. Oare-n seara aia lucrurile ar fi putut ieşi cumva 
mai prost? 

Dinspre uşă s-a auzit sunetul unei rupturi şi demonul-broască 
râioasă s-a prelins înainte, făcând un pas împleticit. Acum era în 
casa mea. Fulgerele continuau să danseze pe cer, în spatele lui, aşa 
că, în timp ce venea către mine, nu puteam să-i desluşesc decât 
conturul urât, cocoşat şi strălucirea electrică a ochilor mari, rotunzi 

şi saşii. Gârlejul i se mişca, ondulându-se mărunt. 

— Căcat, am spus. 

Sunt cât se poate de elocvent în momente de criză, şi m-am 
întors spre demon, cu vârfurile degetelor mari ale celor două mâini 
atingându-se, cu toate celelalte răsfirate, cu palmele către el. 

Gura i s-a deschis iarăşi, şi a scos un sunet lipicios, ca şi cum ar 
fi vrut să scuipe. 

— Vento Riflittum! am strigat, dorind să le dau spaimei şi 
anxietăţii mele o formă tangibilă şi aruncându-le din inima care-mi 
bătea nebunește, prin umeri şi prin braţe, direcţionându-le către 
duşman. Globul de acid demonic s-a năpustit spre faţa mea. 

Groaza şi adrenalina mi-au ajuns vâjâind în vârfurile degetelor, 
preschimbându-se în vânt şi câştigând o viteză suficientă ca să reteze 
părul de pe braţul unui bărbat. Un vânt care a prins globul de acid 
şi l-a azvârlit înapoi, către demon, sub forma unui jet de stropi fini, 
făcând creatura să se oprească brusc şi chiar să se retragă câţiva paşi, 
cu picioarele cu gheare alunecându-i pe podeaua mea netedă şi 
agăţându-se de covoare. 

Acidul a sfârâit şi i-a împroşcat pielea cu scântei electrice 
minuscule, albastre, dar n-a părut să-i facă vreun rău. Însă i-a topit 
trenciul, transformându-i-l în zdrenţe într-un timp mai scurt decât 
era nevoie ca să-ți tragi răsuflarea în mijlocul mobilelor şi covoarelor 
mele devastate. 

Demonul a scuturat din cap, adunându-şi puterile minţii. 
M-am întors către colţul opus, de lângă uşă, şi mi-am întins mâna, 
trâmbiţând: 

— Vento Servitas! 

Cu lemnul său palid şi neted strălucind în întuneric, toiagul 
meu de vrăjitor a zburat către mine, purtat de o adiere mai blândă, 
mai delicată, a aceluiaşi vânt. L-am prins şi l-am rotit în direcţia 
creaturii, invocând liniile de forţă şi toată puterea din adâncul 
lungilor şi neîntreruptelor sale fibre de lemn. L-am întins către 
demon ca pe o bară orizontală şi am strigat: 

— Afară! Afară! Afară! Nu eşti binevenit aici! 

O abordare în orice alte circumstanţe poate prea dramatică — 
dar, când ai un demon în camera de zi, nimic nu pare un exces. 

Demonul-broască râioasă şi-a încovoiat umerii, înţepenindu-se 
bine pe tălpile lui lare, şi a gemut când valul de forţă invizibilă a 
izvorât din toiagul meu, alunecând iute, ca o mătură, de-a lungul 
duşumelei. ÎL simţeam împotrivindu-mi-se, opunându-se puterii 
toiagului, ca şi cum aş fi proptit lemnul de o bară de oţel verticală, 
încercând s-o crăp de-a curmezişul. 

Ne-am încordat, înfruntându-ne în tăcere vreme de câteva 
secunde, până când mi-am dat seama că era pur şi simplu prea 
puternic pentru mine. N-aveam să reuşesc să-l mătur ca pe un 
diavol minor sau ca pe un strigoi fără importanţă. În scurt timp 
aveam să mă simt epuizat şi, odată ce avea să fie liber să se miște 
iarăşi, demonul urma fie să mă dizolve cu acidul lui, fie s-ajungă 
până la mine cu mersul lui împleticit şi să mă sfâşie în bucăţi. Avea 
să fie mai puternic decât un muritor, cu al dracului de mult mai 
rapid şi n-avea să se oprească înainte de a mă ucide, sau înainte de 
a răsări soarele, sau înainte de a fi îndeplinite simultan mai multe 
condiţii puţin probabile. 

— Susan! am strigat, cu pieptul tresăltându-mi. Eşti acolo, jos? 

— Da, a răspuns ea. A plecat? 

— Nu tocmai, nu. 

Îmi simţeam palmele asudând, simţeam lemnul neted al 
toiagului începând să alunece. Clăbucul îmi ardea ochii din ce în ce 
mai tare, iar luminile din ochii demonului străluceau din ce în ce 
mai puternic. 

— De ce nu-i dai foc? Trage în el! Aruncă-l în aer! 

Avea ceva cercetător în voce, ca şi cum s-ar fi uitat în jurul ei 
acolo, în laborator. 

— Nu pot, i-am spus. Nu pot pompa în creatura asta destulă 
forţă ca să-i fac vreun rău fără să sărim şi noi în aer odată cu ea. 
Trebuie să pleci de-aici. 

Mintea îmi alerga nebuneşte, luând în calcul, calmă şi raţională, 
probabilităţi, tot soiul de cifre, rezervele mele de energie. Creatura 
venise acolo pentru mine. Dacă o atrăgeam de lângă uşă, în 
dormitorul meu şi în baie, Susan ar fi putut să fugă. Pe altă parte, 
era posibil să i se fi poruncit să ucidă, în afară de mine, şi orice 
martor, caz în care, după ce mă dădea gata, ar fi plecat pe urmele ei. 

Trebuia să existe un alt mod în care s-o scot pe Susan din casă. Şi 
atunci mi-am adus aminte. 

— Susan! am strigat. Acolo jos, pe masa mea, e o sticlă pentru 
sportivi. Bea ce e în ea şi gândeşte-te că vrei să fii departe de-aici. 
OK? Gândeşte-te că vrei să fii foarte departe. 

— Am găsit-o, mi-a răspuns ea, o secundă mai târziu. Miroase 
urât. 

— La naiba, e un elixir. O să te scoată de-aici. Bea-l! 

S-a auzit un soi de gâlgâit şi, peste o clipă, ea m-a întrebat: 

— Şi acum? 

Am clipit nedumerit şi m-am uitat spre scara care cobora. 

— Ar fi trebuit să funcţioneze... 

M-am întrerupt când creatura broască s-a aplecat în faţă şi a 
întins un picior cu gheare, făcând un singur pas care a apropiat-o cu 
un metru de mine. Am reuşit s-o opresc din nou, cu mare greutate, 
dar ştiam că avea să sară la beregata mea peste numai câteva secunde. 

— Nu s-a-ntâmplat nimic, a zis Susan. La naiba, Harry, trebuie 
să facem ceva. 

Şi pe urmă a apărut urcând stângace treptele, cu ochii negri 
fulgerându-i şi cu pistolul meu de calibrul .38 în mână. 

— Nu! i-am spus. Nu trage! 

Am simţit din nou toiagul alunecându-mi. Demonul se pregătea 
să treacă dincolo de sistemul meu de apărare. 

Susan a ridicat arma, palidă, cu mâinile tremurându-i, şi a apăsat 
pe trăgaci. Un pistol Chief's Special de calibrul .38 are şase gloanţe, 
şi eu folosesc muniţie de viteză-medie, mai degrabă decât gloanţele 
penetrante, explozive, sau decât altele, tot atât de sofisticate. 
Sunt mai puţine şanse să meargă ceva anapoda în prezenţa unei 
multitudini de forţe magice. 

O armă de foc e o maşinărie destul de simplă. Un revolver e una 
foarte simplă. Butoiaşe, mecanisme de acţionare şi o simplă pârghie 
pentru aprinderea pulberii. În marea majoritate a cazurilor, magiei 
îi e greu să intre în conflict cu fizica. 

Pistolul a bubuit de şase ori. 

Primele două gloanţe au ratat probabil cu mult ţinta, lovind cu 
totul altceva. Următoarele două au izbit pielea demonului, lăsând 

urme adânci în ea înainte de a ricoşa, zburând nebunește prin 
încăpere, aşa cum mă temusem că avea să se întâmple, şi fiind mai 
degrabă un pericol pentru noi. Din fericire, am scăpat amândoi vii 
şi nevătămaţi. Al cincilea glonţ a trecut printre picioarele lungi, de 
formă bizară, ale demonului, ajungând dincolo de el. 

Al şaselea l-a izbit drept între ochii ca nişte lanterne, făcându-l 
să-şi piardă echilibrul şi să cadă cu un şuierat de frustrare. 

Am icnit şi am înhăţat-o pe Susan de încheietura mâinii. 

— În subsol, am spus, cu respiraţia întretăiată, în timp ce ea 
arunca arma. 

Am coborât amândoi scara în grabă. Nu m-am ostenit să-nchid 
ușa în urma mea. Creatura putea să-şi croiască drum prin duşumea, 
dacă era nevoită. Aşa aveam să ştiu măcar pe unde cobora, în loc să- 
şi sfredelească un tunel şi să mă trezesc cu ea în creştet. 

Prin puterea voinţei mele, vârful bastonului continua să 
împrăştie lumină, alungând întunericul din încăpere. 

De pe raft s-a auzit vocea lui Bob. 

— Harry? Luminile din ochii craniului s-au aprins, şi s-a rotit, 
îndreptându-se spre mine. Ce naiba se petrece? Ohooo, cine-i 
frumuşica? 

Susan a sărit în sus. 

— Ce-i asta? 

— Nu-i da atenţie, i-am spus, şi mi-am urmat propriul sfat. 

M-am dus în capătul opus al mesei din laborator şi am început 
să-ndepărtez de pe duşumea, cu lovituri de picior, cutii, pungi, 
blocnotesuri şi broşuri vechi. 

— Ajută-mă să eliberez spaţiul ăsta de pe podea. Repede! 

Ea m-a ajutat, iar eu mi-am blestemat lipsa talentului de păstrător 
al curăţeniei, vinovată de harababura în acel capăt al laboratorului. 
Mă străduiam să ajung la cercul pe care-l făcusem pe podea, un 
inel perfect din aramă, un cadru neîntrerupt pe beton, care putea 
fi folosit pentru a reţine un demon — în interiorul sau în afara lui. 

— Harry! a zis Bob, înecându-se cu cuvintele, în timp ce noi 
ne agitam. E un, ăă. Un demon-broască râioasă al naibii de arțăgos 
coboară scara. 


— Stiu, Bob. 

Am săltat o grămadă de cutii de carton goale şi le-am aruncat 
într-o parte, în timp ce Susan azvârlea cu frenezie nişte hârtii, 
scoțând la vedere întregul inel de aramă, cu un diametru de aproape 
un metru. Am luat-o de mână şi am intrat în cerc, trăgând-o lângă 
mine. 

— Ce se-ntâmplă? m-a întrebat ea, uluită şi îngrozită. 

— Stai pur şi simplu cât mai aproape, i-am spus. 

S-a lipit strâns de mine. 

— Demonul te vede, Harry, mi-a raportat Bob. Are de gând să 
scuipe ceva pe tine, aşa cred. 

N-am avut timp să verific dacă Bob avea sau nu dreptate. M-am 
aplecat şi am atins cercul cu vârful toiagului, dorindu-mi să-i dau 
putere, să reţină creatura în afară. Cercul a luat fiinţă în jurul nostru, 
o încordare tăcută şi nevăzută a aerului. 

Ceva a împroşcat bariera invizibilă cu un şuierat, la numai câţiva 
centimetri de faţa mea. M-am uitat şi am zărit acidul negru scuipat 
alunecând pe scutul invizibil pe care ni-l oferise puterea cercului. 
Dacă ar fi ajuns cu o jumătate de secundă mai devreme, mi-ar fi 
mistuit faţa. Un gând vesel. 

Am încercat să-mi ţin răsuflarea, să stau nemișcat şi să nu-mi 
las nicio parte a corpului să iasă din cerc, fiindcă l-ar fi întrerupt, 
anulându-i puterea. Îmi tremurau braţele şi îmi simţeam picioarele 
moi. Şi Susan tremura vizibil. 

Demonul se apropia tiptil. Puteam să-l văd clar în lumina 
toiagului meu, şi îmi doream să nu fi putut. Era înfiorător de slut, 
diform, urât mirositor, cu muşchi puternici, şi îl comparasem cu 
o broască râioasă doar fiindcă nu găsisem nimic altceva destul de 
asemănător ca să-l descrie. Ne-a aruncat o privire feroce şi şi-a 
repezit pumnul în scutul cercului. Lovitura a ricoşat într-o ploaie 
de scântei albastre şi creatura a şuierat, un sunet oribil, având ceva 
din urletul vântului. 

Afară, furtuna continua, un tunet după altul, înăbuşite de pereţii 
groşi ai subsolului. 

Susan stătea lipită de mine, aproape plângând. 

— De ce nu ne ucide? De ce nu ne-nșfacă? 

— Nu poate, i-am explicat, cu blândeţe. Nu poate trece de 

marginea cercului şi nu poate face nimic ca s-o întrerupă. Atâta 
timp când niciunul dintre noi nu trece de linia aia, o să fim în 
siguranţă. 

— Oh, Doamne, a zis ea. Cât trebuie să stăm aici? 

— Până în zori. Până răsare soarele. Pe urmă trebuie să plece. 

— Aici, jos, nu e soare, a obiectat ea. 

— Nu funcţionează aşa. Creatura are un soi de cordon de 
putere, care se-ntinde către indiferent cine o fi invocat-o. Un cablu 
de alimentare. Imediat ce răsare soarele, cablul e tăiat şi ea dispare 
ca un balon rămas fără aer. 

— Şi când răsare soarele? 

— Oh, ei. Peste vreo zece ore. 

— Oh, a zis ea. 

Şi-a sprijinit capul de pieptul meu gol şi a închis ochii. 

Demonul-broască râioasă ocolea încet cercul, căutând un punct 
slab al scutului. N-avea să găsească niciunul. Am închis şi eu ochii, 
încercând să mă gândesc. 

— Ăă, Harry, a început Bob. 

— Nu acum, Bob. 

— Dar, Harry..., a încercat el din nou. 

— La naiba, Bob. Încerc să mă gândesc. Dacă vrei să-mi fii într- 
adevăr de folos, ai putea încerca să-ţi dai seama de ce elixirul de 
evadare în care aveai atât de multă încredere n-a funcţionat pentru 
Susan. 

— Harry, a protestat el, tocmai asta-ncerc să-ţi spun. 

— E cald aici? a murmurat Susan, cu buzele spre pieptul meu. 
Sau m-am încins eu? 

Am avut brusc o bănuială cumplită. M-am uitat în jos, la Susan, 
şi am avut o senzaţie de leşin. Nu, cu siguranţă nu. Nu. Nu era cu 
putinţă. 

Ea şi-a ridicat privirea spre mine, cu ochii negri încețoşaţi. 

— O să murim, Harry, nu-i aşa? Te-ai gândit vreodată c-ai vrea 
să mori făcând dragoste? 

M-a sărutat pe piept, aproape absentă. 

A fost o senzaţie plăcută. Da, într-adevăr plăcută. Am încercat 
să nu dau atenţie spatelui ei încântător, pe care-l simţeam gol sub 

palmă. 

— Eu m-am gândit de multe ori la asta, a zis Susan, cu buzele 
pe pielea mea. 

— Bob, am început eu, cu furia adunându-mi-se în glas. 

— Am încercat să-ţi spun, s-a tânguit el. Am încercat! A-nşfăcat 
celălalt elixir şi l-a dat pur şi simplu peste cap. Ţeasta lui Bob s-a 
întors uşor către mine şi luminile i-au devenit mai strălucitoare. 
Însă trebuie totuşi să recunoşti. Elixirul dragostei funcţionează de 
minune. 

Susan îmi săruta pieptul şi se freca de mine într-un stil nicidecum 
demn de o doamnă, extrem de plăcut şi de capabil să distragă atenţia. 

— Bob, îţi jur c-o să te-ncui într-un seif din perete pentru 
următorii două sute de ani. 

— Nu e vina mea! a protestat el. 

Demonul urmărea cu ochi ceţoşi ceea ce se petrecea în cerc, 
eliberând cu lovituri de picior o porţiune din podea, curăţând-o de 
resturi atât cât era necesar ca să poată sta sprijinindu-se pe pulpe şi 
fixându-ne cu privirea, agitat şi gata de atac, ca o pisică la pândă, 
așteptând să-şi scoată şoarecele capul din borta lui. Susan îşi înălța 
spre mine ochii arzători şi încerca să mă trântească pe podea, ceea 
ce m-ar fi scos în afara protecţiei oferite de cerc. Bob continua să se 
tânguie, susţinându-şi nevinovăția. 

Cine spune că nu ştiu cum să distrez o doamnă? 

Susan mi s-a agăţat de gât şi mi-a smucit capul în jos, către al 
ei, pentru un sărut. Şi au urmat, ei bine, sărutări. A fost, ăă, extrem 
de interesant. Pasiune perfectă, abandon, nici urmă de sfială sau 
de ezitare. Sau oricum nu din partea ei. Eu mi-am săltat capul un 
minut mai târziu, ca să respir, cu buzele furnicându-mă din cauza 
intensității sărutării, iar ea s-a uitat în sus, la mine, fixându-mă cu 
ochi arzători. 

— la-mă, Harry. Am nevoie de tine. 

— Xă, Susan. În momentul ăsta nu e o idee prea bună, am spus. 

Elixirul o luase bine în stăpânire. Nu era de mirare că-şi revenise, 
scăpând de spaimă într-o destul de mare măsură ca să urce scările şi 
să tragă cu pistolul meu în demon. Îi diminuase inhibiţiile suficient 
de mult ca să-i atenueze şi temerile. 

Degetele lui Susan cutreierau, ochii ei azvârleau scântei. 

— Buzele tale spun nu, a tors ea, dar asta spune da. 

M-am săltat pe vârfurile picioarelor şi am înghiţit în sec, 
încercând să-mi păstrez echilibrul şi să desprind în acelaşi timp 
mâna ei de pe mine. 

— Chestia aia spune întotdeauna câte-o prostie, i-am explicat. 

Dar ea trecuse dincolo de rațiune. Flixirul îi adusese libidoul la 
intensitate sinucigaşă. 

— Bob, dă-mi o mână de-ajutor aici! 

— Sunt blocat în craniu, mi-a răspuns el. Dacă nu mă laşi să ies, 
nu pot face mai nimic, Harry. 

Susan s-a ridicat pe vârfuri ca să-mi ronţăie urechea, şi-a înfăşurat 
o coapsă frumos modelată în jurul uneia dintre coapsele mele şi a 
început să scâncească şi să mă tragă către podea. Echilibrul meu a 
prins să se clatine. Un cerc cu raza de nici un metru nu era suficient 

de mare ca să practici luptele corp la corp sau gimnastica sau... orice 
altceva în interiorul lui fără să-ţi iasă în afară o parte a corpului pe 
care s-o mestece demonul în aşteptare. 

— Celălalt elixir mai e acolo? am întrebat. 

— Sigur că da, a zis Bob. ÎL văd pe podea, unde-a căzut. Aş 
putea şi să ţi-l arunc. 

— OK, am încuviinţat, excitându-mă — ei, fie. Excitându-mă şi 
mai tare. Aveam şanse să ies viu din subsol. Te las să ieşi pentru cinci 
minute. Vreau să-mi ajuţi, să-mi arunci elixirul. 

— Nu, şefule, a spus Bob, cu o voce înnebunitor de veselă. 

— Nut?! Nu?! 

— les pentru douăzeci şi patru de ore, sau deloc. 

— La naiba, Bob! Sunt răspunzător pentru ceea ce faci dacă te 
las să ieşi! Ştii asta! 

— Nu port lenjerie, mi-a şoptit Susan la ureche, încercând ceva 
care aproxima o figură de wrestling ca să mă trântească la podea. 

M-am legănat, păstrându-mi echilibrul, şi am reuşit cu greu s-o 
opresc. Ochii de broască ai demonului s-au îngustat, şi s-a ridicat în 
picioare, gata să sară la noi. 

— Bob! am strigat. Ticălos murdar! 

— Încearcă să trăieşti câteva sute de ani într-un craniu, Harry! 
O să-ţi doreşti şi tu din când în când câte-o noapte liberă! 

— Bine! am zbierat, cu inima în gât când am fost din nou cât 
pe ce să-mi pierd echilibrul. Bine! Asigură-te că-mi dai elixirul! Ai 
douăzeci şi patru de ore! 

— Asigură-te tu că-l prinzi, a ripostat el. 

Pe urmă, prin ambii ochii ai craniului s-a revărsat câte un şuvoi 
de lumină portocalie, scurgându-se în încăpere. Luminile s-au 
năpustit, într-un nor prelung, către sticla cu elixir căzută pe podea 
în partea opusă a laboratorului, au ridicat-o şi au azvârlit-o către 
mine. Mi-am întins mâna liberă şi am prins-o, am fost cât pe ce s-o 
scap pentru o clipă, apoi am reuşit s-o ţin din nou bine. 

Luminile portocalii, care erau Bob sub înfăţişarea de spirit, au 
ţopăit puţin, apoi au zbârnâit în susul scării şi au ieşit din laborator, 
făcându-se nevăzute. 

— Ce-i asta? a murmurat Susan, cu o privire năucită. 

— O altă băutură, i-am spus. Bea-o cu mine. În privinţa 
concentrării, cred c-o pot face eu pentru amândoi, ca să ieşim de- 
aici. 

— Harry, a zis ea. Nu mi-e sete. Flacăra din ochii ei mocnea. 
Mi-e foame. 

Mi-a venit o idee. 

— Odată ce-o să-l bem, o să fiu pregătit şi-o să putem merge-n 
pat. 

S-a uitat la mine ca prin ceaţă şi a zâmbit, pervers, cu încântare. 

— Oh, Harry. Până la fund! 

Mâinile ei au făcut un soi de comentariu mut al cuvintelor, şi 
am sărit în sus, aproape scăpând sticla. O altă parte a şamponului 
din cap mi-a alunecat către ochii care-mi ardeau deja, şi am strâns 
cu putere din pleoape. 

Am sorbit cam jumătate din conţinut, încercând să-i ignor 
gustul de cola fără acid, şi m-am grăbit să-i dau restul lui Susan. Ea 
a zâmbit alene şi a băut tot, lingându-se pe buze. 

A început în măruntaiele mele — un soi de senzaţie şovăielnică 
de fâlfâire care s-a deplasat, urcându-mi către plămâni şi ieşind 
prin umeri, pentru a-mi cobori în josul braţelor. A luat-o şi în josul 
trupului, trecându-mi prin şolduri şi ajungând în picioare. M-a 
cuprins un tremur incontrolabil. 

Pe urmă m-am risipit pur şi simplu într-un nor de un milion 
de miliarde de bucățele minuscule de Harry, fiecare dintre ele cu 
propria sa vedere, din propria perspectivă. Pentru mine, încăperea 
nu mai era doar un subsol pătrăţos, dezordonat, ci un model 
din energii, grupate în forme şi pentru utilizări specifice. Până şi 
demonul nu mai era decât o învălmăşeală de particule, înceată şi 
densă. Mi-am făcut norul să se scurgă în sus, trecând prin modelul 
deschiderii din tavan şi ieşind din apartament pentru a pătrunde în 
vacarmul furtunii informe. 

A durat, probabil, vreo cinci secunde, după care puterea elixirului 
a început să scadă. Am simţit micile fărâme de mine năvălind brusc 
unele către altele şi ciocnindu-se cu o viteză de neimaginat. Durea, şi 
mi-a stârnit greaţa, simţeam un soi de lovituri de impact puternice, 
venind din absolut orice direcţie, şi din toate în acelaşi timp. M-am 

clătinat pe picioare, mi-am proptit toiagul în pământ şi am simţit 
ploaia revărsându-se asupra mea. 

Susan a apărut lângă mine o bătaie de inimă mai târziu şi s-a 
aşezat imediat în fund, în ploaie. 

— Oh, Doamne. Mă simt îngrozitor. 

În apartament, demonul a urlat, un şuier bubuitor, fără voce. 

— Haide, i-am spus lui Susan. Trebuie să plecăm de-aici înainte 
să-i vină mintea la cap şi să se uite după noi afară. 

— Mi-e greață, a zis ea. Nu sunt sigură că pot să merg. 

— Amestecul elixirelor, i-am explicat. Îți poate face asta. Dar 
trebuie să plecăm. Haide, Susan. Sus cu tine! 

M-am aplecat, am ridicat-o în picioare şi am pus-o în mişcare, 
îndepărtându-ne de apartamentul meu. 

— Unde mergem? a întrebat. 

— Ai cheile maşinii? 

S-a bătut cu palma peste rochie, ca şi cum şi-ar fi căutat 
buzunarele, apoi a clătinat din cap, năucită. 

— Erau în buzunarul trenciului. 

— Atunci mergem pe jos. 

— Unde? 

— Către Reading Road. Se inundă întotdeauna când plouă atât 
de tare. O să fie destulă apă ca să trântească la pământ creatura aia, 
dacă-ncearcă să ne urmărească. 

Nu era decât la două cvartale distanţă. Ploua cu găleata. 
Dârdâiam de frig, eram dezbrăcat şi în ochi îmi intra mai mult 
clăbuc. Dar cel puţin eram curat. 

— Ce? a mormăit ea. Ce-o să-i facă ploaia? 

— Nu ploaia. Apa curgătoare. Îl ucide dacă-ncearcă s-o 
traverseze, pe urmele noastre, am lămurit-o eu, răbdător. 

Speram că elixirele amestecate în stomacul ei n-avuseseră vreun 
efect ireversibil. Se mai întâmplaseră accidente. Ţinând cont de 
toate, înaintam cu o viteză bună, acoperiserăm poate patruzeci de 
metri prin ploaia torențială. Nu mai aveam mult. 

— Oh. Oh, asta-i bine, a spus. 

După care a fost cuprinsă de convulsii şi a căzut brusc la pământ. 
Am încercat s-o susţin, dar eram pur şi simplu prea obosit, braţele 

îmi erau prea slăbite. Aproape că m-am prăbuşit alături de ea. S-a 
rostogolit pe-o parte şi a rămas întinsă aşa, vomând îngrozitor, 
golindu-şi tot stomacul. 

Fulgerul şi tunetul s-au dezlănţuit din nou deasupra noastră, 
şi am auzit pocnetul ascuţit al unui copac atins de electricitatea 
furtunii. Am văzut o străfulgerare puternică la impact, urmată de 
strălucirea crengilor în flăcări. M-am uitat în direcţia spre care ne 
îndreptam. De Roading Road, strada inundată unde am fi fost la 
adăpost de demon, ne mai despărţeau încă treizeci de metri. 

— N-aş fi crezut c-o să rezişti atât de mult, a spus cineva. 

Aproape că mi-a stat inima. Mi-am prins toiagul cu amândouă 
mâinile şi m-am răsucit încet descriind un cerc întreg, căutând sursa 
vocii. 

— Cine-i acolo? 

Undeva, în lateral, o pată de frig — nu frig la modul fizic, ci 
ceva mai profund şi mai întunecat decât puteau detecta celelalte 
simţuri ale mele. O contopire de umbre, o iluzie în întunericul 
dintre lumini, dispărută când scânteiase fulgerul şi reapărută după 
încetarea lui. 

— Te-aştepţi să-ţi dezvălui numele meu? m-a luat în râs 
contopirea de umbre. E de-ajuns să-ţi spun că sunt cel care te-a ucis. 

— Eşti sub aşteptări, am ripostat, încă răsucindu-mă, cu ochi 
cercetători. Treaba nu s-a făcut. 

Pe urmă am reuşit să disting, la vreo şase metri distanţă, în bezna 
de sub un felinar spart, silueta unei persoane. N-aş fi putut spune 
dacă era bărbat sau femeie, şi nu-mi dădeam seama nici după glas. 

— Se va face în curând, a spus. N-ai cum să mai rezişti prea 
mult. Demonul meu o să te dea gata în următoarele zece minute. 

Glasul era plin de o încredere absolută. 

— Tu ai chemat demonul ăla? 

— Într-adevăr, mi-a confirmat silueta de umbră. 

— Nu eşti în toate minţile? am întrebat, uluit. Nu ştii ce se 
poate întâmpla dacă scapă creatura aia? 

— N-o să scape, m-a asigurat silueta. E sub controlul meu. 

Mi-am extins simţurile către ea şi am descoperit ceea ce bănuisem 
că trebuia să fie adevărul. Nu era o persoană reală, sau o iluzie care-o 

masca. Era numai o aparenţă, o fantasmă a formei şi a sunetului, o 
hologramă capabilă să vadă, să audă şi să vorbească pentru creatorul 
ei, indiferent unde s-ar fi aflat acesta. 

— Ce faci? a pretins să i se spună. 

Probabil că mă simţise sondând-o. 

— Îşi verific scrisorile de acreditare, am răspuns, şi mi-am 
trimis către ea o parte din puterea voinţei care-mi mai rămăsese, 
echivalentul vrăjitoresc al unei palme peste obraz. 

Imaginea a ţipat, surprinsă, şi s-a retras clătinându-se. 

— Cum ai fäcut asta? a mârâit. 

— Am fost la şcoală. 

Holograma a mormăit, apoi şi-a ridicat vocea şi a strigat ceva 
rostogolind silabele. Am încercat să le desluşesc, dar bubuitura unui 
alt tunet i-a acoperit glasul la jumătate din ceea ce trebuia să fi fost 
numele demonului. 

Zgomotul îndepărtat şi estompat al tărăboiului făcut de demonul 
care-mi distrugea apartamentul s-a oprit brusc. 

— Acum, a spus imaginea, cu sarcasm în glas. Acum o să plăteşti. 

— De ce faci asta? am întrebat. 

— Îmi stai în cale. 

— Lasă femeia să plece. 

— Îmi pare rău, mi-a răspuns. A văzut prea multe. Acum îmi stă 
şi ea în cale. Demonul meu o să vă ucidă pe amândoi. 

— Nemernicule, am mârâit. 

Mi-a râs în nas. 

M-am uitat către apartamentul meu, în urmă, peste umăr. Am 
auzit prin ploaie un şuier uscat, hârjâit, sub care se desluşea un 
soi de mârâială păcănitoare. Ochii albaştri de broască, reflectând 
lumina fulgerelor, şi-au făcut apariţia pe scări, ieşind din locuinţa 
mea de la subsol. Creatura m-a fixat imediat cu privirea şi s-a pus în 
mişcare. Aripa din spate a maşinii lui Susan, parcată lângă clădire, îi 
stătea în drum, aşa c-a apucat automobilul din spate cu degetele cu 
perniţe la vârfuri ale unei labe membranoase, pe care ai fi crezut-o 
moale după cum arăta, şi l-a azvârlit într-o parte, unde a aterizat 
zdrobindu-se sub puterea izbiturii. 

Am încercat să nu mă gândesc la degetele alea în jurul gâtului 

meu. 

— Vezi? a spus imaginea. E al meu, vine la chemarea mea. Ţi-a 
sunat ceasul, domnule Dresden. 

Lumina unui alt fulger mi l-a arătat pe demon lăsându-se în patru 
labe şi năpustindu-se către mine ca o şopârlă supradimensionată 
gonind către adăpostul umbrei pe nisipul fierbinte, într-o mişcare 
exagerat de legănată ce părea ridicolă, dar o aducea tot mai aproape, 
cu o viteză incredibilă. 

— "Trebuie să introduci încă o monedă de un sfert ca să-ţi 
continui convorbirea, dobitocule, am spus. 

Mi-am întins toiagul către silueta de umbră, de data asta 
concentrându-mi voinţa într-un atac complet. 

— Stregallum finitas. 

O lumină stacojie a invadat-o pe neaşteptate, devorîndu-i 
marginile şi înaintând spre interior. 

Imaginea a mârâit, apoi a icnit de durere. 

— Dresden! Demonul meu o să-ţi dea oasele de-a dura! 

Pe urmă contra-magia a început să-i sfâşie imaginea şi vocea i 
s-a frânt într-un urlet de agonie. Eram mai bun decât indiferent 
cine o crease, puteam menţine vraja, înfruntându-mi potrivnicul. 
Holograma şi ţipătul au pălit încet, deopotrivă, pierzându-se în 
depărtare, până când au dispărut cu desăvârşire. Mi-am permis cea 
mai firavă umbră de satisfacţie cu putinţă, apoi m-am întors către 
femeia căzută la pământ. 

— Susan, am spus, ghemuindu-mă alături de ea, cu ochii la 
demonul în goană. Susan, ridică-te. Trebuie să plecăm. 

— Nu pot, a suspinat ea. Oh, Doamne — şi a vărsat din nou. 

A încercat să se ridice, dar a recăzut la pământ, gemând jalnic. 

M-am uitat în spate, către apă, apreciind viteza creaturii. Se 
apropia cu iuţeală, dar nu atât de repede cât poate alerga un om. 
Încă mai puteam să scap de ea, dacă alergam din răsputeri. Puteam 
ajunge dincolo de apă. Puteam fi în siguranţă. 

Dar nu puteam s-o car pe Susan până acolo. Cu ea încetinindu- 
mă, n-aş fi reuşit niciodată. Însă, dacă nu fugeam, urma să murim 
amândoi. N-ar fi fost mai bine să scape măcar unul dintre noi? 

M-am uitat din nou la demon. Eram istovit, mă luase pe 

nepregătite. Rafalele grele de ploaie ar fi împiedicat focul, arma 
străveche a omului împotriva întunericului şi a lucrurilor pe care le 
ascundea, să fie eficient, oprind creatura. Şi în mine nu mai rămăsese 
nimic care să m-ajute să fac altceva. Să înfrunt demonul era totuna 
cu a mă sinucide. 

Susan suspina căzută la pământ, neajutorată în ploaie, chinuită 
de greţuri din cauza elixirelor mele, incapabilă să se ridice. 

Mi-am aplecat capul pe spate şi am lăsat ploaia să-mi spele 
ultimele rămăşiţe de şampon din ochi şi din păr. Pe urmă m-am 
întors şi am făcut un pas spre creatura care se apropia. Nu i-o puteam 
lăsa pe Susan. Chiar dacă asta ar fi însemnat moartea mea. Oricum 
n-aş mai fi putut trăi, pe urmă, suportându-mă pe mine însumi. 

Demonul mi-a strigat ceva, cu vocea lui şuierată de broască, 
şi şi-a întins către mine ambele labe, săltându-se pe picioarele din 
spate. Fulgerul mi-a scânteiat orbitor deasupra capului. Tunetul 
i-a urmat imediat, destul de puternic ca să cutremure pavajul sub 
tălpile mele goale. 

Tunet. 

Fulger. 

Furtună. 

Mi-am ridicat privirea către norii clocotitori, luminaţi 
de fulgerele care se strecurau printre ei, letal de frumoase, de 
strălucitoare. Electricitate clocotind şi dansând în furtună, energii 
mistice tot atât de străvechi ca însuşi timpul, atât de multă forţă 
încât putea clinti stâncile, aer supraîncălzit, apă preschimbându-se 
în abur, arzând orice ar fi atins, transformând orice în cenuşă. 

Cred că pot spune fără niciun risc că în clipa aceea eram destul 
de disperat ca să-ncerc orice. 

Demonul a urlat şi a continuat să înainteze legănându-se, 
stângaci şi rapid. Mi-am înălţat toiagul către cer cu o mână şi am 
îndreptat-o pe cealaltă spre demon, cu un deget întins în direcţia 
lui. Era o lucrare periculoasă, acea încercare de a extrage puterea 
furtunii. Nu exista niciun ritual care s-o modeleze, niciun cerc care 
să mă apere, nici măcar nişte cuvinte care să-mi ferească mintea 
de modul în care aveau s-o străbată val-vârtej energiile magice, şi 
mi-am trimis toate simţurile în goană către înălţimi, către furtună, 

agăţând cu fiecare dintre ele forţele amorfe, atrăgându-le în tipare 
de energie brută care începeau să se scurgă către mine, către vârful 
toiagului meu. 

— Harry? a zis Susan. Ce faci? 

Stătea chircită pe pământ, în rochia ei de seară, tremurând. Avea 
vocea slabă, cleioasă. 

— Când erai copil, te-ai luat vreodată de mâini cu alţii şi v-aţi 
frecat cu toţii tălpile de covor, pentru ca pe urmă ultimul din şir 
s-atingă pe cineva pe ureche, curentându-l? 

— Da, a răspuns, derutată. 

— Asta fac eu. Însă la scară mai mare. 

Demonul a urlat din nou şi s-a repezit la mine, lansându-se cu 
picioarele lui puternice de broscoi, spre a străbate aerul cu o graţie 
înfricoşătoare, nefirească. 

Mi-am concentrat puţina putere a voinţei care-mi mai rămăsese 
asupra toiagului, a norilor şi a forţei care tuna deasupra mea. 

— Ventas! am strigat. Ventas fulmino! 

Prin voința mea, din vârful toiagului mi s-a desprins o scânteie, 
într-un salt către nori. A atins pântecul agitat, rostogolitor, al 
furtunii. 

Tadul a tunat către mine drept răspuns. 

Fulgere, mânie de un alb incandescent, cu un torent de vânt şi 
ploaie, totul a căzut asupra mea, centrându-se în jurul toiagului. 
Am simţit electricitatea izbind capătul lemnului murat de apă cu 
o zdruncinătură de baros. S-a scurs prin toiag şi în mâna mea, 
zgâlţâindu-mi muşchii, încordându-mi trupul gol, arcuindu-l. A fost 
nevoie să-mi adun toate puterile ca să-mi păstrez în minte imaginea 
a ceea ce doream, ca să-mi menţin mâna întinsă către demonul care 
venea spre mine, ca să las energia să se scurgă prin mine spre a face 
prăpăd într-o carne mai plăpândă decât a mea. 

De demon mă mai despărţeau poate vreo cincisprezece 
centimetri când furia furtunii s-a concentrat fierbându-mi în trup, 
mi-a ieşit în braţ, prin degetul întins, şi l-a izbit în inimă. Forţa 
impactului l-a aruncat înapoi, pe spate şi în sus, în aer, şi l-a reţinut 
acolo, învăluit într-o coroană de energie orbitoare. 

Demonul s-a zvârcolit, a urlat, a biciuit aerul cu labele de broască, 

l-a izbit cu picioarele și apoi a explodat într-o răbufnire de flăcări 
albastre. Noaptea s-a luminat încă o dată, strălucitoare ca ziua. Am 
fost nevoit să-mi umbresc ochii. Susan a ţipat, înspăimântată, şi 
cred că trebuie să fi ţipat şi eu alături de ea. 

Pe urmă noaptea şi-a regăsit tăcerea. În jurul nostru ploua cu 
frânturi aprinse din ceva la care nu voiam să mă gândesc, aterizau pe 
stradă, pe trotuare şi în curţile din jur cu zgomote mărunte, umede, 
pleoscăitoare, arzând cu mare repeziciune pentru a se transforma în 
mici brichete de cărbune ce şuierau apoi, când se răceau sfârâind. 
Vântul s-a oprit brusc. Ploaia s-a domolit, reducându-se la o răpăială 
blândă, cu furia furtunii epuizată. 

Mi s-au înmuiat picioarele şi m-am aşezat pe stradă, buimăcit. 
Părul mi se uscase, mi se făcuse măciucă. Din vârfurile înnegrite 
ale unghiilor de la picioare mi se ridicau şuviţe încolăcite de fum. 
Stăteam pur şi simplu, fericit că mă aflam în viaţă, că respiram. 
Simţeam că m-aş fi putut târî înapoi, în pat, ca să dorm câteva zile, 
deşi mă trezisem cu nici măcar o jumătate de oră înainte. 

Susan s-a săltat în capul oaselor, clipind nedumerită, albă la față. 
S-a holbat la mine. 

— Ce faci sâmbăta viitoare? am întrebat-o. 

A continuat să se holbeze preţ de un minut. Apoi s-a întins din 
nou pe-o parte, în tăcere. 

Am auzit paşi apropiindu-se din întunericul din lateral. 

— Invocarea demonilor, a spus vocea acră, dezgustată. Ca adaos 
la atrocităților pe care le-ai comis deja. Ştiam c-am simţit miros de 
magie neagră în vânturile din seara asta. Eşti o pacoste, Dresden. 

Mi-am răsucit cumva capul într-o parte ca să mă uit la Morgan, 
supraveghetorul meu, înalt şi masiv în trenciul lui negru. Ploaia îi 
netezise părul cărunt, întinzându-i-l în josul capului, şi îi trăsese 
ridurile feţei în aceeaşi direcţie, ca pe nişte canale într-o lespede de 
stâncă. 

— N-am chemat eu creatura aia, am spus. Oboseala îmi făcea 
vocea neclară. Dar am trimis-o naibii acolo unde îi e locul. N-ai 
văzut? 

— Te-am văzut apărându-te de ea, a zis el. Dar n-am văzut pe 
nimeni altcineva chemând-o. Probabil c-ai invocat-o chiar tu şi i-ai 

pierdut controlul. Oricum n-ar fi putut să mă lichideze, Dresden. 
Nu i-ar fi făcut niciun bine. 

— "Te flatezi, am râs eu, fără vlagă. E al naibii de sigur că n-aş 
risca să chem un demon numai ca să mă scape de tine, Morgan. 

Şi-a îngustat ochii deja înguşti. 

— Am convocat Consiliul, a spus. Vor fi aici peste două răsărituri 
de soare de-acum încolo. Vor asculta mărturia mea, Dresden, şi 
dovezile pe care trebuie să le aduc împotriva ta. 

A fulgerat din nou, o scânteiere mai estompată, punând în ochii 
lui licărul sălbatic al privirii unui nebun. 

— Şi îmi vor porunci să te dau morţii. 

M-am holbar pur şi simplu la el o clipă, plictisit. 

— Consiliul, am zis. Vine aici. În Chicago. 

Morgan mi-a zâmbit, genul de zâmbet pe care li-l rezervă 
rechinii puilor de focă. 

— Luni, în zori, vei fi adus înaintea lor. De obicei nu-mi face 
plăcere rolul meu de călău, Harry Blackstone Copperfield Dresden. 
Dar în cazul tău o să mi-l îndeplinesc cu mândrie. 

M-am cutremurat când mi-a pronunţat numele întreg. A 
făcut-o aproape cu o extremă precizie — poate din întâmplare, sau 
poate nu. Consiliul Alb avea membri care-mi ştiau numele, ştiau 
cum să-l pronunţe. Să fug de întrunirea Consiliului, să-i evit, ar fi 
însemnat să-mi recunosc vinovăția şi să-i urez bun venit dezastrului. 
Şi, fiindcă-mi ştiau numele, mă puteau găsi. Puteau ajunge la mine. 
Oriunde. 

Susan a gemut şi s-a foit. 

— H...H...Harry? a bolborosit ea. Ce s-a-ntâmplat? 

M-am întors spre ea, ca să m-asigur că se simţea bine. Când 
m-am uitat peste umăr, Morgan dispăruse. Susan a strănutat şi s-a 
îndesat în mine. Am cuprins-o cu braţul, împărțind cu ea puţina 
căldură pe care-o aveam. 

Luni dimineaţă. 

Luni dimineaţă, Morgan avea să-şi anunţe suspiciunile şi să- 
şi lanseze acuzaţiile, şi probabil c-avea să fie suficient pentru ca 
votul să-mi hotărască moartea. Indiferent cine-o fi fost domnul sau 
domnişoara Umbră, trebuia să-l găsesc sau s-o găsesc, sau eram ca şi 

mort înainte de sosirea zilei de luni. 

Mă gândeam ce partener mizerabil fusesem la întâlnirea aceea 
când o maşină a poliţiei a oprit şi ne-a prins în lumina proiectoarelor, 
iar polițistul a spus, în portavoce: 

— Lăsaţi toiagul jos şi ridicaţi mâinile. Nu faceţi mişcări bruşte. 

Era întru totul firesc, mi-am spus, adoptând un soi de stoicism 
obosit, ca un poliţist să aresteze un bărbat dezbrăcat şi o femeie în 
rochie de seară aşezaţi pe trotuar în ploaie, ca un cuplu de beţivi 
abia plecaţi de la o petrecere. 

Susan şi-a umbrit ochii, apoi s-a uitat către lumină. După ce 
vărsase atât, scăpase probabil de elixirul din ea şi de efectele lui 
amoroase. 

— Noaptea asta, a spus, cu voce calmă, lipsită de orice pasiune, 
e cea mai cumplită din viaţa mea. 

Poliţiştii au coborât din maşină şi au pornit-o spre noi. 

Am mârâit. 

— Cu aşa ceva te-alegi când încerci să ieşi în oraş cu un vrăjitor. 

M-a privit pieziş, şi în ochii ei s-a zărit pentru o clipă o sclipire 
întunecată. Aproape că a zâmbit, iar în tonul pe care a vorbit apoi 
era un soi de satisfacţie vindicativă. 

— Dar o să iasă un reportaj fantastic. 


168 / Jiu BUTCHER 


15 


După cum s-a dovedit, Linda Randall avea un motiv al naibii de 
bun ca să lipsească de la întâlnirea noastră. 

Era moartă. 

Am strănutat când m-am aplecat şi am trecut pe sub banda 
galbenă îmbrăcat cu pantaloni de trening şi cu un tricou, hainele pe 
care mi se îngăduise să le înhaţ din dezastrul de acasă înainte de a 
mă aduce maşina poliţei în partea opusă a oraşului, în apartamentul 
Lindei. Purtam şi cizme de cowboy. Mister îmi târâse undeva unul 
dintre adidaşi şi n-avusesem timp să-l caut, aşa că mă încălţasem cu 
ce găsisem. Motan ţăcănit. 

Linda murise în seara aceea, ceva mai devreme. După ce ajunsese 
la faţa locului, Murphy încercase să-mi telefoneze, nu reuşise să ia 
legătura cu mine şi trimisese o maşină de patrulare, care să m-aducă 
să-mi fac datoria de consultant. Poliţiştii îndatoritori trimişi să mă 
culeagă se opriseră să vadă ce era cu nebunul în pielea goală aflat la 
un cvartal distanţă de locuinţa mea şi fuseseră surprinşi şi nu doar 
puţin cam suspicioşi când se dovedise că era vorba chiar de bărbatul 
pe care fuseseră trimiși să-l aducă la locul crimei. 

Draga de Susan se grăbise să-mi vină în ajutor, explicând ce se 
întâmplase sub forma „chiar una dintre creaturile alea, hi, hi, hi” şi 
asigurându-i pe poliţişti că ea personal se simţea foarte bine şi putea 
conduce fără probleme până acasă. Pălise puţin când revăzuse ruina 
din apartamentul meu şi adâncitura enormă lăsată de demon în 
lateralul maşinii ei, dar adoptase un aer curajos şi plecase în cele din 
urmă având în ochi licărirea aceea care spunea „am un reportaj de 
scris”. În drum spre ieşire se oprise să mă sărute pe obraz. 

— N-a fost rău, Harry, îmi şoptise la ureche. 

Pe urmă mă bătuse prieteneşte cu palma pe fundul gol şi se 

urcase-n maşină. 

Roşisem. Nu cred că poliţiştii observaseră, date fiind ploaia 
şi întunericul. Mă priviseră amândoi pieziş şi fuseseră mai mult 
decât încântați să mă lase să-mi pun nişte haine. Singurele lucruri 
curate pe care le aveam erau alţi pantaloni de trening şi un tricou, 
cel care proclamă, cu litere îngroșate, suprapuse pe fundalul unui 
mic cimitir din desene animate: „ÎNVIEREA S-A AMÂNAT - AU 
GĂSIT CADAVRU/P. 

Mă îmbrăcasem cu astea şi cu pardesiul, care supravieţuise 
cumva atacului demonului, şi îmi pusesem total nepotrivitele mele 
cizme de cowboy, după care mă urcasem în maşina de patrulare şi 
fusesem dus în partea opusă a oraşului. Mi-am prins micul meu card 
de identitate de reverul pardesiului şi am intrat în clădire pe urmele 
bărbaţilor în uniformă. Unul dintre ei m-a condus la Murphy. 

Pe drum am înregistrat amănuntele. În jurul casei se adunaseră 
o droaie de gură cască. La urma urmelor, era încă destul de devreme. 
Ploaia cădea ca o ceaţă fină, estompând contururile scenei. În 
parcarea din faţă se aflau mai multe maşini de poliţie, iar o alta 
se găsea pe peluza de lângă uşa ce dădea în micul patio betonat al 
apartamentului în cauză. Cineva îi lăsase becurile aprinse şi licăreau 
albastre deasupra scenei, alternând fâşiile de umbră cu cele de 
lumină rece. Totul era înconjurat cu o grămadă de bandă galbenă. 

Iar Murphy stătea exact în mijloc. 

Arăta îngrozitor, de parcă de când o văzusem ultima oară n-ar fi 
mâncat decât produse din distribuitoarele automate sau n-ar fi băut 
decât cafea stătută. Ochii ei albaştri erau obosiţi şi injectaţi, dar încă 
pătrunzători. 

— Dresden, a zis. Şi s-a uitat în sus, la mine. Ai de gând să-l pui 
pe King Kong să ţi se caţere pe păr? 

Am încercat să-i zâmbesc. 

— Încă n-am distribuit pe nimeni în rolul demoazelei noastre 
care urlă după ajutor. Te interesează? 

A pufnit. O face foarte bine pentru cineva cu un nas atât de 
drăgălaş. 

— Haide. 

S-a răsucit pe un călcâi şi a intrat în apartament, ca şi cum n-ar 

fi fost extenuată şi în impas. 

Echipa de la criminalistică era deja acolo, aşa că am primit de la 
un poliţist postat lângă uşă nişte papuci din plastic urât mirositor pe 
care să ni-i punem peste încălțări şi câte o pereche de mănuşi largi. 

— Am încercat să te sun mai devreme, a spus Murphy, dar 
telefonul tău nu funcţiona. Iarăşi, Harry. 

— Am avut o noapte proastă, am ripostat, împleticindu-mă 
când mi-am pus papucii. Despre ce e vorba? 

— Încă o victimă, mi-a răspuns ea. Acelaşi mod de operare ca la 
Tommy lomm şi la Stanton. 

— lisuse, am zis. Ucigaşul foloseşte furtunile. 

— Ce? 

Murphy s-a răsucit şi şi-a pironit ochii asupra mea. 

— Furtuna, am repetat eu. Poţi să foloseşti forța furtunilor şi a 
altor fenomene naturale ca să faci ce vrei. Reprezintă un combustibil 
natural pentru vrăji. 

— Până acum n-ai spus nimic despre asta, m-a acuzat Murphy. 

— Nu mi-a trecut prin cap până-n seara asta. 

Mi-am frecat obrajii. Avea sens. Pe clopotele Iadului, aşa izbutise 
Omul-umbră să facă totul într-o singură noapte. Invocase demonul 
şi fusese în stare să-l trimită după mine, apărând totodată şi în 
umbra pe care o proiectase. Şi reuşise să ucidă iarăşi. 

— Ai făcut rost de vreun act de identitate al victimei? 

Ea mi-a întors spatele, trecând pragul în timp ce-mi răspundea. 

— Linda Randall. Şofer. Douăzeci şi nouă de ani. 

Era bine că Murphy nu se uita la mine, altminteri falca mea 
căzută i-ar fi spus că o cunoscusem pe moartă şi mi-ar fi pus tot 
felul de întrebări incomode. M-am holbat în urma ei pentru o clipă, 
apoi m-am grăbit să-mi maschez expresia feţei şi am intrat după ea 
în locuinţa victimei. 

Apartamentul cu un singur dormitor al Lindei Randall arăta 
aidoma rulotei unei formaţii rock care nu face mai nimic în afară 
de a da concerte şi petreceri, căzând apoi în apatie. Pe o jumătate 
a patului larg erau împrăştiate haine murdare. O mare parte a 
îmbrăcămintei părea să fi fost aleasă din catalogul Frederick's of 
Hollywood — dantelă, mătase şi culori lucioase, toate strălucitoare, 

menite să atragă privirile. În jurul patului erau multe lumânări, pe 
rafturi, pe măsuţe de toaletă şi pe o noptieră, majoritatea arse pe 
jumătate. Sertarul noptierei era parțial deschis, dând la iveală o serie 
de obiecte de amuzament personal — după toate aparențele, Linda 
Randall îşi îndrăgise jucăriile. 

Chicineta aflată în lateral părea să fi fost foarte rar folosită, cu 
excepţia cafetierei, a cuptorului cu microunde şi a coșului de gunoi, 
în care erau înghesuite mai multe cutii de pizza. Poate că tocmai 
ele, cutiile acelea, au făcut-o, datorită lor am simţit brusc o zvâcnire 
dureroasă de înţelegere şi de empatie pentru Linda. Bucătăria 
mea arăta exact la fel, de foarte multe ori, mai puţin cuptorul cu 
microunde. Acolo trăise o altă persoană care ştiuse că acasă n-o 
aştepta nimic altceva decât singurătatea. Uneori e liniştitor. Cel mai 
adesea nu e. Eram gata să fac pariu că Linda ar fi înţeles asta. 

Însă şansa de a o şti cu certitudine n-avea să mi se ivească 
niciodată. Echipa criminalistică era adunată în jurul patului, 
ascunzând indiferent ce s-ar fi aflat acolo, ca un ciorchine de ulii 
şorecari în jurul capetelor expuse ale nelegiuiţilor pe care obişnuiau 
să-i îngroape până la gât în Vechiul Vest. Vorbeau între ei cu voci 
scăzute, calme, imperturbabile, ca în timpul unei discuţii elevate de 
la cină, atrăgându-şi unul altuia atenţia asupra micilor amănunte şi 
felicitându-se reciproc pentru respectivele observaţii. 

— Harry? a spus încet Murphy. Judecând după tonul vocii ei, 
n-o spunea pentru prima dată. Eşti sigur că te simţi destul de bine 
pentru asta? 

Mi-au zvâcnit buzele. Bineînţeles că nu mă simţeam destul de 
bine pentru aşa ceva. Nimeni n-ar trebui să se simtă vreodată bine 
pentru astfel de lucruri. Însă am preferat să spun în schimb altceva: 

— Mă doare capul, atâta tot. Scuze. Hai să dăm gata şi treaba 
asta. 

A încuviinţat cu un gest şi m-a condus către pat. Era mult mai 
scundă decât majoritatea celor care lucrau acolo, însă eu îi depăşeam 
aproape pe toţi cu un cap. Aşa că n-am fost nevoit să rog pe nimeni 
să se dea la o parte, m-am apropiat pur şi simplu şi m-am uitat. 

Linda murise vorbind la telefon. Era dezbrăcată. Deşi ne aflam 
încă atât de aproape de începutul anului, pe şolduri pielea albă îi 

alterna cu cea bronzată. Probabil că stătuse toată iarna sub lampa 
cu ultraviolete. Încă mai avea părul ud. Zăcea pe spate, cu ochii 
pe jumătate închişi, cu o expresie calmă, aşa cum nu fusese când o 
văzusem în viaţă. 

Inima îi fusese smulsă. Ajunsese pe patul supradimensionat, la 
o jumătate de metru de ea, terciuită, strivită şi alunecoasă, de un 
stacojiu amestecat cu cenuşiu. Avea şi o gaură în piept, dezvăluind 
locul în care osul îi fusese crăpat şi împins spre exterior de forţa 
care-i scosese inima. 

Câteva clipe m-am holbat pur şi simplu, remarcând detaliile cu 
un soi de detaşare. Încă o dată. Cineva folosise încă o dată magia ca 
să ucidă. 

N-am putut să nu mă gândesc la ea, aşa cum fusese la telefon. 
Glumind, cu replici prompte. Rostindu-şi cuvintele, expresiile şi 
frazele cu un soi de senzualitate. Cu o uşoară tentă de nesiguranţă, 
cu o vulnerabilitate care-i amplifica alte laturi ale personalității. 
Avea părul ud fiindcă făcuse o baie înainte de întâlnirea cu mine. 
Indiferent ce s-ar fi spus despre ea, fusese o fire pasională, plină de 
vitalitate. Fusese. 

În cele din urmă mi-am dat seama ce linişte era în cameră. 

Bărbaţii şi femeile din echipa judiciară se uitau, toţi cinci, în sus 
la mine. Aşteptând. Când m-am uitat la rândul meu în jur, şi-au 
ferit cu toţii privirile, dar nu trebuia să fii vrăjitor ca să vezi ce se 
citea pe feţele lor. Spaimă, nealterată, în stare pură. Se confruntau 
cu ceva pe care ştiinţa nu putea să-l explice. Erau derutaţi, zguduiţi 
până-n adâncurile sufletelor de acea neaşteptată, violentă şi 
sângeroasă dovadă a faptului că trei sute de ani de progres ştiinţific şi 
de cercetare nu ofereau nimic pe potriva lucrurilor care continuau, 
după tot acest timp, să stea la pândă în întuneric. 

lar eu eram cel care trebuia să aibă răspunsuri. 

N-aveam niciunul pentru ei şi m-am simţit mizerabil fiindcă am 
păstrat tăcerea în timp ce m-am retras cu un pas şi m-am întors cu 
spatele către cadavrul Lindei, pentru a traversa apoi încăperea către 
camera de baie de dimensiuni reduse. Cada era încă plină cu apă. 
Pe etajera din faţa unei oglinzi erau o brățară şi o pereche de cercei, 
câteva farduri, o sticlă de parfum. 

Murphy a apărut alături de mine şi a rămas acolo, uitându-se 
în baie. 

— Ea ne-a sunat, mi-a spus. Ultimul număr înregistrat a fost 
nouă unu unu. De aceea am venit aici. A sunat şi a spus că ştie cine 
i-a ucis pe Tommy Tomm şi pe Stanton, şi că acum venea după ea. 
Pe urmă a-nceput să ţipe. 

— Atunci a izbit-o vraja. Probabil că telefonul a ieşit din 
funcţiune imediat după aceea. 

Murphy s-a încruntat la mine şi a dat din cap. 

— Da. Aşa e. Dar funcţiona perfect când am ajuns aici. 

— Vrăjile subminează uneori tehnologia. M-am frecat la un 
ochi. Aţi vorbit cu vreo rudă, ceva de genul ăsta? 

Ea a clătinat din cap. 

— N-are nicio rudă în oraş. Le căutăm acum, dar s-ar putea 
să dureze ceva timp. Am încercat s-ajungem la şeful ei, dar nu era 
disponibil. Un oarecare domn Beckitt? 

Mi-a studiat faţa, aşteptându-se să spun ceva. 

— Ai auzit vreodată de el? m-a întrebat, o clipă mai târziu. 

Nu i-am întors privirea. Am ridicat din umeri. 

I s-a încordat falca, o uşoară mişcare a extremităților feţei. Pe 
urmă a spus: 

— Greg şi Helen Beckitt. Fiica lor, Amanda, a fost ucisă acum 
trei ani într-un schimb de focuri. Gangsterii lui Johnny Marcone 
trăgeau într-o bandă de jamaicani care încerca atunci să ocupe 
cu forţa un teritoriu. Unul dintre ei a împuşcat fetiţa. A mai trăit 
trei săptămâni la reanimare şi a murit când au deconectat-o de la 
aparatele de menţinere în viaţă. 

N-am spus nimic. Dar m-am gândit la faţa amorţită şi la ochii 
morţi ai doamnei Beckitt. 

— Soții Beckitt au încercat să-i intenteze lui Marcone un proces 
de omor din neglijenţă, dar avocaţii lui erau prea buni. L-au anulat 
încă înainte de a ajunge la tribunal. Şi nu s-a aflat niciodată cine 
era bărbatul care-a ucis-o pe micuță. Se spune că Marcone s-a 
oferit să le plătească o despăgubire, un preţ al sângelui. Să le ofere o 
compensație. Însă ei l-au refuzat. 

N-am spus nimic. În spatele nostru, Linda era pusă într-un sac 

pentru cadavre, era sigilată înăuntru. Am auzit bărbaţii numărând 
până la trei şi apoi ridicând-o, aşezând-o pe un soi de targă pe care 
au împins-o apoi dincolo de uşă. Unul dintre tipii din echipa de 
criminalistică i-a spus lui Murphy că luau o pauză şi că aveau să 
revină peste zece minute. Ea a dat din cap şi i-a trimis afară. Camera 
a devenit şi mai tăcută. 

— Ei, Harry, a zis ea. Vorbea cu voce înceată, ca şi cum n-ar fi 
vrut să tulbure liniştea apartamentului. Ce poţi să-mi spui? 

Întrebarea avea o încărcătură subtilă. Ar fi putut să mă-ntrebe 
la fel de bine ce nu-i spuneam. Ăsta era sensul. Şi-a scos mâna din 
buzunarul hainei şi mi-a întins o punguţă de plastic. 

Am luat-o. Înăuntru era cartea mea de vizită, cea pe care i-o 
dădusem Lindei. Era încă uşor curbată de când fusesem nevoit s-o 
palmez. Şi era pătată de ceea ce am presupus a fi sângele Lindei. 
M-am uitat pe acea parte a pungii unde se scrie numărul cazului şi 
cel de identificare al probei. Era gol. Nu fusese înregistrată. Nu era 
oficială. Nu încă. 

Murphy aştepta răspunsul meu. Voia să-i spun ceva. Nu eram 
tocmai sigur dacă aştepta să-i spun că o mulţime de oameni aveau 
cartea mea de vizită şi că nu ştiam cum ajunsese acolo, sau cum o 
cunoscusem pe victimă, care erau legăturile mele cu ea. Pe urmă mi- 
ar fi pus întrebări. Întrebări de genul celor care li se pun suspecţilor. 

— Dacă-ţi spun că am o premoniţie parapsihică, o să mă iei în 
serios? am întrebat-o. 

— Ce fel de premoniţie? a zis ea. 

Nu s-a uitat în sus, la mine. 

— Simt... m-am întrerupt, cântărindu-mi cuvintele. Voiam 
să sune foarte clar. Simt că femeia asta are cazier, probabil pentru 
posesie şi solicitare de droguri. Simt că a lucrat pentru Madame 
Bianca, pentru Camera ei de Catifea. Simt că Jennifer Stanton i-a 
fost prietenă intimă şi că au avut o relaţie sexuală. Simt că, dacă ieri 
ar fi fost abordată şi întrebată despre cele două morţi, ar fi pretins 
că nu ştie nimic. 

Ea s-a gândit o vreme la cuvintele mele. 

— Ştii, Dresden, mi-a spus, cu vocea încordată, glacială, furioasă, 
dacă ai fi simţit lucrurile astea ieri, sau măcar azi-dimineaţă, ar fi fost 

posibil să vorbim cu ea. Ar fi fost posibil să reuşim s-aflăm ceva de 
la ea. Ar fi fost chiar posibil — şi s-a întors spre mine şi m-a trântit 
de uşă, ţintuindu-mă acolo cu forţa unui antebraţ şi cu greutatea 
întregului ei corp — ar fi fost chiar posibil, a mârâit, să fie încă în 
viață. 

Şi-a ridicat ochii spre faţa mea, fixându-mă cu privirea, şi nu 
mai arăta nicidecum ca o majoretă drăgălaşă. Semăna a lupoaică 
stând deasupra leşului unuia dintre puii ei şi pregătindu-se să facă 
pe cineva să plătească pentru moartea lui. 

De data asta, eu am fost cel care s-a uitat în altă parte. 

— O mulţime de oameni au cartea mea de vizită, am spus. Mi 
le las peste tot. Nu ştiu cum a făcut rost de ea. 

— La naiba, Dresden, a zis Murphy. 

A făcut un pas în spate şi s-a îndepărtat, îndreptându-se spre 
cearşafurile pătate de sânge. 

— Îmi ascunzi ceva. Ştiu. Pot obţine un mandat pentru arestarea 
ta. Pot să te-aduc la secţie pentru interogatoriu. S-a întors din nou 
către mine. Cineva a ucis deja trei oameni. E datoria mea să-l opresc. 
Şi asta fac. 

N-am spus nimic. Simţeam mirosul săpunului şi al şamponului 
din baia Lindei Randall. 

— Nu mă face s-aleg asta, Harry. I s-a îmblânzit măcar vocea, 
dacă nu şi ochii şi faţa. Te rog. 

Am căzut pe gânduri. L-aş fi putut dezvălui totul. Asta îmi cerea 
— nu doar o jumătate de poveste, nu doar o parte din informaţii. 
Voia totul. Voia să aibă toate piesele în faţa ei, ca să le poată asambla, 
să poată demonstra vinovăția băieţilor răi. Nu voia să-ncerce o 
rezolvare a jocului de puzzle ştiind că eu păstram în buzunar o parte 
dintre piese. 

Ce rău se putea întâmpla? Linda Randall mă sunase în ziua aceea, 
mai devreme. Plănuise să vină la mine, să-mi vorbească. Urma să-mi 
dea nişte informaţii şi cineva o amuţise înainte de a o face. 

În viziunea mea, dacă i-aş fi spus asta lui Murphy, ar fi apărut 
două probleme. În primul rând, ar fi început să gândească în stilul 
unui poliţist. Nu i-ar fi fost greu să afle că Linda nu era tocmai o 
creatură de înaltă fidelitate. Avusese numeroşi amanți, din ambele 

tabere. Dacă ea şi cu mine eram mai apropiaţi decât recunoşteam 
eu? Dacă fusesem cuprins de furia geloziei şi mă folosisem de magie 
ca să-i ucid amanţii, după care aşteptasem o altă furtună ca s-o omor 
şi pe ea? Suna plauzibil, realist, o crimă din pasiune — Murphy ştia 
că procurorul districtual ar fi trebuit să trudească din greu pentru 
a dovedi că magia putea fi o armă a crimei, dar, dacă ar fi fost în 
schimb vorba de un pistol, ar fi mers foarte repede. 

A doua problemă, şi cea care mă îngrijora cel mai mult, era 
faptul că muriseră deja trei oameni. Şi, dacă n-aş fi fost norocos şi 
inventiv, ar mai fi existat doi morţi, în apartamentul meu. Încă nu 
ştiam cine era făptaşul. Dacă i-aş fi împărtăşit lui Murphy puţinele 
mele informaţii în plus, n-aş fi ajutat-o cu nimic. Aş fi făcut-o doar 
să pună mai multe întrebări, iar ea voia răspunsuri. 

Dacă glasul din umbră ştia că Murphy conducea o anchetă cu 
scopul de a-l demasca şi că era pe calea cea bună, ar fi ucis-o şi pe ea, 
fără niciun scrupul. Şi ea n-ar fi avut cum să se apere. Poate că era 
formidabilă în înfruntarea cu un criminal obişnuit, dar, dintre toate 
tehnicile aikido din lume, niciuna nu i-ar fi fost de vreun folos în 
lupta împotriva unui demon. 

Şi mai era şi Consiliul Alb. Oameni ca Morgan şi superiorii lui, 
în siguranţă datorită puterii lor, aroganţi şi considerându-se mai 
presus de orice altă autoritate şi de orice alte legi în afară de ale lor, 
n-ar fi ezitat să elimine un locotenent de poliţie care descoperise 
lumea lor secretă. 

M-am uitat la cearşafurile pătate de sânge şi m-am gândit la 
cadavrul Lindei. M-am gândit la biroul lui Murphy, mi-am imaginat 
cum ar fi arătat cu ea lată pe podea, cu inima smulsă din piept, sau 
cu gâtul smuls de o creatură înfiorătoare din altă lume. 

— Îmi pare rău, Murph, i-am răspuns, Vocea îmi suna ca o 
şoaptă hârâită. Aş vrea să te pot ajuta. Nu ştiu nimic util. 

N-am încercat nici să-mi ridic ochii spre ea, nici să-i ascund că 
minţeam. 

Am simţit, mai degrabă decât am văzut, înăsprirea din jurul 
ochilor ei, micile încreţituri care spuneau că se simţea rănită, că era 
furioasă. Nu sunt sigur că i-a căzut o lacrimă sau că n-a ridicat pur şi 
simplu mâna ca să-şi îndepărteze părul din ochi. Pe urmă s-a întors 

către uşa de la intrare, strigând: 

— Carmichael! Mişcă-ţi fundul încoace! 

Carmichael arăta la fel de ncîngrijit cum fusese cu câteva zile în 
urmă, ca şi cum trecerea timpului nu l-ar fi schimbat câtuşi de puţin 
— era sigur că nu-şi schimbase haina, singurele modificări fiind ale 
petelor de pe cravată şi a modelului aparte creat de părul lui ciufulit. 
Într-un asemenea gen de stabilitate ar trebui să fie ceva liniştitor, 
m-am gândit. Indiferent cât de rău mergeau lucrurile, indiferent 
cât de oribilă sau de dezgustătoare ar fi fost scena, puteai conta 
pe Carmichael, care arăta întotdeauna la fel de mizerabil. A intrat 
aruncându-mi o privire aspră. 

— Da? 

Murphy i-a azvârlit punguţa de plastic şi el a prins-o.. 

— Etichetează asta şi înregistreaz-o, i-a cerut ea. Şi rămâi încă 
un minut. Am nevoie de un martor. 

Carmichael s-a uitat în jos, la punguţă, şi mi-a văzut cartea de 
vizită. A căscat ochii, ochii lui ca mărgelele, şi am văzut recuplarea 
rotiţelor din capul lui când m-a reclasificat, schimbându-mi eticheta 
de aliat enervant cu aceea de suspect. 

— Domnule Dresden, a spus Murphy. Şi-a păstrat tonul glacial, 
politicos. Am vrea să-ţi punem câteva întrebări. Crezi că ai putea 
veni la secţie, să dai o declaraţie? 

Întrebări. Consiliul Alb avea să se reunească peste mai puţin de 
treizeci de ore ca să mă execute. N-aveam timp pentru întrebări. 

— Îmi pare rău, locotenente. În seara asta trebuie să-mi aranjez 
părul. 

— Atunci mâine dimineaţă, a propus ea. 

— O să vedem, am spus. 

— Dacă n-o să fii acolo, m-a ameninţat ea, o să cer un mandat 
de arestare. O să venim, o să te găsim şi, pe Dumnezeu, Harry, o să 
capăt nişte răspunsuri despre povestea asta. 

— Faci ce vrei, i-am spus, şi am luat-o spre uşă. 

Carmichael a înaintat cu un pas şi mi-a tăiat calea. M-am oprit 
şi m-am uitat la el, dar a rămas cu ochii pironiţi asupra centrului 
pieptului meu. 

— Dacă nu sunt arestat, am spus, presupun că sunt liber să plec. 

— Lasă-l să treacă, Ron, a zis Murphy. Vorbea pe un ton 
dezgustat, dar am simţit, sub el, că era rănită. O să mai stăm de 
vorbă în curând, domnule Dresden. S-a apropiat cu un pas şi a 
adăugat, cu o voce perfect egală: şi, dacă se dovedeşte că tu eşti 
în spatele tuturor acestora, fii sigur de un lucru. Orice-ai face şi 
indiferent care ţi-ar fi puterile vrăjitoreşti, o să te găsesc şi-o să te 
ucid. M-ai înţeles? 

Chiar înţelegeam. Înţelegeam sub ce presiune se afla, îi 
înţelegeam frustrarea, furia şi hotărârea de a pune capăt crimelor. 
Dacă aş fi fost un soi de erou dintr-un roman de dragoste, aş fi spus 
ceva concis, elocvent şi dureros. Dar eu nu sunt decât eu, aşa că am 
răspuns: 

si Înţeleg cu siguranţă, Karrin. 

Carmichael s-a dat la o parte din drum. 

Şi m-am îndepărtat de Murphy, cu care nu putusem vorbi, şi 
de Linda, pe care nu putusem s-o apăr, cu capul chinuit de durere, 
obosit până-n măduva oaselor şi simţindu-mă exact ca un rahat. 

Am pornit-o spre marginea cvartalului în care se afla blocul 
Lindei Randall, cu furtuna propriilor gânduri şi emoţii mult mai 
puternică decât cea care se îndepărta acum de oraş, dezlănţuindu- 
se deasupra întinderii lacului. Am chemat un taxi de la un telefon 
public de lângă o benzinărie şi am rămas cu spatele sprijinit de 
peretele clădirii, sub ploaia fină, aşteptând încruntat. 

Pierdusem încrederea lui Murphy. N-avea importanţă c-o 
făcusem ca s-o protejez, protejându-mă totodată pe mine însumi. 
Intenţiile nobile nu-nseamnă nimic. Rezultatele sunt cele care 
contează. Iar rezultatul acţiunilor mele fusese o minciună sfruntată, 
spusă unuia dintre puţinii oameni pe care ajunsesem aproape să-i 
numesc prieteni. Şi eram sigur că tot ceea ce se petrecuse între 
noi nu se mai putea şterge niciodată, chiar dacă găseam vinovatul 
sau vinovaţii, chiar dacă descopeream cum să-i înfrâng, chiar dacă 
făceam treaba lui Murphy în locul ei. 

Mă gândeam la asta şi la altele, similare, la fel de sumbre şi de 
pesimiste, când un bărbat cu pălăria trasă pe ochi s-a îndreptat spre 
mine, s-a oprit la jumătatea drumului, s-a răsucit şi mi-a tras un 
pumn în stomac. 

Nu înc-o dată, am avut timp să gândesc, apoi m-a lovit a doua şi 
a treia oară. Fiecare lovitură mi-a pătruns în măruntaie, m-a aruncat 
cu spatele în zidul inflexibil. Respirația îmi ieşea din gură în icnete 
mărunte, sugrumate, şi, chiar dacă aş fi avut în gând o vrajă deja 
pregătită, n-aveam suflu ca s-o rostesc. 

M-am îndoit cumva când a încetat să mă lovească, şi el m-a 
trântit la pământ. Ne aflam lângă o staţie de benzină bine luminată, 
chiar înainte de miezul unei nopţi de vineri, şi tot ce făcea se vedea 
perfect din toate maşinile care treceau. Dumnezeule, sigur că n-avea 

de gând să mă ucidă. Deşi în momentul acela eram prea obosit şi 
prea chinuit de durere ca să-mi pese. 

Am zăcut acolo o clipă, năucit. Simţeam mirosul transpiraţiei şi 
al coloniei agresorului. Îmi dădeam seama că era aceeaşi persoană 
care sărise la mine cu o noapte înainte. M-a înşfăcat de păr, mi-a 
smucit capul în sus şi, cu un ţăcănit audibil al unei foarfeci de oţel, 
mi-a tăiat o şuviţă mare. Pe urmă mi-a dat drumul. 

Mi-a îngheţat sângele în vene. 

Părul meu. Îmi tăiase o şuviţă de păr. Putea fi folosită aproape 
pentru orice fel de magie, pentru orice vrajă letală, iar eu nu puteam 
face absolut nimic ca să-mpiedic asta. 

Bărbatul mi-a întors spatele, îndepărtându-se cu paşi repezi, dar 
nu alergând. Inundat de panică şi de disperare, am sărit la piciorul 
lui, l-am prins de genunchi şi am smucit cu putere. 

— Nemernicule! a ţipat el, după ce am auzit un poc specific, şi a 
căzut grămadă la pământ. 

Un pumn, unul foarte mare, cu încheieturi noduroase, era 
încleştat în jurul şuviţei mele de păr. Am încercat să trag aerul cu 
putere în piept şi am sărit pe mâna lui. 

Pălăria îi căzuse, şi l-am recunoscut — era unul dintre oamenii 
lui Johnny Marcone care mă urmăriseră de la hotel în după-amiaza 
zilei de joi, cel care începuse să şchioapete după ce alergase pe o 
distanţă de mai multe cvartale, străduindu-se să m-ajungă. După 
toate aparențele, Şontorogul avea un genunchi cu probleme şi eu 
tocmai îi aplicasem tratamentul potrivit. 

L-am înşfăcat de încheietură şi i-am ţinut-o cu ambele mâini. 
Nu sunt foarte puternic, dar sunt numai fibră, şi sunt foarte 
încăpățânat. M-am încolăcit în jurul încheieturii lui şi m-am ţinut 
zdravăn, încercând să-i desfac degetele groase. Şontorogul a-ncercat 
să-şi smucească braţul. Un braţ plin de muşchi, ceea ce nu era 
însă de-ajuns ca să clintească greutatea întregului meu trup. M-a 
îmbrâncit cu mâna cealaltă, străduindu-se să m-arunce de pe el, 
apoi a-nceput să dea în mine cu un singur pumn. 

— Dă-mi drumul, fir-ar să fie, a zbierat el. Dă-te jos de pe mine! 

M-am încovoiat, cu capul în jos şi cu umerii ridicaţi, şi m-am 
ţinut bine. Dacă-mi puteam ţine degetele înfipte în tendoanele lui 

pentru un timp destul de îndelungat, mâna avea să i se deschidă, 
indiferent cât de puternic ar fi fost. Am încercat să-mi imaginez că 
încheietura lui era din plastilină, iar degetele mele din oţel masiv, 
împingându-se în el, şi am continuat, cu gândul la tot ce era în joc. 
I-am simţit degetele începând să-şi slăbească strânsoarea. Puteam să 
văd firele negre şi subţiri ale părului meu. 

— [isuse Hristoase, a strigat cineva. Hei, Mike, vino aici! 

S-au auzit paşi în fugă. 

După care au apărut doi tineri în costume de jogging şi adidaşi, 
şi m-au tras de pe Şontorog. Am urlat, incoerent, când mi-au 
alunecat mâinile de pe încheietura lui. O parte din părul meu s-a 
împrăştiat pe betonul umed, dar o şi mai mare parte a rămas între 
degetele care s-au închis din nou. 

— Potoleşte-te, potoleşte-te, omule, spunea unul dintre tipii 
care mă trăgeau. Potoleşte-te. 

N-avea rost să mă lupt cu amândoi. Mi-am tras în schimb 
răsuflarea şi am reuşit să gâfâi: 

— Portofelul. Mi-a luat portofelul. 

Ținând cont cum eram îmbrăcat, prin comparaţie cu costumul şi 
pardesiul Şontorogului, minciuna mea n-avea şanse să stea vreodată 
în picioare. Sau cel puţin n-ar fi avut, dacă Şontorogul nu ne-ar 
fi întors spatele şi nu s-ar fi îndepărtat cu mare repeziciune. Cei 
doi mi-au dat drumul, derutaţi. Apoi au plecat pe o rută prudentă, 
grăbindu-se să se-ntoarcă la maşina lor. 

M-am străduit să mă ridic în picioare şi să mă iau după Şontorog, 
hârâind ca un acordeon spart. A traversat strada către o maşină şi 
era deja în ea, demarând, când am ajuns eu acolo. M-am oprit 
târşâindu-mi picioarele în norul gazelor lui de eşapament şi m-am 
holbar cu jale în urma luminilor lui de poziţie în vreme ce dispărea 
în ceața stropilor mărunți de ploaie. 

Inima îmi bătea cu putere şi nu s-a domolit nici după ce mi- 
am recăpătat răsuflarea. Părul meu. Johnny Marcone avea acum o 
şuviţă din părul meu. I-o putea da cuiva care folosea magia, care o 
putea întrebuința ca să-mi facă orice blestemăţie i-ar fi fost pe plac. 

O putea folosi ca să-mi smulgă inima din piept, să mi-o scoată 
spintecându-mă, aşa cum li se întâmplase lui Jennifer Stanton, lui 

Tommy Tomm şi sărmanei Linda Randall. Marcone mă prevenise 
de două ori să mă opresc, iar acum avea de gând să mă scoată din 
joc odată pentru totdeauna. 

Slăbiciunea mea, teama şi oboseala au fost mistuite brusc de 
furie. 

— Pe naiba, am mârâit. O să mă scoată pe naiba. 

Tot ce-aveam de făcut era să-i găsesc, să-l găsesc pe Johnny 
Marcone, să-l găsesc pe Şontorog, să-l găsesc pe vrăjitorul lui 
Marcone, indiferent cine-o fi fost, bărbat sau femeie. Să-i găsesc, 
să-mi iau şuviţa de păr înapoi, să-i trântesc la pământ ca pe nişte 
popice şi s-o trimit pe Murphy să-i aresteze. 

Pe Dumnezeu, n-aveam să fac asta stând lungit. Nemernicii nu 
glumeau. Încercaseră deja să mă ucidă o dată şi veneau din nou 
după mine. Marcone şi băieţii lui... 

Nu, m-am gândit. Nu Marcone. N-avea niciun sens, dacă 
Ochiul- Irei nu fusese cumva vândut de la bun început de banda 
lui. Dacă ar fi avut un vrăjitor personal, de ce-ar mai fi încercat să 
mă mituiască numai ca să mă retrag? De ce nu-mi luase o şuviţă de 
păr când îl trimisese pe gangsterul cu bâta, ca să mă ucidă apoi când 
l-am ignorat? 

Oare putea fi Marcone? Sau asasinul din slujba lui juca pe două 
fronturi? 

Am decis că, în ultimă instanţă, nu conta. Un lucru era clar: 
cineva avea o şuviţă din părul meu. Undeva, un vrăjitor intenţiona 
să mă ucidă. 

Oricine ar fi fost, nu era prea priceput — îmi dădusem seama 
când îi spulberasem vraja de trimitere a umbrei. Nu-mi putea 
ţine piept dacă îi impuneam o înfruntare directă — poate că avea 
o grămadă de curaj şi de forţă brută ca să folosească furtunile aşa 
cum o făcuse şi să ia un demon în robie. Dar era ca un adolescent 
voinic şi stângaci, puterea lui era nouă pentru el. Eu aveam ceva mai 
mult decât putere, ceva mai mult decât curaj. Aveam de partea mea 
antrenamentul, experienţa şi cunoştinţele temeinice. 

Şi nu numai atât. În clipa aceea eram suficient de furios ca să-mi 
rod unghiile şi să scuip agrafe pentru hârtie. 

Omul-umbră nu mă putea lua încă drept ţintă. N-avea un 

asemenea gen de putere. Trebuia s-aştepte furtunile din fiecare 
primăvară, să le folosească pentru a mă ucide. Aveam timp. Timp 
să lucrez. Ar fi fost de-ajuns să aflu unde erau, unde-mi dusese 
Şontorogul părul, şi aş putut pleca pe urmele lui. 

Răspunsul mi-a venit în minte într-o străfulgerare, şi era relativ 
simplu. Dacă părul putea fi folosit pentru a se crea o legătură cu 
restul trupului meu, poate reuşeam s-o inversez — să creez o legătură 
de la mine către păr. La naiba, poate aş fi reuşit chiar să-i dau foc, 
să-l ard fără să mă mişc din apartamentul meu. Însă formula unei 
asemenea vrăji era probabil al naibii de bizară. Aveam nevoie de 
Bob. Bob mă putea ajuta să duc la bun sfârşit o vrajă, putea găsi 
o asemenea formulă în câteva minute, în loc să fie nevoie de mai 
multe ore, sau de zile. 

M-am strâmbat. Bob plecase şi avea să lipsească aproape încă 
douăzeci şi patru de ore. De unul singur n-aveam cum să găsesc 
formula în mai puţin de zece sau douăsprezece ore şi nu credeam 
că, pe moment, creierul meu era destul de coerent ca să ducă la bun 
sfârşit nişte calcule valabile. 

Aş fi putut s-o sun pe Murphy. Ea trebuia să ştie unde se 
ascundea Marcone, iar Şontorogul se afla probabil în apropiere. 
Sau mi-ar fi putut da măcar o idee, sugerându-mi cum să-i caut pe 
Gentlemanul Johnny, pe Şontorog şi pe Omul-umbră. Dar acum 
n-ar mai fi făcut-o. Sau ar fi pretins oricum să afle toată povestea şi, 
după ce i-aş fi spus-o, ar fi încercat să mă aresteze pentru propria 
mea protecţie, sau să facă altceva tot atât de ridicol. 

Mi-am încleştat pumnii cu putere şi unghiile mi-au intrat în 
palme. Ar trebui să mi le tai din când în când... 

M-am uitat în jos, la ele. Pe urmă m-am grăbit să trec strada, 
m-am aşezat sub luminile staţiei de benzină şi m-am holbat la 
mâinile mele. 

Sub unghii era sânge, acolo unde muşcaseră din încheietura 
mâinii Şontorogului. Mi-am aruncat capul pe spate şi am râs. 
Aveam tot ce-mi trebuia. 

Am ieşit din nou în ploaia ceţoasă şi m-am ghemuit pe trotuarul 
de beton. Am folosit o bucată de cretă pe care-o ţineam în buzunarul 
pardesiului ca să trasez un cerc în jurul meu. Apoi mi-am răzuit 

sângele de sub unghii şi l-am pus pe beton, între tălpile mele. A 
scânteiat sub stropii mărunți de ploaie. 

Am avut nevoie de un moment ca să găsesc următoarea parte, 
dar m-am împăcat cu ideea folosirii unei vrăji de urmărire pe care o 
ştiam deja, în loc s-o modific, obţinând una mai plină de demnitate. 
Mi-am smuls două fire de păr din nări şi le-am pus şi pe ele în cerc, 
peste fărâmele din pielea Şontorogului şi peste sângele lui. Pe urmă 
am atins cu un deget cercul de cretă, dorindu-mi să-i dau energic, 
şi l-am închis. 

Şi mi-am adunat toată forţa, forţa mâniei, a spaimei reînoite, a 
durerii de cap, a stomacului îngreţoşat, şi am aruncat-o într-o vrajă. 

— Segui votro testatum. 

A urmat un val de energie, care mi s-a concentrat în nări, 
făcându-mă să strănut de mai multe ori la rând. Şi apoi am simțit, 
destul de evident, parfumul coloniei Şontorogului. M-am ridicat, 
am redeschis cercul cu o lovitură de picior şi am ieşit. M-am răsucit 
încet, făcând o rotaţie completă. Am simţit mirosul puternic al 
Şontorogului venind dinspre sud est, dinspre suburbiile luxoase ale 
oraşului. 

Am început să râd din nou. Ticălosul era el meu. Îl puteam 
urmări până la Marcone, sau până la indiferent cine-o fi fost cel 
pentru care lucra, dar trebuia s-o fac imediat. N-avusesem destul 
sânge pentru ca efectul să dureze mai mult. 

— Hei, amice! 

Taximetristul s-a aplecat în afara geamului şi m-a privit cu 
asprime, cu motorul în ralanti, cu capătul ţigării de foi strălucind 
portocaliu. 

M-am holbar o clipă la el. 

— Cee? 

S-a încruntat. 

— Ce, eşti surd? A chemat cineva un taxi? 

l-am zâmbit larg, încă furios, încă uşor năucit, încă uşor cu 
capul în nori, încă nerăbdător să trag un şut în dinţii Şontorogului 
şi ai Omului-umbră. 

— Da, eu. 

— De ce dau eu peste toţi nebunii? a zis el. Urcă. 

Am făcut-o, închizând portiera în urma mea. El m-a privit 
suspicios prin oglindă şi m-a-ntrebar: 

— Încotro? 

— Două opriri, i-am răspuns. 

I-am dat adresa apartamentului meu şi m-am lăsat pe spătarul 
banchetei, cu capul întorcându-mi-se de la sine către sud-est, în 
direcţia celor care voiau să mă omoare. 

— Asta-i una, a zis el. Şi a doua? 

Mi-am îngustat ochii. Aveam nevoie de câteva lucruri din 
apartamentul meu. De talismane, de bagheta distrugătoare, de 
toiag, de un fetiş care ar fi putut avea o importanţă vitală. La urma 
urmelor, trebuia să port o discuţie serioasă cu unul dintre cei mai 
mari gangsteri din Chicago. 

— O să-ţi spun când ajungem acolo. 

Li 


Ne-am încheiat drumul la Varsity, un club dintr-o suburbie, 
aflat în proprietatea lui Marcone. Era un local aglomerat, o 
distracţie pentru numeroşii tineri de vârsta studenţiei din acea parte 
a oraşului, şi la ora unu şi jumătate noaptea era încă destul de plin 
pentru un loc atât de izolat, singurul dintr-un mall şi singurul din 
tot mall-ul deschis la acea oră a nopţii, singurele ferestre luminate 
vizibile fiind ale sale. 

— Țicnit, a murmurat taximetristul în timp ce demara, şi a 
trebuit să mă opresc pentru o clipă şi să-i dau dreptate. 

ÎI călăuzisem pe un traseu şerpuitor, căci vraja pe care-o aruncasem 
îmi îngăduia, literalmente, să merg pe urmele Şontorogului după 
miros. Începuse să se estompeze chiar din momentul în care o 
făcusem — nu avusesem destul sânge pentru una mai persistentă, 
dar ţinuse destul de mult ca s-ajung drept la Varsity şi să identific 
maşina Şontorogului în parcare. Am trecut pe lângă geamuri şi, aşa 
cum era de aşteptat, într-un separeu mare, rotund, din spate i-am 
văzut pe Johnny Marcone, pe Hendricks, cu ceafa lui de taur, pe 
Şontorogu şi pe Țeposu, stând cu toţii de vorbă. M-am aplecat în 
grabă, ieşind din raza lor vizuală înainte de a mă observa vreunul 
dintre ei. Apoi m-am întors în parcare, să văd ce-aveam la dispoziţie. 

Câte o brățară la fiecare încheietură. Un inel. Bagheta 
distrugătoare. Toiagul meu. 

M-am gândit la toate mijloacele rafinate şi perfide prin care 
aş fi putut înclina situaţia în favoarea mea — iluzii inteligente, o 
întrerupere convenabilă a curentului electric sau a apei, o invazie 
bruscă a şoarecilor sau a gândacilor de bucătărie. Aş fi putut s-o 
dirijez pe oricare dintre ele. Printre oamenii care folosesc magia nu 
sunt mulţi atât de uşor adaptabili, şi foarte puţini au acel gen de 


NORI DE FURTUNĂ / 187 


experienţă şi au făcut acel gen de antrenament de care este nevoie ca 
să pună în funcţiune toate aceste vrăji laolaltă. 

Am clătinat din cap, iritat. N-aveam timp de pierdut cu 
subtilități. 

Atunci, putere în talismane. Putere în inel. Am întins mâna 
pentru a aduce putere atât în toiag, cât şi în baghetă, puterea rece 
a lemnului şi furia clocotitoare a focului, şi m-am oprit în faţa uşii 
clubului Varsity. 

Pe urmă am aruncat-o în aer, smulgând-o din balamale. 

Am aruncat-o în afară, nu înăuntru. O serie de fărâme au zburat 
către mine şi au ricoşat din scutul de aer pe care mi-l ţineam în faţă, 
în timp ce altele au căzut în ploaie în parcarea din spatele meu. 
N-o smulsesem ca să-i rănesc pe cei câţiva oameni nevinovaţi care 
cinau de cealaltă parte a ei. Dar n-ai decât o singură şansă de a face 
o primă impresie. 

Uşa odată îndepărtată, mi-am îndreptat bagheta distrugătoare 
spre interior şi am rostit o poruncă. lonomatul s-a izbit de perete 
de parcă ar fi fost lovit de o ghiulea, apoi s-a topit într-o băltoacă 
vâscoasă de plastic lichid. Muzica a ţipat în difuzoare şi s-a oprit. Am 
păşit în cadrul uşii şi am eliberat din inel un val controlat de energie. 
Explozia becurilor a început de la uşă şi s-a extins pe un cerc în toată 
încăperea, cu pocnete ascuţite ale micilor detonări şi cu jeturi de 
sticlă pulverizată şi de fragmente strălucitoare de filament. Oamenii 
de la bar şi de la mesele de lemn împrăştiate prin sală au reacţionat 
aşa cum are toată lumea tendinţa s-o facă în asemenea situaţii. Au 
început să ţipe, să se ridice în picioare sau să se ghemuiască derutaţi 
sub mese. Câţiva s-au repezit afară prin uşa de incendiu plasată în 
lateral şi în fundul încăperii. Tăcerea s-a lăsat brusc, profundă. Toată 
lumea a încremenit, şocată, holbându-se către uşă — holbându-se la 
mine. 

La masa din spate, Johnny Marcone se uita spre uşă cu ochii 
lui lipsiţi de pasiune, de culoarea banilor. Nu zâmbea. Lângă el, 
Hendricks mă privea cu asprime, cu singura sa sprânceană coborâtă 
destul de mult ca să-l amenințe cu orbirea. Ţeposu strângea din 
buze, palid la faţă. Şontorogu se holba la mine cu o groază în stare 
pură. Nimeni nu făcea nicio mişcare şi nu scotea niciun sunet. Cred 

că apariţia unui vrăjitor dezlănţuit poate avea efectul ăsta. 

— Porcuşorule, porcuşorule, lasă-mă să intru, am spus eu, în 
mijlocul tăcerii. Mi-am proptit toiagul în podea şi m-am uitat la 
Marcone cu ochi îngustaţi. Aş vrea realmente să stăm un minut de 
vorbă, John. 

Marcone m-a fixat o clipă cu privirea, apoi i-au zvâcnit colţurile 
buzelor. 

— Ai un stil aparte de persuasiune, domnule Dresden. 

S-a ridicat şi li s-a adresat tuturor celor de faţă fără să-şi ia ochii 
de la mine nici măcar pentru o singură clipă. Probabil că era furios, 
dar interiorul lui de gheaţă îi ascundea mânia. 

— Doamnelor şi domnilor, s-ar părea că Varsity se închide mai 
devreme. Vă rog să ieşiţi în ordine, prin cea mai apropiată uşă. Nu 
vă faceţi griji pentru notele de plată. Domnule Dresden, vrei să te 
dai la o parte din uşă ca să le permiţi clienţilor să iasă? 

Am făcut un pas în lateral. Localul s-a golit repede, părăsit 
de clienţi şi de personal deopotrivă, ceea ce m-a lăsat singur cu 
Marcone, cu Hendricks, cu Ţeposu şi cu Şontorogu. Niciunul dintre 
ei nu s-a clintit în vreme ce aşteptau să plece clienţii şi chelneriţele. 
Şontorogu a-nceput să transpire. Expresia lui Hendricks a rămas tot 
timpul neschimbată. Uriaşul avea răbdarea unei pume, gata să sară 
asupra cerbului care nu bănuieşte nimic. 

— Îmi vreau şuviţa de păr înapoi, am anunţat, imediat ce 
ultimul cuplu de vârsta studenţiei s-a grăbit să iasă pe uşă. 

— Poftim? s-a mirat Marcone. 

Capul i s-a aplecat într-o parte şi părea sincer nedumerit. 

— Ai auzit ce-am spus, am zis eu. Gunoiul ăsta al tău — mi-am 
înălţat bagheta distrugătoare cu o zvâcnire şi am arătat spre Şontorog 
— tocmai a sărit pe mine într-o staţie de benzină din cealaltă parte 
a oraşului şi mi-a tăiat nişte păr. Îl vreau înapoi. N-am de gând să 
crăp ca Tommy Tomm. 

În ochii lui Marcone a strălucit o furie cumplită, rece, de culoarea 
banilor. Şi-a întors încet capul către Şontorog. 

Faţa lată a acestuia s-a albit mai tare. A clipit, vrând să scape de 
o picătură de sudoare ajunsă în ochi. 

— Nu ştiu despre ce vorbeşte, şeful. 

Privirea lui Marcone a rămas neclintită. 

— Domnule Dresden, a spus, presupun că ai vreun soi de 
dovadă. 

— Uită-te la încheietura lui stângă, am răspuns. Are pe piele 
mai multe urme de unghii, în locul de unde l-am înşfăcat. 

Marcone a dat din cap, cu ochii lui reci de tigru pironiţi într-ai 
Şontorogului, şi a întrebat, aproape cu blândeţe: 

— Ei? 

— Minte, şefule, a protestat Şontorogu. La naiba, am nişte 
urme de unghii de la prietena mea. El ştie asta. Ţi-aduci aminte ce- 
ai zis, e vrăjitor pe bune, ştie lucruri. 

Piesele de puzzle au căzut la locurile lor. 

— Indiferent cine l-a fi ucis pe Tommy Tomm ştie că sunt 
pe urmele lui, am spus. Rivalul tău, cel care vinde Ochiul-Trei. 
Probabil că Şontorogu a primit o ofertă avantajoasă din partea lui 
ca să se-ntoarcă împotriva ta. Îi dă concurentului tău informaţii, îi 
face comisioane. 

Şontorogu n-ar fi fost în stare să-şi salveze viaţa jucând pocher. 
S-a holbat îngrozit la mine, a protestat scuturând din cap. 

— Există un mod simplu de a lămuri lucrurile, a spus Marcone, 
cu voce lină, egală. Lawrence. Arată-mi încheietura. 

— Minte, şefule, a repetat Lawrence Şontorogu, dar îi tremura 
vocea. Încearcă să te zăpăcească. 

— Lawrence, a zis Marcone, pe tonul reproşului blând adresat 
de un părinte copilului său. 

Lawrence Şontorogu a ştiut că se terminase. L-am citit hotărârea 
disperată pe chip înainte de a face vreo mişcare. 

— Mincinosule! a urlat la mine. 

S-a ridicat, scoţându-şi mâna de sub masă. Am avut timp să-mi 
dau seama că ţinea în ea un revolver, de fapt o armă geamănă cu 
pistolul meu de calibrul .38, înainte de a începe să tragă. 

S-au întâmplat mai multe lucruri în acelaşi timp. Mi-am ridicat 
mâna stângă, concentrându-mi voinţa asupra brăţării din scuturi 
medievale minuscule de la încheietură, şi am întărit energiile 
protectoare din jurul meu. Gloanţele s-au lovit de ele scoțând 
sunete tânguitoare şi împrăştiind scântei în imediata mea apropiere, 

în întunericul din restaurant. 

Ţeposu a sărit de la masă, cu un mic pistol automat gen Uzi 
în mână. Hendricks a fost mai crud şi mai direct, reacţionând cu 
violenţa lipsită de rațiune a unui sălbatic. Bodyguardul uriaş l-a tras 
pe Marcone înapoi cu o mână, interpunându-se între şeful mafiot şi 
Lawrence. Cu mâna cealaltă a scos un pistol compact semiautomat. 

Şontorogu a-ntors capul şi l-a văzut pe Hendricks, i-a văzut 
arma. Intrat în panică, a întors-o pe-a lui către bărbatul mai voinic. 

Hendricks l-a împuşcat cu o eficienţă nemiloasă, trei pocnete 
ascuţite, trei străfulgerări la gura ţevii. Primele două gloanţe l-au 
nimerit pe Şontorog în mijlocul pieptului, împingându-l cu doi paşi 
înapoi. Al treilea l-a izbit deasupra sprâncenei drepte, i-a aruncat 
capul pe spate, l-a făcut să se rostogolească la pământ. 

Avea ochi de culoare întunecată, ca ai mei. I-i zăream. Aşa cum 
zăcea pe duşumea, capul i s-a întors către mine. L-am văzut clipind, 
o singură dată. Pe urmă i-a pierit lumina din ochi şi şi-a dat sufletul. 

Am rămas o clipă nemişcat, uluit. Cu intrarea mea grandioasă 
sau fără, nu asta mă aşteptasem să se-ntâmple. Nu voiam să ucid 
pe nimeni. La naiba, nu voiam să moară nimeni, nici eu, nici ei. 
Mi-era greață. Fusese un soi de joc, un concurs macho în domeniul 
organizării spectacolelor pe care fusesem hotărât să-l câştig. Şi dintr- 
odată nu mai era un joc, iar eu nu-mi mai doream decât să plec din 
locul ăla viu. 

Stăteam cu toţii acolo, fără să ne clintim. Pe urmă Marcone a 
spus, de sub Hendricks: 

— ÎL voiam viu. În primul rând, era posibil să aibă răspunsuri 
pentru mai multe întrebări. 

Hendricks s-a încruntat şi s-a ridicat de pe Marcone. 

— Îmi pare rău, şefule. 

— E-n ordine, domnule Hendricks. Presupun că e mai bine să 
greşeşti din prudenţă. 

Marcone s-a ridicat în picioare, şi-a îndreptat cravata şi s-a dus 
să-ngenuncheze lângă cadavru. I-a pipăit gâtul, apoi încheietura 
mâinii, şi a clătinat din cap. 

— Lawrence, Lawrence. Ţi-aş fi plătit de două ori mai mult 
decât ţi-a oferit celălalt, dacă ai fi venit la mine să-mi spui. N-ai fost 

niciodată prea isteţ, nu-i aşa? 

Pe urmă, cu un chip care nu trăda mai multe emoţii decât pe 
toată durata serii, i-a tras lui Lawrence Şontorogu mâneca în sus şi 
i-a studiat încheietura. S-a încruntat şi i-a lăsat braţul din nou jos, 
cu o expresie meditativă. 

— S-ar părea c-avem un duşman comun, domnule Dresden, a 
zis. S-a răsucit şi şi-a oprit privirea asupra mea. Cine e? 

Am clătinat din cap. 

— Nu ştiu. Dacă-aș fi ştiut, n-aş mai fi fost acum aici. Am crezut 
că puteai fi tu. 

Marcone a ridicat din sprâncene. 

— Ar fi trebuit să mă cunoşti mai bine, domnule Dresden. 

Era rândul meu să mă-ncrunt. 

— Ai dreptate. Ar fi trebuit. 

Omorurile fuseseră făcute cu mai multă răutate, cu mai multă 
sălbăticie decât s-ar fi deranjat el să pună într-o asemenea faptă. 
Concurența trebuia înlăturată, dar era lipsit de sens să faci din asta 
o reprezentaţie. ÎN-avea cu siguranţă niciun rost să ucizi spectatori, 
cum fusese Linda, sau Jennifer Stanton. Era ineficient, neindicat 
pentru afaceri. 

— Dacă are ceva care-ţi aparţine, poţi să-l iei, domnule Dresden, 
a zis Marcone. Şi-a rotit privirea în jurul încăperii şi a oftat. Ai 
face bine să te grăbeşti. Cred că Varsity a avut parte de ultima sa 
aglomeraţie. O ruşine. 

Era greu, dar am păşit deasupra trupului lui Lawrence 
Şontorogu. A trebuit să-mi las alături toiagul şi bagheta ca să 
scotocesc buzunarele leşului. M-am simţit ca un jefuitor de cadavre, 
ghemuit deasupra unui mort, scoţându-i din buzunare ceea ce era 
valoros pentru mine. 

Nu mi-am găsit părul nicăieri. Mi-am ridicat privirea spre 
Marcone, iar el s-a uitat la mine, în ochii mei, fără nicio emoție 
vizibilă. 

— Nimic, i-am spus. 

— Interesant. Trebuie să-i fi dat altcuiva materialul în cauză 
înainte de a ajunge aici, a zis el. 

— E posibil să i-l fi dat cuiva după ce a ajuns aici? 

Marcone a clătinat din cap. 

— Sunt cât de poate de sigur că n-a făcut-o. Aş fi observat. 

— Te cred, i-am spus, şi aşa era. Dar cui i l-a dat? 

— Duşmanului nostru, a răspuns Marcone. Evident. 

Am închis ochii, brusc încovoiat de oboseală. 

— La naiba. 

Marcone n-a zis nimic. S-a ridicat în picioare şi le-a dat lui 
Hendricks şi Țeposului câteva ordine cu voce scăzută. Cel dintâi 
şi-a şters arma cu un şervet şi a lăsat-o pe podea. Al doilea s-a dus în 
spatele barului şi a început să se ocupe de ceva care implica un cablu 
de alimentare cu electricitate şi o sticlă cu whisky. 

Mi-am luat toiagul şi bagheta, m-am ridicat şi m-am întors spre 
Marcone. 

— Spune-mi ce altceva mai ştii. Trebuie să aflu tot dacă vreau 
să-l prind pe tipul ăsta. 

El s-a gândit la vorbele mele, apoi a dat din cap. 

— Da, aşa e. Din nefericire, ai ales pentru discuţia asta un forum 
public. Te-a plasat, în ochii oricui a vrut să se uite, în postura cuiva 
care-mi e duşman. Oricât de uşor de priceput ţi-ar fi fost motivele, 
faptul că m-ai sfidat în public rămâne. Nu-l pot lăsa să treacă fără 
o ripostă, indiferent care mi-ar fi sentimentele, dacă nu vreau să-i 
invit pe alţii să-l repete. Trebuie să-mi păstrez controlul. Nu e nimic 
personal, domnule Dresden. E vorba de afaceri. 

Mi-am încordat fălcile, am strâns cu mai multă putere bagheta 
distrugătoare şi m-am asigurat că scutul meu era încă acolo, gata să 
plec. 

— Şi ce-ai de gând să faci? 

— Nimic, a răspuns el. Nu trebuie să fac nimic. Fie că o să te 
ucidă duşmanul nostru, caz în care nu e necesar să-mi asum eu 
vreun risc, sau să şi-l asume oamenii mei pentru a te lichida, fie o 
să-l găseşti la timp şi o să-l dobori. Dacă o să-l înfrângi, o să le dau 
de înţeles tuturor celor care vor întreba că ai făcut-o din ordinul 
meu, după care voi fi înclinat să dau uitării seara asta. În ambele 
cazuri, am mai mult de câştigat dacă aştept şi urmăresc ce se petrece. 

— Dacă mă omoară, am subliniat eu, dacă eu sunt următorul 
căruia i se va smulge inima din piept, tot n-o să ştii unde e. N-o să 

faci niciun progres în privinţa înlăturării lui şi a protejării afacerilor 
tale. 

— E adevărat, a recunoscut Marcone. Pe urmă a zâmbit, o 
expresie care a dispărut după o fracțiune de secundă. Dar cred că 
n-o să fii o pradă chiar atât de uşoară. Chiar dacă o să te ucidă, cred 
c-o să se dea de gol într-un fel sau altul. Şi, după întâlnirea noastră 
de zilele trecute, am impresia că simt mai bine ce anume trebuie să 
caut. 

L-am privit încruntându-mă şi i-am întors spatele, îndreptându- 
mă grăbit spre uşă. 

— Harry, a spus el. 

M-am oprit şi m-am răsucit pe călcâie. 

— Între noi fie vorba — oricum nu ştiu nimic care ţi-ar putea 
fi de folos. Niciunul dintre oamenii lui pe care-am reuşit să punem 
mâna n-a dezvăluit nimic. Atât de mult se tem de el. Nimeni nu 
pare să ştie de unde provine drogul, din ce e făcut, sau unde-şi 
desfăşoară afacerile individul ăsta. Umbră, spun toţi. E întotdeauna 
în umbră. Asta-i tot ce-am aflat. 

L-am privit o clipă, apoi am dat din cap, o singură dată. 

— Mulţumesc. 

A ridicat din umeri. 

— Baftă. Cred c-ar fi mai bine dacă noi doi nu ne-am mai 
întâlni pe viitor. Nu mai pot tolera un alt amestec în afacerile mele. 

— Şi eu cred că e o idee bună, am spus. 

— Excelent. E bine să ai pe cineva care-nţelege. 

Pe urmă s-a întors către cei doi oameni care-i rămăseseră, lăsând 
cadavrul lui Lawrence Şontorogu pe podea, în spatele lui. 

M-am întors şi eu spre uşă şi am ieşit târându-mi picioarele, 
în noapte, în frig şi în ploaia măruntă. Mi-era greață, încă mai 
vedeam ochii Şontorogului din clipa când murise. Încă mai auzeam 
în minte râsul răguşit al Lindei Randall. Încă îmi mai părea rău că 
o minţisem pe Murphy, încă n-aveam de gând să-i spun mai multe 
decât îi spusesem deja. Încă nu aflasem cine încerca să mă ucidă. 
Încă nu aveam nicio dovadă pe care să i-o prezint Consiliului Alb 
în apărarea mea. 

— Înfruntă adevărul, Harry, mi-am spus. Eşti tot în rahat. 

Aţi simţit vreodată disperarea? O totală lipsă de speranţă? Aţi 
stat vreodată în întuneric, ştiind, în adâncul inimii şi al sufletului, 
că absolut niciodată n-o să fie mai bine? Că s-a pierdut ceva, pentru 
totdeauna, şi că nu se mai întoarce? 

Asta simţeam eu, ieşind din Varsity, umblând prin ploaie. Când 
sunt răvăşit, când nu pot gândi, când sunt istovit şi speriat şi când 
mă simt foarte, foarte singur, ies la plimbare. E pur şi simplu unul 
dintre lucrurile pe care le fac. Merg şi tot merg şi, mai curând sau 
mai târziu, îmi vine ceva în minte, ceva care mă face să mă simt mai 
puţin ca şi cum aş vrea să mă arunc de pe o clădire. 

Aşa că am mers. Privind în retrospectivă, pare de-a dreptul 
stupid să umbli prin Chicago la o oră târzie a unei nopţi de sâmbătă. 
Nu-mi ridicam prea des privirea. Lăsam lucrurile să mi se deruleze 
în minte şi mergeam cu mâinile în buzunarele pardesiului, care-mi 
flutura în jurul picioarelor lungi în vreme ce ploaia îmi lipea treptat 
părul de ţeastă. 

M-am gândit la tata. O fac de obicei când am moralul atât de 
scăzut. A fost un om bun, un om generos, un ratat fără speranţă. 
Magician de scenă într-o epocă în care tehnologia făcea mai multe 
minuni decât magia, nu avusese niciodată prea multe de oferit 
familiei sale. Era pe drumuri în cea mai mare parte a timpului, dând 
spectacole în case dărăpănate, străduindu-se din greu să-i ofere 
mamei o viaţă bună. N-a fost acolo când m-am născut eu. 

N-a fost acolo când a murit ea. 

Şi-a făcut apariţia la mai bine de o zi după naşterea mea. Mi-a dat 
numele a trei magicieni, apoi m-a luat cu el, pe drumuri, să distrăm 
copiii şi pensionarii, dând spectacole în sălile de gimnastică ale 
şcolilor şi în magazine alimentare. Era întotdeauna generos, amabil 

— de fapt mai generos şi mai amabil decât şi-ar fi putut permite. Îmi 
arăta fotografiile mamei şi îmi vorbea despre ea în fiecare noapte. 
Şi era întotdeauna puţin cam trist. Ajungeam aproape să simt că o 
cunoşteam şi eu. 

Sentimentul a devenit tot mai puternic pe măsură ce am crescut. 
Cred că îl vedeam pe tata aşa cum îl văzuse ea — ca pe un bărbat 
îndrăgit, dulce, blajin. Puţinrel naiv, dar cinstit şi cumsecade. Un 
om căruia îi păsa de alţii, care nu punea câştigul material mai presus 
de orice. Îmi dau seama de ce l-a iubit ea. 

Însă n-am avut când să cresc destul de mare ca să-i fiu asistent, 
cum îmi promisese. A murit într-o noapte, în somn. Un anevrism, 
aşa au spus medicii. L-am găsit rece, zâmbind. Poate în clipa morţii 
o visa pe mama. Şi, uitându-mă la el, m-am simţit dintr-odată, 
pentru prima oară în viaţa mea, pe deplin şi întru totul singur. Am 
simţit că dispăruse ceva care n-avea să se mai întoarcă nicicând, 
că în interiorul meu apăruse un gol care n-avea să se mai umple 
niciodată. 

Şi exact aşa mă simţeam în noaptea aceea ploioasă de primăvară 
din Chicago, hoinărind pe străzi, cu răsuflarea transformându-mi- 
se într-o dâră de abur, cu cizma dreaptă scârţâindu-mi la fiecare pas, 
cu oameni morţi în fiecare gând. 

Cred că n-ar fi trebuit să fiu surprins, când, după ore de mers, 
paşii m-au readus la locuinţa Lindei Randall. Toţi poliţiştii plecaseră, 
toate luminile erau stinse, toţi vecinii curioşi stăteau comod în 
paturile lor. În complexul de apartamente era linişte. Zorile încă nu 
se zăreau pe cer, dar de undeva, pe pervazul unei ferestre sau într-un 
cuib de pe acoperiş, ciripea o pasăre. 

Eram la capătul puterilor, la capătul resurselor. Nu reuşisem să 
mă gândesc la nimic, nu-mi venise nicio idee genială. Un ucigaş 
avea de gând să mă omoare cu o vrajă cu prima ocazie când se putea 
folosi de o furtună şi, după cum simţeam aerul, îmi dădeam seama 
că asta se putea întâmpla oricând. Dacă nu mă omora el, Morgan 
avea să convingă cu siguranţă Consiliul Alb să ceară executarea mea 
în zorii zilei de luni. Probabil că nemernicul începuse deja s-adune 
voturi. Dacă toată povestea ajungea în faţa Consiliului, n-aveam 
NICIO şansă. 

M-am sprijinit de uşa apartamentului Lindei. Era brăzdată de 
banda galbenă cu negru pe care scria LIMITĂ STABILITĂ DE 
POLIŢIE — NU O TRAVERSAŢI. Nu mi-am dat seama ce făceam 
decât după ce rostisem deja o vrajă care descuiase uşa şi desprinsese 
partea de jos a benzii galbene, şi intrasem în apartament. 

— Asta-i o prostie, Harry, mi-am spus. 

Cred că nu eram într-o dispoziţie care să mă-ndemne să-mi dau 
ascultare. M-am plimbat prin apartamentul Lindei, trăgând în nări 
mirosul parfumului şi al sângelui ei. Pe care încă nu veniseră să-l 
curețe. Probabil că administratorul apartamentului avea să se ocupe 
de asta mai târziu. În filme n-arată niciodată asemenea detalii. 

În cele din urmă m-am pomenit întins pe podea, pe covorul 
de lângă patul lat al Lindei. Eram ghemuit pe-o parte, cu spatele 
la pat şi cu faţa spre uşile glisante, de sticlă, care dădeau în micul 
ei patio pavat cu beton. Nu simţeam nevoia să mă mişc, să plec 
undeva, să fac ceva. Era inutil. Totul fusese inutil. Aveam să mor în 
următoarele două zile. 

Şi nu eram sigur că-mi păsa, asta reprezenta cea mai rea parte. 
Eram pur şi simplu prea obosit, istovit după toate vrăjile pe care 
fusesem nevoit să le folosesc, după mersul pe jos, după vânătăile 
şi pumnii cu care mă alesesem, după lipsa de somn. Era întuneric. 
Totul era în întuneric. 

Cred că trebuie să fi adormit. Aveam nevoie de somn, după 
tot ce se întâmplase. Nu-mi aduc aminte de nimic altceva, doar că 
soarele îmi strălucea cu prea multă putere în ochi. 

Am clipit şi m-am apărat de lumină ridicându-mi o mână 
şi rămânând cu ochii închişi. Dimineţile nu fuseseră niciodată 
momentul zilei preferat de mine, iar soarele se înălțase deasupra 
clădirilor de vizavi, soarele vesel de primăvară, a cărui strălucire 
străpungea draperiile Lindei Randall şi pleoapele mele şi îmi 
pătrundea în creier. Am bombănit ceva şi m-am rostogolit pe partea 
cealaltă, cu faţa către întunericul răcoros de sub par, cu spatele la 
razele calde. 

Dar n-am adormit din nou. Am început să mă simt dezgustat 
de mine însumi. 

— Ce dracu faci, Harry? am întrebat, cu voce tare, pe un ton 

poruncitor. 

— M-am întins să mor aici, mi-am răspuns, arţăgos. 

— Ca naiba, a zis partea mea mai înţeleaptă. Ridică-te de pe 
podea şi treci la treabă. 

— Nu vreau. Sunt obosit. Pleacă. 

— Nu eşti prea obosit ca să vorbeşti singur. Aşa că nu eşti prea 
obosit nici ca să-ţi aperi fundul de crocodili. Deschide ochii, mi-am 
ordonat, cu hotărâre. 

Mi-am curbat umerii, nevrând să mă supun, dar, în ciuda 
judecății mele mai sănătoase, chiar mi-am deschis ochii. Soarele 
preschimbase apartamentul Lindei Randall într-un loc aproape 
vesel, poleit cu aur — tot pustiu, desigur, dar încălzit de câteva 
amintiri frumoase. Am văzut un album de absolvire din liceu zăcând 
în apropiere, sub pat, cu mai multe fotografii servind drept semne 
de carte. Era şi o poză înrămată, a unei Linda mult mai tinere, cu un 
zâmbet strălucitor, neavând nimic din sfârşeala pe care-o văzusem 
în ea şi stând, în roba ei de absolventă, în mijlocul unui cuplu cu 
înfăţişare blândă, doi oameni ce păreau să se apropie de şaizeci de 
ani. Părinţii ei, am presupus. Părea fericită. 

Şi, chiar la marginea unei raze răzleţite, una care se retrăgea deja 
pe măsură ce se ridica soarele deasupra muchiilor clădirilor, era un 
cilindru mic de plastic, roşu cu capac gri. 

Salvarea mea. 

M-am grăbit să-l înşfac şi l-am scos de sub pat. Tremuram. L-am 
scuturat, şi a zăngănit. Înăuntru era un film. L-am deschis şi mi-am 
răsturnat filmul în palmă. Capătul de plastic fusese retras în casetă 
— pe film erau poze, dar încă nu fuseseră developate. Am pus filmul 
la loc, mi-am dus mâna în buzunarul pardesiului şi am scos o altă 
cutiuţă cilindrică, cea pe care o găsisem lângă casa lui Victor Sells de 
pe malul lacului. Cele două erau identice. 

Gândurile mi s-au rotit, orientându-se către o pistă cu totul 
nouă. Un întreg şi nou tărâm al posibilităţilor mi se deschisese în 
faţă şi, acolo, în el, ar fi putut exista ocazia pe care-o aşteptam, şansa 
mea de a scăpa cu viaţă, de a-l prinde pe ucigaş, de a salva tot ce 
începuse să se ducă dracului. 

Dar încă nu era limpede. Nu puteam şti cu certitudine ce se 

petrecea, însă acum exista o legătură, o legătură între anchetarea 
crimei şi căutarea abandonată a soţului dispărut al Monicăi Sells, 
Victor. Aveam un alt fir de urmat, dar nu prea mult timp la 
dispoziţie. Trebuia să mă scol, să mă ridic în picioare, să trec repede 
la acţiune. Un vrăjitor bun nu poate fi oprit. 

M-am ridicat, mi-am înşfăcat toiagul şi bagheta şi am pornit-o 
către uşă. Ultimul lucru de care aveam nevoie era să fiu surprins 
violând locul crimei. M-ar fi putut aresta, m-ar fi putut închide, 
şi aş fi fost mort înainte de a apuca să depun cauţiunea. Mintea 
mi-o luase deja înainte, gândindu-se la următorul pas, la încercarea 
de a găsi fotograful care fusese la casa lui Victor de pe plajă şi la 
developarea fotografiilor, pentru a vedea dacă surprindeau ceva care 
să merite uciderea Lindei Randall. 

În momentul acela am auzit un zgomot şi m-am oprit. S-a 
repetat, o răzuire uşoară. 

Cineva a răsucit cheia în yala uşii de la intrarea în apartament 
şi a deschis-o. 

Nu era timp să mă reped sub pat, sau în baie, şi nu voiam în 
niciun caz să-mi limitez mobilitatea. Am făcut un salt înainte şi 
m-am plasat în spatele uşii care se deschidea, rămânând nemișcat. 

A intrat un bărbat — subţire, scund, părând hărțuit. Părul lui 
de un castaniu fără luciu era prins la spate, într-o coadă de cal. 
Purta pantaloni de bumbac şi haină, ambele de culoare închisă, şi 
ducea pe umăr o geantă agăţată de o curea. A închis uşa aproape 
complet şi s-a uitat agitat în jur. Dar, aidoma majorităţii oamenilor 
prea nervoşi ca să gândească limpede, vedea mai puţine decât ar fi 
trebuit şi, cu toate că şi-a rotit capul până într-un punct din care 
ar fi putut să mă prindă în raza vederii periferice, nu m-a observat. 
Era un bărbat frumos, sau cel puţin aşa părea, cu linii puternice ale 
maxilarelor şi obrajilor. 

A traversat camera şi s-a oprit brusc când a dat cu ochii de patul 
pătat de sânge. L-am văzut încleştându-şi pumnii. A scos un sunet 
straniu, ca un croncănit mărunt, s-a aruncat la podea alături de pat 
şi a-nceput să pipăie duşumeaua de sub el. După câteva secunde, 
mişcările i-au devenit mai frenetice şi l-am auzit înjurând cu glas 
tare. 

Mi-am lăsat degetele s-alunece pe suprafaţa netedă a cutiuţei 
cilindrice care adăpostea filmul din buzunarul meu. Vasăzică aşa. 
Fotograful misterios care stătuse la pândă în jurul casei de lângă lac 
a lui Victor Sells era aici, căutându-şi filmul. Am avut, în stomac, 
o senzaţie asemănătoare cu aceea pe care-o simt când termin un 
joc de puzzle dificil — o satisfacţie aparte, amestecată cu o tentă de 
îngâmfare. 

Mi-am lăsat fără zgomot toiagul şi bagheta în colțul de lângă uşă 
şi mi-am scos insigna de consultant oficial al poliţiei, care conţinea 

fotografia mea, în afara pardesiului, altfel încât să apară pe fundalul 
materialului negru. Mi-am acoperit tricoul vechi, mizerabil, cu 
pardesiul şi am sperat că tipul avea să fie prea buimăcit şi prea 
nervos ca să observe că pe sub pardesiu purtam pantaloni de trening 
şi cizme de cowboy. 

Mi-am pus mâinile în buzunare, am împins uşa cu o lovitură 
uşoară a cizmei şi am spus, exact în clipa când se închidea: 

— Aşa. Reîntoarcere la locul crimei. Ştiam c-o să te prindem 
dacă mă mulțumesc s-aştept. 

În oricare altă zi, reacţia bărbatului m-ar fi făcut să mă tăvălesc pe 
jos de râs. A zvâcnit în sus, s-a izbit cu capul de partea de dedesubt 
a patului, a scheunat, s-a tras în afară, s-a întors să se uite la mine şi, 
când m-a văzut, a făcut pur şi simplu un salt înapoi, peste pat. Mi- 
am revizuit părerea despre înfăţişarea lui — avea buzele prea subţiri 
şi, datorită ochilor prea mici şi prea apropiaţi, privirea încordată, de 
animal de pradă, a unui dihor. 

Mi-am îngustat ochii şi m-am apropiat de el cu un mers 
maiestuos, un pas lent după altul. 

— N-ai putut să rămâi departe, nu-i aşa? 

— Nu! a exclamat. Oh, Doamne! Aţi înţeles greşit. Sunt fotograf. 
Vedeţi? Vedeţi? A bâjbâit în geanta care-i atârna într-o parte, de 
unde a scos un aparat de fotografiat. Fac poze. Pentru ziare. De-asta 
am venit aici, încercam doar s-arunc o privire atentă. 

— Păstrează-ţi minciunile, i-am spus. Ştim amândoi că n-ai 
venit să faci fotografii. Căutai asta. 

Am scos din buzunar cutiuţa cu filmul, am ridicat-o în mână şi 
i-am arătat-o. 

A-ncetat să trăncănească şi a rămas absolut nemișcat, holbându- 
se la mine. Apoi la cutiuţă. Şi-a lins buzele şi a dat să spună ceva. 

— Cine eşti? l-am întrebat. 

Mi-am păstrat vocea aspră, poruncitoare. Am încercat să mă 
gândesc cum ar fi sunat glasul lui Murphy, dacă m-aş fi aflat în clipa 
aceea în centru, cu ea, aşteptând să-mi pună întrebări. 

— Ăă. Wise. Donny Wise. A înghiţit în sec, fixându-mă cu 
privirea. Am dat de vreun soi de belea? 

L-am măsurat cu ochi îngustaţi şi am mârâit: 

— O să vedem. Ai vreun act de identitate? 

— Sigur, da. 

— Să-l văd. L-am săgetat cu privirea şi am adăugat: Încet. 

S-a holbat la mine şi şi-a dus mâna la buzunarul de pe şold cu 
o încetineală exagerată. Şi-a scos portofelul cu o singură mână şi l-a 
deschis, ca să-i văd permisul de conducere. 

M-am apropiat ţanţoş, i l-am smuls din mână şi l-am studiat 
cu atenţie. Permisul şi fotografia coincideau cu numele pe care mi-l 
dăduse. 

— Ei bine, domnule Wise, am început, aici e în plină desfăşurare 
o anchetă a poliţiei. Atâta timp cât nu cooperezi cu mine, nu cred 
că... 

M-am uitat în sus, l-am văzut studiindu-mi insigna şi vocea mi 
s-a stins. El mi-a smuls portofelul, acuzându-mă: 

— Nu eşti poliţist! 

Mi-am lăsat capul pe spate, sub un unghi plin de aroganță. 

— OK. Poate că nu. Dar lucrez cu poliţia. Şi am filmul tău. 

A înjurat din nou şi a-nceput să-şi îndese camera înapoi, în 
geantă, având evident intenţia să plece. 

— Nu. N-ai nimic. Nimic care să mă lege de toate astea. Am 
plecat de-aici. 

L-am privit trecând pe lângă mine în drum spre uşă. 

— Nu fi atât de zorit, domnule Wise. Sunt într-adevăr convins 
că noi doi avem de discutat câteva lucruri. Cum ar fi o cutiuță de 
film căzută sub docul unei case de lângă Lacul Providence săptămâna 
trecută, în noaptea de miercuri. 

Mi-a aruncat o privire grăbită. 

— N-am nimic să-ţi spun, a mormăit, indiferent cine naiba eşti. 

A-ntins mâna spre uşă şi a dat s-o deschidă. 

Am gesticulat scurt către toiagul meu din colţ şi am şuierat, cu 
mâna zvâcnindu-mi către uşă şi rostind, cu cea mai spectaculoasă 
voce de care eram în stare: 

— Vento servitas. 

Purtat de aerul ce se mişca pe canale strict controlate, ca răspuns 
la invocarea mea, toiagul a făcut un salt prin încăpere şi a închis uşa, 
trântindu-i-o în nas lui Donny Wise. El a-nlemnit ca o scândură. 

Şi-a răsucit faţa spre mine, cu ochii mari. 

— Dumnezeule. Eşti unul dintre ei. Nu mă ucide, a spus. Oh, 
Doamne. Ai pozele. Eu nu ştiu nimic. Nimic. Nu sunt un pericol 
pentru tine. 

Încerca să-şi păstreze vocea calmă, dar îi tremura. L-am văzut 
îndreptându-şi ochii către uşile glisante ale micului patio, ca şi cum 
şi-ar fi calculat şansele de a ajunge acolo înainte de a putea eu să-l 
opresc. 

— Linişteşte-te, domnule Wise, i-am spus. N-am venit aici ca 
să-ţi fac vreun rău. ÎL urmăresc pe ucigașul Lindei. Ajută-mă. Spune- 
mi ce ştii. De restul mă ocup eu. 

A slobozit un mic hohot de râs aspru şi a făcut cu prudenţă o 
jumătate de pas către uşile de sticlă. 

— Ca să fiu ucis? Cum a fost Linda, cum au fost ceilalți? Nici 
gând! 

— Nu, domnule Wise. Spune-mi ce ştii. O să pun capăt 
crimelor. O să-l aduc pe ucigaşul Lindei în faţa justiţiei. 

Am încercat să-mi păstrez vocea liniştitoare, egală, luptând 
împotriva frustrării pe care-o simţeam. La naiba, avusesem de gând 
să-l tulbur, dar nu să-l sperii atât de tare încât să vrea să sară printr-o 
uşă glisantă din sticlă. 

— Vreau să-i opresc pe oamenii ăştia tot atât de mult cum o 
vrei tu. 

— De ce? m-a întrebat. Şi acum i-am desluşit în ochi o umbră 
de dispreţ. Ce-nsemna ea pentru tine? Şi tu te culcai cu ea? 

Am clătinat din cap. 

— Nu. Nu e decât un alt om care a murit şi n-ar fi trebuit să 
moară. 

— Nu eşti poliţist. De ce-ţi rişti fundul pentru asta? De ce te pui 
cu oamenii ăştia? N-ai văzut ce pot să facă? 

Am ridicat din umeri. 

— Cine altcineva o s-o facă? Nu mi-a răspuns, aşa că am ridicat 
cutiuţa cu filmul. Ce sunt fotografiile astea, domnule Wise? Ce 
conţin, de ce a meritat să fie ucisă Linda Randall pentru ele? 

Donny Wise şi-a frecat palmele de coapse. Coada de cal i-a 
zvâcnit când şi-a rotit privirea prin cameră. 

— Facem un târg. Îmi dai filmul, iar eu îţi spun tot ce ştiu. 

Am clătinat din cap. 

— S-ar putea să am nevoie de ceea ce e aici. 

— Nu-ţi e de niciun folos dacă nu ştii la ce te uiţi, a subliniat 
el. Habar n-am cine eşti. Nu vreau să am necazuri. Tot ce vreau e să 
ies de-aici viu şi întreg. 

L-am fixat o clipă cu privirea. Dacă acceptam târgul, pierdeam 
filmul şi indiferent ce conţinea. Dacă n-o făceam, şi dacă el spunea 
adevărul, filmul nu mi-ar fi folosit la nimic. Pista mă condusese 
acolo, la el. Dacă nu descopeream un indiciu care să mă ducă mai 
departe, eram mort. 

Aşa că am pocnit din degete, lăsându-mi toiagul să cadă 
zăngănind pe podea. Pe urmă i-am aruncat filmul, cu o mişcare de 
jos în sus. EI l-a scăpat şi s-a aplecat să-l ridice, studiindu-mă cu 
prudenţă. 

— După ce ies de-aici, a spus, suntem chit. Nu te-am văzut 
niciodată. 

Am dat din cap. 

— Perfect. S-auzim. 

Donny a-nghiţit în sec şi şi-a trecut o mână peste păr, către 
spate, trăgându-se uşor de coada de cal la sfârșitul mişcării. 

— O ştiam pe Linda de prin împrejurimi. l-am făcut nişte 
fotografii, pentru un portofoliu. Fac poze pentru o serie de fete din 
tot oraşul. Cele mai multe vor s-ajungă în reviste. 

— Reviste pentru adulţi? 

— Nu, s-a răstit el, încă nervos. În revista unchiului Abner 
pentru copii. Bineînţeles că-n alea pentru adulţi. Nimic cu adevărat 
clasa-ntâi, dar poţi să faci bani buni şi dacă nu eşti Hugh Hefner!. 

Aşa că Linda a venit miercuri la mine. A spus că voia să-mi 
propună un târg. Trebuia să fac nişte fotografii cu ea şi să-i dau 
filmul şi primeam... şi ea avea să fie cu adevărat drăguță cu mine. 
Nu trebuia decât să-mi fac apariţia acolo unde-mi spunea, să dau 
gata filmul fotografiind prin ferestre şi să plec. Livrarea urma să i-o 
fac ei, a doua zi. Şi chiar aşa am făcut. lar acum e moartă. 

— La Lacul Providence, am spus eu. 


1 Fondatorul revistei Playboy 

— Da. 

— Ce-ai văzut acolo? l-am întrebat. 

A clătinat din cap, uitându-se pe lângă mine, cu ochii atraşi din 
nou de pat. 

— Pe Linda. Alţi oameni. Niciunul pe care să-l cunosc. Făceau 
un soi de petrecere. Numai lumânări şi alte chestii. Era o furtună 
dată dracului, cu o grămadă de tunete şi de fulgere, aşa că de fapt 
nu-i puteam auzi. O vreme m-am temut c-o să se uite cineva în 
sus şi-o să mă vadă în lumina fulgerelor, dar presupun că erau prea 
ocupați. 

— Făceau sex, am spus. 

— Nu, s-a răstit el. Jucau canastă. Da, sex. Sex adevărat, nu se 
prefăceau într-un decor. Sexul adevărat n-arată la fel de bine. Linda, 
încă o femeie, trei bărbaţi. Mi-am făcut filmul şi-am fost gata. 

Am rânjit, dar el părea să nu fi remarcat dublul înţeles. Pur şi 
simplu nu mai găseşti destul de des nelegiuţi de calitate. 

— ÎI poţi descrie pe vreunul dintre ceilalți? 

A clătinat din cap. 

— Nu m-am uitat. Dar n-aveau nimic prea deosebit, dacă- 
nţelegi ce vreau să spun. Mi-au întors stomacul pe dos. 

— Ştii de ce voia Linda fotografiile? 

S-a uitat la mine şi a chicotit apoi, ca şi cum aş fi fost extrem de 
naiv. 

— lisuse, amice. La ce crezi că sunt bune asemenea fotografii? 
Voia să aibă pe cineva la mână. La naiba, reputaţia ei n-ar fi avut 
de suferit din cauza unei poze care o surprindea în mijlocul unei 
asemenea orgii. Dar a unora dintre ceilalţi ar fi putut avea. Ce fel de 
idiot care se vrea poliţist mai eşti şi tu? 

I-am ignorat întrebarea. 

— Ce-ai de gând să faci cu filmul, Donny? 

A ridicat din umeri. 

— Probabil c-o să-l arunc. 

l-am văzut ochii zvâcnind dintr-o parte în alta şi am ştiut că 
minţea. Avea de gând să-l păstreze, să afle cine era în fotografii şi, 
dacă reuşea să-l scoată de-acolo, avea de gând să obţină de pe urma 
lui orice profit posibil. Părea genul, şi m-am încrezut în propriile 

instincte. 

— Dă-mi voie, am spus, şi am pocnit din degete. Fuego. 

Capacul gri al cutiuţei a sărit odată cu o mică șuierătură a unei 
flăcări şi Donny Wise a scâncit, retrăgându-şi mâna. Cutiuţa roşie 
a izbucnit în flăcări pe drumul către podea, unde a aterizat într-un 
cocoloş mototolit şi fumegând. 

Fotograful s-a holbat la film, apoi la mine, cu gura căscată. 

— Sper că n-o să aflu că m-ai minţit, Donny, i-am spus. 

S-a albit ca varul, m-a asigurat că n-o făcuse, s-a răsucit pe 
călcâie şi a fugit din apartament, dând în drumul său peste banda 
întinsă de poliţie şi lăsând două bucăţi să-i atârne libere în urmă. 
N-a închis ușa. 

L-am lăsat să plece. L-am crezut. Nu părea destul de inteligent 
ca să inventeze o poveste pe fugă, aşa tulburat cum fusese. M-am 
simţit inundat de un val sălbatic de triumf, de furie şi de dorinţă de 
a-l găsi pe omul care, indiferent cine-o fi fost, lua forţele brute ale 
vieţii şi ale creaţiei şi le transforma în unelte ale distrugerii, şi de-al 
arunca alături de restul gunoaielor. Indiferent cine-o fi fost, ucidea 
oamenii prin magie şi îi omora încetul cu încetul cu Ochiul-Trei, aşa 
că voiam să-l dobor. Creierul meu s-a clătinat, cuplându-se. Acolo şi 
atunci aveam ceva cu care să lucrez, o variantă a dimineţii următoare 
care nu includea moartea mea în diverse moduri înspăimântătoare. 

Linda Randall plănuia să şantajeze pe cineva, aşa că am făcut 
un salt mental incredibil şi am dedus că era vorba de Victor, sau de 
altcineva aflat în casa lui în momentul petrecerii. Dar de ce? Eu nu 
mai aveam nicio fotografie, nimic altceva decât informaţiile obţinute 
de la Donny Wise. Nu-mi puteam permite să pierd vremea. Trebuia 
să urmăresc pista pe care mi-o dezvăluise, dacă voiam să ajung în 
miezul lucrurilor şi să aflu cine-o omorâse pe Linda. 

Cum reuşisem să mă aleg cu atâtea necazuri în numai câteva 
zile? Şi cum cerului reuşisem să dau din întâmplare peste ceea ce 
părea a fi un mic complot complex şi perfid, acolo, în casa de lângă 
Lacul Providence, investigând un cu totul alt caz? 

Aveam un răspuns simplu — nu fusese o întâmplare. Totul fusese 
gândit. Fusesem direcționat într-acolo. Cineva dorise să ajung la 
casa de lângă lac, dorise să mă implic şi să aflu ce se petrecea în 

locul ăla. O femeie al naibii de nervoasă în preajma vrăjitorilor, 
care nu voia să-şi dezvăluie numele, care lăsase cu mare grijă să-i 
scape expresii menite să mă convingă de ignoranţa ei, care trebuise 
să plece val-vârtej de la întâlnirea stabilită şi care fusese dispusă să 
renunţe la cinci sute de dolari numai ca să scape de mine la telefon 
cu câteva secunde mai repede. Cineva mă alesese şi mă silise să ies 
în câmp deschis, unde atrăsesem tot soiul de personaje care-mi 
acordaseră atenţia lor ostilă. 

Asta era cheia. 

Mi-am cules toiagul şi bagheta şi am ieşit furios pe uşă. 

Era timpul să stau de vorbă cu Monica Sells. 

Taxiul m-a lăsat la un cvartal distanţă de locuinţa Monicăi din 
suburbii. Timpul mă presa, banii împrumutaţi de Murphy erau pe 
sfârşite, ajunsesem la capătul răbdării, aşa că n-am mai irosit niciun 
strop din lumina zilei şi m-am grăbit să străbat strada către casa ei. 

Era o clădire mică, atrăgătoare, cu etaj, cu cei doi copaci tineri 
în curtea din faţă făcându-i concurenţă în privinţa înălțimii. Pe 
alee se vedeau un minivan şi un coş de baschet, des întrebuințat. 
Iarba de pe peluză crescuse prea mult, dar ploile recente ofereau 
o scuză foarte bună pentru aşa ceva. Strada era liniştită şi am avut 
nevoie de o clipă ca să-mi dau seama că majoritatea caselor nu erau 
ocupate. În multe curţi se vedea anunţul DE VÂNZARE. Draperii 
răzlețe atârnau ca nişte pânze de păianjen peste ferestre goale, larg 
deschise. Pentru o stradă cu atâţia copaci, ciripeau prea puţine 
păsări şi n-auzeam niciun câine lătrându-mă în timp ce mergeam pe 
trotuar. Deasupra capului, norii se îngroşau, pregătindu-se pentru 
o altă furtună. 

Luând în considerare totul, aveam senzaţia unui loc blestemat, 
unde se instalase magia neagră. Am intrat pe poarta familiei Sells şi 
m-am îndreptat spre uşă. 

Am sunat şi am aşteptat. 

N-a răspuns nimeni. 

Am bătut. M-am sprijinit de sonerie. 

Tot n-a venit nimeni. 

Mi-am încordat fălcile şi m-am uitat în jur. N-am văzut pe 
nimeni, aşa că m-am întors din nou spre uşă, pregătindu-mă s-o 
descui cu o vrajă. 

Însă tocmai s-a deschis, poate cu vreo cincisprezece centimetri. 
Înăuntru stătea Monica Sells, privindu-mă cu ochii ei verzi. Purta 

jeanşi, o cămaşă simplă, din flanel, cu mânecile suflecate, şi avea 
părul acoperit de o basma. Nu era machiată. Aşa arăta mai bătrână 
şi era în acelaşi timp mai atrăgătoare — poate fiindcă înfăţişarea aceea 
era mult mai naturală, mult mai apropiată de firea ei decât cea pe 
care i-o dăduseră hainele frumoase şi bijuteriile, când mă vizitase la 
birou. A pălit, buzele i-au devenit livide. 

— N-am nimic să-ţi spun, domnule Dresden, a zis. Pleacă. 

— Nu pot, i-am spus. 

A dar să trântească uşa, dar mi-am proptit capătul toiagului 
lângă toc, împiedicând-o să se-nchidă. 

— Chem poliţia, m-a ameninţat, cu voce încordată. 

S-a sprijinit de uşă, încercând să mă-mpiedice să intru. 

— Fă-o, am mârâit, şi-o să le spun despre tine şi despre soţul 
tău, am adăugat apoi, lăsându-mă în baza intuiţiei. 

Era ca şi cum aş fi tras un glonte în întuneric, dar, ce naiba. Ea 
nu ştia că eu nu ştiam ce dracu se petrecea. 

Instinctul meu a dat roade. Am auzit-o trăgându-şi brusc 
răsuflarea cu un icnet şi am simţit că nu mai apăsa atât de tare în 
uşă. Mi-am proptit umărul în tăblia ei şi m-am sprijinit cu toată 
puterea, iar Monica s-a retras din faţa mea, surprinsă. Nu cred că 
se aştepta să-i intru în casă apelând la forţa fizică. La naiba, nici 
eu nu mă aşteptasem. Nu-mi dădusem seama cât de furios eram 
decât după ce zărisem panica de pe chipul ei când îşi ridicase ochii 
spre mine. Nu ştiu cum arătam, dar e posibil să nu fi părut prea 
prietenos. 

M-am oprit. Am închis ochii. Am respirat adânc şi am încercat 
să-mi controlez furia. Pierderea controlului nu mi-ar fi fost de 
niciun folos. 

Atunci s-a dus ea după dispozitivul cu electroșocuri. 

Am auzit-o mişcându-se şi am deschis ochii la timp ca s-o văd 
înşfăcând de pe pian o cutie de plastic negru, de mărimea unui 
telefon mobil, şi fandând către mine. Era palidă, speriată. Între 
cei doi dinţi ai dispozitivului cu electroşocuri a dansat un fulger 
albastru când mi l-a îndreptat spre stomac. 

Mi-am mişcat toiagul, în poziţie verticală, de la dreapta la stânga, 
şi aparatul zumzăitor purtat de fandarea Monicăi mi-a trecut pe 

alături, izbind cadrul uşii. M-am strecurat pe lângă ea, intrând în 
camera de zi, şi m-am întors s-o privesc în timp ce se redresa şi se 
răsucea spre mine. 

— Nu te las să le faci niciun rău, a mârâit. Nici pe tine, nici pe 
altcineva. Te ucid înainte de-a apuca să-i atingi, vrăjitorule. 

Pe urmă s-a repezit din nou la mine, cu furia înlocuindu-i 
spaima din ochi, cu o îndârjire care-a reuşit să mă ducă pentru o 
clipă cu gândul la Murphy. Pentru prima oară mă privea drept în 
faţă. Pentru prima oară uitase să-şi ferească ochii de ai mei şi, în 
clipa aceea, am privit în ea. 

Totul a părut să-ncetinească pentru o clipă. Am avut timp să-i 
văd culoarea ochilor, construcţia feţei. Să-mi dau seama unde le 
mai văzusem înainte, de ce mi se păruse că în înfăţişarea ei era 
ceva familiar. Am avut timp să-i văd, în spatele ochilor, spaima şi 
dragostea care îi motivau fiecare mişcare, fiecare pas. Am văzut ce-o 
făcuse să se repeadă la mine, de ce se temea. l-am văzut amărăciunea 
şi i-am văzut durerea. 

Toate piesele au căzut la locurile lor. Ştiind ce emoţii o conduceau, 
ştiind ce extraordinară continua să fie chiar şi acum dragostea ei, 
totul mi s-a părut cu desăvârşire limpede şi m-am simţit ca un idiot 
fiindcă nu-mi dădusem seama cu câteva zile înainte. 

— Opreşte-te, am spus, sau am încercat să spun, înainte de a-mi 
îndesa ea dispozitivul în piept. 

Am dat drumul toiagului şi baghetei, care au căzut troncănind, 
şi am prins încheietura mâinii ei cu ambele mele mâini. Ea mi-a 
împins dispozitivul în faţă şi am lăsat-o s-o facă. 

Era la vreo şapte-opt centimetri de mine, cu lumina lui 
strălucitoare în ochii mei. Am expirat, trimițând aerul către 
dispozitivul cu electroșocuri, odată cu un efort de voinţă. Au urmat 
o scânteie şi un norişor de fum, apoi aparatul şi-a dat sfârşitul în 
mâinile ei, aşa cum părea să facă orice alt dispozitiv electronic când 
mă aflam prin preajmă. La naiba, eram surprins că avusese nevoie 
de atât de mult timp ca să iasă din funcţiune. Şi, chiar dacă n-ar fi 
făcut-o, nu mi-ar fi fost greu să-l scot din uz cu o vrajă. 

Am continuat să strâng încheietura Monicăi, dar tensiunea din 
spatele braţului ei dispăruse. Se holba la faţa mea, cu ochii mari 

din cauza șocului care fusese întâlnirea privirilor noastre. A-nceput 
să tremure şi a scăpat dispozitivul inutil dintre degetele fără vlagă. 
Obiectul a zăngănit pe podea. l-am eliberat mâna, şi ea a continuat 
să mă fixeze cu privirea. 

Şi eu tremuram. O privire în suflet nu e niciodată plăcută şi 
niciodată simplă. Doamne, uneori detestam faptul că trebuia să 
trăiesc cu asta. Nu-mi dorisem să ştiu că fusese victima unor abuzuri 
în copilărie. Pe urmă se măritase cu un om care-i oferise, în viaţa 
ei de adult, acelaşi lucru. Singura ei speranţă, singura lumină din 
existenţa ei erau cei doi copii. N-avusesem timp să-i desluşesc toate 
motivațiile, să-i înţeleg logica. Încă nu ştiam de ce mă atrăsese în 
toată povestea aia — dar ştiam că o făcuse, în ultimă instanţă, fiindcă 
îşi iubea cei doi copii. 

Şi asta era tot ce-mi trebuia de fapt, asta şi o altă legătură, 
asemănarea sâcâitoare cu altcineva, pe care o remarcasem când 
venise în biroul meu. Pornind de acolo, totul avea sens. 

Monica Sells n-a avut nevoie decât de un singur moment ca 
să-şi revină. A făcut-o cu o viteză remarcabilă, de parcă ar fi fost 
obişnuită să-şi pună masca la loc după ce îi fusese smulsă dintr-o 
lovitură. 

— Îmi... îmi pare rău, domnule Dresden. Şi-a înălțat bărbia cu 
o mândrie fragilă, rănită. De ce ai venit, ce vrei? 

— Două lucruri, i-am răspuns. M-am aplecat şi mi-am recuperat 
toiagul şi bagheta. Vreau şuviţa mea de păr. Şi vreau să ştiu de ce-ai 
venit la mine joia trecută, de ce m-ai atras în mizeria asta. Şi mai 
vreau să aflu cine i-a ucis pe Tommy Tomm, pe Jennifer Stanton şi 
pe Linda Randall. 

Ochii ei s-au posomorât şi mai tare, a devenit mai palidă. 

— Linda e moartă? 

— A murit azi-noapte, i-am spus. Şi cineva are de gând să mă 
ucidă în acelaşi mod, cu următoarea ocazie. 

Afară, la mare depărtare, a bubuit un tunet. Se pregătea o altă 
furtună, încetul cu încetul. Când ajungea în oraş, aveam să fiu mort. 
Nimic mai simplu. 

M-am uitat din nou la Monica Sells, şi i se citea pe toată faţa, 
ştia la fel de bine ca mine cum stăteau lucrurile cu furtuna. Ştia asta, 

şi avea în ochi un soi de frustrare amară, vlăguită. 

— Trebuie să pleci, domnule Dresden, a spus. Nu te poţi afla 
aici când.... Trebuie să pleci înainte de a fi prea târziu. 

Am făcut un pas către ea. 

— Eşti singura mea şansă, Monica. Te-am mai rugat o dată să ai 
încredere în mine. Va trebui s-o fac din nou. Trebuie să ştii că n-am 
venit aici ca să vă fac vreun rău, ţie sau... 

Pe culoarul din spatele ei s-a deschis o uşă. O fară, aflată la 
sfârşitul incomod al preadolescenţei, cu părul de aceeaşi culoare cu 
al mamei ei, s-a aplecat în afară. 

— Mamă? a spus, cu voce tremurătoare. Mamă, eşti OK? Vrei 
să chem poliţia? 

A scos capul şi un băiat, probabil cu un an sau doi mai mic decât 
sora lui. Ținea în mâini o minge de baschet răsfolosită, răsucind-o 
cu gesturi mici, nervoase. 

M-am uitat din nou la Monica. Ținea ochii închişi. Îi apăreau 
lacrimile, prelingându-se pe obraji. A avut nevoie de o clipă, dar 
şi-a tras răsuflarea şi i-a răspuns fetei cu voce clară, calmă, fără să 
se-ntoarcă spre ea. 

— Sunt bine. Jenny, Billy, întoarceţi-vă în camera voastră şi 
încuiaţi uşa. Vorbesc serios. 

— Dar, mamă..., a-nceput băiatul. 

— Acum, a spus Monica. Avea glasul încordat. 

Jenny a pus o mână pe umărul fratelui ei. 

— Hai, Billy. 

S-a uitat la mine pentru o singură clipă. Avea ochi prea bătrâni 
şi prea ştiutori pentru un copil de vârsta ei. 

— Hai. 

Cei doi au dispărut din nou în cameră, au închis uşa şi au 
încuiat-o. 

Monica i-a aşteptat să plece, apoi a izbucnit mai tare în mai 
multe lacrimi. 

— Te rog. Te rog, domnule Dresden. Trebuie să pleci. Dacă eşti 
aici când începe furtuna, dacă el află... 

Şi-a îngropat faţa în mâini şi a scos un sunet estompat, ca un 
orăcăit. 

M-am apropiat de ea. Trebuia să-i obţin ajutorul. N-avea 
importanţă nici cât de îndurerată era, nici ce soi de agonie trăia, 
trebuia să m-ajute. Şi credeam că ştiu ce nume să invoc ca s-o 
conving. 

Uneori pot fi atât de nemernic. 

— Monica. Te rog. Sunt pus la zid. Nu mai am de ales. Tot ce 
ştiu conduce aici. La tine. Şi n-am timp să aştept. Am nevoie de 
ajutorul tău, înainte de a o sfârşi ca Jennifer, Tommy şi Linda. l-am 
căutat ochii, şi ea şi i-a ridicat în sus, la mine, fără să-și ferească 
privirea. Te rog. Ajută-mă. 

M-am uitat în ochii ei şi i-am văzut acolo frica, suferința 
şi slăbiciunea. Am văzut-o uitându-se la mine ca şi cum m-aş fi 
sprijinit de ea, ca şi cum i-aş fi pretins să-mi dea mai mult decât îşi 
putea permite. 

— Bine, a şoptit. Mi-a întors spatele şi a pornit-o spre bucătărie. 
Bine. O să-ţi spun tot ce ştiu, vrăjitorule. Dar nu pot face nimic ca 
să te-ajut. 

S-a oprit în uşă şi s-a uitat în urmă, către mine. Cuvintele ei au 
căzut cu greutatea convingerii, a purului adevăr. 

— Acum nu poate face nimeni nimic în ajutorul tău. 

Monica Sells avea o bucătărie veselă, în culori strălucitoare. 
Colecţiona văcuţe din desenele animate, care se înşiruiau pe pereți 
şi pe uşile dulapurilor din încăpere cu un soi de indolenţă voioasă, 
bovină. Frigiderul era acoperit de desene în creion şi de carduri de 
evaluare şcolară. Pe pervazul ferestrei erau aliniate sticle de toate 
culorile. Auzeam clopoţeii de vânt de afară, agitaţi fără încetare de 
un suflu rece, tot mai puternic. Ceasul de pe perete, mare, tot de 
forma unui văcuţe prietenoase, îşi legăna coada într-o parte şi-ntr- 
alta, tic-tac, tic-tac, tic-tac. 

Monica s-a aşezat la masă. Şi-a tras picioarele sub ea şi a părut 
ceva mai relaxată. Am simţit că bucătăria era sanctuarul ei, locul 
unde se retrăgea când era supărată. Era de o curăţenie scânteietoare, 
păstrată cu dragoste. 

Am lăsat-o să se relaxeze cât de mult am putut, ceea ce nu 
însemna un timp prea îndelungat. Aproape că simţeam tensiunea 
crescând în aer, furtuna clocotind în depărtare. Nu-mi puteam 
permite să mă port cu mănuşi. Tocmai mă pregăteam să deschid 
gura, să-ncep să insist, când a spus: 

— Pune întrebări, vrăjitorule. O să-ţi răspund. Eu una nu ştiu 
de unde să-ncep. 

Nu s-a uitat la mine. Nu s-a uitat la nimic. 

— Bine, am spus. M-am sprijinit de masă. O cunoşti pe Jennifer 
Stanton, nu-i aşa? Sunteţi rude. 

Expresia ei a rămas neschimbată. 

— Avem amândouă ochii mamei, a confirmat. Surioara mea a 
fost întotdeauna rebelă. A fugit de-acasă cu gândul să ajungă actriţă, 
dar a ajuns în schimb curvă. I se potrivea, în felul ei aparte. Eu am 
vrut întotdeauna să termine cu asta, dar cred că ea nu voia. Nu sunt 

sigură că ştia cum. 

— Te-a căutat poliţia, în legătură cu moartea ei? 

— Nu. I-au sunat pe părinţii noştri, în St. Louis. Încă n-au 
descoperit că eu locuiesc în oraş. Sunt sigură că în curând o să-şi 
dea cineva seama. 

M-am încruntat. 

— De ce nu te-ai dus la ei? De ce-ai venit la mine? 

M-a privit. 

— Poliţia nu mă poate ajuta, domnule Dresden. Eşti de părere 
că mi-ar da crezare? Dacă m-aş duce să le trăncănesc despre vrăji 
şi ritualuri, s-ar uita la mine ca la un soi de lunatică. S-a strâmbat. 
Poate că ar avea dreptate. Uneori mă întreb dacă nu-nnebunesc 
cumva. 

— Aşa că ai venit la mine, am zis. De ce nu mi-ai spus adevărul? 

— Cum aş fi putut? m-a întrebat. Cum aş fi putut să intru în 
biroul cuiva pe care nici măcar nu-l cunoşteam şi să-i spun... 

A înghiţit în sec şi a strâns din pleoape, închizându-le peste mai 
multe lacrimi. 

— Şi ce să-mi spui, Monica? am întrebat, la rândul meu. Mi-am 
păstrat vocea blândă. Cine ţi-a ucis sora? 

De-afară se auzea clinchetul clopoţeilor de vânt. Ceasul vacuţă 
prietenoasă îşi vedea de treabă, tic-tac, tic-tac, tic-tac. Monica Sells 
a tras aerul îndelung în piept, cutremurându-se, şi a închis ochii. 
Am văzut-o adunându-şi firele curajului destrămat, înnodându-le 
cât de tare putea. Ştiam deja răspunsul, dar aveam nevoie să-l aud 
din gura ei. Trebuia să fiu sigur. Am încercat să-mi spun că era bine 
pentru ea să facă asta, să-i rostească numele cu voce tare. Nu sunt 
sigur că m-am auto-convins — cum spuneam, nu sunt un mincinos 
prea grozav. 

Monica şi-a strâns pumnii. 

— Dumnezeu să m-ajute, a zis. Dumnezeu să m-ajute. A fost 
soţul meu, domnule Dresden. A fost Victor. 

Am crezut c-o să se dizolve în lacrimi, dar n-a făcut decât să 
se gârbovească mai tare în micul ei ghem defensiv, de parcă s-ar fi 
aşteptat să-nceapă cineva s-o lovească. 

— De-asta ai vrut să-l găsesc, m-am auzit spunând. De-asta 

m-ai trimis la casa de lângă lac, să-l caut. Ştiai că era acolo. Ştiai c-o 
să mă vadă dac-o să mă trimiţi în locul ăla. 

Vorbeam cu glas scăzut, nu tocmai furios, dar cuvintele loveau 
în jurul Monicăi Sells ca loviturile de baros, azvârlind în aer aşchii 
de beton. Fiecare o făcea să tresară. 

— Am fost nevoită, a suspinat. Dumnezeule, domnule Dresden. 
Nu ştii cum a fost. El se înrăia. La început n-a fost rău, chiar n-a 
fost, dar s-a tot înrăit într-una, şi mi-a fost frică. 

— Pentru copiii tăi. 

A dat din cap şi şi-a sprijinit fruntea pe genunchi. Şi pe urmă 
cuvintele au început să se reverse din ea, mai întâi încet, apoi din 
ce în ce mai grăbite, ca şi cum n-ar mai fi putut susţine greutatea 
lor imensă. Am ascultat-o. l-o datoram, fiindcă îi călcam în picioare 
sentimentele, silind-o să-mi vorbească. 

— N-a fost niciodată un om rău, domnule Dresden. Trebuie 
să-nţelegi. A muncit din greu pentru noi, ca să ne ofere ceva mai 
bun. Probabil fiindcă ştia că părinţii mei au fost atât de bogaţi. Voia 
să-mi ofere la fel de mult cât puteau avea ei, şi nu reuşea. Din cauza 
asta era atât de frustrat, atât de furios. Uneori îşi ieşea din fire. Dar 
nu era întotdeauna atât de rău. lar uneori putea să fie atât de bun. 
Credeam că, poate, copiii or să-l ajute să se calmeze. 

Billy avea patru ani când a descoperit Victor magia. Nu ştiu 
unde. Dar a-nceput să fie obsedat de ea. A adus acasă cărţi peste 
cărţi. Lucruri bizare. A pus lacăt la uşa podului şi după cină dispărea 
acolo. Într-unele nopţi nu venea în pat. În altele, mi se părea c-aud 
diverse lucruri, acolo, sus. Voci. Ori lucruri care nu erau voci. 

S-a cutremurat. 

— A-nceput să se-nrăiască. Se-nfuria, şi se petrecea câte ceva. 
Întâmplări mărunte. Draperiile luau foc pe o margine. Sau obiectele 
zburau de pe pereţi şi se spărgeau. 

Şi-a îndreptat pentru o clipă privirea bântuită către văcuţele ei 
drăgălaşe, lipite la locurile lor, ca şi cum ar fi vrut să se convingă că 
erau tot acolo. 

— Țipa la noi fără niciun motiv. Sau izbucnea în râs, tot fără 
motiv. Vedea... vedea lucruri. Lucruri pe care eu nu puteam să le 
văd. Am crezut că-nnebunea. 

— Dar nu l-ai înfruntat, am spus, cu voce joasă. 

— Nu. Dumnezeu să mă ierte. N-am putut. Mă obişnuisem să 
tac, domnule Dresden. Să nu fac scandal. 

A respirat adânc şi a continuat. 

— Pe urmă, într-o noapte, a venit să mă trezească. M-a convins 
să beau ceva. Mi-a spus că asta o să mă facă să văd, o să mă facă să-l 
înţeleg. Că, dacă beau, o să văd lucrurile pe care le vede el. Că voia 
să-l înţeleg, fiindcă eram soţia lui. 

De data asta chiar a început să plângă, cu lacrimile alunecându-i 
în tăcere în josul obrajilor, pe lângă colţurile gurii. 

Altceva şi-a mai ocupat cu un pocnet puternic locul, unde ştiam 
deja că avea s-ajungă. 

— Ochiul-Trei, am spus. 

Ea a dat din cap. 

— Şi... am văzut lucruri, domnule Dresden. L-am văzut pe el. 

I s-a schimonosit faţa şi am crezut c-o să vomite. O înţelegeam. 
Să ţi se deschidă brusc A Treia Vedere, fără să ai habar ce era, ce ţi 
se întâmpla; să te uiţi la bărbatul cu care te-ai cununat, care ţi-a dat 
copii, şi să-l vezi aşa cum era cu adevărat, obsedat de putere, mistuit 
de lăcomie — trebuia să fie ca-n iad. Şi iadul avea să rămână cu ea. 
Pentru totdeauna. Amintirea n-avea să pălească niciodată, n-avea 
să găsească niciodată alinarea şi consolarea aşternută de ani, ca o 
căptuşeală confortabilă între ea şi imaginea soţului ei în postură de 
monstru. 

Ea a continuat, vorbind în răbufniri grăbite, cu voce joasă: 

— Mai voiam. Chiar atunci când s-a terminat, cu toate că 
fusese oribil, mai voiam. Am încercat să nu mă trădez, dar el şi-a dat 
seama. S-a uitat în ochii mei şi a ştiut, domnule Dresden. Cum s-a 
întâmplat cu tine, acum. Şi a început să râdă. De parcă tocmai ar fi 
câştigat la loterie. M-a sărutat, era atât de fericit. Mi-a stârnit greaţa. 

A-nceput să facă drogul în cantităţi mai mari. Dar nu reuşea 
niciodată să facă destul. Şi asta îl înnebunea, îl înfuria. Pe urmă 
a-nceput să-şi dea seama că putea să fabrice mai mult când era 
furios. Îşi provoca adevărate crize de furie. Dar tot nu era de-ajuns. 
Monica a înghiţit în sec. Atunci... atunci... 

M-am gândit la spaima şoferului care livra pizza şi la comentariul 

lui Taa despre „sporturile” practicate de oameni. 

— Atunci şi-a dat seama că putea să aibă acces şi la emoţiile 
altora, am spus. Că le putea folosi ca să dea mai multă putere vrăjilor. 

Ea a dat din cap şi s-a ghemuit mai tare în sine însăşi. 

— La început n-am fost decât eu. Mă înspăimânta. Şi pe urmă 
eram atât de obosită. Apoi a descoperit că, pentru ceea ce făcea el, 
dorinţa sexuală dădea rezultate mai bune. Şi a-nceput să se uite în 
jur. După susţinători. Investitori, aşa le spunea el. 

Şi-a ridicat privirea spre mine, cu ochii implorând. 

— Te rog, domnule Dresden. Trebuie să-nţelegi. N-a fost 
întotdeauna atât de rău. Erau momente când aproape că puteam 
să-l văd din nou, aşa cum fusese. Când credeam că se-ntoarce la noi. 

Am încercat s-o privesc cu compasiune. Dar nu eram sigur că 
mai simţeam şi altceva în afară de furie, furie pentru că un om, 
oricare, putea să-şi trateze astfel familia — sau pe oricine altcineva. 
Probabil că sentimentele mi se citeau pe faţă, fiindcă Monica s-a 
grăbit să-şi ferească ochii şi s-a ghemuit, speriată. A continuat, cu 
voce grăbită, parcă vrând să-mi îndepărteze furia, cu vocea unei 
femei care mai alungase mânia cu vorbele ei disperate, nu numai o 
singură dată. 

— L-a găsit pe soţii Beckitt. Aveau bani. Le-a spus că, dacă-l 
ajută, o să-i ajute la rândul lui să se răzbune pe Johnny Marcone. 
Pentru fiica lor. Şi i-au acordat încredere. I-au dat toţi banii de care 
avea nevoie. 

M-am gândit la cei doi Beckitt, la feţele lor uscăţive, flămânde. 
M-am gândit la ochii morţi ai doamnei Beckitt. 

— Şi a început ritualurile. Ceremonia. A spus că avea nevoie de 
dorinţa noastră sexuală. 

Ochii i-au alunecat din stânga în dreapta şi i s-a adâncit expresia 
îngrețoşată a feţei. 

— N-a fost chiar atât de rău. El închidea cercul şi, dintr-odată, 
nu mai conta nimic. Nimic, decât carnea. Mă puteam elibera pentru 
o vreme. A fost aproape ca o evadare. 

Şi-a frecat mâna de un picior al pantalonului, ca şi cum ar fi vrut 
s-o şteargă de ceva scârbos. 

— Dar nu era de-ajuns. Atunci a-nceput să discute cu Jennifer. 

Ştia cu ce se ocupa ea. Ştia că ea cunoştea genul potrivit de oameni. 
Cum era ea, cum era Linda. Linda i-a făcut cunoştinţă cu omul lui 
Marcone. Nu-i ştiu numele, dar Victor i-a promis ceva care-a fost 
suficient ca să-l aducă în cerc. 

Atunci n-am mai fost nevoită să merg de fiecare dată. Eu sau 
Jenny rămâneam cu copiii. Victor a fabricat drogul. Am început 
să facem bani. Lucrurile au mers mai bine, pentru o scurtă vreme. 
Atâta timp cât nu m-am gândit prea mult. Monica a inspirat adânc. 
Atunci a început Victor să se-nrăiască şi mai mult. Invoca demoni. 
I-am văzut. Şi a spus că-i trebuia mai mult putere. Îi era foame 
de putere. Era oribil, ca şi cum ai fi urmărit un animal înfometat, 
măsurând la nesfârşit locul cu pasul. Şi l-am văzut începând... 
începând să se uite la copii, domnule Dresden. M-a speriat. Felul în 
care se uita uneori la ei, ştiam... 

De data asta s-a îndoit de mijloc, aplecându-se către podea cu un 
geamăt. S-a cutremurat şi a început să plângă, fără niciun control. 

— Oh, Doamne. Copilaşii mei. Copilaşii mei. 

Am vrut să mă apropii de ea. Să-i ofer mâna ca susţinere, să-i 
cuprind umerii cu braţul şi să-i spun că o să fie bine. Dar acum o 
cunoşteam. Privisem înăuntrul ei. Aş fi făcut-o să ţipe. Doamne, 
Harry, mi-am spus. N-ai torturat-o destul pe femeia asta? 

Am căutat prin dulapuri până când am găsit un pahar. Am 
deschis apa rece de la chiuvetă, l-am umplut, apoi m-am dus şi l-am 
pus alături de ea. S-a îndreptat în scaun şi a ridicat paharul între 
mâinile tremurătoare. A luat o înghiţitură şi o mică parte i s-a vărsat 
pe bărbie. 

— Îmi pare rău, am spus. 

Era tot ce-mi trecuse prin cap. 

Dacă m-a auzit, n-a dat niciun semn. A sorbit din apă, apoi a 
continuat, ca şi cum şi-ar fi dorit cu disperare să termine, să scape 
de gustul cuvintelor din gură. 

— Am vrut să-l părăsesc. Ştiam c-o să fie furios, dar nu puteam 
lăsa copiii să rămână în apropierea lui. Am încercat să vorbesc cu 
Jenny despre asta. Şi ea a luat problema în propriile mâini. Surioara 
mea, încercând să mă protejeze. A vorbit cu Victor şi i-a spus că, 
dacă nu mă lasă să plec, o să se ducă la poliţie şi la Johnny Marcone. 

Şi-o să le povestească despre el. Iar el... El... 

— A omorât-o, am spus. 

Victor n-avusese nevoie de nicio şuviţă din părul lui Jenny. 
Orice soi de mostră din fluidele corporale ar fi dat rezultate. Cu 
ceremoniile poftei trupeşti pe care le ţinea, avea din belşug ocazia 
să le colecteze de la sărmana Jennifer Stanton. Poate o făcuse chiar 
să-i aducă vreo mostră de la Tommy Tomm. Sau poate că Jennifer şi 
Tommy lomm fuseseră pur şi simplu prea apropiaţi în clipele când 
făcuseră dragoste, şi vraja menită să-l afecteze numai pe unul dintre 
ei îi ucisese pe amândoi. 

— A omorât-o, a confirmat Monica. 

L-au căzut umerii, gârboviţi de o sfârşeală bruscă. 

— Atunci am venit la tine. Am crezut că ai putea să vezi. Ai 
putea să faci ceva, înainte de a le face el vreun rău copiilor mei. 
Înainte de a ucide pe altcineva. Şi acum a murit şi Linda. Şi tu, în 
curând, domnule Dresden. Nu-l poţi opri. Nimeni nu poate. 

— Monica, am spus. 

A clătinat din cap şi s-a strâns într-un mic ghem nenorocit. 

— Pleacă, a zis. Oh, Doamne. Te rog, pleacă, domnule Dresden. 
Nu vreau să văd când te ucide. 

Inima mea părea un bulgăre de ceară rece în piept. Îmi doream 
atât de mult să-i spun că totul avea să fie bine. Voiam să-i şterg 
lacrimile şi să-i spun că încă mai exista bucurie în lume, că încă mai 
existau lumina şi fericirea. Dar nu credeam că m-ar fi auzit. Acolo 
unde se afla ea nu se mai afla nimic, decât un întuneric nesfârșit, 
fără de speranţe, plin de spaimă, durere şi înfrângere. 

Aşa că am făcut singurul lucru pe care-l puteam face. M-am 
retras în tăcere, lăsând-o cu plânsul ei. Poate reuşea s-o ajute să se 
vindece. 

Pentru mine nu făcea decât să sune aidoma cioburilor de sticlă 
căzute dintr-o fereastră spartă. 

Când mă îndreptam spre uşa din faţă, privirea mi-a fost atrasă de 
o mişcare uşoară din stânga. Jenny Sells stătea pe coridor, o umbră 
tăcută. S-a uitat la mine cu ochi verzi, luminoşi, ca ai mamei ei, ca 
ai mătuşii moarte căreia îl purta numele. M-am oprit şi m-am întors 
spre ea. Nu ştiu de ce. 

— Eşti vrăjitorul, a spus, cu voce scăzută. Eşti Harry Dresden. 
Ți-am văzut o dată poza în ziar. În Arcana. 

Am dat din cap. 

Ea mi-a studiat chipul preţ de un minut îndelungat. 

— O s-o ajuţi pe mama? 

Era o întrebare simplă. Dar cum să-i spui unui copil că lucrurile 
nu sunt chiar atât de simple, că unele întrebări n-au răspunsuri 
simple — sau că n-au niciun răspuns? 

M-am uitat în ochii ei prea ştiutori, apoi m-am grăbit să-mi 
feresc privirea. Nu voiam să vadă ea ce soi de om eram, ce lucruri 
făcusem. N-avea nevoie de asta. 

— O să fac tot ce pot ca s-o ajut pe mama ta. 

A dat din cap. 

— Promiţi? 

I-am promis. 

S-a gândit la asta o clipă, studiindu-mă. Apoi a dat şi ea din cap. 

— Domnule Dresden, tata era unul dintre oamenii buni. Dar 
cred că nu mai e. 

Părea tristă. Expresia feţei era dulce, sinceră. 

— O să-l omori? 

O altă întrebare simplă. 

— Nu vreau s-o fac, i-am răspuns. Dar el încearcă să mă ucidă. 
S-ar putea să n-am de ales. 

A înghiţit în sec şi şi-a înălţat bărbia. 

— Am iubit-o pe mătuşa Jenny, a spus. Ochii îi străluceau de 
lacrimi. Mama nu vrea să spună, iar Billy e prea mic ca să priceapă, 
dar eu ştiu ce s-a-ntâmplat. 

S-a întors cu spatele, cu mai multă graţie şi demnitate decât aş fi 
fost eu în stare, şi a dat să plece. Pe urmă a adăugat, încet: 

— Sper că eşti un om bun, domnule Dresden. Avem într-adevăr 
nevoie de un om bun. Sper c-o să scapi teafăr. 

Şi a dispărut pe coridor, călcând fără zgomot cu tălpile goale. 

Am părăsit casa din suburbii cât de repede am putut. Picioarele 
mă purtau pe trotuarul bizar de tăcut, către colţul unde mă aştepta 
taxiul, cu aparatul de taxare ticăind. 

M-am urcat şi i-am spus şoferului să mă ducă la cel mai apropiat 

telefon public. Pe urmă am închis ochii şi m-am străduit să mă 
gândesc. Îmi venea greu, cu toată amărăciunea pe care-o simţeam. 
Poate că sunt un prost, sau cam aşa ceva, dar nu-mi place să văd 
oameni ca Monica, sau ca micuța Jenny, suferind astfel. În lume 
n-ar trebui să existe o asemenea durere şi mă-nfurie ori de câte ori 
o descopăr. Mă înfurie şi mă întristează. Nu ştiam dacă voiam să 
ţip sau să plâng. Voiam să-i trag lui Victor Sells un pumn în faţă, 
şi voiam să mă strecor în pat şi să m-ascund sub pături. Voiam s-o 
strâng în braţe pe Jenny Sells şi să-i spun că totul avea să fie bine. 
Şi încă-mi era frică, simţeam frica în stomac, compactă şi arzând. 
Victor Sells, al umbrelor şi al demonilor, avea de gând să mă omoare 
imediat ce se dezlănţuia furtuna. 

— Gândeşte-te, Harry, mi-am spus. Gândește-te, dar-ar naiba. 

Taximetristul mi-a aruncat o privire ciudată prin oglinda 
retrovizoare. 

Mi-am îndesat toate sentimentele, toată spaima şi toată furia, 
într-un mic ghem strâns. N-aveam timp să le las să mă orbească. 
Aveam nevoie de claritate, de concentrare, de fermitate. Aveam 
nevoie de un plan. 

Murphy. Murphy ar fi putut să mă ajute. Aş fi putut să-i vând 
pontul cu casa de lângă lac şi să trimit acolo cavaleria. Ar fi putut 
găsi un stoc de Ochiul- Iei. După care l-ar fi putut aresta pe Victor 
ca pe oricare alt traficant. 

Dar planul avea prea multe hibe. Dacă Victor nu-şi ţinea 
proviziile în casa de lângă lac? Dacă reușea să evite poliţia? Atunci 
Monica şi copii ei ar fi fost în pericol. Mai mult decât atât, dacă 
Murphy nu m-ar fi ascultat? La naiba, judecătorul ar fi putut să nu 
elibereze un mandat de percheziţie a unei proprietăţi private pornind 
de la spusele unui om pe numele căruia exista probabil acum un 
mandat de arestare. În plus, birocraţia implicată de conlucrarea cu 
autorităţile din Lake Providence, nici mai mult nici mai puţin decât 
într-o zi de duminică, ar fi încetinit lucrurile. Ar fi fost posibil să 
nu se petreacă la timp pentru a mă salva de moartea prin smulgerea 
inimii. Nu, nu mă puteam baza pe poliţie. 

Dacă s-ar fi întâmplat oricând altcândva, dacă asupra mea n-ar fi 
planat atâtea suspiciuni ale Consiliului Alb, aş fi putut să-i raportez 

existenţa lui Victor Sells şi să-i las pe membrii săi să rezolve întreaga 
poveste. Nu sunt tocmai atraşi de oamenii care folosesc vrăjitoria 
aşa cum o folosea Victor, invocând demoni, omorând, fabricând 
droguri. Probabil că încălcase absolut toate Legile Magiei. Consiliul 
Alb n-ar fi pierdut timpul, ar fi trimis pe cineva ca Morgan să-l radă 
pe Victor de pe faţa pământului. 

Însă nu puteam face nici asta. Eram deja suspect, mulţumită 
orbirii din mintea îngustă a lui Morgan, Consiliul se întrunea deja, 
luni, la răsăritul soarelui. Ar fi fost posibil ca unii dintre membrii 
săi să-mi dea ascultare, dar probabil că în clipa aceea erau pe drum. 
N-aveam cum să ajung la cei care dădeau dovadă de înţelegere şi cu 
atât mai puţin cum să le cer ajutor. De fapt, n-aveam timp să-ncerc 
să-i adun laolaltă pe aliaţii mei obişnuiţi. 

Aşadar, am conchis. Depinde de mine. Numai de mine. 

Era un gând făcut să mă trezească. 

Trebuia să-l înfrunt pe Victor Sells, un practicant mai puternic 
decât oricare altul împotriva căruia luptasem vreodată, chiar în locul 
de unde-şi trăgea puterea — casa de lângă lac. Mai mult decât atât, 
trebuia s-o fac fără să încalc vreo lege a magiei. Nu-l puteam ucide 
cu ajutorul vrăjitoriei — dar trebuia să-l opresc cumva. 

Se părea că aveam şanse foarte mari să fiu ucis, indiferent dacă 
încercam sau nu să-l înfrunt. Atunci, la naiba cu asta. Dacă urma 
să mor, atunci n-avea să se-ntâmple în vreme ce zăceam gemând 
şi plângându-mă că am avut o existenţă inutilă. Dacă Victor Sells 
voia să-l lichideze pe Harry Blackstone Copperfield Dresden, atunci 
trebuia să-şi săvârşească vrăjile chiar în faţa mea. 

Hotărârea m-a înveselit cumva. Măcar acum ştiam ce fac, unde 
mă duc. Ceea ce-mi trebuia era un avantaj, am decis. O pârghie cu 
care să-l manevrez pe Victor, ceva la care să nu se aştepte. 

Acum, când ştiam cine era, înţelegeam ceva mai bine vraja de 
care mă lovisem lângă apartamentul meu. Era puternică, letală, 
dar nu şi sofisticată, nu şi ţinută într-adevăr sub control. Victor 
era puternic, un mag înnăscut — dar nu şi experimentat. Dacă aş 
fi avut ceva de-al lui, de exemplu nişte păr, l-aş fi putut folosi ca 
să-l înfrunt. Poate-ar fi trebuit să caut în baia Monicăi, dar aveam 
presimţirea că nu era atât de neprevăzător. Cineva care îşi petrece 

timpul gândindu-se cum să folosească aşa ceva împotriva altora dă 
fără îndoială dovadă de o doză dublă de paranoia, ferindu-se să-i 
ofere altcuiva ocazia de a-i face lui același lucru. 

Şi atunci m-a izbit revelaţia — aveam ceva de-al lui Victor. 
Scorpionul talisman, din sertarul biroului meu. Era unul dintre 
instrumentele lui, ceva apropiat, familiar. ÎI puteam folosi ca să 
creez o legătură cu el, un soi de tactică judo de întoarcere a propriei 
sale forţe împotriva lui, fără probleme, fără întrebări. 

Era posibil să mai am încă o şansă. Nu eram terminat, nu pe 
termen lung. 

Taxiul a intrat într-o staţie de benzină şi s-a oprit lângă telefonul 
public. I-am cerut şoferului să m-aştepte un minut şi am coborât, 
scotocindu-mă prin buzunar şi scoțând o monedă de un sfert pentru 
convorbire. Dacă se întâmpla să nu mai apuc ziua următoare, voiam 
să fiu al naibii de sigur că pe urmele lui Victor Sells mârâiau toţi 
câinii iadului. 

A format numărul lui Murphy de la secţia de poliţie. 

A sunat de mai multe ori, şi-n cele din urmă a răspuns cineva. 
Zgomotul de fond al conexiunii era puternic, distonant, abia 
reuşeam să-mi dau seama cu cine vorbeam. 

— Biroul lui Murphy, sunt Carmichael. 

— Carmichael, am spus în receptor, cu voce sonoră. Sunt Harry 
Dresden. Trebuie să vorbesc cu Murphy. 

— Ce? a zis el. 

A urmat o răbufnire stridentă a paraziţilor. La naiba, făceam 
telefoanele s-o ia razna în cele mai nepotrivite momente. 

— Nu te-aud. Murphy? O vrei pe Murphy? Cine e? Anderson, 
tu eşti? 

— Sunt Harry Dresden! am strigat. Trebuie să vorbesc cu 
Murphy. 

— Eh, a mormăit Carmichael. Nu te-aud, Andy. Uite ce e, 
Murphy lipseşte. A luat mandatul ăla şi s-a dus la Harry Dresden, 
s-arunce o privire. 

— Ce-a făcut? am spus. 

— Biroul lui Harry Dresden, a repetat Carmichael. A spus că 
se-ntoarce repede. Ascultă, legătura e groaznică, încearcă să suni din 


224 / Jim BUTCHER 


nou. 

Şi a închis. 

Am bâjbâit cu mâini tremurânde după o altă monedă de un 
sfert şi am format numărul biroului meu. Ultimul lucru de care- 
aveam nevoie era să mi-l scotocească Murphy, poate sechestrându- 
mi lucrurile. Dacă-mi reţinea scorpionul ca dovadă, eram terminat. 
N-aş fi reuşit niciodată să-i explic totul în timp util. Iar dacă ne- 
ntâlneam faţă în faţă, ar fi putut fi destul de furioasă ca să mă arunce 
în arest şi să mă lase acolo peste noapte. În cazul ăsta aş fi fost mort 
până dimineaţă. 

Telefonul meu a sunat de două ori, după care Murphy a răspuns. 
Conexiunea era încântător de bună. 

— Biroul lui Harry Dresden. 

— Murph, am spus. Slavă Domnului. Ascultă, trebuie să vorbesc 
cu tine. 

Îi puteam simţi realmente furia, 

— E prea târziu acum, Harry. Trebuia să fi venit să-mi vorbeşti 
azi-dimineaţă. 

Am auzit-o foindu-se de colo-colo. A-nceput să-mi deschidă 
sertarele. 

— La naiba, Murphy, am spus, frustrat. Ştiu cine e criminalul. 
Ascultă-mă, trebuie să stai departe de biroul ăla. Ar putea fi periculos. 

Mă gândisem că o minţeam, dar mi-am dat seama că tocmai îi 
spuneam adevărul. Îmi aduceam aminte că văzusem, sau că mi se 
păruse că vedeam nişte mişcări ale talismanului când îl studiasem. 
Poate că nu fusese doar imaginaţia mea. 

— Periculos, a mârâit ea. 

Am auzit-o împrăştiindu-mi pixurile scoase din sertarul de sus, 
mutând lucrurile dintr-o parte în alta. Scorpionul era în sertarul de 
dedesubt. 

— O să-ţi spun eu ce e periculos. Să mă minţi pe mine e 
periculos, Dresden. Ăsta nu e un soi de joc. Şi nu mai am încredere 
în tine. 

— Murphy, am spus, încercând să-mi păstrez vocea egală, 
trebuie să mai ai o dată încredere în mine. Nu te apropia de biroul 
meu. Te rog. 

Pentru o clipă a fost linişte. Am auzit-o inspirând şi expirând pe 
gură. Pe urmă m-a întrebat, cu voce aspră, profesională: 

— De ce, Dresden? Ce ascunzi? 

Am auzit-o deschizând sertarul din mijloc. 

A urmat un pocnet şi o-njurătură plină de surprindere din 
partea ei. Receptorul a zăngănit pe podea. Am auzit focuri de armă, 
şocant de puternic, ricoşeuri şuierătoare, apoi un țipăt. 

— La naiba! am strigat în receptor. Murphy! 

Am închis telefonul trântindu-l şi am alergat spre taxiul în 
aşteptare. 

Şoferul m-a privit clipind cu nedumerire. 

— Hei, amice. Unde arde? 

Am trântit portiera şi i-am dat adresa biroului meu. Pe urmă 
i-am îndesat în mână toţi banii care-mi mai rămăseseră, spunând: 

— Du-mă acolo acum cinci minute. 

EI a clipit din nou, cu ochii la bani. 

— Nebuni, a zis. Taximetriştii găsesc toţi nebunii. 

Pe urmă a virat, ieşind în stradă, cu un nor de fum în urma 
noastră. 

Clădirea era încuiată duminica. Mi-am îndesat cheia în broască, 
am răsucit-o cu putere şi am scos-o cu o smucitură. Nu m-am obosit 
să mă-ndrept spre lift, am luat-o pur şi simplu în susul scărilor, cât 
de repede am putut. 

Scări pentru cinci niveluri. Mi-a luat mai puţin de un minut, dar 
i-am detestat fiecare secundă. Când am ajuns la etajul patru şi am 
rupt-o la fugă pe coridor, îmi ardeau plămânii şi aveam gura uscată 
ca nisipul. Culoarele erau tăcute, pustii, întunecoase. Singurele 
lumini erau ale indicatoarele ieşirilor şi a zilei mohorâte de afară. 
Umbrele se întindeau şi se simțeau în largul lor pe uşile închise. 

A biroului meu era întredeschisă. Îmi auzeam ventilatorul 
din tavan scârţâind în suport, acoperit de hârâitul propriei mele 
respiraţii chinuite. Becul de sus nu era aprins, dar lampa mea de 
birou trebuia să fi fost aprinsă, pentru că o lumină galbenă contura 
cadrul uşii şi aşternea o dâră aurie pe podeaua coridorului. M-am 
oprit în prag. Mâinile îmi tremurau atât de tare încât abia puteam 
să-mi ţin toiagul şi bagheta. 

— Murphy? am strigat. Murphy, mă auzi? 

Aveam vocea aspră, răsuflarea tăiată. 

Am închis ochii şi am ascultat. Mi s-a părut că auzeam două 
lucruri. 

Primul era o răsuflare chinuită, cu un geamăt slab la fiecare 
expiraţie. 

Al doilea era sunetul sec al unei mişcări grăbite. 

Simţeam mirosul de praf de puşcă din aer. 

Mi-am încleştat fălcile, cuprins de o furie subită. Mica lighioană 
a lui Victor Sells, indiferent ce-o fi fost, îmi rănise prietena. Nici 
gând să rămân acolo, afară, şi să-i las supremaţia în biroul meu. 

Am împins uşa cu toiagul şi am intrat tiptil, cu bagheta 
distrugătoare întinsă în faţă şi cu cuvinte ale puterii pe buze. 

Chiar în faţa uşii biroului se află o masă pe care sunt frumos 
aranjate o serie de broşuri cu titluri de genul Adeväratele Vrăjitoare 
Nu Plutesc Chiar Atât de Bine şi Magia în Secolul Al Douăzeci şi 
Unulea. Câteva dintre ele erau scrise chiar de mine însumi. Le erau 
destinate curioşilor, oamenilor care voiau pur şi simplu să afle cum 
stau lucrurile cu vrăjitoarele şi cu magia. M-am ghemuit o clipă, cu 
bagheta distrugătoare îndreptată către masă, dar n-am văzut nimic. 
M-am ridicat şi m-am uitat în toate părţile, tot cu bagheta pregătită. 

Peretele din dreapta uşii e acoperit cu cartoteci, şi tot acolo sunt 
şi două fotolii. Cartotecile erau închise, dar sub unul dintre fotolii 
s-ar fi putut ascunde ceva. M-am deplasat uşor către stânga, m-am 
uitat în spatele uşii de la intrare şi mi-am lipit umerii de perete, 
continuând să supraveghez din priviri încăperea. 

Biroul meu e în fundul camerei, în dreapta când intri pe uşă, 
plasat în diagonală faţă de ea. E un birou de colţ. Toţi pereţii exteriori 
au ferestre. Jaluzelele mele erau trase ca de obicei. Ventilatorul din 
tavan, plasat în centrul încăperii, se învârtea cu câte un mic geamăt 
istovit la fiecare tură. 

Ochii mi-au rămas în mişcare, simţurile în alertă. Mi-am 
înăbuşit cu ferocitate furia, mi-am impus să-mi păstrez prudenţa. 
Indiferent ce ar fi păţit Murphy, nu-i făceam niciun bine dacă 
lăsam să mi se întâmple acelaşi lucru. Am înaintat încet, precaut, 
cu bagheta distrugătoare pregătită. Vedeam adidaşii ei sub biroul 
meu. Ţinând cont de unghiul sub care i se aflau picioarele, părea 
să fie încovrigată pe o parte, dar nu-i puteam vedea restul trupului. 
Am înaintat cu paşi mari către centrul peretelui din fund, ţinându- 
mi bagheta distrugătoare ca pe o puşcă îndreptată pe podeaua din 
spatele biroului, pe măsură ce devenea vizibilă. 

Murphy zăcea acolo, ghemuită pe o parte, cu părul auriu răsfirat 
firesc în jurul capului, cu ochii deschişi şi holbându-se fără să vadă. 
Era îmbrăcată în jeanşi, cu o cămaşă cu nasturi în colţurile gulerului 
şi cu o jachetă Cubs de satin. Pe umărul stâng avea o pată de sânge. 
Arma îi căzuse, era la vreo jumătate de metru distanţă. Mi-am simţit 
inima în gât. Am auzit-o trăgând aerul în piept puţin câte puţin şi 


228 / Jim BUTCHER 


gemând de fiecare dată când îl lăsa să iasă. 

— Murphy, am spus. Murphy, am repetat apoi, mai tare. 

Am văzut-o agitându-se, o mişcare schiţată, spasmodică, ca 
răspuns la vocea mea. 

— Uşurel, uşurel, i-am spus. Relaxează-te. Nu-ncerca să te mişti. 
O să-ncerc să te-ajut. 

Am îngenuncheat lângă ea, foarte încet, rotindu-mi ochii prin 
încăpere. N-am văzut nimic. Mi-am lăsat toiagul alături şi mi-am 
pus degetele pe gâtul ei. Pulsul era firav, dar îi alerga nebunește. Nu 
era destul sânge pentru ca rana să fie gravă, dar i-am atins umărul. 
Am simţit umflătura chiar şi prin jachetă. 

— Harry? a întrebat ea, cu voce hârâită. Tu eşti? 

— Da, Murph, i-am răspuns, punându-mi bagheta distrugătoare 
alături şi întinzând încet mâna spre telefon. 

Sertarul din mijloc al biroului meu, cel în care se aflase scorpionul 
talisman, era deschis şi gol. 

— Rezistă. Chem o ambulanţă să te-ajute. 

— Nu-mi vine să cred. Nemernicule, a şuierat Murphy. Am 
simţit-o răsucindu-se uşor. Tu ai pus la cale asta. 

Am tras telefonul jos şi am format 911. 

— Sst, Murph. Ai fost otrăvită. Ai nevoie urgentă de ajutor. 

Operatoarea de la 911 a răspuns şi mi-a notat numele şi adresa. 
l-am spus să trimită o ambulanţă pregătită să trateze pe cineva 
otrăvit, iar ea mi-a cerut să rămân la telefon. N-aveam timp pentru 
aşa ceva. Indiferent cine-i făcuse asta lui Murphy, era încă acolo, 
undeva. Trebuia s-o scot din încăpere, iar apoi trebuia să recuperez 
talismanul lui Victor, ca să-l pot folosi împotriva lui când ajungeam 
la vila de lângă lac. 

Murphy s-a foit din nou, şi am simţit ceva dur şi rece 
înconjurându-mi încheietura şi închizându-se cu un poc-poc. Am 
clipit nedumerit şi m-am uitat în jos, la ea. Maxilarul i s-a crispat 
într-o expresie a încăpăţânării când şi-a închis cealaltă cătuşă în 
jurul propriei încheieturi. 

— Eşti arestat, a spus, cu voce hârâită. Nemernicule. Aşteaptă să 
te duc într-o cameră de interogatoriu. Nu pleci nicăieri. 

Am privit-o uluit. 

— Murph, am spus, bâlbâindu-mă. Dumnezeule. Nu ştii ce 
faci. 

— Pe naiba, a zis ea, cu buza înălţându-i-se într-un spectru 
al mârâitului ei caracteristic. Şi-a răsucit capul, strâmbându-se 
de durere, şi m-a privit cu ochii îngustaţi. Ar fi trebuit să stai de 
vorbă cu mine în dimineaţa asta. Acum te-am prins, Dresden. S-a 
întrerupt gâfâind, apoi a adăugat: Dobitocule. 

— Căţea căpoasă din iad. M-am simţit dezorientat pentru o 
clipă, apoi am clătinat din cap. Trebuie să te scot de-aici înainte de 
a se-ntoarce creatura, am spus, aplecându-mă ca să-ncerc s-o ridic. 

În clipa aceea s-a năpustit scorpionul asupra mea, ţâşnind din 
umbrele de sub biroul meu, o mişcare neîndurătoare, însetată, 
bruscă. Nu mai era un gândac pe care să-l pot strivi între degete. 
Ajunsese la dimensiunile unui terier mare, în întregime de un 
cafeniu scânteietor, şi era aproape prea rapid ca să-l văd venind. 

M-am ferit cu o mişcare convulsivă şi i-am văzut străfulgerarea 
cozii, i-am văzut acul repezindu-se înainte şi ratându-mi ochiul 
la mustață. Ceva rece şi umed mi-a împestriţat obrazul şi pielea 
a-nceput să mă ardă. Venin. 

În timpul mişcării mele speriate mi-a zvâcnit piciorul, izbindu- 
mi toiagul şi bagheta şi azvârlindu-le departe de mine. M-am 
rostogolit disperat după cea de-a doua. Cătuşele lui Murphy m-au 
oprit scurt şi amândoi ne-am trădat durerea cu câte un sunet când 
ne-au tăiat benzile de oţel la baza palmelor. M-am întins după 
baghetă, i-am simţit cu vârfurile degetelor rotunjimea netedă, apoi 
s-a auzit din nou zgomotul unei mişcări grăbite şi scorpionul s-a 
repezit către spatele meu. Bagheta mi-a ţâşnit de sub degetele care 
se străduiau s-o apuce şi s-a rostogolit prea departe ca s-o mai pot 
atinge. 

N-am avut timp pentru o vrajă, dar mi-am înşfăcat sertarul de 
mijloc al biroului, l-am scos de pe ghidajul său dintr-o smucitură 
şi abia am reuşit să-l aduc între scorpion şi mine. Acul creaturii a 
plonjat, străpungând fundul sertarului şi înţepenindu-se. Iar cleştele 
lui de crab mi-a făcut o gaură în pantalonii de trening şi în picior. 

Am ţipat şi am aruncat sertarul. Cu coada încă blocată, scorpionul 
a fost azvârlit odată cu el, şi au aterizat grămadă împreună, la mai 

bine de un metru distanţă. 

— N-o să-ţi fie de niciun folos, Dresden, a gemut incoerentă 
Murphy. 

Otrava o purtase prea departe ca să mai priceapă ce se petrecea. 

— Te-am prins. Nu te mai împotrivi. Acum o să obţin nişte 
răspunsuri de la tine. 

— Murph, am gâfâit eu, uneori faci lucrurile exact cu puţin mai 
dificile decât ar trebui să fie. Ţi-a mai spus cineva vreodată asta? 

M-am aplecat către ea, mi-am strecurat încheietura încătuşată 
pe sub braţul şi în jurul spatelui ei, trăgându-i mâna dreaptă după 
stânga mea, de care o legau cătușele. 

— Foştii mei soţi, a gemut ea. 

M-am încordat şi ne-am ridicat pe amândoi de la podea, apoi 
am început să m-apropii şontâc-şontâc de uşă. Îmi simţeam sângele 
prelins pe picior, durerea din locul sfâşiat de scorpion, fierbinte şi 
nesuferită. 

— Ce se-ntâmplă? În vocea lui Murphy tremurau confuzia şi 
spaima. Harry, nu mai văd. 

Rahat. Otrava i se răspândea în trup. Înţepătura scorpionului 
brun comun, răspândit pe aproape întreg teritoriul Statelor Unire, 
nu e mai veninoasă decât a unui bondar. Însă cei mai mulţi bondari 
nu sunt, fireşte, de dimensiunile unui câine. lar Murphy nu era prea 
mare. În organismul ei fusese introdusă o grămadă de otravă, sorții 
îi erau potrivnici. Avea nevoie de îngrijire medicală, şi asta imediat. 

Dacă aş fi avut mâinile libere, mi-aş fi ridicat toiagul şi bagheta 
şi m-aş fi luptat, dar nu-mi plăcea ce şanse aveam fiind legat de 
Murphy — chiar dacă aş fi reuşit să ţin creatura departe de mine, 
ar fi putut să aterizeze pe ea, s-o înţepe din nou, să-i aducă astfel 
sfârşitul. Stăteam sub un unghi nefavorabil, îmi era greu să-i caut 
cheile şi n-aveam timp să le iau la rând pe toate cele de pe inel, 
încercându-le una după alta la cătuşe. Iar orice vrajă pe care-aş fi 
putut s-o fac destul de repede ca să spulber cătuşele la timp m-ar fi 
ucis probabil cu schijele zburătoare, n-aveam vreme pentru una care 
să mă elibereze printr-o metodă mai blândă. La naiba, tată, m-am 
gândit, mi-aş dori să fi trăit destul de mult ca să-mi arăţi cum se poate 
ieşi dintr-o pereche de cătuşe. 


NORI DE FURTUNĂ / 231 


— Harry, a repetat Murphy, cu voce firavă, ce se-ntâmplă? Nu 
mai văd. 

Mi-am cruțat răsuflarea şi am tras-o către uşă fără să-i răspund. 
În spatele meu s-au auzit hârșâituri şi trosnete furioase. M-am uitat 
peste umăr. Acul scorpionului era bine înfipt în sertar, dar creatura 
sfâşia rapid lemnul cu cleştii şi cu picioarele. 

Am înghiţit în sec, m-am întors, am ieşit şontâcăind din birou 
şi am pornit-o cu Murphy pe coridor. Am reuşit să-nchid uşa în 
urma mea cu un şut. Picioarele lui Murphy îi ofereau prea puţin 
sprijin, iar diferenţa dintre înălțimile noastre ne îngreuna al naibii 
de mult deplasarea. Mă încordam ca s-o menţin în poziţie verticală 
şi în mişcare. 

Am ajuns la capătul culoarului, cu uşa către casa scării în dreapta, 
cu liftul în stânga. 

M-am oprit o clipă, gâfâind, încercând să nu las trosnetele 
lemnului spintecat să-mi întunece judecata. Murphy s-a încovoiat, 
sprijinindu-se de mine, acum fără grai, şi n-aş fi putut spune dacă 
mai respira sau nu. N-aveam cum s-o car în josul treptelor. Niciunul 
dintre noi nu mai avea destulă putere pentru asta. Ambulanţa urma 
să apară în câteva minute şi, dacă nu eram cu ea jos la sosirea mașinii, 
aş fi putut la fel de bine s-o las să moară pe podea. 

M-am strâmbat. Detest ascensoarele. Dar am apăsat pe buton şi 
am aşteptat. Numerele luminoase de pe uşi au început numărătoarea 
până la patru. 

În partea opusă a coridorului, zgomotul spintecării lemnului a 
încetat şi ceva s-a izbit de uşa biroului meu, făcând-o să zăngănească 
în cadru. 

— Clopotele iadului, Harry, am spus, cu voce tare. 

M-am uitat în sus, la cifrele luminoase. Unu. O pauză de 
aproximativ zece secole. 

— Grăbește-te, am mârâit, şi am apăsat butonul de încă o sută 
de ori. 

Pe urmă mi-am amintit de brăţara de scuturi din jurul încheieturii 
mâinii mele stângi. Am încercat să mă concentrez asupra ei, dar 
n-am putut, cu braţul răsucit într-o poziţie incomodă sub Murphy, 
susţinând-o. Aşa că am întins-o pe podea cu toată blândeţea şi cu 


232 / Jim BUTCHER 


toată repeziciunea de care eram în stare, apoi mi-am ridicat mâna 
stângă şi m-am concentrat asupra brățării. 

A treia tăblie de jos a uşii biroului meu a explodat, sărind în afară, 
şi silueta brună şi strălucitoare a scorpionului a traversat culoarul 
dintr-un salt şi s-a oprit în perete. Acum era mai mare. Blestemăţia 
creştea. A ricoşat de perete zgâriindu-l, cu o agilitate oribilă, s-a 
întors către mine şi s-a năpustit în direcţia mea cu viteza cu care 
poate alerga un om, cu picioarele izbind în goană podeaua. A sărit la 
mine, cu cleştii întinşi, cu acul scânteind. Mi-am concentrat voinţa 
asupra scutului defensiv creat şi menţinut cu ajutorul brăţării, 
străduindu-mă să-l asamblez înainte de a mă lovi scorpionul. 

Şi am reuşit, cu greutate. Scutul invizibil de aer a apărut în calea 
scorpionului la un lat de palmă de trupul meu şi l-a făcut să ricoşeze, 
căzând pe spate. Acolo s-a zbătut o clipă, stângaci şi biciuind aerul 
cu picioarele. 

În spatele meu, s-a auzit clinchetul liftului şi uşile s-au deschis 
retrăgându-se cu graţie. 

Neavând timp pentru delicateţe, am înşfăcat-o pe Murphy de 
încheietură şi am tras-o după mine în cabină, apăsând butonul 
corespunzător holului de la intrare. Pe coridor, scorpionul şi-a rotit 
coada şi s-a ridicat, întorcându-se din nou pe direcţia mea cu o 
inteligenţă stranie, şi a zburat către mine. Nu mai era timp să-mi 
închid din nou scutul. Am ţipat. 

Uşile liftului s-au închis. S-a auzit o bufnitură ascuţită şi cabina 
a zăngănit în timp ce se izbea scorpionul de ele. 

Ascensorul a început să coboare, şi am încercat să-mi recapăt 
răsuflarea. Ce naiba era creatura aia? 

Nu era pur şi simplu o insectă. Era prea rapidă, prea al naibii 
de deşteaptă. Mă atacase prin surprindere, aşteptând până când 
îmi lăsasem armele deoparte. Trebuia să fie altceva, un soi de 
construcţie energetică, construită la scară redusă, dar proiectată să 
absoarbă energie, să crească, să devină mai puternică, un omolog 
artropod al monstrului lui Frankenstein. Nu cu adevărat viu, nu 
era decât un golem, un robot, ceva programat pentru o anumită 
misiune. Probabil că Victor descoperise unde îi ajunsese talismanul, 
şi nemernicul nebun aruncase asupra lui o vrajă, ca să atace orice 

persoană cu care venea în contact. Murphy dăduse exact peste el. 

Şi continua să crească, să devină mai rapid, mai puternic şi 
mai rău. Nu era de-ajuns s-o scot pe Murphy în afara pericolului. 
Trebuia să găsesc un mod de a-l controla. Nu-mi doream asta, dar 
eram singurul om din clădire care-o putea face. Şi golemul implica 
un pericol potenţial prea mare. Dacă nu înceta să crească? Trebuia 
ucis înainte de a scăpa de sub control. 

Cifrele luminoase de pe panoul liftului îşi continuau 
numărătoarea inversă, de la patru la trei şi la doi. Pe urmă cabina 
s-a cutremurat şi s-a oprit brusc. Luminile au pâlpâit şi s-au stins. 

— Oh, rahat, am spus. Nu acum. Nu acum. 

Lifrurile mă urăsc. Am apăsat pe butoane, dar nu s-a întâmplat 
nimic şi, o secundă mai târziu, a apărut o dâră de fum şi luminile 
din spatele butoanelor s-au stins la rândul lor, lăsându-mă în 
întuneric. Lumina de avarie s-a aprins pentru o singură clipă, după 
care a urmat pocnetul unui filament mistuit de foc şi a dispărut şi 
ea. Eu şi Murphy am rămas în întuneric, îngrămădiţi unul într-altul 
pe podea. 

Deasupra capetelor noastre, în afara puţului liftului, s-a auzit 
ţipătul metalului. M-am uitat în sus, în beznă, către plafonul 
invizibil al cabinei. 

— Îşi arde de glumă, am murmurat. 

A urmat un bubuit zăngănitor, şi pe plafonul cabinei a aterizat 
ceva de greutatea unei gorile. După o secundă de tăcere, acel ceva 
a-nceput să sfâşie plafonul cu un zgomot asurzitor. 

— Îşi arde de glumă! am strigat. 

Dar scorpionul nu glumea. Smulgea plafonul liftului, făcând 
să-i zăngănească îmbinările şi cadrul, făcându-l să geamă. Praful 
a răpăit căzând în întuneric, grăunţi nevăzuţi pentru ochii mei 
nevăzători. Noi eram sardelele din cutie, aşteptând să fim sfâşiate 
şi mâncate. Aveam sentimentul că, dacă aş fi fost înţepat acum de 
creatură, otrava s-ar fi dovedit de prisos — aş fi sângerat până la 
moarte înainte de a deveni veninul o problemă. 

— Gândeşte, Harry, am zbierat la mine însumi. Gândeşte, 
gândeşte, gândeşte! 

Eram blocat într-un lift înţepenit, legat cu cătuşe de prietena 

mea care-şi pierduse cunoştinţa şi era pe moarte din cauza otrăvii, în 
timp ce un scorpion vrăjit, de dimensiunile unor maşini franţuzeşti, 
încerca să-şi croiască drum distrugând totul, ca s-ajungă la mine 
şi să mă sfâşie-n bucăţi. N-aveam nici bagheta mea distrugătoare, 
nici toiagul, celelalte instrumente pe care le adusesem cu mine de la 
Varsity erau epuizate şi inutile, iar brăţara mea de scuturi nu făcea 
altceva decât să amâne inevitabilul. 

O bandă lungă de metal s-a desprins din plafon, lăsând 
să pătrundă înăuntru o fâşie de lumină palidă, şi m-am uitat în 
sus, la pântecul scorpionului, l-am văzut înfigându-şi o gheară în 
deschizătură şi începând s-o lărgească. 

Ar fi trebuit să-l zdrobesc când nu era decât un gândac. Ar fi 
trebuit să-mi scot pantoful şi să-l strivesc chiar acolo, pe biroul meu. 
Inima mi s-a urcat în gât când creatura s-a înclinat, şi-a strecurat un 
cleşte explorator în treimea de sus a cabinei şi s-a apucat să lărgească 
gaura. 

Am scrâşnit din dinţi şi am început să-mi adun fiecare dram de 
putere care-mi mai rămăsese. Ştiam că era inutil. Puteam îndrepta o 
furtună de foc în sus, către creatură, dar asta ar fi transformat metalul 
pe care se afla în zgură, care ar fi căzut în ploaie asupra noastră şi ne- 
ar fi ucis, ar fi transformat puţul liftului într-un loc prea fierbinte ca 
să putem supravieţui. Dar, pe Dumnezeu, nici n-aveam de gând să 
las creatura să mă-nhaţe. Poate, dacă reuşeam să fac totul exact aşa 
cum trebuia, aş fi putut s-o prind când sărea, să minimalizez răul 
pe care-l făcea în jur. Asta era problema când nu te pricepeai prea 
grozav la invocări. Viteză din belşug, putere din belşug, nu prea 
mult rafinament. Asta făceau toiagul şi bagheta distrugătoare — erau 
menite să m-ajute să-mi focalizez puterea, să-mi ofere un control al 
preciziei. Fără ele eram ca un soldat sinucigaş, cărând o duzină de 
grenade agăţate de centură, gata să le smulgă cuiele. 

Şi atunci mi-a venit ideea. Gândurile mi se îndreptau în direcţia 
greşită. 

Mi-am desprins ochii de plafon şi m-am uitat în jos, la podea, 
mi-am apăsat pe ea palmele. Sfărâmăturile mi-au căzut în ploaie 
pe cap şi pe umeri, iar pocnetele şi celelalte zgomote făcute de 
scorpionul care lărgea gaura au devenit mai puternice. Am adunat 

toată puterea pe care-o atrăsesem în mine şi mi-am concentrat-o 
sub palme. Sub cabină era aer, în pupul liftului, şi către el m-am 
întins — aer, în loc de foc. 

Era o vrajă simplă, una pe care-o făcusem de o sută de ori, mi- 
am spus. Nu era diferită de chemarea toiagului în mână. Doar... 
puţin mai amplă. 

— Vento servitas! am strigat, revărsându-mi în vrajă fiecare strop 
de putere, fiecare dram de mânie, fiecare fărâmă de spaimă. 

Şi, sub ascensor, vânturile s-au înălţat la chemarea mea, o coloană 
solidă de aer care a prins fundul cabinei aidoma palmei unui uriaş 
şi l-a repezit în sus, prin bezna din puţul liftului. Frânele au scos un 
țipăt subţire, au azvârlit scântei şi s-au rupt în bucăţi care-au căzut 
prin ruptura făcută de scorpion, aterizând alături de mine. Inerţia 
m-a lipit de podea cu un geamăt. Cabina a accelerat în susul puţului 
cu un scâncet prelung. 

Nu intenţionasem să fie chiar atát de mult vânt, m-am gândit 
şi m-am rugat ca nu cumva tocmai să ne fi omorât pe mine şi pe 
Murphy. 

Cabina a urcat în goană tot mai sus şi mai sus, şi mi-am simţit 
faţa tasându-se din cauza vitezei. Clădirea în care se află biroul 
meu are douăsprezece niveluri. Noi pornisem de la al doilea, aşa 
că, presupunând că aveam o medie de doi metri optzeci pe fiecare 
dintre ele, până la acoperiş erau aproape treizeci de metri. 

Cabina a ajuns sus în mai puţin de o jumătate de duzină de bătăi 
frenetice ale inimii mele, a trecut cu zgomot de scripeţii de la capătul 
cursei şi s-a izbit de acoperişul puţului aşa cum e izbit clopotul la 
jocurile de măsurare a puterii din parcurile de distracţii. Impactul 
a zdrobit scorpionul de beton cu o serie de pocnete ascuţite, pe 
măsură ce i-au crăpat plăcile chitinoase, aplatizându-l într-o pată 
cafenie informă. Substanţa incoloră vâscoasă, ectoplasma care 
alcătuise masa creată prin magie, a ţâşnit dintre plăcile strivite şi 
dintre piei, prelingându-se în cabină. 

În acelaşi timp, eu şi Murphy am fost azvârliţi în sus, întâlnind 
scursoarea vâscoasă la jumătatea drumului. Am ţinut-o pe Murphy 
la adăpostul trupului meu, încercând să mă plasez între ea şi 
acoperiş, de care capul mi s-a lovit suficient de tare ca să văd stele 

verzi. Am reajuns, în cădere liberă, pe podeaua ascensorului, cu 
membrele răsfirându-ni-se, şi Murphy a gemut sub mine când am 
aterizat peste ea. 

Am zăcut o clipă nemișcat şi năucit. Scorpionul era mort, îl 
ucisesem, Îl strivisem între cabină şi acoperişul puţului, scăldându- 
ne astfel, pe mine şi pe Murphy, în lichidul supurat din trupul lui. 
Salvasem vieţile noastre de un dispozitiv ucigaş, în ciuda sorţilor 
potrivnici. 

Dar pur şi simplu nu puteam să scap de impresia sâcâitoare că 
uitasem ceva. 

Cabina a gemut uşor, după care s-a cutremurat şi a început 
să alunece înapoi în puț, nemaifiind susţinută de puternicul dar 
efemerul stâlp de vânt care o aduse acolo, sus. Cădeam înapoi, către 
locul de unde venisem, şi aveam sentimentul că la bază n-avea să ne 
fie mai bine decât îi fusese scorpionului în vârf. 

Era momentul să folosesc brăţara şi n-am mai irosit nici măcar 
răstimpul unei bătăi de inimă, am tras-o pe Murphy lângă mine 
şi am dat naştere scutului în jurul nostru. N-am avut la dispoziţie 
decât două secunde în care să mă concentrez, să mă gândesc — nu 
puteam face globul din jurul nostru nici prea fragil, nici prea dur, 
fiindcă ne-am fi strivit lovindu-ne de el exact aşa cum ni s-ar fi 
întâmplat oricum când ajungea liftul jos. Trebuia să aibă ceva care 
să cedeze, o anumită flexibilitate, trebuia să împrăştie forţa colosală 
a opririi bruşte de la parter. 

Era întuneric şi n-aveam mult timp. M-am ridicat în picioare în 
mijlocul liftului, cu tot cu Murphy, în timp ce împingeam scutul jur- 
împrejurul nostru, umplându-i spaţiul, strat după strat de blindaj 
elastic, de molecule semicoezive de aer, menite să difuzeze forţa 
impactului. Aveam senzaţia că mă înconjura un soi de presiune, ca 
şi cum aş fi fost îndesat brusc în fulgi de polistiren expandat. 

Cădeam din ce în ce mai repede. Simţeam fundul puţului 
apropiindu-se. S-a auzit un sunet colosal, şi am menţinut scutul cu 
toată puterea. 

Când am deschis din nou ochii, stăteam pe podeaua cabinei 
sfărâmate, devastate, ţinând în braţe o Murphy prăbuşită, 
inconștientă. Uşile ascensorului au scos un mic clinchet scurt, 

distorsionat, bolborosit, şi s-au deschis cutremurându-se. 

Doi medici de la urgenţă stăteau afară, holbându-se la lift, la 
Murphy şi la mine, cu bărbiile atârnându-le până la genunchi sub 
gurile căscate. Praful tălăzuia pretutindeni. 

Eram viu. 

Asta m-a făcut să clipesc oarecum nedumerit. Eram viu. M-am 
uitat în jos, la mine, la braţele şi la picioarele mele. Apoi mi-am dat 
capul pe spate şi mi-am slobozit râsul sfidător ca pe un urlet, un 
strigăt colosal, prostesc, de bucurie primitivă. 

— Na, Victor Omul-umbră! am strigat. Ha! Ha! Loveşte-mă cât 
poţi, nemernic ucigaş! O să-mi iau toiagul şi-o să-ţi întorc lovitura, 
o să ţi-o-ndes pe beregată! 

Încă mai râdeam când m-au ridicat medicii şi când ne-au ajutat 
pe mine şi pe Murphy s-ajungem la ambulanţă, prea uluiţi ca să-mi 
pună vreo întrebare. Totuşi i-am văzut pe amândoi uitându-se la 
mine cu îngrijorare şi schimbând apoi între ei o privire care spunea 
că aveau de gând să mă sedeze cu prima ocazie. 

— Campionul! am urlat, încă sub stăpânirea unui val de 
adrenalină de dimensiunile fluviului Colorado, în timp ce mă 
ajutau să m-apropii de maşină. 

Mi-am aruncat pumnul în aer, remarcând abia atunci că brăţara 
mea din scuturi de argint se transformase într-un inel înnegrit, din 
zale curbate şi flasce, inutile după ce fuseseră arse de energiile pe 
care le silisem să pătrundă în ele. 

— Eu sunt acela! Om-umbră, mai bine ţi-ai vâri capul între 
picioare şi ţi-ai pupa... 

Medicii m-au ajutat să ies din clădire. În ploaie. Palmele umede 
trase peste obraji de stropii de ploaie m-au amuţit, m-au liniştit 
mai repede decât ar putut s-o facă orice altceva. Am devenit dintr- 
odată extrem de conştient de cătuşa din jurul încheieturii mele, 
de faptul că nu aveam talismanul lui Victor, ca să-i întorc propria 
putere împotriva lui. Victor era încă acolo, în casa lui de lângă lac, 
încă mai avea şuviţa din părul meu, încă mai plănuia să-mi smulgă 
inima din piept imediat ce putea s-o facă, în momentul în furtuna 
avea să-i ofere forţa necesară. 

Eram viu, şi Murphy era vie, dar exaltarea mea era prematură. 

Încă n-aveam nimic de sărbătorit. Mi-am înălţat faţa către cer. 
Tunetul a mârâit, aproape lângă mine. Fulgerul mi-a dansat 
deasupra capului, undeva, în nori, împrăştiind o lumină stranie şi 
umbre spectrale pe cerul învolburat. 
Furtuna sosise. 

Stropii de apă răpăiau în jurul meu, mari şi împroşcând, aşa cum 
se întâmplă primăvara. Aerul s-a îngroșat şi s-a încins, chiar şi aşa, 
cu ploaia care începuse să cadă. Trebuia să mă gândesc repede, să- 
mi folosesc mintea, să fiu calm, să mă grăbesc. Cătuşele lui Murphy 
continuau să mă lege de încheietura ei. Amândoi eram acoperiţi 
de un strat de praf care se lipise de substanţa vâscoasă incoloră, 
ectoplasma adusă de magie de altundeva atunci când o vrajă 
solicitase masa generică. Fluidul acela gros n-avea să-şi prelungească 
prea mult existenţa — peste câteva minute urma să se spulbere pur şi 
simplu, să se volatilizeze, întorcându-se indiferent de unde venise. 
Pe moment era o pacoste slinoasă, dezgustătoare. 

Dar o pacoste de care poate reuşeam să mă folosesc. 

Mâinile mele erau prea mari, însă ale lui Murphy erau 
mici, feminine, cu excepţia locurilor unde îi lăsaseră bătături 
antrenamentele de tir şi exerciţiile de rutină cu toiagul implicate 
de practicarea artelor marţiale. Dacă mi-ar fi putut auzi gândurile 
şi dacă ar fi fost conştientă, mi-ar fi tras un pumn în gură, fiindcă 
eram un porc misogin. 

Unul dintre medici îngăima ceva într-un telefon, în timp ce al 
doilea era de partea cealaltă a lui Murphy, susţinând-o împreună 
cu mine. Era singura şansă care avea să mi se ivească. M-am aplecat 
alături de silueta măruntă a lui Murphy şi m-am străduit să ascund 
ceea ce făceam sub faldurile întunecate ale pardesiului meu negru. 
M-am ocupat de ea, strângându-i laolaltă degetele flasce şi lipicioase 
şi încercând să-i trec peste mână inelul de oţel al cătuşei. 

l-am răzuit ceva piele, şi ea a gemut o grămadă, dar am reuşit 
să-i eliberez încheietura exact când medicul o aşeza jos, pe bordură, 
alături de ambulanţă. Celălalt a alergat în spatele maşinii şi a deschis 

uşa, pentru a scotoci apoi prin interior. Auzeam sirene, atât ale 
poliţiei cât şi ale pompierilor, apropiindu-se din toate părţile. 

Nimic nu e simplu când sunt eu în preajmă. 

— A fost otrăvită, i-am spus medicului. Rana e în partea de sus 
a braţului ei drept, sau pe umăr. Verificaţi dacă e vorba de o doză 
masivă de venin de scorpion brun. Trebuie să existe pe undeva un 
antidot. O să aibă nevoie de un garou şi... 

— Îmi cunosc meseria, amice, m-a întrerupt iritat medicul. Ce 
naiba s-a-ntâmplat aici? 

— Nu întreba, am spus, privind clădirea peste umăr. 

Ploaia cădea în rafale din ce în ce mai grele. Întârziasem prea 
mult? Aveam să mor înainte de a putea ajunge la casa de lângă lac? 

— Sângerezi, mi-a spus medicul, fără să-şi ia ochii de la Murphy. 

M-am uitat în jos, la piciorul meu, dar n-am început să simt 
durerea decât după ce am văzut rana şi mi-am amintit că o aveam. 
Gheara scorpionului mă sfâşiase zdravăn, despicându-mi cracul 
pantalonului pe o lungime de cincisprezece centimetri şi făcându- 
mi sub el, pe picior, o tăietură similară dureroasă, cu margini 
zdrenţuite. 

— Stai jos, mi-a spus medicul. Mă ocup de tine peste o clipă. 
I s-a-ncreţit faţa. Ce naiba e rahatul ăsta împuţit de care sunteţi 
acoperiţi? 

Mi-am îndepărtat apa de ploaie de pe păr, netezindu-mi-l către 
spate. Celălalt medic a venit în fugă cu un flacon cu oxigen şi cu o 
targă, şi s-au aplecat amândoi asupra lui Murphy. Faţa ei îşi pierduse 
culoarea, devenise prea palidă pe alocuri, unde n-avea pete prea 
strălucitor de roşii. Era fleşcăită ca un dolar ud, cu excepţia câte unei 
cutremurări sau tresăriri ocazionale, zvâcniri ale mușchilor venite 
de nicăieri, care o îndurerau pentru o clipă, părând apoi să dispară. 

Se afla acolo din vina mea. Hotărârea mea de a-i ascunde 
informaţiile o silise să intre în acţiune, să-mi percheziţioneze biroul. 
Dacă aş fi fost mai deschis, mai sincer, poate n-ar fi zăcut în clipa 
aceea, pe moarte. Nu voiam să plec de lângă ea. Nu voiam să-i întorc 
din nou spatele şi s-o las în urmă, singură. 

Dar am făcut-o. M-am răsucit pe călcâie şi am plecat înainte 
de a sosi unităţile de susţinere, înainte de a începe poliţia să pună 

întrebări, înainte de a apuca medicii de la urgenţă să se uite în jur, 
căutându-mă, şi înainte de a mă descrie pentru poliţişti. 

M-am detestat la fiecare pas. Nu-mi plăcea că plecam înainte de 
a şti dacă Murphy avea să supravieţuiască după înţepătura veninoasă 
a scorpionului. Nu-mi plăcea că apartamentul meu şi clădirea în 
care-mi aveam biroul fuseseră devastate, făcute fărâme de demoni, 
de insecte gigantice şi de propria mea putere stângace. Nu-mi 
plăcea să-nchid ochii şi să am viziunea trupurilor diforme, mutilate, 
ale lui Jennifer Stanton, Tommy Tomm şi Linda Randall. Nu-mi 
plăcea zvâcnirea de spaimă din propriile mele măruntaie când îmi 
imaginam trupul meu uscăţiv, rupt în bucăţi de aceleaşi forțe. 

Şi, mai presus de toate, îl uram pe unicul vinovat pentru toate 
astea. Victor Sells. Victor, care avea de gând să mă omoare imediat 
ce se înteţea furtuna. Peste cinci minute aş fi putut fi mort. 

Nu. N-aveam cum. Am devenit ceva mai entuziast după ce m-am 
gândit mai bine şi după ce mi-am ridicat privirea în sus, către nori. 
Furtuna venise dinspre vest şi se dezlănţuia abia atunci deasupra 
oraşului. Nu înainta prea repede; era de intensitate moderată şi 
fulgerele aveau să lovească zona ore întregi. Casa de lângă apă a 
familiei Sells se afla în est, în apropierea malurilor lacului Michigan, 
poate la cincizeci sau chiar şaizeci şi cinci de kilometri depărtare 
în linie dreaptă. Aş fi putut ajunge acolo înaintea furtunii dacă mă 
mişcam destul de repede, dacă reuşeam să fac rost de o maşină. 
Puteam să merg la casa de lângă lac şi să-l provoc direct pe Victor. 

Nu mai aveam bagheta şi toiagul, îmi căzuseră în momentul 
atacului scorpionului. Aş fi putut să le chem din biroul meu, 
aducându-le cu ajutorul vântului, dar, extenuat cum eram, în 
timpul unei asemenea încercări aş fi putut arunca peretele în aer din 
greşeală. N-aveam niciun chef să fiu zdrobit de sute de kilograme 
de cărămizi în zbor, chemate de mâna mea întinsă, prin puterea 
magiei şi a furiei mele. Şi brăţara scut mi se dusese pe apa sâmbetei, 
mistuită de foc când ţinuse piept forţei colosale a impactului liftului 
în cădere liberă cu podeaua. 

Mai aveam încă la gât talismanul pentagramă al mamei, simbolul 
ordinii, al tiparelor controlate ale puterii din inima magiei albe. Mai 
aveam încă avantajul anilor de antrenament riguros. Mai aveam 

încă avantajul experienței în privința confruntărilor dintre vrăjitori. 
Încă îmi mai aveam credința. 

Dar asta era tot. Eram epuizat, stâlcit, rănit, scosesem deja din 
pălărie, într-o singură zi, mai multe formule magice decât folosesc 
majoritatea vrăjitorilor într-o săptămână. Îmi forțam deja limitele, 
deopotrivă în domeniul ocult şi în cel fizic. Dar asta n-avea în ochii 
mei nicio importanţă. 

Durerea din picior nu-mi slăbea forţele, nu mă descuraja, nu- 
mi distrăgea atenţia când mergeam. Era ca un foc în gândurile şi 
în strădania mea de concentrare, înălțându-se tot mai strălucitor, 
tot mai pur, rafinându-mi furia şi ura, preschimbându-le în ceva 
dur şi tăios ca oţelul. ÎI simţeam arzând şi-mi întindeam nerăbdător 
mâinile către el, îndesându-mi acolo durerea, drept combustibil al 
mâniei mele incandescente. 

Victor Omul-umbră avea să plătească pentru tot ce le făcuse 
tuturor acelor oameni, pentru ceea ce ne făcuse mie şi prietenilor 
mei. La naiba, n-aveam să mor înainte de a-l prinde pe individul ăla 
şi de a-i arăta de ce e în stare un vrăjitor adevărat. 

N-am avut nevoie de prea mult timp ca s-ajung pe jos la 
McAnally's. Am dat buzna pe uşă într-un vârtej de picioare lungi, 
ploaie, vânt, pardesiu fâlfâitor şi ochi furioși. 

Localul era ticsit, toate cele treisprezece taburete de la bar şi 
toate cele treisprezece mese erau ocupate şi de majoritatea celor 
treisprezece coloane se sprijinea câte cineva. Fumul de pipă plutea 
în derivă prin aer, înceţoşându-l, învolburat de rotirea lenevoasă 
a paletelor ventilatoarelor de pe tavan. Lumina era palidă, la cea 
răspândită de lumânările aprinse pe mese şi în sfeşnicele de pe 
pereţi adăugându-se firava strălucire a zilei furtunoase, pătrunsă 
prin ferestre. Sub licărirea ei, sculpturile de pe coloane păreau vagi, 
misterioase, schimbate într-o manieră extrem de subtilă de mişcarea 
umbrelor. Toate tablele de şah erau scoase pe mese, dar aveam 
senzaţia că toţi cei care jucau sau urmăreau jocul încercau să-şi ţină 
minţile departe de ceva turburător. 

S-au întors cu toţii să se uite la mine în timp ce intram pe uşă 
şi coboram treptele, lăsând pe podea picături de apă şi de sânge. În 
încăpere s-a lăsat cu adevărat tăcerea. 

Clienţii erau nevoiaşii comunităţii oculte. Magi din familii de 
rând, cu prea puţin talent înnăscut, cu prea puţine motivații şi cu 
prea puţină putere ca să fie cu adevărat vrăjitori. Oameni înzestrați 
prin naştere, care ştiau ce sunt şi se străduiau, pe cât posibil, să 
nu facă nicidecum caz de asta. Diletanţi, cunoscători ai ierburilor, 
vindecători holistici, vrăjitoare de bucătărie, adolescenţi neliniştiţi, 
abia întrând în contact cu propriile puteri şi întrebându-se ce 
aveau de făcut cu ele. Vârstnici de ambele sexe, oameni mai tineri, 
feţe impasibile, îngrijorate sau temătoare, erau cu toţii acolo. Îi 
cunoşteam pe toţi din vedere, dacă nu după nume. 

Mi-am rotit privirea în jurul încăperii. Toţi cei la care m-am 
uitat şi-au lăsat ochii în jos, dar n-aveam nevoie să privesc în adâncul 
lor ca să ştiu ce se-ntâmpla. Noutăţile au modul lor de a circula 
printre practicanţii magiei, şi linia lumii esoterice funcţiona ca de 
obicei. Vestea se răspândise. Purtam un semn pe chip, iar ei o ştiau. 
Conflictul dădea în clocot între doi vrăjitori, cel alb şi cel negru, şi ei 
veniseră cu toţii acolo, în adăpostul oferit de spaţiul întortocheat de 
la McAnallys, de configuraţia dezordonată a meselor şi a coloanelor. 
Veniseră acolo să se adăpostească până când se termina totul. 

Însă mie localul nu-mi oferea niciun fel de adăpost. McAnally's 
nu putea să mă apere de o vrajă îndreptată direct asupra mea. Era o 
umbrelă, nu un buncăr. Nu puteam scăpa de ceea ce avea să-mi facă 
Victor decât dacă eram dispus să fug chiar în Niciciodatănicicând, 
ceea ce ar fi fost, în anumite moduri, mai periculos pentru mine 
decât să rămân în birtul lui Mac. 

M-am oprit o clipă în mijlocul tăcerii, dar n-am spus nimic. 
Oamenii aceia îmi erau asociaţi, prieteni oarecum de ocazie, dar 
nu le puteam cere să mă susţină. Indiferent ce s-ar fi crezut Victor, 
avea puterea unui vrăjitor veritabil şi l-ar fi putut strivi pe oricare 
dintre ei ca pe un gândac de bucătărie sub talpă. Nu erau pregătiţi 
să înfrunte aşa ceva. 

— Mac, am spus, în cele din urmă. Vocea mea a căzut în tăcerea 
din jur ca un ciocan pe sticlă. Trebuie să-ţi cer maşina împrumut. 

Cu trupul lui uscăţiv, înveşmântat într-o cămaşă albă şi în 
pantaloni negri trei sferturi, Mac nu încetase la intrarea mea să 
lustruiască tejgheaua barului cu o cârpă albă, curată. Nu se oprise 

când se aşternuse tăcerea în încăpere. Şi nu s-a oprit nici când şi-a 
scos cheile din buzunar şi mi le-a aruncat c-o singură mână. 

— Mulţumesc, Mac, am spus eu, prinzându-le. 

— Îhî, a zis Mac. 

S-a uitat în sus, la mine, şi apoi în spatele meu. I-am luat gestul 
drept o avertizare, ceea ce şi era, şi m-am Întors. 

Afară a scânteiat un fulger. Morgan stătea în capul micului şir 
de trepte, cu silueta lui masivă conturată pe fundalul cenuşiu al 
cerului. A coborât şi s-a îndreptat spre mine, urmat de bubuitura 
tunetului. Ploaia nu-i deranjase prea mult părul de un castaniu mat, 
cu pete cărunte, excepţie făcând schimbarea texturii ondulaţiilor 
din coada de cal care ţinea de înfăţişarea lui de războinic. Îi zăream 
mânerul sabiei sub pardesiul negru. Îl ţinea cu o mână musculoasă, 
cu cicatrice. 

— Harry Dresden, a spus. În cele din urmă am înţeles. 
Folosirea furtunilor pentru a-i ucide pe oamenii ăia e demenţial 
de periculoasă, dar tu eşti exact genul de neghiob ambițios care ar 
face-o. Maxilarul i s-a încordat, căpătând o linie dură. Aşează-te, 
mi-a cerut, arătându-mi o masă. 

Cei care o ocupau s-au grăbit să se ridice. 

— O să stăm aici, amândoi. Şi o să m-asigur că n-o să foloseşti 
furtuna asta ca să-i mai faci vreun rău cuiva. O să m-asigur că nu-ţi 
mai foloseşti trucurile laşe până nu-ţi decide Consiliul soarta. 

Ochii cenuşii i-au sclipit cu o hotărâre neîmblânzită şi cu 
convingere. 

M-am holbat la el. Mi-am înghiţit furia, am înghiţit cuvintele 
pe care voiam să i le arunc înapoi, vraja pe care voiam s-o folosesc ca 
să mi-l azvârl din drum, şi i-am răspuns cu blândeţe: 

— Morgan, ştiu cine e ucigaşul. Şi mi-a pus gând rău, eu sunt 
următorul. Dacă n-ajung la el să-l opresc, sunt ca şi mort. 

Privirea i s-a asprit, căpătând un licăr fanatic. Mi-a adresat două 
explozii minuscule, tăioase, a câte o singură silabă. 

— Stai. Jos. 

Şi-a tras sabia cu vreo cinci centimetri din teacă. 

Mi-am lăsat umerii să se gârbovească. M-am întors către masă. 
Mi-am eliberat piciorul rănit de o mică parte a greutăţii susţinute 


NORI DE FURTUNĂ / 245 


sprijinindu-mă o clipă de spătarul unui scaun, pe care l-am tras apoi 
de sub masă. 

Pe urmă l-am ridicat, l-am rotit o jumătate de cerc ca să-mi 
iau avânt şi l-am repezit în stomacul supraveghetorului. Morgan 
a-ncercat să se ferească, dar îl luasem prin surprindere, şi lovitura 
şi-a atins ţinta, izbindu-l puternic, cu toată greutatea scaunului 
de lemn, confecţionat manual, din localul lui Mac. În viaţa reală, 
scaunele nu se fac zob când pocneşti pe cineva cu ele, aşa cum se- 
ntâmplă în filme. Zdrobit e cel care primeşte lovitura. 

Morgan s-a îndoit şi s-a aplecat înainte, căzând într-o mână şi un 
genunchi. N-am aşteptat să-şi revină. Am folosit în schimb inerția 
scaunului care i-a ricoşat de coaste, pe care l-am rotit descriind un 
cerc complet în direcţia opusă pentru a i-l trânti apoi în spinare. 
Impactul l-a doborât cu putere la podea, unde-a rămas nemişcat. 

Am pus scaunul la loc, sub masă, şi m-am uitat în jur. Toată 
lumea se holba la mine, palidă la faţă. Ştiau cine era Morgan, ştiau 
care era relaţia mea cu el. Ştiau despre Consiliu, ştiau în ce poziţie 
precară mă aflam. Tocmai atacasem un reprezentat desemnat în 
mod corespunzător al Consiliului, aflat în exerciţiul funcţiunii. Îmi 
săpasem singur groapa. Nimeni şi nimic n-ar mai fi putut convinge 
acum Consiliul că nu eram un vrăjitor ticălos, care fugea de justiţie. 

— Să-l ia naiba, am spus, cu voce sonoră, fără să mă adresez 
cuiva anume. N-am timp pentru asta. 

Mac a ieşit din spatele barului, fără nicio grabă, dar nici obişnuita 
lui nepăsare laconică. A-ngenuncheat lângă Morgan şi i-a pipăit 
gâtlejul, apoi i-a săltat o pleoapă şi l-a studiat cu atenţie. După care 
s-a uitat în sus, la mine, şi a zis, fără nicio expresie: 

— Trăieşte. 

Am dat din cap, simțind o vagă uşurare. Oricât de căpos ar fi 
fost Morgan, avea intenţii bune. De fapt doream amândoi acelaşi 
lucru. Numai că el nu-şi dădea seama. Nu voiam să-l ucid. 

Dar trebuia să admit, într-un colţişor zglobiu al sufletului meu, 
că expresia şocată apărută pe mutra lui arogantă în clipa când îl 
pocnisem era o imagine demnă de reţinut. 

Mac s-a aplecat şi a ridicat cheile pe care le scăpasem pe podea 
când înhăţasem scaunul. Eu nu observasem. El mi le-a dat din nou, 

spunând: 

— Consiliul o să fie furios. 

— Lasă-mă pe mine să-mi fac griji pentru asta. 

A dat din cap. 

— Noroc, Harry. 

Mi-a întins mâna şi eu i-am strâns-o. În încăpere continua să fie 
linişte. Mă urmăreau ochi speriaţi, îngrijoraţi. 

Am luat cheile şi am plecat, ieşind din lumina adăpostului de la 
McAnallys în furtună, după ce incendiasem toate punţile în urma 
mea. 

Conduceam ca să-mi salvez viaţa. 

Maşina lui Mac era un 89 TransAm de un alb curat, cu un 
motor mare, cu opt cilindri. Ultima gradaţie a vitezometrului 
indica 210 kilometri la oră. Pe alocuri am mers mai repede. Sub 
ploaia necontenită, drumurile erau periculoase la viteza cu care 
conduceam, dar o grămadă de motive mă îndemnau să mă deplasez 
cu cea mai mare grabă posibilă. Încă mai eram purtat de tăişul de 
oţel dur al furiei care mă făcuse să mă îndepărtez de ruinele biroului 
meu şi să trec de Morgan. 

Cerul s-a întunecat mai tare, o combinaţie a amurgului cu norii 
de furtună adunaţi în troiene tot mai înalte. Lumina era stranie, 
verzuie, cu frunzele reliefate ale copacilor conturându-se la ieşirea 
mea din oraş prea clar şi prea riguros, cu galbenul marcajelor de pe 
şosea prea estompat. Cele mai multe dintre maşinile pe care le-am 
văzut aveau farurile aprinse, iar felinarele clipeau, aprinzându-se la 
rândul lor în timp ce înaintam în goană pe autostradă. 

Din fericire, traficul din serile de duminică nu e aglomerat. 
În orice altă zi aş fi fost mort. Şi probabil că am condus la ora 
schimbului de tură al patrulelor rutiere, fiindcă n-a încercat nimeni 
să mă tragă pe dreapta. 

Am încercat să prind la radio staţia meteorologică, dar am 
renunţat. Ajutată de propria mea agitaţie, furtuna crea un ţiuit 
în difuzoarele aparatului, din care nu desluşeam nimic inteligibil 
despre evoluţia vremii. Nu puteam decât să mă rog s-ajung la lac 
înaintea furtunii. 

Am câştigat. Perdelele de ploaie s-au despicat în faţa mea când 
am trecut în goană de indicatorul de la intrarea în Lake Providence. 
Am călcat frâna, încetinind pentru virajul necesar ca să pătrund pe 

drumul de pe mal către casa familiei Sells, am început să acvaplanez, 
am virat, cu mai mult calm şi cu mai multă abilitate decât ar fi fost 
într-adevăr firesc, în direcția în care alunecam şi am readus maşina 
sub control la timp ca să intru pe traseul corect. 

Am tras pe aleea pavată cu pietriş a familiei Sells, pe mica 
peninsulă mocirloasă care se prelungea în lacul Michigan. TransAm- 
ul a patinat, oprindu-se într-o ploaie de pietricele şi huruind ca o 
maşină de putere mare, apoi a scuipat şi a icnit înainte de a amuţi. 
Pentru un răstimp năucitor de o secundă şi jumătate, am simţit că, 
aşa cum se întâmplase cu Magnum-ul, lăsând deoparte Broscuţa 
Albastră m-aş fi putut obişnui cu acea maşină sport. Cel puţin 
rezistase destul de mult ca să m-aducă la vila Sells. 

— Mulţumesc, Mac, am mormăit, şi am coborât din automobil. 

Aleea acoperită de pietriş care ducea către casă era pe jumătate 
sub apă din cauza ultimelor furtuni. Piciorul mă durea prea tare 
ca să pot alerga foarte repede, dar am înaintat în salturi lungi, 
acoperind rapid distanţa care mă despărţea de casă. Furtuna se 
desluşea amenințătoare deasupra mea, rostogolindu-se peste lac 
către mal — vedeam perdelele de ploaie, slab luminate de ceea ce 
mai rămăsese din strălucirea palidă a zilei, prăvălindu-se în apele lui. 

M-am luat la întrecere cu furtuna în goana către casă şi, făcând 
asta, mi-am adunat fiecare fărâmă de putere şi de vioiciune pe care 
le-am mai putut găsi în mine, m-am acordat pe un nivel de o mai 
mare încordare, mi-am adus toate simţurile în cel mai înalt punct 
al percepţiei. M-am oprit la douăzeci de metri de casă şi am închis 
ochii, gâfâind. Locul ar fi putut fi presărat cu capcane magice sau 
cu alarme, sau cu paznici imateriali sau ascunşi, invizibili cu ochiul 
liber. Ar fi putut exista vrăji în aşteptare, iluzii menite să-l ascundă 
pe Victor Sells de orice ar fi venit să-l caute. Trebuia să fiu în stare să 
privesc dincolo de ele. Aveam nevoie de fiecare fărâmă de informaţie 
pe care-o puteam afla. 

Mi-am deschis Al Treilea Ochi. 

Cum aş putea să explic ceea ce vede un vrăjitor? Nu e ceva care se 
lasă descris cu uşurinţă. Descriind un anumit lucru ajuţi la definirea 
sa, la stabilirea unor limite, la instalarea unor bariere ale înţelegerii 
în jurul său. Vrăjitorii au Vederea de la începutul timpului şi încă 

n-au înţeles cum funcţionează, de ce face ceea ce face. 

Singurul lucru pe care pot să-l spun e că atunci când mi-am 
redeschis ochii am avut senzaţia că tocmai mi se ridicase un văl 
gros — nu numai de pe ei, ci şi de pe toate celelalte simţuri. Am 
perceput dintr-odată mirosul de mâl şi de peşte al lacului, copacii 
din jurul casei, mireasma proaspătă a ploii care precede furtuna, 
adusă de vântul pătat de un iz de fum. M-am uitat la copaci. l-am 
Văzut nu doar în prima haină verde a primăverii, ci şi în înflorirea 
deplină a verii, în splendoarea toamnei şi în goliciunea dezolantă 
a iernii, totul în acelaşi timp. Am Văzut casa şi fiecare parte a ei ca 
pe o componentă aparte, grinzile ca părți din nişte copaci spectrali, 
geamurile ca părţi ale unor ţărmuri nisipoase îndepărtate. Am simţit 
arşiţa verii şi gerul iernii în suflarea vântului dinspre lac. Am Văzur 
casa învăluită în flăcări fantomatice, despre care am ştiut că făceau 
parte din posibilul ei viitor, că focul acela se afla pe mai multe dintre 
numeroasele căi posibile ce i se aşterneau în faţă în ora următoare. 

Clădirea în sine era un loc al puterii. Sentimente întunecate — 
lăcomie, lascivitate, ură — atârnau toate asupra ei ca obiecte vizibile, 
mucegai şi nămol presărate peste ea ca mușchiul spaniol cu ochi 
duşmănoşi. Creaturi fantomatice, suflete fără odihnă, se agitau 
în jur, atrase de spaima, disperarea şi mânia suspendate deasupra, 
umbre lipsite de rațiune care se puteau găsi întotdeauna în asemenea 
locuri, ca şobolanii în hambare. 

Celălalt lucru pe care l-am Văzut deasupra casei era un craniu 
gol, rânjit. Indiferent în ce parte m-aş fi uitat, craniile stăteau peste 
tot, chiar la marginea câmpului meu vizual, tăcute, neclintite şi 
albite, tot atât de solide şi de reale, de parcă ar fi fost împrăştiate de 
un fetişist, în aşteptarea unei sărbători bizare. Moartea. Moartea se 
afla în viitorul casei, tangibilă, solidă, inevitabilă. 

Poate moartea mea. 

M-am cutremurat şi am alungat senzaţia care mă cuprinsese. 
Indiferent cât de puternică e o viziune, câtă forţă îi dă Vederea 
imaginii, viitorul e întotdeauna schimbător, e întotdeauna posibil 
să se modifice ceva. În noaptea aceea nu trebuia să moară nimeni. 
Nu venisem pentru asta, nici ca să mi se întâmple mie, nici ca să li 
se întâmple lor. 


250 / Jiu BUTCHER 


Dar în mine se instalase un sentiment de greață în timp ce mă 
uitam la casa întunecată, cu toată duhoarea ei de poftă trupească 
şi de spaimă, cu toată ura dezgustătoare pe care o purta fără să i-o 
ascundă Vederii mele, ca pe o mantie din pielea jupuită a unui om 
pe umerii unei fete frumoase, cu un păr superb, cu buze dulci, cu 
ochii duşi în fundul capului şi cu dinţii putreziţi. Îmi repugna şi mă 
speria. 

Şi avea ceva, intangibil, ceva căruia nu-i puteam da un nume, 
care mă atrăgea. Mă incita. Acolo era puterea, puterea pe care o 
mai azvârlisem în trecut, dând-o deoparte. Mă lepădasem de sigura 
familie pe care-o avusesem vreodată, ca să anulez o putere exact ca 
aceea. Era genul de forţă după care puteam întinde mâna, schimbând 
lumea după bunul meu plac, încovoind-o şi modelând-o după 
voinţa mea. Putea să-şi croiască drum cu forța, de-a dreptul, printre 
toate banalităţile neînsemnate susţinute de lege şi de civilizaţie şi 
să impună un univers în care nu existau, putea să-mi garanteze 
securitatea, poziţia, viitorul. 

Şi care fusese, până atunci, răsplata mea fiindcă dădusem 
deoparte o asemenea putere? Suspiciuni şi dispreţ tocmai din 
partea acelor vrăjitori pe care-i susţinuse şi îi protejase fapta mea, 
dezaprobarea Consiliului Alb la a cărui Lege aderasem, renunțând 
la întreaga lume ce îmi fusese aşternută la picioare. 

L-aş fi putut ucide pe Omul-umbră în clipa aceea, înainte de 
a şti că eram acolo. Aş fi putut să invoc asupra casei furia şi focul, 
ucigându-i pe toţi cei care se aflau înăuntru, nemailăsând piatră 
peste piatră. Mi-aş fi putut întinde braţele, cuprinzând energia 
neagră adunată de el în locul acela, aş fi putut s-o absorb şi s-o 
folosesc pentru orice aş fi vrut, fără să-mi pese de consecinţe. 

De ce să nu-l fi ucis chiar atunci? O lumină violetă, perceptibilă 
pentru Vederea mea, tremura şi zvâcnea dincolo de ferestre, unde era 
adunată, pregătită şi modelată puterea. Omul-umbră era înăuntru 
şi îşi concentra forţa, pregătindu-se să arunce vraja care să mă ucidă. 
Aveam vreun motiv să-l las să mai respire? 

Mi-am încleştat pumnii cu furie şi am simţit aerul tensionându- 
se şi pârâind în vreme ce mă pregăteam să-l distrug pe Omul-umbră, 
să-i distrug casa de lângă lac şi pe toţi lacheii patetici aflaţi înăuntru. 

Cu o asemenea putere puteam sfida însuşi Consiliul, adunătură aia 
de nătărăi bătrâni, cu bărbi albe, incapabili să privească înainte, lipsiţi 
de imaginaţie şi de viziune. Consiliul şi Morgan, jalnicul său câine 
de pază, n-aveau idee care sunt adevăratele adâncimi ale puterii. 
Energia era acolo, toată, acceptându-mi bucuroasă mânia, gata să se 
extindă, reducând la cenuşă tot ce uram şi tot ce mă înspăimânta. 

Pentagrama de argint care fusese a mamei îmi ardea rece pe 
piept, o greutate neaşteptată, care-mi tăia răsuflarea. M-am aplecat 
uşor înainte şi am ridicat o mână. Aveam pumnii atât de strânşi, 
încât m-au durut degetele când am încercat să mi-i deschid. Mâna 
mi-a tremurat, a unduit în aer şi a început să-mi coboare din nou. 

Atunci s-a întâmplat ceva straniu. O altă mână a luat-o pe a 
mea. O mână subţire, cu degete lungi, delicate. Feminină. Mi-a 
acoperit-o cu gingăşie, apoi mi-a ridicat-o, ca pe a unui copilaş, 
până ce am ajuns să ţin în strânsoarea ei pentagrama mamei. 

Am ridicat-o în mână, i-am simţit puterea liniştitoare, forma 
sistematizată, raţională. Steaua aceea cu cinci colțuri, în cercul ei, 
era simbolul străvechi al magiei albe, singura amintire rămasă de la 
mama. Forţa calmă a pentagramei mi-a oferit o şansă, o clipă în care 
să mă mai gândesc o dată, să-mi limpezesc mintea. 

Am respirat de mai multe ori adânc, străduindu-mă să-mi văd 
limpede furia, ura, dorinţa cumplită de răzbunare, de pedepsire. 
Magia nu era făcută pentru aşa ceva. Nu făcea asta. Magia provenea 
din viaţa însăşi, din interacţiunile naturii şi ale elementelor, din 
energia tuturor fiinţelor vii şi mai ales dintr-a oamenilor. Magia 
pe care o practicai demonstra ce fel de om erai, ce se ascundea în 
adâncul tău. Nu există nimic care să evalueze caracterul omului cu 
mai mult realism decât modul în care-şi foloseşte forţa şi energia. 

Eu nu eram un criminal. Nu eram ca Victor Sells. Eu eram 
Harry Blackstone Copperfield Dresden. Eram un vrăjitor. Vrăjitorii 
îşi controlează puterea. N-o lasă să-i controleze. Şi nu folosesc magia 
ca să omoare oameni. O folosesc ca să descopere, ca să apere, ca să 
vindece şi ca să repare, ca să ajute. Nu ca să distrugă. 

Furia mi s-a evaporat dintr-odată. Ura care mă ardea s-a domolit, 
capul mi s-a limpezit într-o destul de mare măsură ca să pot gândi 
iarăşi. Rana din picior îmi dădea o durere surdă şi tremuram în vânt 

şi sub primele picături de ploaie. N-aveam nici toiagul, nici bagheta. 
Toate talismanele aflate asupra mea erau fie lipsite de energie, căci 
le-o secătuisem, fie prea arse ca să se mai poată întrebuința. Nu-mi 
mai rămăsese decât ceea ce era în mine. 

M-am uitat în sus, simţindu-mă dintr-odată mărunt şi foarte 
singur. Nu-mi stătea nimeni alături. Nu simţeam atingerea nimănui. 
Nimeni nu era destul de aproape. Pentru o singură clipă, am avut 
impresia că simţeam o boare de parfum, familiar şi obsedant. Apoi 
a dispărut. Şi singura persoană de la care puteam primi vreun ajutor 
eram eu însumi. 

Mi-am suflat aerul din plămâni. 

— Ei bine, Harry, mi-am spus, va trebui să te mulțumeşti cu- 
atât. 

Aşa că am străbătut peisajul spectral, presărat cu cranii, 
pătrunzând între colții furtunii gata să se dezlănţuie, în casa învăluită 
într-o putere rău voitoare, pulsând cu sălbăticie şi cu o forţă ocultă 
letală. Am mers către înfruntarea cu potrivnicul meu ucigaş, care 
avea toate avantajele şi care tocmai se pregătea, dornic să mă ucidă 
de acolo de unde se afla, din inima puterii lui distrugătoare, în timp 
ce eu nu eram înarmat decât cu propria mea abilitate, inteligenţă şi 
experienţă. 

Am o meserie nemaipomenită, sau ce? 

Imaginea casei de lângă lac a lui Victor, aşa cum mi-a oferit-o 
Vederea, mă va însoți până la moarte. Era o monstruozitate. În plan 
fizic părea suficient de inofensivă. Dar la un nivel mai adânc puțea, 
era putredă. Clocotea de energie negativă, furie, mândrie şi dorință 
nestăvilită. Mai ales de dorinţă. Dorinţă de bogăţie, dorinţă de 
putere, mai mult decât dorinţă trupească. 

Duhuri întunecoase, ce nu erau pe de-a-ntregul reale, ci doar 
manifestări ale energiei negative, stăteau lipite de pereţi, de burlanele 
pentru apa de ploaie, de pervazurile ferestrelor, ghiftuite cu energia 
aceea, rămasă în urma vrăjilor lui Victor. Presupuneam că era o 
grămadă. Nu mi se părea un tip capabil să se asigure că vrăjile lui 
aveau suficientă energie ca să fie eficiente. 

Am urcat şchiopătând treptele către uşa din faţă. Vederea nu- 
mi dezvăluia nicio alarmă, nicio capcană vrăjitorească de genul 
unei sârme declanşatoare. Poate că-l supraapreciam pe Victor Sells. 
Era tot atât de puternic ca un vrăjitor ajuns la maturitate, dar nu 
se bucurase de aceeași instruire. Muşchi, nu creier, asta era Victor 
Omul-umbră. Trebuia să ţin minte. 

Am încercat uşa, într-o doară, ca să mă aflu-n treabă. 

S-a deschis. 

Am clipit cu nedumerire. Dar n-am pus la îndoială norocul sau 
încrederea în sine exagerată care-l făcuse pe Victor să nu-şi încuie 
uşa. Am respirat în schimb adânc, mi-am adunat toată voinţa de 
care eram în stare şi am intrat. 

Am uitat cum era mobilată sau zugrăvită casa. Nu-mi aduc 
aminte decât de ceea ce mi-a dezvăluit Vederea. Totul era la fel ca 
afară, dar mai concentrat, mai primejdios. Pretutindeni atârnau 
arătări, cu ochi neclintiţi, scânteietori, cu expresii flămânde. Unele 

reptiliene, altele semănând a şobolani, altele aducând a insecte. 
Toate scârboase, toate ostile, toate retrăgându-se brusc din calea 
mea, de parcă aura de energie pe care mi-o menţineam pregătiră în 
jur le-ar fi atins. Făceau zgomote de neauzit, pe care urechile mele 
nu le-ar fi desluşit niciodată — dar Vederea le cuprindea întru totul. 

Am străbătut un coridor lung, întunecat, căptușit cu arătări. 
Am înaintat încet, fără zgomot, şi ele s-au ferit din calea mea 
prelingându-se, târându-se, alunecând. Lumina violetă a magiei, 
cea pe care o zărisem de afară, era în faţa mea şi strălucea din ce în ce 
mai tare. Am auzit muzică şi am recunoscut melodia redată de CD 
player-ul din apartamentul lui Tommy Tomm de la Madison joi, 
când mă chemase Murphy acolo. Lentă, senzuală, cu ritm monoton. 

Am închis o clipă ochii, ascultând. Am auzit sunete. O şoaptă, 
rostită iarăşi şi iarăşi, o voce de bărbat repetând o incantaţie, 
pregătindu-se să arunce o vrajă. Trebuia să fie Victor. Am auzit 
gemetele uşoare de plăcere ale unei femei. Soții Beckirt? Nu puteam 
decât să presupun că erau ei. 

Şi, ca un huruit pe care l-am simţit prin tălpile pantofilor, a 
răsunat deasupra lacului un tunet. Vocea joasă, psalmodiatoare, 
a căpătat o nuanţă de satisfacţie răutăcioasă, răzbunătoare, şi şi-a 
continuat incantaţia. 

Mi-am adunat toată energia pe care-o mai aveam şi am păşit 
dincolo de colţ, ieşind de pe coridor şi pătrunzând într-o încăpere 
spațioasă, ce se prelungea fără întrerupere pe întreaga înălțime a 
casei, metri de aer nestăvilit. În partea de jos era o cameră de zi. 
O scară în spirală şerpuia către ceea ce părea să fie o bucătărie, 
alături de o sufragerie, pe o platformă sau pe un balcon de deasupra 
restului încăperii. Probabil că de pe platformă se putea ajunge pe 
docul înălţat din spatele casei. 

În încăperea principală nu era nimeni. Incantaţia şi suspinele 
ocazionale veneau de pe platforma de deasupra. CD player-ul era 
jos, cu melodia izvorând din boxe acoperite de o imagine a focului 
şi de zeci de creaturi puhave, dezgustătoare, hrănindu-se cu muzica 
pe măsură ce se revărsa. Influenţa ei îmi era vizibilă sub forma unei 
pâcle vagi, de culoare violet, ce se armoniza cu lumina izvorâtă de pe 
platformă. Era aşadar un ritual complex de creare a vrăjii, implicând 

numeroase elemente fundamentale coordonate de Victor, vrăjitorul 
principal. Complicat. Nu era de mirare că lucra cu asemenea 
eficienţă. Probabil că încercase şi greşise de foarte multe ori înainte 
de a găsi soluţia. 

Am aruncat o privire în sus, către platformă, apoi am traversat 
încăperea, menţinându-mă cât mai departe cu putinţă de CD player. 
M-am furişat sub platformă fără să fac niciun zgomot şi zeci după 
zeci de creaturi imateriale s-au retras încet din calea mea. Afară, 
ploaia se înteţise, ajungând să cadă pe acoperiş şi pe docul de lemn 
într-un ritm constant, monoton, şi să bată în ferestre. 

În jurul meu erau stivuite lăzi, de plastic, de carton şi de lemn. 
Am deschis-o pe cea mai apropiată şi am dat cu ochii de cel puţin o 
sută de flacoane subţiri, ca acela pe care-l văzusem mai înainte, pline 
cu lichid Ochiul-Trei. Acum, când îmi foloseam Vederea, arăta 
altfel, gros şi înceţoşat de posibilităţi, în fiecare flacon stând la pândă 
câte un potenţial dezastru. În lichid înotau chipuri distorsionate de 
groază şi tortură, imagini fantomatice a ceea ce ar fi putut aduce 
viitorul. 

M-am uitat în celelalte lăzi. Într-una, sticle vechi de lichior, pline 
cu un lichid verde, aproape luminescent. Absint? M-am aplecat 
mai mult, adulmecând, şi aproape că am simţit gustul nebuniei 
latente care înota în el. M-am îndepărtat de lăzile alea cu stomacul 
răscolit. M-am apropiat de altele, verificându-le în grabă. Amoniac, 
aducându-mi aminte de spitale şi de ospicii. Cactuşi peyote în vase 
Tupperware — îmi erau familiare. Alaun, alb şi pulbere. Antigel. 
Beteală de o sută de nuanţe metalice, într-un sac imens de plastic. 
Alte lucruri, afundate mai mult în întuneric, la care nu mi-am 
acordat timp să mă uit. Îmi dădusem deja seama la ce foloseau toate. 

Flixire. 

Ingrediente pentru elixire. Aşa pregătea Victor Ochiul-Trei. 
Făcea ceea ce făceam şi eu când îmi pregăteam micile cantități de 
licori, dar la o scară mult mai mare, folosindu-se de energia pe 
care o fura din alte locuri, de la alţi oameni. Folosea absintul ca 
bază, pornea de la el. Producea în masă o otravă magică, una care 
rămânea probabil inertă până când ajungea în trupul cuiva, unde 
interacţiona cu emoţiile şi cu dorinţele acelei persoane. Asta explica 


256 / Jim BUTCHER 


de ce până atunci nu observasem nimic în privința drogului. N-ar fi 
ieşit în evidență la o examinare grăbită, sau în urma oricărei acţiuni 
întreprinse fără deschiderea deplină a Vederii, şi eu nu făceam prea 
des aşa ceva. 

Am închis ochii, tremurând. Vederea îmi dezvăluia prea 
multe. Asta era problema, ori de câte ori o foloseai. Mă uitam la 
ingredientele acelea, la lăzile cu drog în forma sa finală, surprinzând 
imagini fulgerătoare ale întregii suferinţe pe care o puteau provoca. 
Era prea mult. Începeam să mă simt dezorientat. 

Tunetul s-a auzit din nou, mai clar, chiar deasupra mea, şi vocea 
lui Victor s-a înălţat brusc, devenind audibilă. Îşi rostea incantaţia 
într-o limbă veche. Egipteană? Babiloniană? De fapt n-avea 
importanţă. Înţelegeam destul de bine sensul cuvintelor. Exprimau 
ura, răutatea. Erau menite să ucidă. 

Tremuram din ce în ce mai tare. Oare nu era decât efectul 
Vederii? Prezenţa energiei negative într-o cantitate atât de mare, 
intrând în reacţie cu mine? 

Nu. Îmi era pur şi simplu frică. Mi-era groază să ies din 
ascunzătoarea mea de sub platformă şi să-l întâlnesc pe stăpânul 
hoardei târâtoare, drapate peste tot ce se afla la vedere. Îi simţeam 
de acolo puterea, încrederea în sine, forţa voinţei infuzând însuşi 
aerul cu un soi de certitudine plină de ură. Eram înspăimântat, era 
aceeaşi spaimă pe care o simte un copil la gândul unei confruntări 
cu un câine mare, furios, sau cu huliganul cartierului, acel gen de 
spaimă care paralizează, care te face să cauţi o scuză şi să te-ascunzi. 

Dar n-aveam timp să m-ascund. N-aveam timp pentru scuze. 
Trebuia să acţionez. Aşa că mi-am silit Vederea să se-nchidă şi mi- 
am adunat curajul, atât de bine cât am fost în stare s-o fac. 

Tunetul a bubuit şi a scânteiat un fulger, într-o succesiune 
aproape neîntreruptă. Luminile au pâlpâit, muzica a sărit cu o pistă 
mai încolo. Deasupra mea, Victor şi-a strigat incantaţia într-un soi 
de extaz. Vocea femeii, care era probabil doamna Beckitt, s-a înălţat 
către o culme febrilă. 

— Trebuie să scoţi banii dacă vrei să-ţi încerci norocul, am 
murmurat, pentru mine. 

Mi-am concentrat voinţa, mi-am întins braţul drept cu palma 

deschisă către combina stereo şi am strigat: 

— Fuego! 

Un val de căldură pornit din palma mea, a izbucnit în flăcări 
în partea opusă a încăperii şi a cuprins aparatura muzicală, care 
a-nceput să emită un sunet mai asemănător cu un strigăt prelung de 
durere decât cu muzica. Aveam cătuşele lui Murphy încă prinse de 
încheietură, cu una dintre ele legănându-se liberă. 

Pe urmă m-am răsucit, mi-am întins braţele şi am urlat: 

— Veni che! 

Vântul s-a adunat sub mine, făcându-mi pardesiul să tălăzuiască 
precum mantia lui Batman, ridicându-mă direct către platforma de 
deasupra şi trecându-mă peste balustrada joasă, ca să m-aducă în 
camera suspendată. 

Deşi mă aşteptam s-o văd, priveliştea m-a zguduit. Victor purta 
pantaloni negri, cămaşă neagră, pantofi negri — foarte elegant, mai 
ales în comparaţie cu pantalonii mei de trening şi cu cizmele de 
cowboy. Sprâncenele lui stufoase şi trăsăturile prelungi se conturau 
nefiresc în lumina neagră revărsată în sus, asupra lui, din cerul ce 
îl înconjura şi în care se aflau instrumentele ritualului, aşteptând 
să completeze ceremonia uciderii mele. Avea ceva care semăna cu 
o lingură, cu muchiile ascuţite ca briciul, două lumânări, una albă 
şi alta neagră, şi un iepure alb, cu labele legate cu un şnur roşu. Un 
picior îi sângera de la o mică tăietură, pătându-i cu roşu blana albă. 
Iar şuviţa mea de păr negru, drept, era legată de capul lui cu un alt 
şnur. În lateral se afla un alt cerc, trasat cu cretă pe covor, cu un 
diametru de vreo patru metri şi jumătate. În mijlocul acestuia se 
aflau soţii Beckitt, zvârcolindu-se împreună, cuprinși de o dorinţă 
istovitoare, lipsită de rațiune, şi generând astfel energia pentru vrajă. 

Victor s-a holbar şocat la mine când am aterizat pe balcon 
cu vântul biciuitor în jurul meu, urlând în camera aceea mică 
precum un ciclon în miniatură şi răsturnând ghivecele cu plante şi 
bibelourile. 

— Tu! a strigat el. 

— Eu, am confirmat. Vreau să-ţi vorbesc despre ceva, Vic. 

Surprinderea i s-a transformat cât ai clipi în furie şi un mârâit 
i-a dezgolit dinţii. A înşfăcat lingura ascuţită, a înălţat-o în mâna 

dreaptă şi a zbierat cuvintele incantaţiei. A tras în faţa lui iepurele, 
reprezentarea mea rituală, şi s-a pregătit să-i scobească pieptul, 
scoțând inima lui şi, ca urmare, pe a mea. 

Nu i-am dat ocazia să-şi ducă fapta la bun sfârşit. Mi-am repezit 
mâna în buzunar şi am aruncat spre Victor Omul-umbră cutiuţa 
goală a filmului. 

Ca armă, nu însemna mare lucru. Dar era un obiect real, aruncat 
de o persoană reală, de un muritor. Putea distruge integritatea unui 
cerc magic. Cutiuţa a zburat prin aer peste cercul lui, spărgându-l, 
exact în clipa când îşi încheia incantaţia şi împlânta tăişul lingurii 
în sărmanul iepure. Energia furtunii s-a năpustit brusc în josul 
cilindrului focalizator, creat de cercul acum spart al lui Victor. 

Forţa a cutremurat încăperea, sălbatică, nedirecţionată 
şi neconcentrată, culoare nudă şi sunet brut, revărsându-se 
pretutindeni cu forţa unui uragan. A trimis totul în zbor, inclusiv 
pe Victor şi pe mine, şi a spulberat al doilea cerc, în care se aflau 
soţii Beckitt, rostogolindu-i şi făcându-i să ricoşeze de podea şi de 
un perete. 

M-am prins zdravăn de balustradă şi m-am ţinut din toate 
puterile în timp ce energia se dezlănţuia în jurul meu, încărcând 
aerul cu o magie brută, primejdioasă, scurgându-se pe lângă mine 
ca apa sub presiune, în căutarea unui canal de evacuare. 

— Nemernicule! a zbierat Victor în vijelie. Ce-ar fi să mori? 

A ridicat o mână şi a urlat ceva către mine, şi focul a cuprins 
spaţiul dintre noi, brusc şi dogoritor. 

Am captat o parte din energia enormă acum disponibilă în 
încăpere şi am alcătuit un perete dur şi înalt în faţa mea, strângând 
cu putere din ochi în vreme ce mă concentram. Era de zece ori mai 
greu să mă apăr fără brățară, dar am blocat vâlvătaia, am trimis-o 
în trombă în sus şi pe deasupra mea, ghemuindu-mă sub un mic 
sfert de dom de aer solidificat, care nu le permitea vrăjilor lui Victor 
să-l străbată. Mi-am deschis ochii la timp ca să văd flăcările lingând 
grinzile tavanului şi aprinzându-le. 

Aerul a continuat să vibreze de energie după trecerea valului de 
foc. Victor a mârâit când m-a văzut ridicându-mă, şi-a înălțat mâna 
în lateral şi mârâitul i s-a transformat în cuvintele unei chemări. Un 

baston încovoiat, părând să fie dintr-un soi de os, s-a avântat prin 
aer în direcţia lui, şi el l-a prins într-o mână, întorcându-se spre 
mine în poziţia cuiva care ţine o armă. 

Problema majorităţii vrăjitorilor e că sunt mult prea obişnuiţi 
să gândească în termenii unui singur domeniu: magia. Nu cred că 
Victor se aştepta să mă ridic, să o pornesc către el clătinându-mă pe 
podeaua care vibra şi să-mi reped umărul în pieptul lui, izbindu-l 
de peretele din spate cu o bufnitură surdă, care m-a umplut de 
satisfacţie. M-am lăsat uşor pe spate şi mi-am îndreptat genunchiul 
către pântecul lui, am ratat şi l-am nimerit în schimb drept între 
picioare. Plămânii i s-au golit vijelios de aer şi s-a încovoiat, căzând 
pe duşumea. De data asta, eu urlam la el, prosteşte, incoerent. Am 
început să-l lovesc cu piciorul în ţeastă. 

Din spatele meu a venit un sunet metalic sacadat şi mi-am 
întors capul la timp ca să-l văd pe Beckitt, dezbrăcat şi luându- 
mă în bătaia unui pistol automat. M-am aruncat într-o parte şi am 
auzit detunătura scurtă a unui foc de armă. Ceva fierbinte mi-a 
sfâşiat şoldul, dându-mă de-a rostogolul, şi m-am tot dus, până în 
bucătărie. L-am auzit pe Beckitt mârâind o înjurătură. Au urmat 
câteva pocnete ascuţite. Arma automată se blocase. La naiba, cu 
atâta magie învârtejindu-se prin încăpere, eram norocoşi cu toţii 
fiindcă nu explodase. 

Victor a scuturat între timp capătul tubului de os pe care-l ţinea 
în mână şi o jumătate de duzină de scorpioni bruni uscați au căzut 
pe podea. Dinţii mai albi decât albul i-au apărut într-o străfulgerare 
pe faţa de luntraş ars de soare, şi a mârâit: 

— Scorpis, scorpis, scorpis! 

Ochii i-au scânteiat de poftă şi de furie. 

Unul dintre propriile picioare nu-mi răspundea la chemarea de 
a se pune în mişcare, aşa că m-am retras în bucătărie cu mers de 
crab, sprijinindu-mă în mâini şi pe celălalt picior. În partea cu rol de 
sufragerie a balconului, scorpionii au prins viaţă cutremurându-se 
şi au început să crească. Mai întâi unul, apoi şi ceilalţi, s-au întors 
către bucătărie şi au pornit-o în direcţia mea luând-o brusc la fugă 
şi crescând pe măsură ce se apropiau. 

Victor şi-a urlat încântarea. Soții Beckitt s-au ridicat, amândoi 

dezbrăcaţi, amândoi arătându-şi pistoalele, cu ochii goi de orice 
altceva în afara unui soi de sete sălbatică de sânge. 

Mi-am simţit umerii lipindu-se de o tejghea. Pe urmă a răpăit 
ceva şi peste mine a căzut o mătură, cu coada ricoşându-i de capul 
meu, pentru a ateriza apoi pe dalele podelei, alături de mine. Am 
înşfăcat-o, cu inima zvâcnindu-mi undeva în gât. 

O încăpere plină de droguri letale. Un vrăjitor malefic, luptând 
pe terenul lui, în casa lui. Doi nebuni cu arme de foc. O furtună de 
magie dementă, căutând ceva pe care să-l arunce în aer. O jumătate 
de duzină de scorpioni identici cu acela căruia abia reuşisem să-i 
supraviețuiesc ceva mai devreme, crescând cu rapiditate către 
dimensiunile monştrilor din filme. Mai puţin de un minut, fără 
nicio pauză, până la atacul echipei adverse. 

Una peste alta, echipa mea părea să aibă o seară proastă. 

Eram ca şi mort. N-aveam pe unde să ies din bucătărie, n-aveam 
timp să invoc o explozie în imediata mea apropiere, iar scorpionii 
letali aveau să mă sfâşie în bucăţi cu mult înainte de a mă arunca 
Victor în aer cu vreo vrajă explozivă sau ca unul dintre cei doi 
Beckitt înnebuniţi de setea de sânge să-şi folosească arma atât cât 
era nevoie ca să pună-n mine câteva gloanţe. Şoldul începea să-mi 
urle de durere, ceea ce presupuneam că era de preferat amorţelii 
letale datorate unei răni mai grave, dar pe moment asta era una 
dintre ultimele mele griji. Am strâns mai tare mătura, unica mea 
armă jalnică. Nici măcar n-aveam destulă mobilitate ca s-o folosesc. 

Şi apoi mi-a venit o idee, una atât de copilărească încât aproape 
c-am început să râd. Am smuls un pai din mătură şi am început o 
incantaţie înceată, monotonă, mişcându-mi degetele în care ţineam 
paiul încoace şi încolo. Am întins mâna şi am captat o parte din 
energia frenetică din aer, atrăgând-o în vrajă. 

— Pulitas! am strigat, aducând incantaţia la un crescendo. 
Pulitas, pulitas! 

Mătura a zvâcnit. A trepidat. A sărit în sus din mâinile mele. Şi 
apoi a traversat podeaua bucătăriei, cu partea de jos fluturându-i 
ameninţător, gata să ţină piept înaintării scorpionilor. Când fusesem 
silit cu trudă să învăţ vraja aceea de curăţare, un val de scorpioni 
otrăvitori de dimensiuni monstruoase fusese ultimul lucru împotriva 
căruia mă gândisem că aş fi putut s-o folosesc, dar, când eşti la 
strâmtoare, te foloseşti de orice. Mătura s-a repezit la scorpioni cu 
o energie sălbatică şi a-nceput să-i pocnească, împingându-i prin 
bucătărie către restul balconului cu mişcări ordonate, eficiente. Ori 
de câte ori încerca vreunul dintre ei s-o ocolească, se înclina şi îl 
prindea înainte de-a apuca s-o facă, pleznindu-l cu dibăcie peste 

spinare şi continuând să-şi îndeplinească misiunea. 

Sunt cât se poate de sigur că a adunat şi toată murdăria de pe 
traseu. Când fac o vrajă, o fac aşa cum se cuvine. 

Victor a scrâşnit din dinţi cu furie când şi-a văzut animalele de 
casă, încă prea mărunte ca să aibă cine ştie ce greutate, adunate cu 
atâta abilitate şi aruncate de pe balcon. Soții Beckitt şi-au ridicat 
armele şi au deschis focul către mătură, în timp ce eu m-am ghemuit 
în spatele tejghelei. Probabil că acum foloseau revolvere, pentru 
că trăgeau uniform, în ritm metodic. Gloanţele loveau pereţii şi 
tejghelele din partea din spate a bucătăriei, dar niciunul dintre ele 
n-a străpuns-o pe cea care care-mi servea drept adăpost. 

Mi-am ţinut răsuflarea, apăsându-mi mâna peste sângele de pe 
şold. Mă durea al naibii de tare. M-am gândit că glonţul se înţepenise 
undeva, în os. Curgea o grămadă se sânge, dar nu chiar atât de 
mult încât să stau într-o baltă. Afară, pe balcon, focul începea să 
câştige teren, răspândindu-se pe acoperiş. Întreaga clădire avea să se 
prăbuşească în scurt timp. 

— Nu mai trageţi, nu mai trageţi, lua-v-ar naiba! a strigat Victor, 
şi focurile de armă au încetat. 

Am riscat o privire peste tejghea. Mătura mea aruncase scorpionii 
peste margine, pe podeaua camerei de dedesubt. Sub ochii mei, 
Victor a înşfăcat-o de coadă şi a rupt-o, izbind-o de balustradă cu 
un mârâit. Paiul pe care încă-l mai ţineam între degete s-a frânt 
la rândul lui cu un mic zbârrn ascuţit şi am simţit energia vrăjii 
diminuându-se. 

— O şmecherie drăguță, Dresden, a mârâit Victor Omul- 
umbră, dar patetică. N-ai cum să scapi viu de-aici. Predă-te. O să 
fiu dispus să te las să pleci. 

Soții Beckitt îşi reîncărcau pistoalele. Mi-am lăsat din nou capul 
în jos, înainte de a le veni vreo idee bizară, şi am sperat că n-aveau 
gloanţe mai grele care să mă ucidă penetrând şi tejgheaua după care 
mă ascundeam, şi tot ce-o fi conţinut. 

— Sigur, Vic, am răspuns, păstrându-mi vocea atât de calmă cât 
eram în stare. Eşti bine cunoscut pentru mila şi pentru fair play-ul 
de care dai dovadă, nu? 

— Tot ce trebuie să fac e să te ţin aici până se răspândeşte focul 

destul de mult ca să te ucidă, a zis el. 

— Sigur. Să murim împreună, Vic. Însă e mare păcat de toată 
marfa ta de-acolo, de jos, eh? 

A mârâit şi a azvârlit un alt val de foc în bucătărie. De data asta 
mi-a fost mult mai uşor să mă acopăr, fiind deja pe jumătate apărat 
de tejghele. 

— Oh, drăguţ, am spus, cu batjocura mustind în voce. Focul 
e cel mai simplu lucru care se poate face. Toţi vrăjitorii adevăraţi îl 
învaţă în primele două săptămâni şi merg mai departe pe baza lui. 

Mi-am rotit privirea prin bucătărie. Trebuia să existe ceva de 
care să mă pot folosi, o cale de ieşire de-acolo, dar nimic nu mi-a 
sărit în ochi. 

— Gura! s-a răstit Victor. Cine e adevăratul vrăjitor aici, eh? 
Cine are toate atuurile şi cine sângerează pe podeaua bucătăriei? Eşti 
nimic, Dresden, nimic. Eşti un ratat. Şi ştii de ce? 

— Oho, am zis. Lasă-mă să mă gândesc. 

A râs cu cruzime. 

— Pentru că eşti un idiot. Un idealist. Deschide ochii, omule. 
Acum te afli în junglă. Supravieţuieşte cel mai bine adaptat, şi tu 
te-ai dovedit inadaptabil. Cei puternici fac tot ce vor, iar cei slabi 
sunt călcaţi în picioare. Când se termină toate astea, o să te şterg de 
pe tălpile pantofilor mei şi-o să-mi continui drumul ca şi cum n-ai 
fi existat niciodată. 

— Pentru asta e prea târziu, i-am spus. Eram dispus să-i servesc 
o minciună necesară. Poliţia ştie totul despre tine, Vic. Le-am spus 
chiar eu. Şi am anunţat şi Consiliul Alb. N-ai auzit niciodată de 
consiliul ăsta, nu-i aşa, Vic? Sunt ca Super Friends! contopiţi cu 
Inchiziția. O să-i adori. Te vor scoate-afară, cum scoţi gunoiul de 
ieri. Doamne, chiar eşti un nemernic ignorant. 

A urmat un moment de tăcere. Apoi: 

— Nu, a zis el. Minţi. Mă minţi, Dresden. 

— Să mor dacă mint, i-am spus. La naiba, din câte ştiam eu, 
tocmai muream. Oh. L-am anunţat şi pe Johnny Marcone. M-am 
asigurat că ştie cine eşti şi unde te afli. 

— 'Ticălosule, a zis el. Ticălos idiot. Cine te-a amestecat în asta, 

eh? Marcone? De-aia te-a adunat de pe străzi? 

N-am putut să nu râd, un râs fără vlagă. O bucată din raftul de 
sus al unui dulap în flăcări a căzut pe dale, alături de mine. Se făcea 
prea cald. Focul se răspândea. 

— N-ai reuşit niciodată să-ţi dai seama, nu-i aşa, Vic? 

— Cine? a ţipat el. Cine-a fost, luate-ar naiba? Curva ai, Linda? 
Curva cealaltă, prietena ei Jennifer? 

— Lovitura doi, lovitura trei, cealaltă echipă capătă o şansă să 
fure o bază?, am ripostat eu. 

La naiba. Măcar dacă reuşeam să-l ţin de vorbă l-aş fi putut face 
să rămână în vilă destul de mult ca să fie strivit odată cu mine. 

— Nu mai lungi vorba cu el, a zis Beckitt. Nu e înarmat. Să-l 
ucidem şi să plecăm de-aici înainte de a muri cu toţii. 

— Daţi-i drumul, am spus, pe un ton vesel. La naiba, eu n-am 
nimic de pierdut. O s-arunc toată casa asta-n aer într-o minge de 
foc pe lângă care Hiroshima o să pară un vas cu cărbuni. Oferiţi-mi 
plăcerea asta. 

— "Ține-vă gurile, a strigat Victor. Cine-a fost, Dresden? Cine, 
fir-ai afurisit? 

Dacă-i dădeam numele Monicăi şi el scăpa, ar fi putut ajunge la 
ea. N-avea rost să risc asta. Aşa că n-am spus decât: 

— Du-te dracului, Vic. 

— Porniţi maşina, a mârâit el. leşiţi pe uşile dinspre doc. 
Scorpionii vor ucide tot ce mişcă la parter. 

Am auzit mişcare în încăpere, cineva se îndrepta spre uşile care 
duceau către docul înalt din spatele casei. Focul continua să se 
răspândească. Fumul se înălța în aer într-o pâclă deasă. 

— Trebuie să plec, Dresden, mi-a spus Victor. Avea vocea 
blândă, aproape ca torsul unei pisici. Dar ştiu pe cineva cu care aş 
vrea să te-ntâlneşti mai întâi. 

Am avut o uşoară senzaţie îngreţoşătoare, de întoarcere pe dos, 
în profunzimea stomacului. 

— Kalshazzak, a şoptit el. 

Energia a zbârnâit. Aerul a pâlpâit şi a strălucit, a-nceput să se 
învârtejească, să se spiraleze. 

— Kalshazzak, a şoptit din nou Victor, de data asta mai tare, 
mai poruncitor. 

Am auzit ceva, un şuierat melodios, care părea să vină de la 
o mare depărtare, apropiindu-se în grabă. Magul negru a strigat 
numele pentru a treia şi ultima oară, cu vocea înălțându-i-se într-un 
țipăt strident: 

— Kalshazzak! 

În casă s-a auzit un trosnet ca un tunet, am simţit o duhoare 
vagă, sulfuroasă, şi mi-am întins gâtul, riscând să mă uit peste 
tejghea. 

Victor stătea lângă uşile glisante de sticlă care dădeau către 
docul de lemn. Flăcări de un roşu-portocaliu încununau tavanul 
din partea aceea a casei şi fumul umplea încăperea de dedesubt, 
scăldând totul într-o strălucire demonică. 

Pe podea, în faţa lui Victor, era ghemuit demonul-broască 
râioasă pe care-l izgonisem cu o noapte înainte. Ştiam că nu-l 
ucisesem. Nu poţi ucide demonii, ca atare, nu poţi decât să distrugi 
receptacolul material pe care-l creează pentru ei înşişi când vin în 
lumea muritorilor. Dacă sunt rechemaţi, îşi pot zămisli unul nou 
fără nicio dificultate. 

Mă uitam fascinat, uluit. Până atunci nu mi se mai întâmplase 
decât o singură dată să văd pe cineva chemând un demon — şi îl 
ucisesem pe bătrânul meu maestru la scurt timp după aceea. 
Creatura s-a ghemuit în faţa lui Victor, holbându-se la vrăjitorul 
înveşmântat în negru cu ochi albaştri de o strălucire electrică, 
străbătuţi de vârtejuri de ură stacojie şi tremurând de dorinţa de 
a-l sfâşia, de a-l rupe-n bucăţi, de a-l distruge pe muritorul care 
cutezase să-l cheme. 

Victor a făcut ochii tot mai mari, scânteindu-i cu o intensitate 
febrilă, cu ceva tot mai nebunesc în privire. Sudoarea îi şiroia pe 
faţă, şi şi-a lăsat capul uşor pe o parte, ca şi cum imaginea pe care 
o vedea s-ar fi înclinat față de orizontală şi el ar fi avut nevoie de 
mişcarea aceea compensatoare. Am mulţumit în tăcere fiindcă- 
mi închisesem Al Treilea Ochi atunci când o făcusem. Nu voiam 
nici să văd cum arăta de fapt creatura, nici să mă uit pe îndelete la 
adevăratul Victor Sells. 

În cele din urmă, demonul frustrat a scos un şuier şi s-a-ntors 
către mine cu un mârâit gutural. Victor şi-a lăsat capul pe spate şi a 
râs, cu voinţa triumfându-i asupra creaturii pe care o chemase din 
lumea de dincolo. 

— Uite, Dresden. Vezi? Cei puternici supraviețuiesc, iar cei slabi 
sunt făcuţi mici fărâme. Şi-a fluturat mâna către mine, vorbindu-i 
demonului: Ucide-l. 

M-am străduit să mă ridic în picioare, sprijinindu-mi greutatea 
de tejghea şi înfruntând demonul care se ridica şi-şi începea 
înaintarea furioasă, dar lentă, către mine. 

— Dumnezeule, Victor, am spus, nu reuşesc să trec cu vederea 
stângăcia de care dai dovadă. 

Zâmbetul lui s-a transformat pe loc într-un alt mârâit cu 
dinţii rânjiţi. Am văzut frica strecurându-i-se în colţurile ochilor, 
nesiguranța care-l cuprindea cu toate că, în lupta noastră, el era cel 
de deasupra, şi am simţit un zâmbet uşor arcuindu-mi buzele. Mi- 
am îndreptat privirea către ochii demonului. 

— Adevărul e că n-ar trebui să-i încredinţezi nimănui altcuiva 
numele demonului, i-am spus lui Victor. Pe urmă am inspirat adânc 
şi am strigat cu voce poruncitoare: Kalshazzak! 

Creatura s-a oprit brusc şi a scos un urlet şuierător, de durere şi 
de furie, în vreme ce îi strigam numele şi-mi azvârleam voinţa s-o 
înfrunte pe a ei. 

— Kalshazzak! m-am răstit iarăşi. 

Am simţit brusc prezenţa demonului acolo, în capul meu, urlând 
alunecoasă şi vâscoasă şi şerpuind ca un mormoloc veninos. Era o 
apăsare, o apăsare cumplită asupra tâmplelor mele, care mă făcea să 
văd stele verzi şi ameninţa să mă dezechilibreze într-o măsură destul 
de mare ca să cad pe podea. 

Am încercat să vorbesc din nou, şi cuvintele mi s-au înţepenit 
în gât. Demonul a şuierat, anticipând, şi apăsarea din capul meu 
s-a dublat, încercând să mă doboare, să mă facă să renunţ la luptă, 
moment în care el ar fi fost liber să acţioneze. Albastrul electric al 
ochilor lui a căpătat o strălucire orbitoare, dureroasă când o priveai. 

M-am gândit la micuța Jenny Sells, ceea ce mi s-a părut destul 
de ciudat, şi la Murphy, zăcând palidă şi lipsită de cunoştinţă pe 

o targă, în ploaie, şi la Susan, ghemuită lângă mine, chinuită de 
greţuri şi nereuşind să fugă. 

Mai înfrânsesem o dată broasca aia. Puteam s-o fac din nou. 

Am strigat numele demonului pentru a treia şi ultima oară, 
cu gâtlejul arzându-mi, o rană vie. Cuvântul a ieşit trunchiat şi 
deformat şi, preţ de o clipă descurajantă, m-am temut de tot ce era 
mai rău, dar Kalshazzak a urlat iarăși şi s-a aruncat furios la podea, 
agitându-şi membrele ca un gândac otrăvit, zbierând şi smulgând 
fâşii lungi din covor. M-am gârbovit de oboseala care m-a cuprins 
amenințând să mă arunce în braţele leşinului. 

— Ce faci? a-ntrebat Victor, cu vocea înălțându-i-se într-un 
strigăt piţigăiat. Ce faci? Se holba îngrozit la demon. Ucide-l! Eu 
sunt stăpânul tău! Ucide-l, ucide-l! 

Demonul a urlat, pradă turbării, şi-a îndreptat privirea arzătoare 
către mine şi apoi către Victor, ca şi cum ar fi încercat să decidă pe 
cine să devoreze mai întâi. A rămas cu ochii asupra lui, şi Victor a 
pălit şi a rupt-o la fugă spre uşi. 

— Oh, nu, n-o să ieşi, am murmurat, şi am rostit ultima vrajă 
de care mă mai simţeam în stare. 

Pentru o ultimă oară, cu ultima suflare a puterii mele, vânturile 
s-au înălţat şi m-au săltat de pe podea. M-am aruncat asupra lui 
Victor ca o ghiulea stângace, îndepărtându-l de uşi, trecându-l pe 
lângă demonul care fanda dizgraţios către noi şi purtându-l către 
balustrada balconului. 

Am căzut amândoi, într-un morman haotic, pe marginea 
platformei care domina camera de dedesubt, plină de fum negru şi 
de strălucirea roşie a focului. Aerul devenise aproape prea fierbinte ca 
să mai poată fi respirat. Durerea îmi vibra în şold, mai strălucitoare 
şi mai orbitoare decât orice îmi imaginasem vreodată, şi am inspirat 
scurt, icnind. Aerul plin de fum ardea, sufocându-mă, tăindu-mi 
răsuflarea. 

M-am uitat în sus. Focul se răspândea pretutindeni. Demonul 
era ghemuit între noi şi singura cale de ieşire. Dincolo de marginea 
balconului nu erau decât haos, flăcări şi fum — fumul întunecat ar 
fi trebuit să se înalțe, dar în cea mai mare parte se întindea, bizar, 
de-a lungul podelei, precum ceața londoneză. Durerea era prea 

puternică. Pur şi simplu nu mă puteam mişca. Şi nu puteam să-mi 
umplu plămânii destul de mult ca să ţip. 

— Luate-ar dracu, a zbierat Victor. 

A reuşit să se ridice în picioare şi m-a tras în sus, către faţa lui, 
cu puterea nebuniei. 

— Luate-ar dracu, a repetat. Ce s-a-ntâmplat? Ce-ai făcut? 

— A Patra Lege a Magiei interzice subjugarea unei creaturi 
pentru a i se impune ceva împotriva voinţei ei, am hârâit. Durerea 
mi se strângea în jurul gâtului, silindu-mă să mă străduiesc din 
greu ca să pot articula cuvintele. Aşa că am intervenit şi ţi-am tăiat 
controlul asupra demonului. Şi nu l-am luat sub controlul meu. 

Victor a făcut ochii mari. 

— Vrei să spui că... 

— E liber, am confirmat eu. Am aruncat o privire către demon. 
Pare flămând. 

— Ce ne facem, a zis el. Vocea îi tremura şi a-nceput să mă 
zgâlţâie. Ce ne facem? 

— Murim, i-am răspuns. La naiba, eu muream oricum. Cel 
puţin aşa te iau cu mine. 

L-am văzut uitându-se la demon, apoi la mine, cu ochi îngroziţi, 
calculând. 

— Colaborează cu mine, mi-a propus. Tu l-ai mai oprit o dată. 
ÎI mai poţi opri. Putem să-l înfrângem împreună şi să plecăm. 

L-am studiat o clipă. Nu puteam să-l ucid cu ajutorul magiei. Şi 
oricum asta nu mi-ar fi putut aduce decât o condamnare la moarte. 
Dar puteam să stau acolo, fără să mişc un deget. Ceea ce am şi făcut. 
l-am zâmbit, am închis ochii şi am rămas neclintit. 

— Atunci du-te-n mă-ta, Dresden, a mârâit Victor. Nu ne poate 
mânca decât pe rând. Şi n-o să fiu eu ăla pe care-o să-l halească azi. 

M-a înşfăcat, încercând să mă azvârle către demon. 

M-am opus cu o îndârjire anemică. Ne-am luat la trântă. Focul 
vuia. Fumul tălăzuia. Demonul s-a apropiat, cu străfulgerările 
ochilor scânteind în lumina de infern. Victor era mai scund decât 
mine, mai masiv, mai priceput la trântă şi nu fusese împuşcat în 
şold. M-a săltat şi aproape că m-a aruncat, dar eu am fost mai iute, 
mi-am repezit braţul drept către capul lui şi i-am întrerupt mişcarea 

când l-am agăţat cu acel capăt al cătuşelor lui Murphy care biciuia 
liber aerul. A încercat să se elibereze, dar m-am ţinut strâns, l-am 
târât pe o traiectorie circulară ca să-l izbesc de balustrada balconului 
şi am căzut amândoi peste ea. 

Disperarea îi oferă omului resurse extraordinare. Mi-am rotit 
braţul către balustradă şi m-am agăţat de baza ei, oprindu-mi 
prăbuşirea către trombele de fum de dedesubt. Am aruncat o privire 
în jos, am văzut pielea de un cafeniu strălucitor a unuia dintre 
scorpioni, cu coada lui cu ac înălțată aidoma catargului unei corăbii 
despicând fumul la o adâncime de cel puţin un metru şi un sfert. 
Încăperea era plină de pocnete şi de zgomotul unor paşi iuți, furioși. 
Numai dintr-o singură privire disperată, am văzut o canapea sfâșiată 
în bucăţi de doi scorpioni în mai puţin timp decât e nevoie ca să iei 
o gură de aer. Stăteau ameninţători peste ea, cu cozile fluturându-le 
ca steguleţele din spatele carturilor de golf. Clopotele iadului. 

Victor se agăţase de balustradă cu puţin mai sus de mine şi 
către stânga, şi se uita cu faţa schimonosită de ură la demonul care 
se apropia. L-am văzut respirând adânc şi încercând să-şi aducă 
un picior pe o poziţie destul de fermă ca să-şi elibereze o mână, 
întinzând-o către demon într-un soi de atac vrăjitoresc, sau doar de 
apărare. 

Nu-l puteam lăsa să scape. Era încă nevătămat. Dacă reuşea să 
înfrângă demonul, s-ar fi putut strecura afară. Aşa că trebuia să-i 
spun ceva care să-l înfurie suficient de mult ca să-ncerce să mă ucidă. 

— Hei, Vic! i-am strigat. A fost nevastă-ta. Monica te-a turnat. 

Vorbele mele l-au izbit ca o lovitură în plan fizic şi s-a grăbit să-şi 
întoarcă spre mine capul, cu faţa contorsionată de furie. A-nceput 
să-mi spună ceva, poate să-mi adreseze cuvintele unei vrăji menite 
să mă facă fărâme, dar demonul-broască râioasă l-a întrerupt 
săltându-se pe labele din spate cu un şuier furios şi închizându-şi 
fălcile peste clavicula şi peste gâtul lui. Osul s-a rupt cu un pocnet 
audibil şi Victor a schelălăir de durere, cu braţele şi cu picioarele 
cutremurându-se. A-ncercat să se-mpingă în jos, îndepărtându-se de 
demon şi punându-i în pericol echilibrul. 

Am strâns din dinţi şi am încercat să rezist. Un scorpion a sărit 
spre mine, cafeniu şi strălucitor, şi mi-am tras picioarele în sus, abia 

reuşind să le feresc de cleştii lui. 

— Nemernicule, a urlat Victor, zbătându-se zadarnic între 
fălcile demonului. 

Sângele i se scurgea în josul trupului, repede şi fierbinte. 
Demonul îi nimerise o arteră şi acum nu făcea altceva decât să se 
menţină pe poziţie, legănându-se pe marginea balconului, în vreme 
ce Victor se zvârcolea şi începea să dea cu picioarele în mâna mea cea 
mai apropiată. M-a nimerit o dată, de două ori, şi echilibrul mi-a 
devenit precar, cu palmele în care strângeam balustrada alunecându- 
mi. O privire rapidă în jos mi-a dezvăluit un alt scorpion care se 
pregătea să sară la mine, de data asta mai de-aproape. 

Murphy m-am gândit, ar fi trebuit să te-ascult. Dacă nu mă 
omorau scorpionii, mă omora demonul, iar dacă scăpam şi de el 
urma să mă ucidă focul. Aveam să mor. 

Era o anumită împăcare în gândul ăsta, în certitudinea că 
totul avea să se sfârșească în curând. Urma să mor. Şi atâta tot. Mă 
luptasem din toate puterile, făcusem tot ce îmi putuse veni în minte, 
şi se terminase. M-am pomenit, în acele ultime clipe, dorindu-mi 
zadarnic să fi avut timp să-i cer scuze lui Murphy, să fi putut s-o rog 
pe Jenny Sells să mă ierte pentru uciderea tatălui ei, să-i fi putut cere 
iertare Lindei Randall fiindcă nu descoperisem cum stăteau lucrurile 
suficient de repede ca să-i salvez viaţa. Cătuşele lui Murphy mi se 
lipeau reci de antebraţ în vreme ce monștrii şi demonii şi magii 
negrii şi fumul mă înconjurau din toate părţile. Am închis ochii. 

Cătuşele lui Murphy. 

Pleoapele mi s-au săltat brusc. 

Cătuşele lui Murphy. 

Victor şi-a repezit din nou piciorul către mâna mea stângă. Mi- 
am făcut vânt cu picioarele şi mi-am tras umerii în sus, ca să mă 
înalț pentru o secundă, apoi am înşfăcat cu mâna stângă pantalonul 
lui. Cu dreapta am azvârlit capătul liber al cătuşelor în jurul unuia 
dintre stâlpii balustradei. Inelul metalic s-a rotit în jurul articulației 
sale şi a rămas agăţat acolo. 

Pe urmă m-am lăsat din nou să cad, trăgând cu putere de 
piciorul lui Victor. El a urlat, un țipăt piţigăiat, oribil, şi a început să 
cadă. În sfârşit dezechilibrat de greutatea suplimentară şi de efectul 

de pârghie adăugate de mine zvârcolelilor lui Victor, Kalshazzak 
s-a înclinat peste balustradă şi s-a prăbuşit în fumul de dedesubt, 
izbindu-se de podea şi trăgându-l pe Victor după el. 

A urmat o avalanșă de paşi iuți şi de pocnete, apoi un sâsâit 
şuierător şi pătrunzător al demonului. Urletele lui Victor s-au 
înălţat până la ceva piţigăiat şi oribil, până când au părut să nu mai 
fie omeneşti, ci mai degrabă animalice, guiţături de porc măcelărit. 

Eu mă legănam atârnat de balcon, cu picioarele la un metru şi 
ceva deasupra încăierării, suspendat de cătuşele lui Murphy într-un 
mod care implica o durere acută, cu un inel în jurul încheieturii 
mâinii şi cu celălalt înţepenit de balustrada balconului. M-am uitat 
în jos, cu vederea începând să mi se împăienjenească. Am zărit 
o mare de cafeniu, plăci strălucitoare ale unor armuri chitinoase 
segmentate. Am văzut cozile înţepătoare ale scorpionilor repezindu- 
se fulgerător în jos, iarăşi şi iarăşi. Am văzut fulgerele din ochii 
receptacolului material al lui Kalshazzak, şi l-am văzut pe unul 
dintre ei străpuns şi scos dintr-o zvâcnire a cozii unui scorpion. 

Şi l-am văzut pe Victor Sells, lovit iarăşi şi iarăşi de ace având 
dimensiunile unor spărgătoare de gheaţă, cu veninul umplându-i 
rănile ca o spumă. Demonul a ignorat cleştii şi acele scorpionilor 
şi a început să-l sfâşie. Faţa lui era contorsionată de agonia finală a 
furiei şi a spaimei. 

Cei puternici supraviețuiesc, cei slabi sunt devoraţi. Presupun că 
Victor investise într-un soi nepotrivit de putere. 

Nu voiam să privesc ce se-ntâmpla sub mine. Flăcările care 
mistuiau tavanul de deasupra erau mai degrabă frumoase, valuri 
rostogolitoare de foc, roşii precum cireşele, portocalii precum 
asfinţitul. Eram prea slăbit ca să-ncerc să ies din tot dezastrul ăla, 
totul devenise mult prea sâcâitor şi prea dureros ca să mai merite 
luat în considerare. Am privit pur şi simplu flăcările, am aşteptat şi 
am remarcat, bizar, că eram pur şi simplu mort de foame. Şi nici nu 
era de mirare. Nu mai luasem nicio masă mulţumitoare de... vineri? 
Vineri. În ultimele clipe observi lucruri stranii, aşa se spune. 

Şi pe urmă am început să am vedenii. De exemplu, l-am văzut pe 
Morgan intrând pe uşile de sticlă glisante care răspundeau pe docul 
de afară, cu sabia argintie a dreptăţii Consiliului Alb în mâini. Am 


272 | Jim BUTCHER 


văzut un scorpion, acum de dimensiunile unui ciobănesc german, 
pricepând rolul scărilor, repezindu-se în susul lor şi năpustindu-se 
asupra lui Morgan. Am văzut sabia lui Morgan despicând aerul, 
harş-harş, şi lăsând în urmă, pe podea, bucăţile zvârcolitoare ale 
scorpionului. 

Pe urmă l-am văzut pe Morgan, cu o figură îndârjită, cu greutatea 
lui cutremurând balconul mistuit de flăcări, venind după mine. 
Când m-a zărit i s-au îngustat ochii şi a ridicat sabia, aplecându-se 
cu mult peste balustrada balconului. Lama a străfulgerat argintie în 
lumina focului când a început să coboare. 

Tipic, a fost ultimul meu gând. Cu desăvârşire tipic, să 
supraviețuiesc scăpând de orice mi-ar putea face ticăloşii şi să fiu 
doborât de cei cărora le-am apărat cauza. 

M-am trezit undeva unde era frig şi întuneric, chinuit de o 
durere cumplită, tuşind să-mi scuip plămânii. Ploaia îmi cădea pe 
faţă şi era cea mai minunată senzaţie pe care-o avusesem vreodată. 
Faţa lui Morgan era deasupra feţei mele şi mi-am dat seama că-mi 
făcuse o resuscitare cardio-pulmonară. Brr. 

Am tuşit, am scuipat şi m-am săltat în capul oaselor, hârâind 
în timp ce încercam să-mi recapăt răsuflarea. Morgan m-a privit 
o clipă, apoi s-a încruntat şi s-a ridicat, rotindu-şi ochii în toate 
părţile. 

Am reuşit să trag destul aer în plămâni şi am spus, amorţit: 

— M-ai salvat. 

EI s-a strâmbat. 

— Da. 

— Dar de ce? 

S-a uitat din nou la mine, s-a aplecat să-şi ia sabia şi şi-a pus-o 
în teaca de pe şold. 

— Fiindcă am văzut ce s-a-ntâmplat acolo. Ţi-ai riscat viaţa ca 
să-l opreşti pe Omul-umbră. Fără să-ncalci nicio lege. N-ai fost tu 
criminalul. 

Am tuşit din nou şi am spus: 

— Asta nu-nseamnă că trebuia să mă salvezi. 

S-a întors spre mine şi a clipit ca şi cum nu m-ar fi înţeles. 

— Ce vrei să zici? 

— Puteai să mă laşi să mor. 

Expresia lui dură a rămas neschimbată, dar a spus: 

— Nu erai vinovat. Faci parte din Consiliul Alb. Gura i s-a 
strâmbat ca şi cum cuvintele ar fi fost lămâi proaspete. Teoretic. 
Aveam obligaţia să te menţin în viaţă. Era datoria mea. 

— N-am fost eu criminalul, am zis. 

— Nu. 

— Aşadar, am gâfâit, asta-nseamnă că eu am avut dreptate. Şi 
apoi înseamnă că tu... 

Morgan s-a încruntat. 

— Sunt mai mult decât pregătit să duc Sentința la îndeplinire 
dacă-ncalci linia, Dresden. Să nu-ţi închipui că asta te scapă de orice 
grijă, cel puţin în ceea ce mă priveşte. 

— Prin urmare, dacă-mi aduc bine aminte, în calitate 
de Supraveghetor, e datoria ta să-i raportezi Consiliul care e 
comportamentul meu, nu? 

EI s-a încruntat mai tare, posomorându-se. 

— Aşa că va trebui să te-nfăţişezi luni înaintea membrilor săi şi 
să le povesteşti ce s-a-ntâmplat de fapt. Adevărul şi numai adevărul. 

— Da, a mormăit el. E chiar posibil să-ndepărteze Sabia lui 
Damocles. 

Am început să râd, fără vlagă. 

— N-ai câştigat, Dresden. În Consiliu sunt mulţi care ştiu 
foarte bine că te-ai însoţit cu puterile întunericului. Mos, cel puţin, 
n-o să ne micşorăm vigilenţa în privinţa ta. Te vom supraveghea zi 
şi noapte şi vom dovedi că eşti un pericol care trebuie oprit. 

Am continuat să râd. M-am întins pe-o parte, râzând şi mai tare. 

Morgan şi-a arcuit o sprânceană şi m-a privit pur şi simplu cu 
ochii holbaţi. 

— Te simţi bine? 

— Dă-mi vreo patru litri de Listerine!, am răspuns eu, cu voce 
sugrumată, şi-o să mă simt perfect. 

Morgan s-a mulțumit să se holbeze şi eu am râs şi mai tare. 
El şi-a rostogolit ochii şi a mormăit ceva despre poliţia care avea 
s-apară dintr-o clipă-ntr-alta să-mi ofere îngrijire medicală. Pe urmă 
mi-a întors spatele şi a dispărut în pădure mergând cu paşi apăsaţi şi 
bombănind tot timpul pentru sine. 

Poliţia a sosit la timp ca să-i prindă pe soţii Beckitt încercând să 
fugă şi i-a arestat, mai presus de toate, pentru că erau dezbrăcaţi. Mai 
târziu au fost puşi sub acuzare ca membri ai reţelei de distribuţie a 

Ochiului- Trei, fiind învinuiți de comercializarea lui. Au avut noroc 
că s-au aflat sub jurisdicţia sistemului judiciar din Michigan. Dac-ar 
fi fost în Chicago, n-ar fi ieşit vii din celule. N-ar fi fost bine pentru 
afacerile lui Johnny Marcone. 

Varsity a căzut pradă unui incendiu misterios în noaptea 
vizitei mele. Am auzit că Marcone a-ncasat fără dificultăţi banii 
de asigurare, în ciuda tuturor zvonurilor care circulau. Pe străzi s-a 
răspândit vestea că Marcone îl angajase pe Harry Dresden ca să să-l 
lichideze pe şeful bandei Ochiul-Irei, unul dintre acele zvonuri 
către sursa cărora te întorci fără să poţi da de cineva anume. Eu 
n-am încercat să-l infirm. Era un preţ destul de mic ca să nu trăiesc 
cu teama c-o să-mi pună cineva o bombă în maşină. 

Am fost în spital, într-o stare prea gravă ca să mă pot înfățișa 
la întrunirea Consiliului Alb, dar s-a dovedit că au hotărât să mă 
scoată de sub Sabia lui Damocles (o denumire pe care, în orice caz, 
eu am considerat-o întotdeauna mai degrabă pretențioasă), datorită 
„acţiunii curajoase, mai presus şi dincolo de chemarea datoriei”. 
Nu cred că Morgan m-a iertat vreodată pentru că sunt un tip 
cumsecade. A fost nevoit să înghită hapul, condus fără îndurare de 
conservatorul lui simţ al datoriei şi onoarei. Nu ne prăpădim unul 
de dragul altuia. Dar tipul a fost corect. ÎI admir pentru asta. 

Şi, la naiba. Nu mai trebuie să m-aştept să-l văd apărând din 
senin ori de câte ori fac o vrajă. Aşa sper. 

Murphy a fost în stare critică aproape şaptezeci şi două de ore, 
dar a scăpat cu bine. De fapt, i-au dat o rezervă pe acelaşi coridor 
cu a mea. l-am trimis flori acolo, alături de inelul supravieţuitor 
al cătuşelor. Într-un bilet i-am cerut să nu mă-ntrebe cum fusese 
retezat lanţul dintre cele două inele cu atâta precizie. Nu cred că s-ar 
lăsa convinsă dacă i-aş spune c-a fost tăiat de o sabie magică. Florile 
trebuie să-i fi fost de folos. Prima dată când a reuşit să se dea jos din 
pat a făcut-o ca să străbată cu paşi nesiguri coridorul până în rezerva 
mea, mi le-a aruncat în faţă şi a plecat fără niciun cuvânt. 

A declarat că nu-şi amintea nimic din toate cele petrecute în 
biroul meu, şi poate chiar aşa era. Dar, în orice caz, a cerut anularea 
mandatului meu de arestare şi, după ce, două săptămâni mai târziu, 
s-a întors la lucru, m-a sunat chiar în ziua următoare ca să-mi 

ceară părerea. Şi mi-a trimis un cec substanţial pentru acoperirea 
cheltuielilor cu anchetarea crimei. Cred că asta-nseamnă că suntem 
din nou prieteni, în sens profesional. Dar nu mai glumim. Unele 
răni nu se vindecă prea repede. 

Poliţia a găsit rămăşiţele unei rezerve imense de Ochiul-Trei în 
ruinele casei de lângă lac şi în cele din urmă s-a dovedit că Victor 
Sells era vinovatul. Monica Sells şi copiii ei au dispărut în sistemul 
de protecţie a martorilor. Sper că acum au o viaţă mai bună decât 
înainte. Presupun că nici n-ar putea fi mult mai rea. 

Bob s-a întors în final din nou acasă şi cred că a respectat, mai 
mult sau mai puţin, limita de douăzeci şi patru de ore. M-am făcut 
că n-aud zvonurile despre o petrecere deosebit de delirantă de la 
Universitatea din Chicago, care ar fi durat din noaptea de sâmbătă 
până în cea de duminică, şi Bob s-a dovedit destul de înţelept ca să 
n-o pomenească niciodată. 

RENDEZVOUS CU UN DEMON a fost titlul articolului de 
fond din numărul de lunea următoare al Arcane;, şi Susan a venit la 
spital ca să-mi aducă un exemplar şi ca să stăm de vorbă despre el. 
A părut extrem de amuzată de ghipsul care-mi imobiliza şoldurile 
până ce aveau să se convingă doctorii că nu era vorba de o fractură 
(dintr-un motiv oarecare, aparatul cu raze X continua să se defecteze 
ori de câte ori încercau să-mi facă o radiografie) şi şi-a exprimat 
regretul fiindcă n-aveam mai multă mobilitate. M-am folosit de 
factorul compătimire ca s-o conving să vină la o nouă întâlnire şi ea 
n-a părut să aibă ceva împotrivă. 

De data asta n-am mai fost întrerupţi de niciun demon. lar eu 
n-am avut nevoie de niciun elixir de-al lui Bob şi de niciun sfat de-al 
lui, mulţumesc foarte mult. 

Mac şi-a primit înapoi TransAm-ul. Eu mi-am primit Broscuţa 
albastră. Asta n-a părut tocmai echitabil, dar cel puţin Broscuţa încă 
mai e în funcţiune. În cea mai mare parte a timpului. 

Am avut grijă să trimit câte o pizza pentru Taa-Taa și pentru 
amicii lui din poporul zânelor în fiecare noapte, pe durata unei 
săptămâni întregi şi apoi, de atunci încoace, câte una pe săptămână. 
Sunt cât se poate de sigur că băiatul de la Pizza "Spress m-a crezut 
nebun fiindcă i-am cerut să lase pur şi simplu pizza pe marginea 

drumului. La naiba cu el. Eu îmi ţin promisiunile. 

Mister a rămas oarecum înșelat în urma acestei afaceri, dar e sub 
demnitatea lui să observe astfel de lucruri. 

Şi eu? Cum am rămas eu după toate astea? Nu sunt foarte sigur. 
Am scăpat de ceva care mă urmărise vreme îndelungată. Nu sunt 
sigur de ce anume. Nu sunt sigur cine era mai convins că sunt un 
Anticrist umblător, în aşteptare — ramura conservatoare a Consiliului 
Alb, oamenii ca Morgan, sau eu. Cel puţin ei au lăsat întrebarea în 
mare măsură deoparte. Însă eu nu sunt chiar atât de sigur. Energia 
e acolo. Tentaţia e acolo. Aşa o să fie mereu. 

Pot trăi cu asta. 

Lumea devine tot mai ciudată. Tot mai întunecată, pe zi ce trece. 
Lucrurile intră în vrie, într-o mişcare tot mai rapidă, şi ameninţă s-o 
ia razna cu desăvârşire. Şoimi şi stăpânii lor. Centrul nu mai poate 
tine’. 

În colţul meu de ţară, mă străduiesc să păstrez lucrurile la locurile 
lor. Nu vreau să trăiesc în jungla lui Victor, deşi pe el l-a devorat 
până la urmă. Nu vreau să trăiesc într-o lume unde cei puternici 
conduc, iar cei slabi se umilesc plini de spaimă. Aş construi mai 
degrabă o lume unde lucrurile sunt ceva mai liniștite. Unde trolii 
stau naibii sub podurile lor şi unde spiriduşii nu dau buzna să fure 
copii din leagănele lor. Unde vampirii respectă limitele şi unde 
zânele îşi respectă bunele maniere. 

Numele meu e Harry Blackstone Copperfield Dresden. ÎI puteți 
invoca pe propriul risc. Când lucrurile devin bizare, când creaturi 
înfricoşătoare care dau buzna în noapte aprind luminile, când 
nimeni altcineva nu vă poate da o mână de ajutor, telefonaţi-mi. 

Numărul meu e în carte. 


2 Aluzie la poemul lui William Butler Yeats, A Doua Venire 


Seria completă a Dosarelor Dresden este în curs de apariţie 


#1 
Nori de furtună 
(Storm Front) 


#2 
Luna nebună 
(Fool Moon) 


#3 
Marele pericol 


(Grave Peril) 


#4 
Cavalerul verii 
(Summer Knight) 


#5 
Măştile morții 


(Death Masks) 


#6 
Ritualuri sângeroase 


(Blood Rites) 


#7 
Puls mortal 
(Dead Beat) 


#8 
Vinovat 


(Proven Guilty) 


#9 
Noapte albă 
(White Night) 


#10 
O mică favoare 
(Small Favor) 


#11 
Trădătorul 
(Turn Coat) 


#12 
Schimbäri 


(Changes) 


#13 
Poveste cu fantome 


(Ghost Story) 


#14 
Zile reci 


(Cold Days) 


#15 
Escrocheria 


(Skin Game) 


Scurte povestiri 
pentru dosarele Dresden 


(Short Stories) 


Vizitaţi site-ul editurii (bttp:// www.finalcbapter.ro/) 
pentru calendarul actualizat al apariţiilor în librării. 


LUNA . 
NEBUNĂ 


A hamming lana ai erei 


Afacerea a mers slab. De fapt, afacerea a fost moartă. Ai crede 
că Chicago îi oferă ceva mai multă acţiune singurului vrăjitor 
profesionist din cartea de telefoane. Dar în ultima vreme, Harry 
Dresden nu îşi găseşte nicăieri de lucru — nici în lumea normală, 
nici în cea magică. 


Şi tocmai când părea că nu îşi va mai permite urmatoarea masă, 
apare o crimă ce necesită abilitaţile sale supranaturale. 


Un cadavru mutilat brutal. Urme de gheare misterioase. Lună plină. 
Ai trei şanse să ghiceşti — iar primele două nu se pun. 


MARELE 
PERICOL 


Harry Dresden a întâlnit nişte inamici destul de terifianţi de-a lungul 
carierei sale. Scorpioni giganţi. Vampiri erotici. Vârcolaci psihotici. 
Riscurile meseriei... când ești singurul vrăjitor profesionist din 


Chicago... 


Dar în toţi anii săi ca detectiv al lumii oculte, nu a întâlnit niciodată 
un astfel de lucru: lumea spiritelor a înnebunit. Peste tot în Chicago 
fantomele creează probleme — şi nu doar trântind uşi şi strigând 
‘bau-bau’. Aceste fantome sunt în chinuri, violente şi mortale. 
Cineva — sau ceva — le instigă să facă ravagii dincolo de mormânt. 
Oare din ce motiv? Şi de ce majoritatea victimelor au legături 
cu Harry? Dacă nu va afla în curând, el însuşi ar putea deveni o 
fantomă... 


CAVALERUL 
VERII 


De când iubita sa a plecat din oraş pentru a-şi satisface abia dobândita 
poftă de sânge, Harry Dresden a rămas deprimat în Chicago. Nu 
îşi poate plăti chiria, îşi neglijează prietenii, nici măcar nu îşi mai 
aduce aminte ultima oară când a făcut un duş. 


Singurul vrăjitor profesionist din Chicago a ajuns în pragul 
disperării. 


lar tocmai când pare că lucrurile nu se mai pot înrăutăţi, Regina 
Iernii din Faerie îi face lui Harry o ofertă ce nu se poate refuza, dacă 
vrea să se elibereze de blestemul ursitoarei. Tot ce trebuie să facă este 
să afle cine l-a pe ucis Cavalerul Verii, mâna dreaptă a Reginei Iernii 
şi să-i reîntregească onoarea. 


MĂSTILE 


Harry Dresden, singurul vrăjitor profesionist din Chicago ar trebui 
să se bucure că afacerile merg bine. Dar, din păcate, acum îl aşteaptă 
o serie de surprize neplăcute. 


Un duel cu campionul tribunalului roşu al vampirilor, care trebuie să 
îl ucidă pe Harry ca să sfârșească războiul dintre vampiri şi vrăjitori. 


Harry devine ţinta unor asasini profesionişti. 
Dispariţia Giulgiului din Torino... 


Poliţia din Chicago are nevoie de ajutorul lui Harry pentru a 
identifica un cadavru decapitat şi fără mâini. 


RITUALURI 
SANGEROASE 


Wi Pere mo Piri 


Harry Dresden a avut misiuni mai grele decât mersul sub acoperire 
pe platourile unui film pentru adulţi. Totuşi, cazul acesta se 
dovedeşte a fi mai tulburător decât se aştepta. Producatorul filmului 
crede că este ţinta unui blestem sinistru, dar femeile din jurul său 
sunt cele care mor. 


Harry este şi mai frustrat pentru că s-a implicat în acest caz bizar, 
doar ca o favoare pentru Thomas — un vampir narcisist de o 
integritate dubioasă; şi nu îşi poate da seama ce interes personal ar 
putea avea acesta în misiunea sa. 

Harry este pe cale să descopere că arborele genealogic al lui 
Thomas ascunde o revelaţie şocantă, care îi va schimba viaţa pentru 
totdeauna. 


Despre autor 


Adept înfocat al artelor marţiale, al cărui CV include o lungă listă 
de abilităţi considerate desuete de cel puţin două sute de ani, Jim 
Butcher s-a îndreptat către cariera de scriitor fiindcă orice altceva 
l-ar fi scos probabil din minţi. Locuieşte în Independence, Missouri, 
împreună cu soţia, cu fiul său şi cu un câine de pază feroce. Puteţi 
afla mai multe despre Jim vizitându-i site-ul web la adresa www. 
Jim-Butcher.com. 

